
REFERINŢE CRITICE 


„Prozator inteligent, posesor al unui remarcabil spirit combinatoriu şi 
înclinat spre speculaţia barocă, Sebastian A. Corn tinde să se instaleze 
pe locul lăsat liber în SF-ul românesc de Sergiu Fărcăşan. Cu 
Fărcăşan, Corn are în comun tenacitatea de a scrie romane într-un 
context cultural de predominanţă a povestirilor scurte; de asemenea, 
înclinația spre imaginarul progidios şi complicaţie spre subiecte 
paralele şi arhitecturi supraetajate... Sebastian A. Corn este un bun 
profesionist, capabil să elaboreze proiecte ample, alimentate de o 
imaginaţie productivă şi, nu de puţine ori, atingând performanţe 
combinatorii de invidiat.” 


MIRCEA OPRIŢĂ 


„În ciuda câtorva tentative de evadare, imaginea scriitorului Sebastian 
A. Corn a rămas, până de curând, cea a unui remarcabil autor S.F. - 
un original post-cyberpunk, cu deschidere către experimentul mitologic 
şi metaficţional. ” 


PAUL CERNAT 


„Exponent de frunte al generaţiei de scriitori care s-au afirmat după 
1990 în sf-ul românesc.” 


CORNEL ROBU 


CĂRŢILE LUI SEBASTIAN A. CORN 


Romane 

Aquarius 

Să mă tai cu tăişul bisturiului tău, scrise Josephine 
Cel mai înalt turn din Baabylon 

Imperiul Marelui Graal 

Vindecătorul 

Nuvelă în volum 

Andrenergic! 


Sub pseudonim 
Dune 7 — Cartea brundurilor (Patrick Herbert) 


(cărțile marcate cu * sunt în pregătire sau în curs de publicare, iar 
cărțile marcate cu v au apărut la Eagle Publishing House) 


2484, Quirinal Ave.... 

Mda. A fost ultima carte pe care am scris-o în totalitate de mână. 
Locuiam într-un apartament de două camere pe bulevardul Chişinău, 
la etajul doi, chiar deasupra unor staţii de autobuz şi de tramvai care 
au fost responsabile, vai, de o insomnie cronică care a durat aproape 
zece ani. 

Iniţial, 2484, Quirinal Ave. a fost o povestire de vreo douăzeci şi 
cinci de pagini pe care am scris-o cu pixul pe un caiet de mate vechi, 
de dinainte de '89, cu coperţi (sau coperte?) din acelea de vinilin. 
Mare parte dintre numele personajelor le-am luat din Ammianus 
Marcellinus, iar incipitul l-am croit după modelele standard ale lui 
Jules Verne şi asta, doar ca să-mi stabilesc un setting cât mai clar în 
minte. 

Ştiţi că atunci când settingul este clar, scrisul merge apoi de la sine. 

Pe urmă a fost un concurs la Nemira. Ei vroiau un roman. Aşa că 
povestirea scrisă cu pixul s-a transformat într-un roman scris cu 
stiloul, care, după vreo cinci-şase drafturi a devenit un roman bătut la 
o maşină de scris redegistă, achiziționată clandestin de o persoană 
apropiată înainte de acelaşi '89. 

Aşadar: imperiul roman, Ammianus Marcellinus, Jules Verne, 
corporaţii, sete de putere şi globalizare... Hm! Dar, oare unde-am fi 
ajuns dacă ratam descoperirea electricităţii? Dar dacă uitam să 
inventăm plasticul? 

Bineînţeles, într-o lume steampunk. 


Sebastian Corn 


Ce rost mai are să fii rău, atunci când vezi răutatea lui Dumnezeu 
JOHN BRUNNER 


O corabie-de-orgii! 

Rufinus dorea o corabie-de-orgii! Cu cât mai rapidă, cu atât mai 
bine. Era grăbit, situaţia lui în Pictavi se deteriorase constant în ultima 
lună, n-avea de ales: trebuia să traverseze Marea-Ocean! 

Şi indiferent ce s-ar fi întâmplat, chiar dacă toţi ceilalți scotoceau 
furibunzi după el, prin bănci, birouri de avocatură, spelunci şi staţiuni 
climaterice, nu se făcea să întâmpine intrarea în mileniul al III-lea, 
călătorind cu o navă ordinară. Chiar dacă cercul se strânsese în jurul 
lui! 

Asta dorea Rufinus Eutherius, şi toată lumea ştia cât de pretenţios 
era faţă de acele lucruri, care pe ceilalţi nu-i interesau nici cât negru 
sub unghie! Iniţial, se gândise să ia un aerostat. Compania PNAEUMA 
LINEAE. Dar vremea era din ce în ce mai rea. Previziunile meteo erau 
cât se poate de ferme: Următoarea decadă va fi caracterizată de vânturi 
puternice dinspre Sud. Ninsori abundente vor cădea de pe coasta Galliei şi 
a Iberiei până pe Coasta de Est a Noii Atlante. Uraganul Aspasia spulberă 
toate fronturile atmosferice între Numidia şi Terranova... 

Deci, nici gând să-şi rezerve locuri pentru un dirijabil. De fapt, 
ceilalți nu-i forţau mâna chiar atât de tare... erau încă departe de a 
pune laba pe el. Numai că Rufinus le simţea laţul - conturi, 
proprietăţi, domenii, case şi orice altceva mai semnifica Rufinus 
Eutherius. Scrutate, examinate, descompuse şi cântărite. 

— Doar se împlinesc două mii de ani de la reforma calendaristică a 
marelui Iulius C. Caezar! ironiza Rufinus. Vrei să n-ajung la timp 
pentru sărbătoare în West Elephantina? Vrei să mă simt ca un plebeu 
sau ca un umil om de afaceri, călătorind cu un bastiment de linie 
prăpădit? Aşa mă cunoşti tu pe mine? o întrebase pe Deirdre, noua lui 
secretară, sclava din Cassiteridae cumpărată acum câteva luni din 
târgul specializat de la Neucastrum. 

Patruzeci şi opt de minae egiptene. Atât îl costase o sclavă care ştia 
să stenografieze şi să bată la maşină - roşcată, înaltă şi toate 
celelalte... 

— Aşa mă ştii tu pe mine? repetase Rufinus întrebarea. 

Deirdre zâmbise. Bineînţeles că îl cunoştea pe Rufinus, aşa cum era 
el! Pe de altă parte, corăbiile-de-orgii erau deosebit de rapide, de când 
companiile maritime  achiziţionaseră noile motoare germanice 
alimentate cu bitum rafinat de Sâr-Daria. Stăpânul ei putea să 


dobândească un avans substanţial fugind cu o astfel de navă. Chiar 
dacă nu apela la serviciile firmelor de transport aerian. 

Iar ceilalţi, oricât de grăbiţi ar fi fost, nu vor avea curajul să ia un 
aerostat ca să ajungă înaintea lui Rufinus în Noua Atlantă. O ştia 
perfect, şi Rufinus, şi Deirdre. 

— În regulă! O să rețin locuri pe Troada... E în port. Trebuie să 
plece în două-trei zile. 

Bărbatul s-a întors pe spate, făcând să scârţâie patul sub el. Se 
încruntase, arborând o mină preocupată. Sprâncenele drepte se topeau 
una în alta, buzele subţiri i se transformaseră într-o linie roz, îngustă. 
Clipea mai des, în timp ce fruntea înaltă i se acoperise de riduri, iar 
părul blond, tuns scurt, era răvăşit inutil de degetele sale lungi. 

Deirdre şi-a aprins o ţigară şi s-a uitat lung la Rufinus. Era 
momentul să se mişte rapid dacă dorea s-o îndepărteze definitiv pe 
Soshanna Tabernae de stăpânul ei. Soshanna era o evreică de Tiberias 
care ateriza de două ori pe săptămână în patul lui Rufinus. Amanta 
„en titre”, confesoarea, consiliera, augusta, şi toate celelalte... 
Obţinută de tânărul Eutherius fără să scoată o mina din buzunar. 

În timp ce pentru Deirdre decontase patruzeci şi opt de minae. O 
secretară care trebuia să-i îndeplinească toate ordinele. O păpuşă care 
nu-i ieşea din cuvânt. În plus însă, ea îşi asumase de la sine putere 
sarcina de a-l „avertiza” pe Rufinus asupra riscului reprezentat de 
Mallobaudes Tabernae. Nu era vorba doar de conturi şi proprietăţi: 
Mallobaudes, soţul cu acte în regulă al Soshannei, ameninţa poziţia 
bătrânului Eutherius. Iar pe Rufinus voia să-l facă una cu pământul! 

Cam aşa suna planul unei sclave-secretare în valoare de patruzeci şi 
opt de minae conform cursului de schimb din Neucastrum, bazat pe 
zvonurile care circulau în Pictavi. Cum că grupul lui Mallobaudes 
trebuia să-l plesnească decisiv pe Rufinus, ca să ajungă cumva la 
bătrân. Chiar dacă tatăl lui Rufinus nu era individul care să fie dat 
peste cap cu una cu două... 

Amphiaraos Eutherius ţinea afişul la poveşti şi bârfe în Pictavi, 
Acquitania, ca şi oriunde altundeva. Unele dintre ele erau mult 
exagerate, alimentând prin opulenta lor intriga Deirdrei. Mai ales dacă 
puneai la socoteală că bătrânul rămăsese stabil pe poziţie, în ciuda 
maşinaţiunilor economice sau politice montate de adversarii săi 
răspândiţi în Imperiu. 

Poate să pară ciudat că micile comploturi bazate pe zvonuri se 
suprapun realităţii. Dar nici Deirdre, nici nimeni altcineva, nu ştia 
acest lucru pe atunci. Ea, de pildă, se bazase printre multe altele pe o 
poveste din 1996. Hippias, stoicul, reuşise în toamna acelui an să 
stoarcă lichidităţile lui Amphiaraos printr-o lovitură la Bursă. 
Înşfăcase toate partidele de cauciuc disponibile în Noua Atlantă, 
tocmai când Amphiaraos se lansase masiv în producţia de anvelope şi 


îi ardea buza după fiecare livră de latex. 

În cercurile bancare se discuta deja că o să se aleagă praful din 
afacerea lui Amphiaraos. Că nu va fi în stare să-şi plătească muncitorii 
şi furnizorii. Că n-o să fie în stare să-şi onoreze măcar un capăt de 
contract. Că o să-i falimenteze pe producătorii de şosele, cărbuni, 
bitum distilat şi locomobile stradale care făcuseră comenzi de sute de 
mii de anvelope şi pneuri. 

Ziarele se umpluseră de portretul lui. Un instantaneu vechi, din 
1981, scos dintr-un daguerrotyp cu plăci de argint, în faţa căruia 
ilustrul om de afaceri pozase într-un moment de delăsare. Pentru că 
principiul lui de bază era: singura urmă pe care trebuie s-o lase un 
individ în societate este semnătura din josul cecurilor şi al poliţelor. În 
rest, nu merita să te laşi văzut, auzit sau mirosit. 

O semnătură. Asta era informaţia maximă la care ceilalți aveau voie 
să tragă cu ochiul... 

Cum-necum, ziariştii obţinuseră portretul imprimat pe plăci de 
argint în '81 - un motiv de fericire editorială câtă vreme, fidel 
principiului sus-amintit, în afara membrilor familiei, pe Amphiaraos 
nu-l vedeau decât cel mult trei-patru inşi într-un an întreg. În rest, 
comunica prin cymbalofoane, luxofori sau mici interpuşi cu prietenii 
de afaceri. 

Fericirea editorială s-a exprimat plenar, ca să zic aşa, sub forma 
unor torente de titluri întinse pe câte o jumătate de pagină: 

MISTERIOSUL EUTHERIUS ÎN PRAGUL FALIMENLUI! 

— titra Franconia zeitedaeum din Lotharus, 

AFACEREA AMPHIHEVEA: UN CAUCIUC SFÂŞIAT! 

— scria Aniel Josephus, comentatorul politic al Matinaeum-ului, 

SFÂRŞITUL IMPERIULUI EUTHERIUS 

— anunţa, sobru, Sol, din Lundinium. 

Dar figura lui surprinsă în daguerrotyp cu ani în urmă -— buze trase 
cu linia pe figura triunghiulară, ochi negri, ţeasta pe jumătate cheală — 
dădea impresia că-şi râde de toată lumea. Şi nimeni nu părea să bage 
de seamă că Amphiaraos îi sfida cu portretul lui vechi de 
şaptesprezece ani... Îşi frecau mâinile şi aşteptau ca din bătrânul 
Eutherius să nu mai rămână nici măcar semnătura. Semnătura de care 
făcea atâta caz. 

Şi, Jupiter ştie de unde, bătrânul Eutherius scosese banii şi plătise o 
nouă partidă de cauciuc din Insulinda dezechilibrând grav bugetul lui 
Hippias, care achiziţionase la suprapreţ toată marfa. Noroc că 
serviciile lui poştale îi plombaseră deficitul financiar, fără să fie 
obligat să-şi scoată mobilele din casă, pe Capitolin... 

Rezultatul? Prohodul din jurnale se transformase în elogii la adresa 
lui Amphiaraos... Cercurile financiare se aleseseră cu o grămadă de 
rezerve monetare suplimentare, senatul Romei fusese convocat de 


urgență pentru a organiza alegeri anticipate, plebeii adăugaseră o 
nouă mitologie la bârfele alimentate colectiv prin taverne şi lupanare. 
Toată lumea era fericită, cu excepţia lui Hippias, stoicul. O afacere 
superbă pentru Eutherius. Un prilej de reflexie pentru lobby-ul 
stoicilor din Imperio. 

Acesta era bătrânul Eutherius. Ameninţat acum din toate părţile de 
grupul lui Mallobaudes Tabernae, sprijinit de Hippias, bineînţeles, ca 
şi de alţi câţiva. Prima lor ţintă: Rufinus, fiul lui Amphiaraos, mai uşor 
de doborât, după cum îşi imaginau. 

Cam astea erau şi datele Deirdrei. Lacunare. Ceea ce n-o 
împiedicase însă să-şi croiască un plan ca să-i intre lui Rufinus pe sub 
piele. 

— Mda. Cred că putem ajunge înainte de Idele lui Marte, dacă 
Troada pleacă la timp... 

Două-trei zile? Atât mai are până la plecare? a întrebat Rufinus şi i- 
a făcut cu ochiul Deirdrei. O să facem cheful de schimbare al 
Mileniului în West Elephantina, a conchis el. 

Dar Deirdre nu-l asculta. Se gândea că numeroase sclave-secretare 
ajunseseră în poziţii sociale bune orientându-se la timp. 

Să devină nora oficială a bătrânului Amphiaraos! Era scopul ei de 
etapă şi merita să rişte orice pentru asta. De ce se forţase în 
Cassiteridae să înveţe caligrafiile, stenografia, dactilografia... şi toate 
celelalte? Orice, numai să poată să se trezească dimineaţa pe blănurile 
scumpe din patul lui Rufinus în calitate de coproprietară! Nu de 
sclavă-secretară... 

— Câte locuri rețin? a întrebat ea reflex. 

— Păi, ia să vedem... eu, tu, cele trei fete pe care le-am cumpărat 
alaltăieri şi Epornus, nubianul. 

— Şase bilete, a spus secretara. Apoi, amintindu-și de Epornus, şi-a 
îndoit un picior şi a închis ochii. Cu puţină atenţie şi profitând de 
obiceiurile lui Rufinus, va fi capabilă, poate, să îmbine plăcutul cu 
utilul în călătoria peste Marea-Ocean. 

Asta putea să mai aştepte, însă. Deirdre era calculată. Din acel 
moment, nu mai trebuia să se gândească la Epornus. Se strânseseră, în 
sfârşit, condiţiile necesare care-i permiteau să atace poziţia Soshannei. 

— Ai auzit că Mallobaudes a lansat un nou zvon despre tine, nu? 

— Mallobaudes lansează tot timpul zvonuri despre mine... Într-un 
fel, îţi dau dreptate. În definitiv, Soshanna trăieşte cu mine de o bună 
bucată de vreme! Ce-a mai zis acum? 

— A zis că ai livrat pe piaţă asfalt persan de proastă calitate. Şi că ai 
semnat un acord secret cu Radamantes, alamanul, numai ca să-i 
înşelaţi pe beneficiarii de pe piaţa Acquitaniei. 

Rufinus a privit-o pieziş pe Deirdre, iar colţul gurii i s-a ridicat într- 
un rictus necontrolat. 


— A spus el că am semnat un acord secret cu Radamantes? 

— Exact! Şi a mai spus că atâta timp cât nimeni nu se gândeşte să 
pună odată capăt fărădelegilor tale, o să se substituie el legii şi o să 
facă în aşa fel încât să elimine un concurent neloial! Am încheiat 
citatul! s-a amuzat Deirdre şi şi-a sprijinit bărbia în podul palmei, 
scrutându-l pe Rufinus. 

picioarele ei/ ca şi cum se târa/ 

— Eh, am mai auzit eu ameninţări din astea... De când a aflat de 
mine şi de Soshanna, toţi amicii m-au avertizat că a angajat ucigaşi cu 
simbrie. Să mă bărbierească... 

Pufnind în râs, Rufinus s-a întins după cupa de vin şi a sorbit din ea 
cu lentoare. Razele lumânărilor albe reflectate pentru o secundă în 
părul lui blond şi lucios. Pielea lui albă care nu reuşea să alunge din 
mintea Deirdrei trupul exagerat de musculos al nubianului. Dar 
Epornus n-are bani şi nici nu e fiul natural al lui Amphiaraos. 

— Mai spunea că, în faţa zeilor, se simte absolvit, a continuat ea. 
Dacă ucid o viperă care-şi bate joc de legi, n-am de ce să-mi fac probleme 
de conştiinţă! Iar zeii nu mă vor condamna! 

— Ce naiba ştie Mallobaudes despre zei? a întrebat Rufinus, 
plictisit. S-a dat jos din pat şi şi-a aprins o ţigară. A suflat fumul către 
draperiile grele de Bactria şi a întors capul spre Deirdre: Mai avem 
ceva de mâncare? 

Excelent! Secretara marcase un punct important. Stăpânul ei nu va 
recunoaşte niciodată că-i e frică de Mallobaudes. Dar se pregătea să 
plece din Pictavi (precipitat!), tocmai opera un transfer parţial de 
fonduri spre Noua Atlantă şi se întâlnea cu Soshanna din ce în mai rar. 
Toate astea erau semne că amenințările lui Tabernae nu rămăseseră 
fără efect. 

Şi acum, întrebase de masă. Ca de fiecare dată când îi era frică. Era 
înalt şi slab ca un ţâr, dar când se speria, băga în el ca un pluton de 
legionari galli. Mânca, şi fruntea i se acoperea cu broboane fine de 
sudoare. Ca pe vremurile când mergea liniştit pe stradă, fără să se 
ascundă de ziarişti în proprietăţile păzite de mercenari numidieni. Ca 
pe vremurile când se ducea la şcoală alături de elevi provenind din 
toate straturile sociale... o politică educaţională bizară a lui 
Amphiaraos, care sperase să scoată din fiul său un profesionist versat. 

Şi atunci ca şi acum Rufinus fusese un fricos. El numea asta 
precauţie. Amphiaraos însă ştia perfect ce-i poate pielea fiului său. 

Obţinuse din el un profesionist ce-i drept, dar era un profesionist 
care se speria uşor, mda, unul care îşi masca spaima mâncând... 
Deirdre n-avea de unde să ştie însă că Rufinus reacţiona aşa încă de 
când era copil. Îşi imagina că-l speriase ea acum, povestindu-i despre 
Mallobaudes. 

— De unde ştii tu chestiile astea, Deirdre? 


Secretara s-a întins pe blănurile pătate de cameleopard. Blănurile 
după care tânjea. Blănurile care nu-i aparţineau. N-avea cum să-i 
spună că ştia totul de la camerista Soshannei. O amărâtă de saracenă. 
Îi povestise Deirdrei ceea ce, de fapt, chiar el, Rufinus, discutase cu 
amanta sa. În patul lui Mallobaudes, bineînţeles. 

Şi-a trecut degetele prin părul roşcat. 

— Aulus, unul dintre servitorii lui Mallobaudes, mi-a povestit într-o 
zi... 

— Ce treabă ai tu cu servitorii lui Tabernae? a întrerupt-o Rufinus 
nervos. 

Rictusul lui necontrolat. 

Deirdre s-a îmbujorat la față şi a privit într-o parte. 

— Abia mă angajasem la tine... înţelegi... o relație mai veche, a 
şoptit ea. 

prefăcut/ 

— Pricep. Pricep, a dat Rufinus din cap. Spune mai departe. 

— Fh, şi-a recăpătat Deirdre controlul, Aulus mi-a povestit că aşa a 
zis Mallobaudes la un banchet! Că are informaţii sigure că tu şi cu 
Radamantes... 

— Cine a mai fost la cheful ăla? a întrerupt-o Rufinus, din nou. Se 
prefăcea absorbit de gambele ei lungi şi fine. Albe ca laptele, 
contrastau violent cu blana cărămizie de cameleopard. 

Deirdre calculase bine. Îl mirosise pe Rufinus că e neîncrezător cu 
mult mai repede decât toţi cei care stătuseră ani de zile în preajma lui 
spionându-l sau periindu-l. Cu alte cuvinte, se aşteptase la întrebarea 
lui. Ca să-l fraierească în continuare trebuia să se gândească doar o 
fracțiune de secundă la Epornus: imaginea lui o făcea să răspândească, 
inconştient, aerul pierdut care îl atrăgea pe Rufinus ca un magnet. 

epornus cel negru ca păcura/ lucios şi negru şi mare/ 

— Cine să fie la chef? Hippias, şeful concernului de comunicaţii, 
Iulianus, proprietarul circului Maximus, Verri, prefectul de Acquitania. 
Ăştia sunt barosanii. În rest: plevuşcă! 

O sclavă! O sclavă care zisese plevuşcă vorbind despre senatori şi 
bancheri. Rufinus a izbucnit în râs. S-a mai gândit că, după cum 
bănuise, Sosahnna începuse să vândă soţului ei informaţiile 
confidenţiale aflate în pat, în timp ce îl înşelau. „Poate că o strânge cu 
uşa, cumva!” a reflectat Rufinus. 

Numai că Deirdre se întinsese pe blănuri cu faţa în jos, răsuflând 
adânc. Stăpânul ei şi-a scurtcircuitat calculele reci. 

O să aibă el grijă de toată lumea! De la distanţă! De la adăpost! 
West Elephantina era plină de locuri inaccesibile, chiar şi pentru 
poliţiile private ale lui Hippias şi Mallobaudes. Nu reuşise Amphiaraos 
să rămână nedepistat atâţia ani? Nici chiar fiii săi habar n-aveau cum 
să dea de el. Ca să comunice, bătrânul le trimitea curieri interpuşi, 


suprapuşi, într-un şir de nedesluşit, pe care Rufinus şi fratele lui nu 
reuşiseră niciodată să-l descifreze. 

Unde naiba zăcea? De unde le trimitea mesajele alea, pentru care 
pretindea răspuns imediat? 

Ca în copilărie şi-a amintit Rufinus în timp ce o săruta, pe Deirdre, 
absent. Sânii ei ca provele unor dirijabile reduse la scară. 

Ca în copilărie, pe când Amphiaraos le făcea educaţia şi trebuia ca 
fraţii să răspundă imediat la întrebările tatălui lor. 

— Eşti într-o casă şi duşmanii tăi sparg uşa. I-ai numărat. Sunt şase 
tipi înarmaţi. Doi intră în casă. Ceilalţi patru pândesc în stradă. Ai o 
fereastră care se deschide în spate, spre pădure. Ce faci? 

— Sparg geamul şi alerg în pădure! răspunsese micul Rufinus. 

— Eşti un idiot! replicase Amphiaraos. Ăia patru din stradă atât 
aşteaptă. Să te vadă cum fugi, ca să te împuşte din spate înainte să 
ajungi tu la adăpostul copacilor. Te vor ucide ca pe un câine... 

— Şi dacă ies la atac prin faţă, ce fac? Sunt singur şi ei sunt şase... 

— Eşti singur contra doi plus patru inşi! stabilise Amphiaraos sec. 
Singur contra celor doi din casă, plus cei patru care aşteaptă în stradă. 
Pe care îi ataci tu, stând cu faţa la ei. E unica ta şansă. Mică, infimă... 
dar, dacă fugi cu spatele la şase duşmani, te vor ucide. Cu siguranță. 

Ca şi atunci, Rufinus răspundea mesajelor tatălui său. Pe loc. 

Dădea răspunsuri bune? Dădea răspunsuri proaste? Habar n-avea. 
Răspundea pe loc, iar mesagerii suprapuşi, interpuşi, dispăreau, 
refăcând în sens invers drumul peste Marea-Ocean. Ajungând înapoi la 
Amphiaraos, naiba ştie cum. 

Duşmanii cu care trebuie să dau piept şi-a amintit Rufinus, zâmbind 
absent, în timp ce mângâia părul roşcat al Deirdrei. 

Acum, avea de dat piept cu un număr neprecizat de duşmani. Şi era 
obligat să fugă de ei. Ca să-şi ia avânt. Ca să-i lovească, după cum 
învățase de la Amphiaraos. Ca să-i lovească atât de puternic, o să 
traverseze Marea-Ocean pentru a-şi lua avânt zdravăn de tot! 

Coapsele lungi şi albe ale Deirdrei. Un „V” elastic, surmontat de 
sânii tremurânzi, cu sfârcuri roz. 

sânii ca în copilăria de care nu-şi amintea/ 


II 


Troada a strâns pânzele auxiliare, a redus motoarele germanice la 
minimum şi a amarat, vuind din sirene, la puţul de comunicaţii. Pe 
zidul exterior al imensei balize, scria cu litere verzi, luminiscente: 
Hippias Comcom. Rufinus a strâmbat din nas şi s-a uitat în sus. Cerul ca 
un sac crăpat din care se revărsau fulgii de zăpadă. Fulgii de zăpadă şi 
trâmbele de fum negru ale Troadei. 

Se chinuiseră ore întregi să găsească puţul plutitor pe ceața şi pe 
valurile astea nenorocite care clătinau corabia în toate părţile. Aveai 
senzaţia că cerul îngheţase şi se năruia acum, pulverizat, în Marea- 
Ocean. O pudră cenuşie peste valurile moi, ca nişte blănuri metalice, 
clipocinde. 

Matrozii au săltat pe punte sacul cu mesaje livrat de funcţionarii 
poştei maritime. Râdeau. Îi luau peste picior pe angajaţii lui Hippias. 
Mda. Aveau toate motivele să facă băşcălie de ei. Pentru încă trei luni, 
prăpădiţii ăia în uniforme negre pe care scria Hippias Comcom vor 
rămâne blocaţi pe puţul de comunicare. Un ponton de 100/100 
picioare, în voia valurilor. Amarat prin lanţuri grele de fundul Mării- 
Ocean... 

Asta în timp ce ăştilalţi, marinari şi călători, vor călca pe pământul 
solid al West Elephantinei în mai puţin de şase zile. Gata montați 
pentru cheful de schimbare al Mileniului de orgiile de pe Troada. 

— Îl prindeţi, singuraticilor? a pufnit un marinar, aruncând peste 
copastie sacul cu corespondenţa călătorilor. 

Un bufnet înfundat. Sacul de iută a aterizat la picioarele tipilor în 
combinezoane pe puntea din lemn care se balansa. Bombăneau, târând 
cablurile de comunicare, ştanțate şi ele, bineînţeles, cu însemnele 
Hippias Comcom. Ca şi cum stoicul ăsta de Hippias, cucernic cu legile 
firii şi cu evenimentele după cum singur spunea, se străduia de fapt să 
lase peste tot o dâră clară a existenţei sale de magnat. 

Sacul plesnea de mesajele călătorilor. Gata să fie desfăcute, citite, şi 
trimise din puț plutitor în puț plutitor, până la Staţia de coastă 
Tartessos. De acolo, turnurile purtătoare de oglinzi le vor lansa 
luminos, mai departe, către destinatarii răspândiţi între Luteţia şi 
Singidunum, între Gallia şi Dacia Minor, între Luxor şi Invernia. 

— Acum, Deirdre! a spus Rufinus în şoaptă. 

Secretara a pornit spre marginea punţii cu paşi mici, clătinându-se. 
L-a privit pe unul dintre funcţionarii care îşi făcea de treabă pe 
platforma puţului şi s-a apucat de copastie ca să nu alunece pe 
stinghiile îngheţate ale Troadei. S-a uitat peste umăr la Rufinus, făcând 
un scurt semn cu capul. 

— Am un mesaj întârziat! a strigat către omul de jos. 


Tipul a mormăit ceva, dar a întins mâna la timp ca să prindă 
cilindrul metalic care conţinea hârtia caligrafiată de Deirdre. 

— Asta o să însemne o suprataxă. Patru minae siriene! a lansat, 
plictisit, omul în uniformă. 

Deirdre şi-a ţuguiat buzele: 

— Doar atât? ţi-am lăsat ceva mai mult în cilindru! Mă rog! Nici o 
pagubă! Se schimbă Mileniul... i-a spus ea cu aerul că măcar atât 
putea face pentru el. 

Funcţionarul a zâmbit din colţul gurii şi s-a apucat cu mâna de 
balustrada de lemn a pontonului. 

— În regulă, a mormăit el, băgând cilindrul într-un buzunar şi 
clipind mai repede, a privit-o pe Deirdre dintr-o parte. 

semnul/ 

— Afundaţi cablurile! s-a auzit de pe puntea etalon a Troadei. 
Trecem de cealaltă parte a liniei! 

— Aş fi pus pariu! a comentat funcţionarul, făcând cu pumnul spre 
navigatorii înghesuiți în comandă, la căldură. Voi ăştia, cu corăbiile 
voastre speciale, sunteţi tot timpul mai şmecheri! 

Dar angajaţii îmbrăcaţi în negru începuseră să se agite deja pe 
ponton, printre cavile şi palancuri. Coborau în apă cablurile care 
duceau spre următorul puț plutitor. 

— Ai avut dreptate, s-a reîntors Deirdre la Rufinus. Era omul nostru. 

— Splendid! şi-a frecat el mâinile. Hippias n-o să apuce să-mi 
citească mesajul! O să facă nişte ochi cât farfuriile când o să vadă că 
toate conturile mele din Narbonna au dispărut! Doamne! Îmi pare rău 
că n-am cum să-i văd mutra... pe a lui şi pe a Soshannei! a exclamat 
Rufinus, îngustându-şi buzele. 

— Mi-e frig! s-a zgribulit Deirdre în loc de răspuns şi şi-a ridicat 
gulerul iberic înfăşurat peste togă. 

— Mergem? a întrebat Rufinus, cu aerul că dă un ordin, mai 
degrabă. 

— Hai! i-a făcut Deirdre cu ochiul. 

Au luat-o pe punte, patinând către uşa din lemn de mahon care 
dădea spre saloanele din castelul corăbiei. 

— Am făcut exact cum m-a învăţat tata: ia-i prin surprindere pe 
imbecili! a început să explice Rufinus, scoțând aburi calzi pe gură şi pe 
nas. Intră peste ei! Aşa îmi spunea... Dă ordine cu tupeu şi încalcă 
legile pe faţă! Până or să se frece ei la ochi, tu o să ai timp să-ţi găseşti 
un avocat care să te scoată din rahat! Vaca asta de Soshanna... a 
încheiat el oarecum absurd şi a scuipat în apă peste copastie. 

Motoarele din cală începuseră să vibreze uşor. Fumul înecăcios a 
ţâşnit din coşurile navei, răsfirându-se printre pânzele auxiliare. 
Mirosul de bitum ars s-a abătut asupra lor. 

Deirdre s-a forțat să zâmbească. Ştia ea foarte bine că reacţia lui 


Rufinus nu era decât o faţadă. Aşa obişnuia el. Adică, cum? Cum de-şi 
permitea Soshanna să-l înşele pe el, pe amantul „en titre”, chiar cu 
soţul ei? Era ceva inacceptabil, de neconceput, pentru unul de talia lui 
Rufinus Eutherius. Cu alte cuvinte, nu-i venea să creadă că evreica aia 
de Tiberias îşi permitea să-l vândă individului insipid care era 
Mallobaudes Tabernae. Cine dracu' mai văzuse un amant pe care o 
femeie îl turna sistematic tocmai bărbatului ei cu acte? 

„Imposibil! Imposibil!” stabilea el păşind aplecat pe puntea Troadei. 
Gândea la fel de alambicat ca în anii de demult în care prietenii îl 
cunoscuseră atât de amănunţit. Pe vremea când nu obişnuia să se 
ascundă îndărătul conturilor şi semnăturilor din josul contractelor. Pe 
vremea când nu deprinsese toate lecţiile bătrânului Eutherius. 

Mă rog. Între timp învățase o grămadă. Controla aranjamente, 
depozite de materii prime şi indivizi. Cum naiba de ajunsese în 
situaţia idioată prin care Soshanna îl oferea pe tavă limfaticilor ălora 
care mânuiau afaceri şi bani fără să-şi asume riscuri? Ce erau ei în 
stare să-i dea Soshannei în schimbul aranjamentelor pe muchie de 
cuţit cu care se pricepea el s-o ameţească? 

Nimic! Nu erau în stare să-i garanteze emoţiile pulverizate, 
simţurile arse şi pumnii pe care evreica şi-i muşca, de fiecare dată 
când Rufinus angaja într-o tranzacţie un sfert din proprietăţile sale! 
Numai că Deirdre îl avertizase acum asupra veneticei din Tiberias, iar 
el era obligat să se prefacă. „O urăsc pe jidancă!” asta trebuia să i se 
citească pe faţă. „O urăsc!” asta trebuia să înțeleagă Deirdre! 

Însă Deirdre era sigură. Dacă Soshanna ar fi fost acum pe Troada, 
Rufinus ar fi stat numai cu ea. Secretara învățase să scrie, să 
stenografieze şi toate celelalte, cu gândul la toate blănurile care nu 
erau încă ale ei. Ştia de ce erau în stare evreicele astea. Erau în stare 
să scoată orice din tipi ca tânărul Eutherius! Şi în pat, şi în afaceri! 
Evreicele astea sunt cam ca sectanţii din HareKrishna, spuneau tipii de 
pe stradă, afaceriştii din burse şi lumea bună strânsă pe la recepții. 

Din spate s-a auzit pleoscăitul umed al Mării-Ocean. Funcţionarii 
poştei maritime ridicaseră din nou cablurile la suprafaţă. Deja se 
vedeau vibraţiile din jurul odgoanelor metalice: porniseră spre uscat 
primele cuvinte, transformate de telegrafist în bubuituri şi clinchete. 

— Sper că ai subliniat cifrele! N-aş vrea ca dobitocii ăştia de poştaşi 
să-mi stâlcească numerele de cont când or să se apuce să le bată în 
cymbale! 

Rufinus a apucat-o pe Deirdre de braţ şi a strâmbat din nas, 

încasând peste față palele de fum care îl făceau să lăcrimeze. Ar fi 
avut chef să facă un pic de scandal doar-doar ar alunga aerul insolent 
pe care îl afişa sclava lui. Copiindu-l, bineînţeles! Copiind expresia lui 
trufaşă, amestecând-o cu ce învățase pe acasă, în Cassiteridae, prin 
ţara lor cu păşuni verzi! Soshanna era o evreică şmecheră, Deirdre era 


o irlandeză încrezută, iar Rufinus trebuia să aibă răbdare şi să le facă 
jocul. Până ce o să vină momentul lui. O să-i spargă pe toţi, cu un 
simplu dos de palmă! Pfuuh!... Praful o să se aleagă din corporaţiile 
stoicilor, din confreriile hermetice şi din băgăcioşii ăia de la Hare 
Krishna! lar din Soshanna şi Deirdre n-o să rămână nici măcar o 
picătură de sânge, cât să parafezi semnătura de pe un contract! Numai 
să vină odată momentul lui! 

— Bineînţeles că am subliniat cifrele! a răspuns Deirdre. În plus, ai 
lăsat o grămadă de minae în buzunarele spionilor tăi din tabăra lui 
Hippias... N-or să fie probleme! 

Vorbise apăsat. Sigură de ea, ca şi cum până atunci s-ar fi ocupat 
numai de girarea problemelor delicate. Ca şi cum, o viaţă întreagă, 
deplasase fonduri secrete dintr-o bancă în alta. 

— Splendid! a repetat Rufinus împotriva voinţei sale, simțind 
tremurul femeii sub atingerea lui. Deirdre îşi dădea părul lung şi 
roşcat pe spate, prinzându-l cu amândouă mâinile la ceafă, ca atunci 
când... 

Numai că Rufinus nu avea de unde să ştie că ea îşi amintise de 
după-amiaza petrecută cu Epornus. Şi asta, în timp ce el îşi storcea 
creierii, redactând mesajele către Radamantes şi băncile Helvete. 

— Să coborâm. E chiar prea frig, a spus el şi a strănutat. 

Suflându-şi în palme, au pornit încet-încet spre cabine. Valurile 
îngheţate ale aerului marin. Balustradele poleite cu o pojghiţă 
lucioasă. Au deschis uşa de mahon şi primele efluvii de căldură li s-au 
amestecat cu faldurile togilor fluturate de palele de vânt. 

Au luat-o pe culoarul tapisat cu catifea de Cipangu şi, pe măsură ce 
se apropiau de saloanele mari ale Troadei, simțeau din ce în ce mai 
pregnant mirosul de mosc cu care fuseseră stropite interioarele. Sobele 
de terracotta duduiau, mistuind asfalt rafinat de Cartagina răspândea o 
căldură plăcută, fără să împută încăperile. Miasmele de păcură arsă în 
motoarele germanice dispăruseră complet, la fel ca şi frigul. Era bine. 
Bine că luaseră o corabie-de-orgii şi nu un bastiment obişnuit. 

Degetele şi nasul lui Rufinus de înroşiseră. 

plăcut, după gerul de afară/ plăcut/ 

Aşa că Rufinus a avut timp să se gândească la daguerrotypul primit 
de la Soshanna. Se afla pe undeva printre bagajele din cabină. O să 
trebuiască să facă ceva cu el... Ohooo! Era chiar obligat să folosească 
daguerrotypul! Măcar simbolic, da, da, măcar simbolic să abată ceva 
nefast asupra fostei amante care îşi permitea să-l toarne soţului ei. 

— Primeşte cadouri şi bacşişuri de la toţi! aşa învățase de la 
Amphiaraos. Dacă păstrezi obiectele dăruite, ai să poţi acţiona eficient 
asupra celor care ţi le-au dat... Uite: dacă primeşti ceva de la un porc 
(pronunţase cuvântul porc ca şi cum l-ar fi strănutat) dacă primeşti 
ceva de la un porc, bate-ţi joc de cadou! Ridiculizează-l, fă-l bucăţi, 


sau aruncă-l la gunoi! Ca şi cum obiectul ar fi chiar omul care ţi l-a 
oferit! Pune la loc sigur numai lucrurile dăruite de prietenii adevăraţi, 
în măsura în care o să fii într-atât de imbecil încât să crezi în specia 
asta! O să fii surprins când o să vezi ce efect are asupra celorlalţi 
comportamentul cu cadourile primite! Fă experiența asta de câteva 
ori, dacă vrei să te convingi... 

De când se ştia însă, Rufinus nu pusese niciodată un cadou la loc 
sigur. Era fiul lui lui Amphiaraos Eutherius şi era mai mult decât sigur 
că specia la care se referise bătrânul nu includea decât alianțele 
temporare. Mda. Ăştia erau prietenii adevăraţi în care credea Rufinus, 
ca toată lumea, de altfel! Dar, nici obiectele dăruite de duşmani nu 
avuseseră soarta programată de Amphiaraos! De fapt, Rufinus nu-şi 
ascultase niciodată tatăl în ceea ce priveşte modul de comportament 
cu obiectele. Crezuse, tot timpul, că e vorba doar de o superstiție 
bătrânească. 

Acum însă, până şi simplul fapt că mergea şi respira îl silea să-i facă 
rău Soshannei. Orice, oricum, numai să-i facă rău! 

„O răzbunare subtilă” a conchis Rufinus. 

Mda. Va plasa daguerrotypul primit de la Soshanna pe unul dintre 
pereţii cabinei şi îi va da drumul chiar în momentul în care acţiunea 
dintre el şi Deirdre va deveni mai agitată. Asta numea el o răzbunare 
subtilă. Subtil, adică alambicat cel puţin aşa definea Rufinus 
rafinamentul. 

Cufundat în gânduri, n-a apucat să-l bage de seamă pe tipul blond, 
bine clădit, care îl urmărea de câteva minute prin culoarele şi 
încăperile Troadei. Trimis de Mallobaudes? De Hippias? Sau de 
altcineva? 

Rufinus a trecut împreună cu Deirdre prin saloanele în care se 
întâlneau, de regulă, homosexualii. Fra prea devreme însă. Nu se 
petrecea nimic serios. 

— Aşa arată o corabie-de-orgii? a pufnit Deirdre. De ce naiba ai 
insistat să luăm o navă din asta? 

Bărbatul a ridicat din umeri. Sclava asta chiar îşi imagina că 
petrecuse cu adevărat două luni printre saltele cu puf şi aburi 
halucinogeni de Tibet, împreună cu el. Ea chiar vedea că ajunsese să-l 
condiţioneze. O tipă care sărea peste etape — s-a gândit Rufinus — 
poate că aşa învățase în Cassiteridae. 

Bineînţeles că nu i-a răspuns. l-a făcut doar semn să meargă, 
deocamdată, să se distreze împreună. În cabina lui. Fără stimulente. 
Fără voyeurisme. Fără să-şi prăjească creierii. 

Numai daguerrotypul să funcţioneze! Ba, era chiar sigur că o să-i 
motiveze la modul cel mai serios! 

Deirdre a dat din cap că da. Admitea că plăcile de argint or s-o 
monteze cu mult mai mult decât aglomerările de trupuri de prin 


saloanele de lux, tapisate cu covoare de Bactria. 

Mda. Deirdre sărea peste etape. Sau devenise el prea bătrân şi nu le 
mai înţelegea pe femeile astea noi, care, de la sclave până la auguste 
din lumea finanțelor, erau cu mult mai grăbite. 

— Orice lucru e frumos doar la început, zicea Rufinus. Timp de o 
săptămână totul e frumos. De regulă, lucrurile se împut în câteva 
luni... 

Relaţia lui cu Deirdre însă, nici măcar n-avusese timp să se împută. 
Mda. Numai că ea i-o vânduse pe Soshanna. Care Soshanna, îl vânduse 
pe el lui Mallobaudes. Îl vânduse pentru că îmbătrânise? Sau din 
cauza lui Amphiaraos, care putea să... 

Când au pătruns în cabina lui Rufinus, urmăritorul se târa deja, cu 
atenţie, deasupra planşeului care separa punţile Troadei. A început să 
aştepte, precaut, fără să facă nici un zgomot. Se aşezase exact în 
spaţiul de deasupra încăperii şi îşi scotea din sac burghiurile fine, 
membranele şi lentilele. 

Eridan a schimbat amplasamentul periscopului. Se uita acum printr- 
un orificiu pe care îl dăduse la marginea dinspre culoar a planşeului 
din lemn de mahon. Zgomotele din cabină erau mai mult decât 
edificatoare. Dar cine dracu' ar fi ratat posibilitatea de a-i spiona şi 
vizual pe Deirdre şi Rufinus? 

Oricum ar fi fost, Eridan era obligat să le studieze integral 
comportamentul. Din noua sa poziţie nu putea să vadă decât 
daguerrotypul aşezat pe perete, sub oglindă, şi picioarele celor doi. 
Patul scârţâia, cearşaful aluneca treptat pe podea, Deirdre gungurea ca 
apucată. 

Se pregătea să-şi monteze propriul daguerrotyp, să tragă câteva 
planuri generale ale cabinei, când o mână l-a strâns uşor de umăr: 

— Fata asta n-are şcoala Soshannei, nu crezi? 

Era Asteria. Specialista în auscultaţie a grupei. A lăsat palma să-i 
cadă, plictisită, şi şi-a dat ochii peste cap, intrând printre tuburile 
înguste de cauciuc ce se iţeau din podeaua de lemn, ca nişte lujeri 
tineri, elastici. Instrumentele ei. 

— Nu se compară cu Soshanna, a mai şoptit şi şi-a umezit cu 
lentoare buzele. 

— Nu. În nici un caz, a recunoscut Eridan. De altfel, Rufinus simte 
asta direct. Pe pielea lui. Nu era mai vivace când se juca cu doamna 
Tabernae? 

— Un fleţ. Un fleţ şi un aiurit. Parcă n-ar fi fiul lu' tac'so! a dat 
Asteria din cap, în timp ce fixa în podea pâlniile şi diafragmele 
amplificatoare de sunet. Le-a cuplat la periscopul prin care privea 
Eridan, şi-a scos hârtiile pe care avea să stenografieze discuţiile dintre 
Deirdre şi Rufinus; în fine, şi-a înşurubat tuburile în urechi. Slabă şi 
ciufulită, semăna cu un ogar afgan încurcat într-un năvod. 


Eridan a întrebat-o, amuzat: 

— Ascultă! Notezi şi strigătele de satisfacţie? 

— Nu prea am ce să notez. ţi-am spus. Fata nu e stilată. Strigătele 
astea au şi ele un fluid al lor! Îţi garantez! Dacă ai citi doar 
stenograma cu strigătele de extaz ale Soshannei, ai fi cu mult mai 
montat decât acum, când asişti în direct la meciul ăsta! Ea n-are stil, 
iar el e-un-fleţ! Mă auzi? E-un-fleţ! Zău dacă înţeleg de ce le e frică 
şefilor de el! 

— E fiul lui Amphiaraos! a remarcat Eridan, aprinzând o grămăjoară 
de pulbere de magneziu. 

— Fiul lui Amphiaraos? Zi-mi! S-a mai gândit până acum vreun 
Eutherius să cheme pe cineva din afara familiei să...? 

Eridan a râs înfundat şi i-a făcut semn Asteriei să tacă. 

— Doar nu crezi şi tu în poveştile astea? Că a început o cursă pentru 
a ajunge la bătrân? Că ai noştri îl concurează pe Rufinus? Mmh? 

— Eu nu cred nimic. Dar nu spun toţi aşa? O fi vreun dram de 
adevăr în toate zvonurile astea care circulă în ultimul timp... a găsit 
Asteria o justificare, învârtindu-se printre tuburile de auscultaţie. 

— Iar eu îţi spun că e doar o operaţiune financiară de anvergură. 
Cum au mai fost atâtea. Vor să se falimenteze unii pe alţii, aşa cum au 
făcut mereu. Aşa că, povestea asta, cu găsitul şi ajunsul la 
Amphiaraos, nu e decât praf în ochi pentru tipi ca tine şi ca mine! Ca 
să nu ne băgăm nasul prea mult! 

Eridan s-a oprit deodată, înăbuşindu-şi un hohot de râs. Cât vorbise, 
continuase să privească şi să înregistreze plăci de argint cu imagini din 
cabină. Cei doi se liniştiseră acum şi fumau, iar Rufinus trăgea cu 
coada ochiului spre perete. Nu. Nu examina daguerrotypul pe care 
trăsese cadru după cadru, tot timpul. 

Se uita în oglindă şi îşi frământa pielea de pe abdomen. Ca şi cum s- 
ar fi mirat că încă mai are tonus. Începuse să creadă că îmbătrâneşte. 
Mai ales de când i se propusese o cursă furibundă la capătul căreia se 
află puterea absolută. 

Pentru că, o ştie oricine, puterea absolută e apanajul bătrânilor. 
Peste tot. De la Luxor la Invernia, de la Pictavi la Tanais, de la 
Tartessos la Singidunum, puterea e în mâinile grizonaţilor şi a 
burtoşilor. 

Fumau amândoi, deci. Aroma ajungea până sus. Asteria a adulmecat 
scurt şi s-a uitat la Eridan. Cufundat printre periscoape şi lentile. 

— Nu simţi? l-a întrebat. 

Eridan a inspirat de câteva ori. 

— Ce naiba? Arde ceva? 

— Cânepă... Cânepă de Taurus! a pufnit Asteria. 

— Mda... Cânepă de Taurus, a confirmat Eridan, plictisit. Nu cred că 
după o doză ca asta vom mai auzi ceva care să ne fie de folos! În 


câteva minute, ăştia n-or să mai ştie nici cum îi cheamă! 

— Ridicăm supravegherea? s-a grăbit Asteria să întrebe. 

Blondul a privit-o lung, mustăcind. 

— Ştiu de ce eşti atât de nerăbdătoare... Te anunţ însă că doamna 
de dedesubt are aceleaşi gusturi. Nu da cu misiunea de pământ pentru 
o sculă bine dimensionată! West Elephantina e plină de astfel de 
oferte! 

Asteria a zâmbit galeş. 

— Doamna e prea ocupată în seara asta ca să mă deranjeze. Spune 
mai bine dacă mai avem ceva de făcut. În rest, mă descurc eu! 

— Cum vrei! Dar să ştii: în caz de defecţiune, n-am de gând să te 
acopăr! Cunoşti regulile! a scrâşnit Eridan. Trimite porumbeii acum, 
spre puţul plutitor numărul 8... Vezi că sunt în coliviile din cabina lui 
Grampian! Anunţă-l pe domnul Tabernae că încă n-am stabilit locul 
precis din West Elephantina unde o să meargă şmecherul de Rufinus! 
Şi mai spune-i că a reuşit să transmită un mesaj de la puţul numărul 7! 

— Porumbei? Vrei să trimitem porumbei pe vremea asta? a 
exclamat Asteria. Dacă îngheaţă? 

— Distanţa nu e mare, şi ăştia sunt porumbei frizoni, a subliniat 
Eridan. Ia stai aşa! a exclamat el brusc şi s-a concentrat iarăşi asupra 
periscopului. 

— Ceva interesant? şi-a pus Asteria pâlniile în urechi. 

— Cânepa! Cânepa de Taurus! a şoptit Eridan plictisit şi a ridicat 
din umeri. Du-te odată şi lansează porumbeii! 

— Bine. Bine. 

Asteria a pornit târâş pe podeaua dintre punți. Lăsând în urma ei o 
dâră de parfum de Erbagh. 

— Un sclav! Un sclav nubian! s-a strâmbat Eridan, privind scârbit la 
corpul femeii, abia desluşindu-se în întunericul dintre panourile de 
lemn. 

Apoi, s-a pregătit să-şi desfacă periscoapele. 


III 


— O sută de minae! Germanice! a spus Rustam, zâmbind. 

Eumolpius Doil s-a strâmbat şi s-a mai uitat o dată în arenă. De 
unde dracu' apăruseră ăştia doi? Un pers şi o samoedă. Rustam Kair şi 
Naila Trung. 

Puteai să spui despre Eumolpius că nu ştie să ţină tacâmurile în 
mână la o masă simandicoasă, că habar n-are să se îmbrace şi că se 
parfumează numai cu esențe egiptene de cea mai proastă calitate. 
Cunoştea însă lumea circurilor ca nimeni altul. De la Kyoto de 
Cipangu până aici, în Tartessos, trecând prin Varegia de nord şi prin 
ţara garamanţilor numidieni. S-a uitat la clepsidra uriaşă de deasupra 
arenei şi a şuierat: 

— Mai sunt două minute! 

Spectatorii făceau o larmă de infern. Rustam a clipit mai des şi s-a 
aplecat spre Eumolpius: 

— Ce-ai spus? 

— Mai sunt două minute! Asta am spus! 

Rustam a privit şi el clepsidra. Mda. Mai erau aproape două minute 
până să se termine meciul. Şi mai erau zece minute până să sosească 
puştiul pe care îl plătise să copieze mesajele recepționate la terminalul 
de coastă Hippias Comcom. 

— Două minute?... Chiar nu mai ai nevoie de nubianca asta a ta? 

Eumolpius şi-a fluturat cutele togăi verzui, răspândind o aromă 
greoaie de trandafiri amestecată cu miasme acre de transpiraţie. 

Iulianus Celler, patronul Circului Maximus din Roma îi spusese lui 
Rustam că nu cunoscuse un individ mai puturos decât Doil din 
Tartessos. Dar, totodată, nu exista un mijloc mai bun de a trece 
neobservat în Tartessos decât să te prefaci că ai treabă la circ. 

Tartessos era undeva în sudul Iberiei. Un castru tutelat de stoici. 
Terminalul concernului de comunicaţii făcuse din oraş un centru 
bogat — se povestea că ţăranii din jurul Tartessos-ului erau cei mai 
alfabetizaţi de pe întreg cuprinsul Imperiului. m mai puţin de şapte 
ani, de când pusese pe picioare centrul poştal, troglodiţii ăia din jur, 
care până atunci nu ştiau decât să numere anotimpurile şi să tragă 
brazde în pământul irigat pentru producţia unuia ca Mallobaudes 
Tabernae, troglodiţii ăia cu feţe zbârcite de soare şi de vânt deci, 
ajunseseră să poarte costume francone, să umble cu stiluri, cu tăblițe 
de ceară şi să stocheze mesaje ce veneau de peste Marea-Ocean. 
Vorbeau despre cursul cafelei sau la lânii şi estimau ce va face cutare 
sau cutare personalitate notabilă, în timp ce câmpurile din jur se 
umpleau de buruieni. 

În timp ce ei se umpleau de bani, iar Tartessos atrăgea ca muştele 


agenţii Imperiilor şi corporațiilor. 

— Mai e doar un minut, Eumolpius, i-a atras atenţia Rustam, 
ridicându-se în picioare. N-avea nici un chef să mai încaseze putoarea 
emanată de Doil. 

— Sifa a mai scăpat ea din chestii d'astea! 

— Sifa s-a mai luptat vreodată cu o samoedă? 

Tobele mari din stânga tribunei au început să bubuie. Ultimul minut 
al luptei de pancration: Naila Trong! De unde naiba apăruse? Sifa era 
campioana lui Eumolpius. Luptase la Carthagos, la Lundinium, la 
Apullum şi chiar la Roma. Iulianus Celler însuşi îi aranjase câteva 
contracte pentru Peshawar, unde spera să scoată bani buni pe spezele 
ei de la şmecherii ăia de galbeni... Măcar aşa să-i uşureze de minae pe 
chinezii ăştia care îi umpluseră arenele cu lampioane ieftine, 
luminoase şi cu banchete uşoare, comode de bambus! 

— O să pierzi şi banii şi femeia, Doil! a mai spus Rustam dând din 
cap, sigur pe el. 

Spectatorii se ridicaseră în picioare, chiuind. Numai cei de la 
tribuna oficială tăceau mâlc. Pariaseră sute de minae pe favorită şi 
acum se holbau la contorsionările ei, din ce în ce mai lipsite de vlagă. 
Naila Trong o săltase cu totul din nisipul arenei şi o strivea în braţe, 
zgâlţâind-o ca pe un sac. O samoedă cu pomeţii reliefaţi şi cu ochii 
piezişi. 

— Samoezii ăştia sunt un fel de eskimoşi? a întrebat Eumolpius, 
aiurea, chiar când tobele au încetat să mai bată, anunțând sfârşitul 
luptei. 

— Galbeni. Sunt tot nişte galbeni. 

— În mă-sa... nu le ajunge că ne fac praf comerţul? Cine naiba i-a 
învăţat să intre în arenă? 

Eumolpius Doil s-a apropiat de Rustam, făcându-l să strâmbe din 
nas. Ca şi cum, pe el unul, chestia asta nu-l interesa de fapt, mirosul 
patronului de circ din Tartessos devenise insuportabil. Te pomeneşti 
că ăsta are un defect la vezica urinară, i-a trecut persanului prin cap. 
Auzise sau citise pe undeva că e o boală, una de nu puteai să te ţii... 
incontinenţă, sau aşa ceva... poate că Eumolpius ăsta făcea pe el, de 
fapt... 

— Samoezii nu fac parte din Imperiul Celest. Sunt de capul lor, a 
comentat Rustam, abia reuşind să acopere răcnetele publicului. 
„Police verso! Police verso!” vuia amfiteatrul tapisat cu pânze rubinii 
de Cipangu. 

Sifa atârna ca o păpuşă dezarticulată între braţele Nailei, cu ochii 
ieşiţi din orbită, zvâcnind rar, ca străbătută de frisoane. Eumolpius se 
foia din ce în ce mai nervos era gata-gata să dea verdictul fatal, când 
Rustam l-a oprit: 

— Cu o moartă nu mai faci nimic! Dar aşa, măcar poţi s-o mai pui 


să-ţi facă ordine prin casă! 

— Ba o dau naibii! Am casa plină de servitoare! 

S-a întors spre arenă şi a făcut semnul. Naila s-a încordat toată, 
făcând să se audă un pârâit ca de vreascuri, iar Sifa s-a îndoit de 
mijloc, încovrigându-se. 

Tribunele au izbucnit în urlete. 

— Nouăzeci şi nouă... o sută! a terminat Rustam de numărat minae- 
le. Eşti un tip corect, Eumolpius. 

— Ascultă! s-a apropiat Doil de Naila. Nu vrei un angajament la 
mine? Îţi promit că în câteva săptămâni te prezint lui Iulianus Celler, 
proprietarul celor mai puternice linii de circ din Imperiu. 

Naila a pufnit în râs. Rustam s-a uitat la clepsidra din vestiarul 
lambrisat cu stinghii de cedru. S-a ridicat de pe scaun şi s-a dus la 
fereastră, privind de-a lungul bulevardului central al Tartessos-ului. 
Turnul Hippias Comcom, ca o coloană pe ţărmul Mării-Ocean. Cablurile 
ce urcau din apă în jurul lui vibrau subsonic, făcând să trepideze 
aproape insesizabil acoperişurile din tablă argintie ale oraşului. 

În patru-cinci minute, puştiul trimis de Rustam trebuia să apară. 

— N-ai vrea să te mai prezentăm noi o dată lui Iulianus Celler? l-a 
întrebat Naila pe Eumolpius. 

— Hei, hei, hei! s-a răstit Doil. 

Eşti o tipă tare de tot.. Da' nu crezi că ăla care împarte banii sunt 
eu? 

Rustam s-a întors de la geamurile ce tremurau ca un abur ce se 
ridica dintr-o stradă încinsă. Mesajele din Turn. 

— Deocamdată eşti unul care tocmai a plătit o datorie, Doil. 
Deocamdată eşti unul care primeşte bani împărţiţi de Iulianus Celler. 
Deocamdată eşti unul care trebuie să iasă din vestiarul ăsta. Aşteptăm 
pe cineva! 

Eumolpius s-a scuturat şi s-a uitat de la unul la altul. Naila a strâns 
pleoapele. Tipul ăsta în togă verzuie chiar că putea! Puţea al naibii de 
tare! 

— Hei! Sunteţi într-o clădire care-mi aparţine. Sunteţi într-un oraş 
care... 

— Miroşi urât, Doil! i-a retezat-o Naila. Miroşi urât şi eu vreau să 
mă schimb. 

Chiar atunci, uşa s-a dat în lături şi un băiat de vreo 13-14 ani a dat 
buzna în încăpere. 

— Tu cine mă-ta mai eşti? s-a schimonosit Eumolpius, chiorându-se 
la puştan. 

— E invitatul meu, Doil! Tu puţi, iar noi avem treburi importante de 
discutat. Vezi că la capătul culoarului sunt nişte duşuri, Doil! 

Rustam se apropiase de Eumolpius. Era cu o jumătate de cap mai 
înalt decât el. A întins o mână pe deasupra umărului acoperit de toga 


verde şi a dat un brânci uşii. 

— Aia e ieşirea, domnule Doil! a şoptit Naila. În spatele ieşirii se 
află un culoar. Culoarul are două capete. În capătul stâng se află 
duşurile. Ai uitat planurile clădirii care îţi aparţine, sau nu l-ai auzit 
bine pe Rustam? 

Băiatul încremenise în mijlocul camerei. Eumolpius Doil învârtea 
toate micile afaceri din Tartessos, iar acum, doi străini îl goneau dintr- 
o încăpere care era a lui. Puştiul a început să joace de pe un picior pe 
altul, neştiind ce să facă. Ar fi vrut să iasă el şi să-i lase pe oamenii 
ăştia mari să-şi rezolve problemele între ei, iar el să se ducă acasă şi să 
povestească prietenilor că veniseră doi tipi în Tartessos care îşi băteau 
joc de Eumolpius Doil. 

N-a mai ieşit nimeni din vestiar. Rustam se apropiase şi mai mult de 
Doil. Părea că îl îmbrăţişează, ca un îndrăgostit care îşi strângea iubita 
la piept după o despărţire îndelungată. Într-atât de îndelungată, încât, 
iubita şi-a dat capul pe spate, rămânând cu ochii aţintiţi în gol. 

Naila a izbucnit în râs. Rustam şi-a desfăşurat firul îngust de oţel 
lucios din jurul gâtului lui Doil. S-a întors către băiat: 

— Ei? 

Puştiul a înghiţit în sec şi a întins un cilindru de metal mat către 
persan. Ştanţat Hippias Comcom. 

— Ei? a repetat Rustam întrebarea. Ce scrie? 

Puştiul a ridicat din umeri. Un gest reflex. Habar n-avea ce se 
petrece de fapt; ştia doar că bărbatul şi femeia asta îi dăduseră nişte 
bani, mai ştia că ce făcuse el era ceva pentru care alţii plătiseră cu o 
călătorie suficient de lungă (nu ca a lui Eumolpius Doil) ca să nu mai 
apuce să vadă Tartessos şi era cât se poate de sigur că în câteva ore, 
Eumolpius Doil o să miroasă şi mai tare decât de obicei. 

Dacă nu era atent, în tot atâtea ore, ar fi putut să ajungă şi el să 
miroasă ca domnul Doil. Deşi, el unul, se spăla de două ori pe zi. 

— Unde e localitatea asta, Angustias? a întrebat Rustam. 

— La 35 de pasaranga spre sud. Pe coastă. E un depozit de bitum şi 
asfalt. 

— Angustias... Depozit de bitum... 

Rustam a întins mesajul Nailei. Soarele apunea. Cobora în Marea- 
Ocean, ca şi cum ar fi sfârâit, încadrând Turnul Hippias Comcom. Seara 
de Marte. Câteva zile şi se va schimba Mileniul. Câteva zile, şi puştiul 
va chefui cu prietenii, jucându-se cu zmee şi artificii de Taipei. 

— Trebuie să duc cilindrul înapoi. E o comandă specială, a spus 
băiatul. Dacă nu duc mesajul, ăia de la livrarea cu locomobile o să se 
prindă că l-am şutit... 

— Unde trebuie să-l ducă locomobilele? Aici scrie: Turnul Gijon! 

Puştiul era decis să apuce jocul din ultima zi a mileniului. Aşa că, a 
răspuns imediat: 


— În mod normal, mesajele sunt trimise mai departe prin semnale 
luminoase. E şi mai ieftin, şi mai rapid. Dar uite ce scrie aici, jos! a 
luat el hârtia din mâna Nailei. Zice aşa: „De remis la Nodul Iberic 
Pamplona şi la Nodul Iberic Granada.” Asta înseamnă că mesajul ăsta 
o s-o ia la destinaţie pe trei căi. Şi mai înseamnă că la Nodurile astea 
sunt nişte deştepţi care ştiu ce au de făcut cu mesajul ăsta... 

Un evantai! Rufinus trimisese un mesaj în evantai. Asta însemna că 
principalul lui om de legătură era aici, în Turnul Hippias din 
Tartessos. Naila a mai luat hârtia o dată şi a citit semnătura de 
primire. Codul biroului şi ora. Mda. Nu era un ins. Erau doi. Aveau 
trecute numele în clar, caligrafiate, ştanţate, iar dedesubtul lor se 
răstigneau semnăturile. Le-a notat pe o tăblie de ceară, abia apăsând 
cu stilul ei din lemn. 

Apoi, l-a privit pe Rustam. S-au uitat la puşti. 

— Nu-mi daţi cilindrul? Peste un sfert de oră porneşte locomobilul 
de Pamplona. Mesajul ăsta trebuie duplicat şi trimis... pricepeţi? 

Pricepeau. I-au dat cilindrul înapoi, după care, au ieşit toţi trei din 
vestiar, păşind peste trupul răsucit, drapat în verde. 

— Uite-i! a spus Naila, întinzând ţigara spre geamul locomobilului 
urban. 

Un el şi o ea ieşiseră prin uşa de la baza Turnului. Morgana Sertaco 
şi Jou Dirceu. Lusitani după nume şi aspect. Eutherii după banii care 
le intrau în cont şi după felul cum procedaseră cu mesajul primit de la 
Rufinus, de pe Troada. 

Braţul Nailei a descris un arc de cerc, urmărindu-i pe cei doi. Urcau 
într-un locomobil Bong Sao. Coşul auriu de deasupra capotei a trepidat 
de câteva ori, rezervorul cu pulbere luminiscentă s-a aprins. 

— Mda. O iau spre sud. Angustias? Aşa a spus puştiul? 

Naila i-a făcut semn că da. Rustam a pornit şi el motorul. Aburii au 
ţâşnit într-o jerbă alburie deasupra locomobilului. Au coborât şoseaua 
în serpentine ce ducea afară din Tartessos, pe coastă, lăsând în spate 
silueta cilindrică a Turnului Hippias Comcom cu firma lui verde 
fosforescentă. Sub firmă, un orologiu helvet, cu cadranul filigranat: 
19,20. 

Au ieşit din oraş. Felinarele care iluminau albăstrui banda de asfalt. 
Pe Marea-Ocean se vedeau undele cenuşii ale hulei. Uraganul Aspasia 
se deplasase spre vest, dar previziunile meteo afirmau cât se poate de 
răspicat: vânturile se vor extinde asupra întregii emisfere nordice. 

un semn?/ ca de sfârşit de mileniu?/ şoseaua cenuşie şi felinarele 
turcoaz/ pustiupustiupustiu/ 

— Ia vezi! Cum naiba vine harta asta pe aici? s-a aplecat Rustam 
spre Naila. 

Samoeda s-a răsucit şi a luat de pe bancheta din spate un sul de 
hârtie înfăşurat în benzi de mătase. L-a desfăşurat în poală şi a tras de 


câteva ori din ţigară, făcând semne să lumineze jarul carmin. A 
plimbat punctul luminos pe deasupra reperelor topografice. 

— Bun. Suntem aici, a indicat ea un loc. Angustias, uite-o aici! Iar 
restul, vezi şi singur! 

Rustam a privit de-a lungul şoselei. Gura dragonului din coada 
locomobilului Bong Sao condus de Jou Dirceu era la mai puţin de un 
stadiu distanţă. Banda de asfalt era dreaptă. A aruncat un ochi pe 
hartă. 

Gijon. Pamplona. Granada. Trei Noduri de comunicaţie Hippias 
Comcom. A zâmbit. Mesaj în evantai, spusese puştiul. Numai că 
evantaiul ăsta avea un mâner, iar mânerul era la îndemâna lor. 

— Ce zici? Crezi că mai trece cineva p'aici la ora asta? a întrebat-o 
pe Naila. 

Ea a făcut semn că nu şi a zâmbit, sprijinindu-se cu braţele în 
bordul locomobilului. Rustam a ambalat motorul. Anvelopele au 
scârţâit pe asfalt şi locomobilul a ţâşnit în faţă ca un pietroi azvârlit 
dintr-o praştie uriaşă. Şoseaua tocmai făcea o curbă spre stânga, 
urmărind linia țărmului, dar Rustam a accelerat, învăluind 
locomobilul în volute de aburi ce miroseau amărui. 

Jou Dirceu încetinise. La un moment dat, a scos braţul pe geam şi a 
făcut semn lui Rustam să-l depăşească. 

— Bun! Hai că-i al nostru! a surâs Naila şi a aruncat ţigara pe şosea. 

o jerbă de scântei aurii pe asfalt/ 

Urma o curbă spre dreapta, deasupra unui ţanc muntos ce se ridica 
direct din Marea-Ocean. Se auzeau valurile plesnind stânca la o sută 
de picioare dedesubt. Rustam s-a angajat în depăşire. Locomobilul 
pufnea ca un bivol uriaş care strănuta, Naila s-a prefăcut că se întinde 
pe scaunul de piele, aşa cum făcuse de fiecare dată în astfel de situaţii. 
Fraierindu-i pe urmăriţi. 

Numai că Jou a tras de volan spre stânga. Cele 2500 de livre ale 
Bong Sao-ului său au izbit portiera în dreptul samoedei. Tabla a 
zbârnâit scurt, geamul a crăpat şi apoi s-a pulverizat într-un nor ca o 
rafală de viscol plesnindu-i pe cei doi peste faţă. 

— Ce naiba?! 

Jou a repetat figura. Rustam îşi dusese mâna la ochi încercând să-şi 
frece pleoapele care îl ardeau. 

— Nu văd nimic! i-a strigat Nailei în timp ce locomobilul scârţâia 
din table şi anvelope, îndreptându-se spre marginea şoselei. 

— Puştiul! Ne-a dat în gât! a sâsâit Naila şi a apucat volanul cu 
mâna stângă, rotindu-l cu un gest lent. Accelerează, Rustam! 

Persanul a apăsat cu amândouă picioarele în pedală. Motorul a 
părut că se desface din nituri şi şuruburi, vaporii au vuit ţâşnind prin 
ţevile de pe acoperiş a fost rândul lor să izbească locomobilul 
lusitanilor. 


— Nu-i omori! a strigat Rustam, auzind-o pe Naila cum scotoceşte 
prin geantă. 

— Nu-i omor! A naibii să fiu dacă-i omor! a răcnit ea şi a mai tras o 
dată de volan, proptind botul locomobilului în portiera din partea lui 
Jou. 

S-a auzit un trăznet de parcă cineva ar fi spart un butoi de lemn 
uscat şi geamul din faţă a zburat cu totul, jucând de câteva ori pe 
capotă fără să se spargă, ca şi cum ar fi fost scos din rame de mâinile 
experte ale unui tinichigiu. 

— Cu ce-au tras? 

— Pudră Thay! Au pudră Thay! Chiar vrei să nu-i omor? 

Rustam căscase ochii înroşiţi, apărându-şi faţa de vântul rece, cu 
palma pusă streaşină la frunte. 

briza tăioasă a țărmului mării-ocean/ un nou bufnet/ naila a părut 
că se înalță de pe scaun/ 

— Să ştii că trag! Am să trag în ei! a răcnit ea. 

Rustam a împins levierul în faţă şi a apăsat pe pedală, rotind brutal 
volanul. Locomobilul a derapat, scrâşnind pe şosea, s-a pus de-a 
curmezişul şi a mai ţâşnit o dată în faţă, izbindu-i pe lusitani cu toată 
puterea. Bong Sao-ul lor s-a dezechilibrat, a rulat pe două roţi câteva 
zeci de picioare şi a ieşit de pe şosea, agăţând cu bara de protecţie un 
felinar. 

— Pulbere îi fac! a scrâşnit Rustam. Bagă arma aia la loc odată! Stai 
că-i rezolv acu'! 

A ambalat iarăşi motorul şi şi-a repezit locomobilul înspre Bong Sao- 
ul celorlalţi. S-a înfipt ca un obuz în dragonul care încă mai scotea 
aburi sub portbagajul celorlalţi, turtind automobilul de felinarul de 
oţel. Un zdrăngănit de fiare răsucite. 

Rustam a tras de leviere, a dat câteva picioare în marşarier şi s-a 
repezit din nou în locomobilul lusitanilor. Tablele au scârţâit, iar 
felinarul a pârâit. Portierele s-au deschis. Morgana încerca să iasă pe 
partea ei când, Rustam a intrat pentru a treia oară în ei, strivindu-le 
vehiculul ca pe o armonică. 

Jou a ţâşnit pe şosea. S-a rostogolit ca un bulumac trăgând spre 
Naila. Apoi a dispărut în şanţul dinspre prăpastie. Morgana a sărit în 
spatele felinarului. O  deflagraţie. Volute de fum înecăcios s-au 
revărsat înspre Naila. 

— Pudră Thay! Cine-s! ăştia? 

Rustam a ridicat din umeri şi s-a ascuns în spatele locomobilului. 
Geamul de deasupra lui a explodat, împroşcându-l cu un şuvoi de 
cioburi. 

— Fă-le praf Bong-ul! a strigat. 

Naila a azvârlit o sferă de fier mat prin fum. Un zgomot surd. Apoi, 
vaierul tablelor răsucite şi un strigăt. 


— Gagica! Am plesnit gagica! a pufnit Naila. 

O rafală dinspre Jou. Ca şi cum corzile unui pian pocneau pe rând. 
Rustam a lansat şi el o încărcătură cu pudră Thay spre șanțul în care 
se refugiase bărbatul. 

— Acum! O blochezi pe vaca aia! a strigat el şi s-a repezit în zig-zag 
pe şosea. Naila a mai aruncat o sferă de metal spre felinar, dar chiar 
atunci, Morgana s-a târât pe sub volburele de abur, privind buimacă 
dintr-o parte în alta. Şi-a dus o mână şi a încercat s-o ia spre Rustam. 
Tocmai se pregătea să sară. 

— Kriss-ul! Are un kriss! a tipat Naila şi s-a ridicat în picioare, 
ţintind pe îndelete genunchiul femeii. 

— Rade-o! a strigat Rustam dispărând în şanţul de unde trăgea Jou. 

Bufnitura culevrinei de Etruria a acoperit troznetul încheieturii 
Morganei care s-a prăvălit pe şosea. Urletul ei a perforat însă 
zgomotul de fond al valurilor Mării-Ocean. Naila a luat-o la fugă spre 
lusitană la timp ca să-i izbească braţul în care ţinea kriss-ul, gata să-l 
arunce în Rustam. 

— Deci! Care e reţeaua dincolo de Iberia? a întrebat Rustam. Naila 
n-a făcut decât să apese cu vârful sandalei în genunchiul Morganei. 

un urlet/ 

— Nu ne aude nimeni! a făcut Rustam un gest larg cu mâna spre 
casele Angustiei. În oraşul ăsta sunt numai surzi. Aşa am citit într-un 
prospect. 

Morgana a scâncit şi s-a apucat cu mâinile de genunchiul înfăşat la 
repezeală în bucăţi de stofă ruptă. Naila se pregătise să scrie totul. 
Lângă ea, câţiva porumbei gângureau, ciugulind grăunţele răspândite 
pe podea. 

— Deci! Jou! Pe cine are Rufinus infiltrat în Hippias Comcom? 

— V-am spus! Nu-i ştiu decât pe cei de la Pamplona, Gijon şi 
Granada. Restul legăturilor îi ştiu ei. 

— Şi aici? În Angustias? 

— E depozitul de asfalt. Administrat de inspectorii lui Radamantes... 

— Mda. Inspectorii lui Radamantes. 

Naila s-a mai uitat o dată pe hârtie. Trei nume. Trei birouri. Ar 
trebui să-i fie de ajuns lui Iulianus. 

— Trimit porumbeii? a întrebat. 

— Mmhh... vreau s-o mai dai o dată tare pe fata asta... a răspuns 
Rustam şi l-a privit pe Jou în ochi. Răcnetul Morganei a zguduit 
geamurile. 

— Cum îl cheamă pe puşti? Cum îl cheamă pe puştiul care a fost la 
noi cu cilindrul lui Rufinus? 

— E doar un copil, a scâncit Morgana. 

— Exact. E doar un copil. lar noi vorbim doar despre nişte bani. 
Deci! Cum îl cheamă? 


Naila i-a strivit din nou genunchiul Morganei. 

— Claudio. Claudio Bernal, a spus Jou precipitat. 

— Cu cine trebuia să vă întâlniți aici? 

— Ţi-am spus... Radamantes are nişte inspectori... 

Răcnetul Morganei s-a auzit iarăşi. Naila l-a privit lung pe Rustam. 
Îi storseseră pe amândoi. De tot. S-au uitat la porumbeii călători. Unii 
vor zbura la Roma, la Iulianus Celler. Ceilalţi se vor duce doar până la 
Tartessos. La serviciul de securitate internă Hippias Comcom. Ultimul 
mesaj primit de la Iulianus le spusese cât se poate de clar. Hippias, 
stoicul, trebuia să creadă că toată treaba o făcuseră oamenii lui. Nici 
prin nu trebuia să-i treacă despre implicarea confreriei hermetice în 
desluşirea afacerii. Stoicii ăştia erau atât de şmecheri şi acopereau atât 
de multe informaţii referitoare la Amphiaraos şi Rufinus, încât era 
problema lor, a hermeţilor, să-i studieze atent şi să-i vadă cum se 
mişcă. 

Să-i forţeze să facă greşeli. Să le fugă pământul de sub picioare. Să 
ajungă să fie obligaţi să negocieze cu hermeţii. 

Pentru asta, nu trebuia decât o mică notă informativă care să 
aterizeze pe biroul şefului de securitate internă de la Tartessos. Şi trei 
cadavre. Morgana Sertao, Jou Dirceu şi Claudio Bernal. 

— Trimite porumbeii! a spus Rustam. Idioţii ăştia o să creadă că-i 
mâna lui Radamantes. 

Naila a dat din cap. A răsucit bucăţile de hârtie, le-a legat de 
picioarele păsărilor, s-a asigurat că nu a încurcat mesajele între ele şi a 
deschis fereastra. Aerul tare de Marte a făcut-o să se zgribulească. A 
surâs, mângâind capetele porumbeilor, i-a sărutat cu gingăşie, apoi le- 
a dat drumul în ger. 

— Să nu vă rătăciţi! a şoptit în urma lor. 

După care, s-a răsucit, s-a apropiat de Morgana şi a apucat-o de 
creştet şi de bărbie, într-o suită de gesturi perfect sincronizată cu a lui 
Rustam. Ca la un spectacol de mimică în paralel. Ca la un concurs. 

Pocnetul vertebrelor. 

Ce urma? Un drum până la locomobilul Bong Sao. Aşezarea 
cadavrelor pe scaune. Locomobilul împins în prăpastie. Apoi, un drum 
şi mai scurt până la Tartessos. O întâlnire cu Claudio Bernal. 

Iar în final, un drum în insulele Hesperidae. Unde vor aştepta 
ordinele lui Iulianus. 


IV 


— Ce ţi se pare atât de ciudat, Hippias? Nu-i fiul lui taică-său? 
Nemernicul ăsta de Rufinus şi-a băgat oamenii peste tot. ţi-a infiltrat 
concernul, asta e! 

Puncte-cheie din Hippias Comcom ocupate de oamenii tânărului 
Eutherius. Acoperind mesajele pe care le trimitea dintr-o provincie în 
alta a Imperiului. Dacă Eridan nu i-ar fi anunţat la timp, ordinul de 
retragere a fondurilor din Banca Narbonnensis ar fi trecut prin toate 
staţiile poştale ale concernului. Fără ca nimeni să afle nimic. 

Mallobaudes s-a zgribulit şi a început să mestece în gol, bătrâneşte. 
Deşi nu avea decât 42 de ani. 

Vântul îngheţat şuiera printre clădirile din jurul Forului. Zburlea 
copacii împodobiţi cu fructe din cauciuc şi hârtie colorată. Frumos 
ornamentaţi în cinstea Idelor lui Marte. Ultimele dinainte de intrarea 
în Mileniul al III-lea de la reforma lui Iulius C. Caesar. 

Hippias şi-a aranjat toga pe umeri. Ca orice stoic, era tradiţionalist. 
Evoluţia modei nu-l făcuse să se abată cu o iotă de la concepţiile 
rigide ale grupului său. Unii spuneau că ţinuta asta dădea bine şi în 
afaceri. Că impunea respect şi încredere, chiar când pierdeai căldări 
de bani şi erai tras pe sfoară de unul ca Amphiaros Eutherius. 

Hippias a scos dintr-un buzunar smaraldul şlefuit şi a privit prin el 
la figura pătrăţoasă a lui Mallobaudes. Semăna cu un buldog 
îngândurat, cu fălcile căzute şi cu ochii holbaţi tot timpul. De frig, i se 
adunaseră lacrimi pe pleoapele de jos. 

— M-a infiltrat. E adevărat, a răspuns Hippias într-un târziu. Dar am 
remontat toată filiera şi îi ştiu acum pe toţi cei care lucrează pentru el. 

Ajunseseră în For. Căţăraţi pe coloane şi ziduri, muncitorii aranjau 
ultimele podoabe înainte de venirea Idelor. În spatele Columnei 
plasaseră bateriile care vor lansa cele mai teribile focuri de artificii 
văzute vreodată în Imperiu. Puştii alergau nebuneşte, înhămaţi la 
căruţurile lor mici, încărcate cu jurnalele de seară. Se pregăteau cu 
toţii de schimbarea Mileniului erau fericiţi cu toţii că apucau un 
asemenea eveniment calendaristic. 

Lămpile cu gaz aerian iluminau albastru stradelele aglomerate. Ar fi 
fost o seară plăcută, numai că bătea vântul ăla nenorocit şi umed. Pale 
de aer rece care îi zgâlţâiau pe amândoi. 

Vântul de Marte, la Roma, e cel mai nenorocit dintre toate. Trezeşte 
reumatismele şi-i bagă pe cardiaci în spitale. Zvonurile povesteau că 
pe Pavarotti, tenorul, vântul ăsta netrebnic îl băgase direct în groapă, 
scurtcircuitând vizita la medicii faimoşi din Lupinus... Dar asta se 
întâmplase în 1994, iar Pavarotti scutise în acest fel o grămadă de 
minae, cu care s-au organizat funeraliile alea magnifice, despre care 


scriseseră toate jurnalele vreme de o săptămână. Asta, până când 
Amphiaraos pusese pe butuci o corporație producătoare de spirtoase 
din Ultima Thule... umplând din nou ziarele cu articole şi speculaţii. 

Acum însă, în ultimele zile ale anului 1999, jurnalele erau pline de 
alte titluri. 

— Scipio revine din Cipangu! răcneau puştii cât îi ţinea gura şi 
ridicau deasupra capului snopuri de ziare. Scipio a semnat tratatul cu 
Împăratul Celest! 

Mallobaudes a luat un jurnal şi s-a adăpostit sub porticurile afumate 
ale noului Circ, aruncându-şi ochii peste editorial. Semnat de 
cumnatul său, Larios Gad, fratele Soshannei. S-a întors cu spatele la 
vânt, pelerina cu cozi de nurcă a început să-i salte în toate părţile, dar 
a reuşit să ţină ziarul nemişcat. Şi-a ridicat sprâncenele şi s-a apropiat 
de o vitrină luminoasă, ca să vadă mai bine. 

Pe rafturi, măcelarul aranja bucăţi de ficat şi rinichi de păun, 
calmari şi caracatițe congelate, ouă de prepeliţă şi file de murenă. 

— Hmm! a pufnit Mallobaudes. Idiotul ăsta de Scipio pretinde că a 
obţinut pacea cu galbenii pe o mie de ani... Fii atent: Împăratul Celest 
mi-a dat asigurări ferme că nu e interesat de teritoriile Bactriei. În schimb, 
noi am afirmat sus şi tare că vom suspenda tarifele protecţioniste aplicate 
mătăsurilor la intrarea pe pieţele din Metropolă! 

— Armata dă şi ea vreun comunicat? 

— Da! Mallobaudes a parcurs oblic coala de ziar. Uite: generalul 
Merenas, comandantul garnizoanei Bactria, anunţă că a retras 
legiunile în Fort Oxus... 

Hippias şi-a suflat nasul într-o batistă neagră, scoasă dintr-un fald al 
togii. 

— Noi, stoicii, ştim foarte bine că nimic din ceea ce-şi propun 
oamenii nu respectă planificările făcute! Lucrurile se împlinesc 
conform cu propriile lor necesități. 

— Serios? Mallobaudes şi-a potrivit jobenul, a împăturit ziarul şi l-a 
strecurat sub pelerină. Treaba asta o află orice individ care investeşte 
mai mult de o mie de minae... 

— Oho! De asta sunt sigur! De-aia îi găseşti cu piatra de gât prin 
Cloaca Maxima. 

— Opt din zece, a admis Mallobaudes. Opt din zece inşi nu rezistă la 
aflarea acestui adevăr extrem de simplu. Aşa că plonjează în lături. 

În cealaltă parte a Forului s-au aprins inscripţiile luminoase ale 
firmei BONG SAO - MINILOCOMOBILE CITADINE. Bitum scump, tras 
în ţevi de cristal verzui. Bitum care curgea, luminos, răspândind raze 
aurii în toată piaţa. 

— Poftim! Mallobaudes s-a prefăcut că-şi verifică ceasul de buzunar. 
Ăştia fac reclamă chiar aici, la Roma, iar Merenas retrage legiunile la 
Fort Oxus! Cred că abia aşteptau militarii un tratat ca ăsta! Jigodiile! 


Necesitatea lor l-a ironizat el pe Hippias, care utiliza frecvent cuvântul 
în speţă — necesitatea lor, acum, la schimbarea Mileniului, e să tragă o 
orgie cruntă fără să le fie frică de un atac surpriză al galbenilor! Şi vor 
să facă asta în timp ce împuţiţii ăştia cu ochii piezişi îmi fac 
concurenţă în Sofala... Ce fel de stat mai e şi ăsta! 

— E un stat căruia îi plăteşti impozite. Se cheamă Roma, a ţuguit 
Hippias buzele şi a luat-o pe sub porticuri, lăsând în stânga 
magazinele cu stofe grele de Mosselcastrum, birourile de avocatură ale 
companiei de navlosire PATRAS şi sediul local al sectei Hare Krishna. 
Un panou publicitar imens: CHIBRITURI RETEGA scris cu vopsea 
luminiscentă violetă. 

— Impozite, da! Un stat care trăieşte din impozitele luate pe spatele 
muncii mele! 

Hippias abia a schiţat un zâmbet, care a părut că se răspândește în 
mii de riduri pe figura lui prelungă: 

— Statul are şi el necesităţile sale. Distincte de ale noastre. 
Împlinindu-se în ciuda actelor noastre. 

Mallobaudes s-a oprit din nou, lăsând să treacă pe stradă un convoi 
de cvadrigi care se balansau uşor. Abia dacă se auzeau, aşa cum se 
scurgeau pe caldarâmul negru. 

— Poftim! l-a făcut el atent pe Hippias. Uită-te la anvelopele astea 
nenorocite! 

Lui Hippias i-a îngheţat zâmbetul. Dar a continuat, la fel de calm: 

— Anvelopele astea m-au costat, e drept, o grămadă de bani. M-au 
costat pe mine, iar de produs, le-a produs tot parvenitul ăla de 
Amphiaraos. Dar n-am sărăcit din cauza asta. A fost doar o lecţie pe 
care mi-a servit-o soarta. Mi-a reamintit, dacă mai era cazul, că 
evenimentele au un curs al lor, imposibil de tulburat. O necesitate de 
neînțeles. 

mina hieratică a lui hippias/ ca şi cum era pătruns de adevărurile 
formulate în textele stoicilor/ ca şi cum nu putea să nu fie respectuos 
când le pronunţa/ 

Mallobaudes n-a mai rezistat şi a început să fonfăie greoi, aşa cum 
făcea de fiecare dată când îşi pierdea cumpătul. Îşi ridicase fălcile 
căzute şi mesteca în gol. 

— Aşa deci! Şi care ar fi necesitatea lucrurilor în ceea ce priveşte 
problema noastră cu Rufinus? a întrebat el pe cât putea de sec şi a 
coborât de pe trotuar. A fost însă nevoit să sară înapoi. Un locomobil 
urban trecea în viteză, împroşcând trecătorii cu noroi. 

— În primul rând, Rufinus încalcă legile cu dezinvoltură! 
Acţionează împotriva ordinii elementare a societăţii. Dacă pricepem 
bine natura lucrurilor, îl vom învinge, bineînţeles. 

Mallobaudes a izbucnit în râs. S-a înfăşurat mai strâns în pelerina 
lui împodobită cu cozi de nurcă şi l-a cuprins pe Hippias după umeri. 


— Cu toate că acţionează împotriva naturii elementare a lucrurilor, 
Rufinus şi-a plasat oamenii în tot concernul tău. Iar tatăl lui ne-a 
mâncat o grămadă de bani. Ca să nu mai vorbim de puterile lui, 
exagerat de mari... 

— M-a infiltrat. Dar uite că acum, din cauza asta, pot să aflu fiecare 
pas pe care îl face. Spionii lui sunt cea mai bună oglindă în care îl pot 
urmări pe Rufinus. 

— Bun. Bun. Mă dau bătut. În materie de justificări, nu fac nici cât 
o ceapă degerată pe lângă tine, a recunoscut Mallobaudes. Hai să 
mergem la restaurantul Circului Maximus! Să ne încălzim puţin! 

S-au strecurat pe străzile luminate, împiedicându-se de plebei, de 
sclavi care alergau după cumpărături, de curierii îmbrăcaţi în negru ai 
concernului Hippias Comcom. Grupuri de emigranţi beţi răcneau pe 
stradă, excitaţi de flautele şi tam-tam-urile unor nubieni. Dinspre 
Capitoliu se auzeau bufnetele ritmice ale locomobilelor care plecau 
din gara centrală către Provincii. Fumul lor mirosind dulce-amar 
cobora până aici, în apropiere de For, mânjind fațadele magazinelor 
de lux. 

ochii care te usturau/ 

— Ne dezagregăm, Mallobaudes! Ne dezagregăm! a exclamat 
Hippias, plictisit. Celălalt nu i-a răspuns, preocupat de 
giumbuşlucurile scamatorilor ambulanți de pe o stradă lăturalnică. În 
spatele lor, lămpile de hârtie creponată, roşie, care indicau lupanarele. 
Hârtie importată din Imperiul Celest. Mai fină şi mai ieftină decât ce 
producea Mallobaudes în manufacturile sale din Dalmația. 

Mda. Consulul Scipio era un idiot care deschisese şi mai larg porţile 
negustorilor din Cipangu. Pe spezele celor ca Hippias şi Mallobaudes, 
care ţinuseră timp de secole în spate economia Imperiului Roman. Un 
motiv suplimentar să pună mâna pe Amphiaraos! Un motiv vital, 
chiar! Să-l îndepărteze pe escrocul de Rufinus de la împărţirea tortului 
şi să-şi relanseze afacerile! 

Pe urmă: adio cu tarifele joase pentru mătăsuri şi hârtie! Adio cu 
compromisurile făcute în Insulinda pentru latexul galbenilor! Adio cu 
toate pomenile, şi şpăgile, şi bacşişurile pe care le dădeau în dreapta şi 
în stânga pentru obţinerea pieţelor! 

Numai să fi ajuns primii la Amphiaraos Eutherius... 

Intrând în restaurant, Hippias şi Mallobaudes au fost întâmpinați de 
figura veselă a lui Polydoros, bătrânul senator de Veii. Grăsanul care 
sprijinise în '88 legea antitrust. Grăsanul care făcuse câteva curse dus- 
întors la Yedo, bătându-se ca un leu pentru apărarea pieţei romane 
împotriva afluxului de mărfuri ieftine de Cipangu. 

Dar, toată Roma ştia, Polydoros ţinuse până în '93. Tot vântul de 
Marte. Tot vântul de Marte îl terminase. Un sejur de trei luni la 
Brundisium, în spitalele de refacere ale Senatului. Degeaba. Din 


Polydoros rămăsese doar carnea, grăsimea şi osatura care ţinea totul 
la un loc. Probabil că creierul i se dizolvase şi o luase la vale prin gât, 
până în burta aia de băutor de bere. Da, da! Polydoros gândise numai 
cu stomacul din '93 încoace. 

— Vor fi cele mai teribile Ide posibile! se uita el, zâmbind, la cei 
doi. Intrăm în Mileniul al III-lea şi avem pacea cu galbenii asigurată. 
Ce părere aveţi? 

— Abia aşteptăm să chefuim, a răspuns Mallobaudes indiferent, 
făcându-l pe Polydoros să se încrunte. Nu înţelegea de ce Tabernae nu 
se bucura şi el alături de ceilalţi. 

— S-a întâmplat ceva, Mallobaudes? De ce nu te bucuri? Scipio a 
obţinut pacea şi pentru afacerile tale. Corporaţiile tale vor prospera, 
băncile Helvete o să înscrie alte zerouri în conturile tale, şi... 

— Pacea asta a lui Scipio al tău o să mă coste pe mine o grămadă de 
bani, l-a întrerupt Mallobaudos. Pacea asta înseamnă un adio spus 
politicii de protecţie a produselor romane. Ai şi uitat? l-a repezit pe 
bătrân, stârnind o expresie de reproş pe figura subţire a lui Hippias. 

— Te înşeli, Mallobaudes! Te înşeli când îl judeci aşa pe Scipio! a 
explicat Polydoros, serios. Uitând de politica pe care o dusese ani de 
zile. Şi-a regăsit însă repede expresia jovială şi a continuat: Nu 
credeam să apuc! Nu credeam să apuc! Pacea în est! Prosperitatea în 
nord, datorită comerțului cu oţel de Saar... Trăim ani buni, domnule 
Tabernae, ani foarte buni! Nici nu vă daţi seama acum! 

Nişte ani atât de buni şi de fericiţi, încât Polydoros nici nu mai 
realiza că tot ce făcuse el, pe vremea când încă mai era apt să judece 
coerent, se dusese de râpă. Cipangu devenise un izvor nesecat de 
marfă ieftină care curgea în Imperiu prin toate punctele vamale, ca şi 
cum frontierele s-ar fi transformat în strecurătoare. Hârtie, mătase, 
locomobile pentru căile ferate, cuptoare pentru siderurgie şi, mai nou, 
locomobile pentru străzi şi şosele. Sugrumând producţia, de la Luxor 
la Singidunum, aruncând oameni în bidonville-urile din Tartessos şi 
Cassiteridae. 

Şi Polydoros care se bucura ca un copil... 

I-au întins mâna şi s-au grăbit să intre în separeul lui Mallobaudes. 
Înainte ca bătrânul senator să apuce să facă obişnuitele aluzii la 
întinsa lui experienţă de tribun de Veii. 

Au închis uşa, scăpând de insistenţele lui, şi s-au aşezat pe 
canapelele moi. Hippias a făcut o abluţiune cu apa de cimbru dintr-un 
bol încastrat în una din mesele joase din cristal de Baalbek. N-a trecut 
mult şi Iulianus, proprietarul Circului Maximus, a deschis uşa şi a 
venit grăbit lângă ei. 

— Bietul Polydoros! S-a ramolit de tot! Îi tot dă cu prosperitatea 
comerţului când idiotul ăsta de Scipio a acceptat scăderea accizelor pe 
mătasea de Cipangu! 


— L-am întrebat şi eu pe Hippias, a prins Mallobaudes ideea din 
zbor, l-am întrebat ce fel de stat mai e ăsta care permite galbenilor să 
practice un comerţ pervers de profitabil, în dauna romanilor. Ştii ce a 
răspuns? 

— Nu! a zis Iulianus, privind de la unul la altul. 

— A zis că statul are nişte legităţi aparte. Care trebuie împlinite în 
ciuda intereselor individuale. Aşa mi-a spus. Nu-i aşa, Hippias? 

— Vroiam să spun doar că lucrurile nu sunt aşa de simple. N-a fost 
decât o explicaţie rudimentară pe care ţi-am dat-o în timp ce ne 
plimbam... 

— Da? Doresc să ştiu, atunci, următorul lucru: de ce îl plătesc pe un 
imbecil ca Polydoros să facă politică, atâta timp cât el se bucură că 
asigură prosperitatea statului şi nu a mea? 

Mallobaudes se aplecase în faţă, scormonind cu ochii săi de broscoi, 
negri, în figura neclintită a lui Hippias. 

— E un om disciplinat, Polydoros, ăsta... Crezi că el mai ştie că, 
înainte să se îmbolnăvească, a promovat o poziţie anti-Cipangu? a 
întrebat Hippias, impasibil. Nu face parte acum din partida lui Scipio? 
Ce vroiai să-ţi spună? Că şeful lui face o politică proastă? 

— Polydoros nu mai face parte din nici o partidă, a remarcat 
Mallobaudes. E prea bătrân ca să se mai încarce cineva cu el. Hai să 
comandăm ceva, că mi-e o foame de lup! a schimbat el vorba şi a 
mestecat din nou în gol. 

— Am avut grijă... Iulianus a făcut cu ochiul şi s-a ridicat în 
picioare, enumerând cu gesturi largi. Ficat de păun. Vulvă de scroafă. 
Ouă de prepeliţă s-a oprit, pufnind în râs de mina cuprinsă de groază a 
stoicului. Nu-ţi face probleme, Hippias! Pentru tine, am comandat 
fiertură de mălai. Chiar dacă, pe vremea lui Marc Aureliu al tău, nu 
exista porumb! Fiertură de mălai şi apă rece! Eşti de acord? 

— Mmh... O să fie o masă plină de bucate..., a făcut o pauză, 
căutând cuvântul potrivit. De bucate perfide? a încercat el o definiţie. 

— Zi mersi că am fost băiat simţit! l-a întrerupt Iulianus. Femeile or 
să vină mai târziu. După ce o să pleci. 

Hippias a înghiţit în sec şi a căscat ochii. Iulianus l-a bătut pe umăr 
şi şi-a arcuit sprâncenele. Un zâmbet fugar a migrat peste faţa 
stoicului şi el s-a prefăcut că-şi caută smaraldul fasonat printre 
faldurile togii. 

N-avea de ales. Mallobaudes şi Iulianus erau aliaţii lui contra lui 
Amphiaraos. lar în bizareria avalanşei de evenimente care îi 
surprinseseră pe toţi, nu puteai izbândi decât cu ajutorul unor aliaţi 
puternici. Indiferent de morala şi trecutul lor. Ceea ce, în ultimă 
instanţă, nici nu mai contravenea practicilor stoicilor din ultimii ani ai 
Mileniului al II-lea... Prin Senat, de altfel, tinerii chiar îi luau peste 
picior pe discipolii lui Marc Aureliu. Spuneau ei că între preceptele şi 


actele stoicilor se înregistra o derivă lentă dar sigură, semn că 
vremurile se schimbă. 

— Nu trebuia să-i spui despre femei lui Hippias! l-a temperat 
Mallobaudes ironic pe lulianus. El are o teorie cum că, cei care 
izbândesc, trebuie să fie corecţi şi să respecte natura iniţială a 
lucrurilor... Dacă am înţeles eu bine. 

Iulianus a dat din cap şi s-a apropiat de focul care pocnea, liniştitor, 
în cămin, acoperind larma vocilor din tavernă şi de pe străzi. 

— Cunosc teoriile stoicilor. Dar Hippias e prietenul şi aliatul nostru. 
O să ne treacă cu vederea toate scăpările. Nu-i aşa? s-a uitat el peste 
umăr la bătrânul stoic. În sfârşit, îi reuşise zâmbetul de complezenţă. 
Îngheţat. 

Uşa separeului se deschise. Câţiva ospătari persani au intrat şi au 
aşezat tăvile cu mâncare pe masă. „Vă spun eu!” se auzea vocea lui 
Polydoros, acoperind zumzetul conversaţiilor din salonul cel mare: „E 
un sfârşit de Mileniu fast!” 

Mallobaudes nu mai avea răbdare. S-a repezit să înfulece, dar 
Hippias l-a întrerupt cu un gest scurt. 

— Aud de la voi o grămadă de porcării, tot timpul. Faceţi-mi şi mie 
hatârul! s-a uitat el la ceilalţi doi. Merit măcar atâta lucru, nu? 

— O abluţiune pentru aliatul nostru! a pufnit Iulianus, scrutat 
prelung de stoic. Dar nu intenţionase să fie ironic. Nu. Nu. 

S-au spălat şi ei pe mâini şi pe faţă cu apa de cimbru. Apoi s-au 
apucat să mănânce. 

— Bun! Să trecem la afaceri! a început Mallobaudes cu gura plină. 
Am reperat o întreagă reţea de-a lui Rufinus infiltrată printre poştaşii 
lui Hippias. 

A continuat, povestindu-i lui Iulianus tot ce se petrecuse după ce 
Rufinus emisese ordinul de retragere a fondurilor din banca 
Narbonnei. 

— Şi aţi blocat transferul? s-a interesat Iulianus precipitat. 

— Bineînţeles! O dată ajuns în West Elephantina, Rufinus o să fie 
obligat să-l caute pe taică-său! Ca să facă rost de bani! Iar Eridan, 
însoţit de grupa lui, se află pe urmele lor! E pe Troada, cu tânărul 
Eutherius! O să-l localizăm pe bătrân! Sunt sigur! 

Iulianus a sorbit din cupa de vin şi a plescăit zgomotos. 

— E perfect, s-a prefăcut el satisfăcut. Mă refer la vin, desigur. 
Pentru că nu-mi imaginez că bătrânul Eutherius n-o să miroasă 
combinaţia... V-am povestit ce se spune în confreria hermetică. 
Amphiaraos este prea tare ca să cedeze în faţa unui găinar de talia lui 
Eridan... Dar voi nu m-aţi crezut şi aţi făcut după cum v-a tăiat capul! 
Un individ de calibrul lui Eutherius nu se ramoleşte, ca Polydoros! a 
încheiat Iulianus nervos şi a împins tava spre mijlocul mesei, cu un 
gest scurt. 


Hippias i-a replicat, tăios: 

— În confreria asta a ta, alergaţi după cai verzi pe pereţi! 
Amphiaraos Eutherius e un simplu mânuitor de bani. Să nu-l credităm 
cu mai multă putere decât are... 

— Îşi bate joc de noi? Ne crede proşti? s-a holbat Iulianus la 
Mallobaudes. Ce naiba? Ştim cu toţii după ce alergăm de fapt! 

— Aşa face el. Îl cunosc bine deja, a spus Mallobaudes şi a sorbit o 
gură de vin Kritias. Mmm... e teribil! a bătut el cu degetul în pahar. 

— Kritias veritabil. Recoltă 1980. Iulianus şi-a scos o ţigară din 
buzunarul pantalonilor, după care s-a întors spre stoic, privindu-l în 
ochi. Ascultă, Hippias! Voi, stoicii, n-o să pricepeţi niciodată că nu toți 
oamenii sunt idioţi! Ba, mai mult, există tipi care sar cu uşurinţă peste 
standarde. Unii, net mai puternici decât nişte simple unelte raţionale, 
cum vă place să vă denumiți! Mă refer la băieţii deştepţi, care ştiu să- 
şi speculeze intuiţiile! 

— Ce vrei să spui? figura lui Hippias părea o pungă încreţită. Când 
ne-am aliat, am convenit foarte clar: nu luăm în discuţie doctrinele! 
Trebuie să punem mâna pe sistemul lui Amphiaraos! Punct. Nu mă 
interesează ce este acest sistem. Mă interesează doar puterea pe care 
ţi-o conferă! 

Iulianus privea în tavan. De parcă nu l-ar fi urmărit pe stoic. De 
altfel, a continuat ca şi cum n-ar fi fost întrerupt: 

— ... iar Amphiaraos este unul dintre cei mai tari! Cel mai tare, 
poate! E în studiul confreriei mele de ani de zile... Şi n-a reuşit nici 
dracu' să determine cu claritate domeniile lui de acţiune! 

— Cai verzi pe pereţi, îţi spun! a repetat Hippias şi a pocnit din 
degete, făcând ochii mari. Ce domenii de acţiune? Individul ştie doar 
când şi pe cine să plătească! Individul ştie să falsifice poliţe şi minae. 
Nu-i suficient ca să-i facă pe concurenţi să-şi stoarcă creierii? Crezi că 
asta nu ajunge ca să ne îmbrobodească? 

Membranele cymbalofonului au început să vibreze pe biroul de 
lângă intrarea în separeu. Iulianus s-a săltat brusc de pe sofa, a 
străbătut camera şi a aplecat urechea deasupra cauciucului care 
zbârnâia. A început să noteze cu stilul într-o plăcuță cu ceară, 
continuând să vorbească: 

— Nu numai că ne îmbrobodeşte! Nu face numai falsuri în acte! La 
asta ne pricepem şi noi! s-a oprit, concentrându-se asupra mesajului. 
Poftim! A cumpărat de la Alexandria o partidă de mătăsuri! 30 de 
conteinere de Kowloon! Asta a făcut Amphiaraos cât timp noi am 
discutat despre el... 

— Mda. E mereu cu un pas înainte, a admis Mallobaudes. Dacă ar fi 
vorba doar de ceva logic în spatele acţiunilor sale, ar trebui să dea 
greş din când în când... Şi ce dracu' face cu mătasea? 

— A găsit cumpărători la Nauplion. O îmbarcă şi o aduce la Athena, 


s-a înroşit de furie Iulianus. Când mă-sa a auzit de tratatul boului de 
Scipio? 

— Amphiaraos e doar un tip calculat, s-a strâmbat Hippias. Dacă a 
urmărit presa în ultimele zile, putea să deducă uşor ce se pregăteşte. 
Ridurile de la colţul ochilor i s-au adâncit. E doar un tip calculat, a 
repetat. 

Iulianus a apăsat în membrana cymbalofonului, oprindu-i vibraţiile. 

— De ce nu recunoşti, Hippias? De ce nu recunoşti că şi voi îl 
bănuiţi pe bătrân de... cum să spun... de pacte secrete cu forţele 
întunericului, nu? Parcă aşa scrie presa de senzaţie... s-a exprimat 
Iulianus autoironic, întorcându-se spre Mallobaudes, care îl aproba, 
dând ritmic din cap. 

— Exact. Exact aşa scrie şi cumnatul meu, Larios, în Fasciculae 
Diurnae. Uite ce e, Hippias! Iulianus vrea să spună că, într-un fel, 
Amphiaraos este mai stoic decât stoicii. Pentru că e prea raţional. 

— Mai mult decât raţional, a accentuat Iulianus. 

Hippias a clătinat din cap. Încăpăţânat. 

— Baliverne. Poveşti. Basme. 

— Tot o să cedezi, Hippias! s-a înroşit Iulianus la faţă. O s-o faci, 
când vei vedea cum Eutherius îţi scapă printre degete! Ce-ai pierdut 
data trecută, când ţi-a suflat partida de cauciuc, n-a fost nimic faţă de 
ce urmează... 

Mallobaudes i-a întrerupt, ridicând mâna în sus. Privea în podea. Ca 
un arbitru de pugilat în arenă cerând întreruperea meciului. 

— Ajunge! Gata cu divagaţiile! Hai să vedem cum punem mâna pe 
Amphiaraos! Am sacrificat-o chiar şi pe Soshanna pentru scopul ăsta... 
Să vedem ce facem de acum încolo, înainte ca bătrânul să înece piaţa 
cu mătăsuri de Yedo. 

Zdraaafff! bubuitura de afară, din For, i-a făcut să tresară. Iulianus a 
țâşnit de lângă masă ca un arc şi s-a repezit la fereastră. 

— Pfah! a pufnit el, zâmbind. Copiii... au pornit artificiile din 
spatele rostarelor! Hai să vedeţi! 

Mallobaudes a ridicat ambele mâini şi a clătinat din cap. 

— Mă păstrez pentru Idele lui Marte. Aştept din copilărie 
schimbarea Mileniului, am pregătit un întreg scenariu pentru cheful 
ăsta... Trebuie să fie monstruos, nu? l-a privit cu ochi veseli pe 
Iulianus. 

— Îl iei şi pe Hippias la cheful ăsta monstruos? 

Iulianus s-a aşezat iarăşi pe sofa. Căuta din ochi ceva pe masă şi 
dădea farfuriile la o parte. 

— Ce naiba? Ăştia n-au lăsat nici o scrumieră? a întrebat el cu aerul 
că vrea să câştige timp. 

Hippias nu l-a lăsat să răsufle. A revenit la atac, aţintind un deget 
spre Iulianus. 


— Înţeleg că voi, hermeticii, aţi făcut un alt plan... 

— Da. Avem un alt plan. Să nu blocăm fondurile lui Rufinus, în 
primul rând. Partenerul ăla al lui, cum îl cheamă... Radamantes... a 
aflat ceva? 

— Fii sigur! Toată Narbonna ştie că Rufinus nu mai are acces la 
propriii lui bani! 

— Şi mai fii sigur că Radamantes i-a transmis deja lui Rufinus că noi 
i-am blocat banii, a zis Mallobaudes, mestecând în gol. 

— Eh... nu e o tragedie, a replicat Iulianus. O să motivăm că n-a fost 
decât o măsură de moment. Că nu avem cum să eliberăm scrisorile de 
credit... Verificări de fonduri, probleme cu beneficiarii asfaltului pe 
care l-au şmecherit ei... mă rog! Chestii avocăţeşti, vă descurcaţi voi! 
Oricum, dacă vreţi să fiţi credibili, blocaţi vreo zi-două şi banii lui 
Radamantes! Şi după aia, daţi drumul la robinete! Deblocaţi toate 
fondurile! 

Hippias şi-a potrivit smaraldul la ochi şi a privit pe masă. A băgat 
mâna sub ciorchinii bogaţi de struguri ce se revărsau peste marginea 
tăvilor cu fructe şi a scos scrumiera pe care o căutase mai devreme 
hermetul. 

— Te crezi la circul pe care îl conduci, Iulianus? Ce-o să zică lumea? 
Ce-o să zică Rufinus chiar, când o să audă tâmpeniile astea? Blocări de 
fonduri... deblocări de fonduri... 

Iulianus a mai tras un fum din ţigară. Apoi a strivit chiştocul în 
scrumieră, suflând fumul peste farfurii. 

— Voi n-o să fiţi în stare să produceţi rapid dovezi că Rufinus a 
vândut asfalt de calitate proastă. Dar el o să vă acţioneze în justiţie cât 
ai clipi din ochi: blocaj ilegal de conturi! Asta o să vă pună în cârcă. 

— Blocaj ilegal căcat! a scrâşnit Hippias, făcându-l pe Mallobaudes 
să se înece cu mâncarea. Iulianus a înţepenit şi el, cu mâna pe o 
portocală. Hippias o luase razna, sau ce? Nu-l auziseră niciodată să 
vorbească aşa. De altfel, a continuat, din ce în ce mai nervos, 
împroşcând cu salivă. N-o să mă împiedic de nişte rahaturi legale când 
am de prins un peşte atât de mare ca Amphiaraos! Ce? Crezi că or să 
mă ţină în loc procedurile morale, pe care netrebnicul de Rufinus le 
calcă în picioare cu dezinvoltură? 

— Deblocaţi conturile! a repetat Iulianus în şoaptă şi l-a apucat pe 
Hippias de braţ. Deblocaţi conturile din băncile Narbonnei! 

Stoicul s-a încruntat şi s-a lăsat pe spate, pe speteaza canapelei. Din 
saloanele restaurantului se auzea hărmălaia chefliilor. Un val de râsete 
şi de urări. Iulianus a aşteptat să se potolească vacarmul şi şi-a aprins 
din nou o ţigară. 

— Bun. Să zicem că le deblocăm. Ce urmează? a întrebat stoicul. 

— Ce să urmeze? Rufinus va intra în posesia banilor. După ce 
oamenii mei vor ajunge în West Elephantina. Nişte profesionişti, nu o 


adunătură de prăpădiţi, s-a uitat Iulianus la Mallobaudes. Apoi, cu 
scuzele de rigoare, predăm scrisorile lui Radamantes. Să le trimită 
chiar el lui Rufinus. Între timp, oamenii mei vor lua urma tânărului 
Eutherius, iar acesta îi va duce la bătrân. Direct! O să ni-i aducă 
plocon, pe amândoi. Bag mâna în foc! 

— Şi cine sunt specialiştii ăştia? a întrebat Hippias. 

— Un pers şi o samoedă. Aşteaptă ordinele mele în insulele 
Hesperidae! s-a uitat Iulianus de la unul la altul. 

— Mda... cam când ai vrea să deblocăm fondurile? s-a interesat 
Hippias, plesnindu-şi palmele. Asta, bineînţeles, dacă ideea ta va fi 
acceptată de superiorii mei. 

Şi el se uita de la unul la altul, copiind parcă gestul lui Iulianus de 
acum câteva secunde. Ca şi cum s-ar fi asigurat de buna lor credinţă. 
Dar şi ei l-au privit drept în ochi, cum că da, nu vor face nimic înainte 
ca Hippias să vină cu confirmarea din partea stoicilor. 

— Unde e Troada, acum? s-a interesat Iulianus. 

— Abia a trecut de puţul plutitor numărul 9. 

Destul de departe. Iulianus a luat o hârtie şi a început să calculeze. 
După câteva secunde, le-a spus: 

— Plătiţi-l pe comandantul Troadei să meargă mai încet! Rugaţi-vă 
la zei să stârnească uragane! Plătiţi oficialităţile West Elephantinei să 
întârzie permisiunea de acostare în port, faceţi ce ştiţi! Numai oferiţi- 
mi timpul necesar ca să ajungă Rustam şi Naila în West Elephantina! 

Hippias se calmase. A zâmbit spre Iulianus şi a luat un măr de pe 
cea mai apropiată tavă. 

— Presimt că toată afacerea asta cu Amphiaraos e un mare vax! 
Prea multă isterie în demersul nostru. Lucrurile au un ritm... 

Mallobaudes a clătinat din cap, întrerupându-l. 

— Ajunge, Hippias! Ajunge! Suntem pe urmele bătrânului Eutherius 
şi pentru că stoicii superiori au fost de acord că trebuie să participăm 
la vânătoarea lui. Nu mai face pe aiuritul cu noi! 

Hippias a dat să spună ceva, însă Iulianus nu l-a lăsat: 

— Nu te mai târgui cu noi! Ştii foarte bine care sunt riscurile. Lasă-l 
pe Amphiaraos să acţioneze mai departe după capul lui, şi o să ne bagi 
în rahat pe toţi! Principiile tale, de care faci atâta caz, or să se scalde 
în lăturile pe care le răspândesc Eutheriii... În definitiv, de-asta te-au 
şi trimis aici superiorii tăi: să-l oprim pe tipul ăsta într-un fel! Aşa că, 
nu ne mai pune bete în roate! 

Uşa s-a deschis, iar cei trei au întrerupt discuţia imediat. 

— Ce-aţi zice de un vin de Nubia, domnilor? i-a întrebat ospătarul. 
Pentru desert... 

Hippias a strâmbat din nas şi s-a pregătit de plecare, când, 
membranele cymbalofonului din separeu au început să vibreze iarăşi. 
Iulianus s-a repezit la birou, gata să noteze cu stilul în plăcuţa de 


ceară. Au trecut câteva secunde. 

— Amphiaraos! a râs Iulianus strâmb. A făcut un contract cu 
FUKIEN, din Yokohama. Vor să construiască o fabrică de materiale de 
construcţie chiar aici, la Roma... 


V 


— Eşti sigură? a întrebat-o Rufinus pe Deirdre, dând roată cu 
privirea în curtea interioară a hotelului. Intrarea din fier forjat şi 
sticlă. Biroul recepţiei, fotoliile şi orhideele plantate în ghivece din 
lemn cafeniu, lăcuit. 

— Dacă nu mă crezi, hai până sus! i-a spus ea. 

Rufinus s-a ridicat şi a pornit spre cameră, urmat de secretară. Au 
luat-o printre izvoarele termale care ţâşneau din blocurile de stâncă 
nefasonată din hol, pline cu muşchi verde şi iederă. Traverse înalte de 
oțel urcau, ici-colo, din covoarele vişinii, susţinând un acoperiş din 
nervuri de fier care se întretăiau. Formând o boltă deasupra curţii 
interioare a hotelului. 

ochiuri de sticlă vălurită care filtrau lumina cenuşie a west 
elephantinei/ ninsoarea/ 

Larma oraşului ajungea până pe culoarele hotelului Carthagos. 
Carele uşoare, strigătele negustorilor strânşi în piaţa centrală a West 
Elephantinei, anunţurile administrației şi  sfârâitul  pneurilor 
locomobilelor de stradă, amestecate cu toate într-un zgomot de fond 
cu tonalitate joasă. Sfâşiat din când în când de şuierele ascuţite ale 
sirenelor din port. 

— Şi zici că putem intra fără probleme în camera ei? 

Deirdre a zâmbit: 

— Bineînţeles. E ocupată acum cu Epornus. 

— Splendid. Hai să vedem! a decis el căscând ochii, amuzat. 

Au urcat pe scările care şerpuiau în spirală în jurul curţii interioare 
şi au pătruns pe o pasarelă străjuită de brazi. Au trecut pe deasupra 
pădurii amenajate în holul central, îndreptându-se spre aripa de vest a 
hotelului. 

Rufinus a privit automat în jos, la uriaşul ceas cu apă de pe peretele 
recepţiei. Era abia 10,30. Avea timp suficient să inspecteze încăperile 
înainte să se întâlnească cu Ogam. Dacă celtul îi va aduce vestea mult 
aşteptată, înseamnă că începuse o zi cu adevărat fastă. 

Pentru asta însă trebuia să se împlinească şi presupunerile Deirdrei. 
Ca să împuşte doi iepuri dintr-un foc. 

— Liftul! l-a făcut ea atentă. 

Rufinus a dat din cap şi s-a oprit lângă o sobă înaltă de terracotta 
care duduia. Mirosul dulceag al asfaltului de Sâr-Daria. Cel pe care îl 
vânduse împreună cu Radamantes în Noua Atlantă. 

Adică: paşaportul şi banii lui către Noua Atlantă. 

Zuunk! liftul a oprit, evantaiul gratiilor sale de metal s-a strâns şi cei 
doi au păşit înăuntru. Liftul a zvâcnit în sus, iar sunetul gramofonului 
care cânta în surdină în holul recepţiei, s-a estompat. 


Rufinus a ciulit urechile. Abia acum îşi dădea seama că angajaţii 
hotelului puseseră un disc cu Mississippi Fred Traore. Sytharul lui 
tânguitor pe care nu-l băgase de seamă în timpul discuţiei cu Deirdre. 

A simţit cum se clatină. Primul gând care i-a venit în cap, a fost: 
„Vârsta! vârsta!”... Rufinus nu asculta niciodată muzica, aşa cum o 
făceau ceilalţi. Mintea i-a derapat preţ de câteva clipe. „Vârsta! 
Vârsta!” şi-a mai zis o dată şi a zâmbit strâmb. Pe vremuri, el chiar 
cobora în ritm şi melopee, după cum bănuise odată, în copilărie, că 
face şi Amphiaraos care clătina din cap, absorbit, ori de câte ori 
asculta muzică. Timpul trecuse însă şi Rufinus se ocupa acum de 
vânzări şi cumpărări, iar pe Amphiaraos îl vânau stoicii, hermeticii şi 
cercurile financiare helvete... 

Cum să mai fie Rufinus atent la Mississippi Fred Traore şi la 
sytharul lui? Nu încăpea nici o îndoială. Îmbătrânise. Avea anii 
necesari sau anii suficienţi, sau anii prea mulţi ca să zic aşa, astfel 
încât să fie chemat de tatăl lui. La el. La ordin. Să preia puterea, dacă 
era în stare... 

Mă rog. Decurgeau şi nişte avantaje din numărul de ani trecuţi peste 
el. Uite: şmecherii de Mallobaudes şi Hippias încercaseră să-i blocheze 
banii în Banca Narbonnensis. O mutare cât se poate de prostească, 
lipsită de efect, atâta timp cât Rufinus se mişcase rapid, fugind din 
Acquitania. Iar ceilalți, orbiţi de furie, încercaseră o manevră ilegală! 

Numai că o manevră ilegală nu avea cum să fie încununată de 
succes decât dacă o practica unul ca Eutherius! Un Eutherius cu 
suficienţi ani de experienţă în spate! Rufinus schimbase doar câteva 
mesaje cu Radamantes, fără ca măcar să-şi ia precauţia să le cifreze. Îl 
montase pe alaman bine de tot: tămbălău în presă, acţiune la 
tribunalul din Narbonna, note confidenţiale adresate partenerilor de 
afaceri ai lui Hippias şi Mallobaudes cei doi luaseră hotărârea 
unilaterală de a suspenda un transfer de fonduri, şi toate celelalte... Cu 
ce rima o acţiune ca asta? 

N-avea importanță faptul că toată lumea ştia că Rufinus Eutherius e 
un escroc! N-avea importanţă că oricine ştia că Rufinus Eutherius îl 
fraierise pe beneficiarul asfaltului persan de Sâr-Daria cu minimum 
trei zeci de mii de minae rare de Egipt! Mallobaudes şi Hippias 
blocaseră nişte bani fără să aibă în mână toată hârţogăria legală. 

Avantajul de a te numi Eutherius. Şi de a avea destui ani. Avantajul 
grizaţilor cu burtă. Iar Deirdre şi Soshanna pentru aşa ceva veniseră la 
el. Nu pentru... 

nu/ nu pentru celelalte lucruri venise soshanna/ păcat 

— Loveşte-i şi preface-te că ai cu totul altă treabă! aşa îl învățase 
Amphiaraos pe la 16 ani, cu puţin timp înainte de a părăsi Europa şi, 
odată cu ea, pe cei doi fii şi pe soţia sa. Familia şi continentul cu care 
refuzase să mai dea ochii de atunci, sistematic. 


Chelise oare de tot? Buzele i se lăsaseră? Lăcrima cu uşurinţă? se 
întreba Rufinus în timp ce ieşea din lift. Niciodată, dar niciodată, din 
1982, nu-şi mai văzuse tatăl. Nici el şi nici nimeni altcineva din 
anturajul său. Un ins ascuns în West Elephantina. Un ins pe care 
doreau cu toţii să pună mâna. 

Hippias şi Mallobaudes, în primul rând! Şi acum încearcă să mă 
lipsească de bani, astfel încât eu să-i duc direct la Amphiaraos! a 
cuplat Rufinus imediat cu cele povestite de Deirdre în holul hotelului. 

Tata este nodul! i-a trecut lui Rufinus prin cap, oprindu-se în faţa 
unei uşi. 

S-a uitat în dreapta şi în stânga, în timp ce secretara forța broasca 
mişcări experte: le învățase odată cu stenografia şi cu dactilografia? 
Avea un set de chei de Nanking, procurate la mâna a doua dintr-o 
bombă din Pictavi. Ohoo, cum le mai răsucea în yală! 

În câteva secunde, Deirdre a deschis camera Asteriei. O singură 
privire i-a fost de ajuns lui Rufinus: diafragme  ascultatorii, 
instrumente de perforat diversele tipuri de pereţi, tuburi înguste de 
amplificare vibratorie a sunetelor. 

Şi, mai ales, câteva discuri de oţel fin de Svenslandia, împreună cu 
acele de trasare aferente. Gata să fie înregistrate cu discuţiile 
considerate importante. Gata de trimis din puț plutitor în puț plutitor 
până în birourile centrale ale concernului Hippias Comcom. 

Deirdre avusese dreptate. 

nu/ nu erau discuri cu mississippi fred traore/ rufinus latent/ 
rufinus care nu pronunţase încă vorbe pentru discurile alea/ vorbe, 
propoziţii, sau onomatopee, împreună cu deirdre/ 

— O grămadă de bani! a evaluat Rufinus dispozitivele din cameră. 

Era din ce în ce mai sigur. Toată desfăşurarea asta de forţe şi de 
minae din aur, nu putea să aibă decât un scop. Vânătoarea lui 
Amphiaraos. Nu era vorba doar de bitumul pe care îl traficase 
împreună cu Radamantes. Nu era vorba doar de dracii unui soţ gelos 
şi de contractele prin care sute de mii de minae dispăreau din conturile 
lobby-ului stoic în buzunarele lui Rufinus. Dar de ce nu-l anunţase 
Amphiaraos şi pe el? Îi era tată, ar fi putut să-l pună în gardă! 

sunt într-adevăr bătrân/ din ce în ce mai bătrân/ era bătrân de tot 
din cauza asta făcuse soshanna ce dorise din el/ ea zicea că vrea să 
crape la patruzeci de ani, pentru că nu suporta ridurile/ pentru ea, 
rufinus nu putea să fie decât un boşorog/ 

— De unde ştiu eu că sculele astea nu sunt o înscenare? Dacă cineva 
vrea s-o bage la apă pe tipa asta... Asteria ziceai? 

Deirdre trebuia să răspundă repede la acuzaţia mascată a 
stăpânului. Rufinus putea s-o bănuiască de gelozie, din cauza relaţiei 
dintre Asteria şi Epornus, sau, şi mai grav, poate că realizase 
manevrele prin care Deirdre încerca s-o discrediteze pe Soshanna. Fără 


dovezi. La fel cum Hippias şi Mallobaudes îi ridicaseră accesul la 
propriile fonduri. 

Ambele variante erau proaste. Numai că fetele din Cassiteridae 
devin foarte pricepute când e vorba de interesul lor, după cum bine au 
învăţat în Irlanda lor cea verde. Cel puţin aşa zicea lumea la Roma. 

— Uite stenogramele înregistrate de Asteria... a replicat Deirdre 
prompt, arătându-i un vraf de carnete întinse pe patul învelit în blană 
cafenie de urs. Nu ţi se par convingătoare? 

Rufinus a făcut semn din cap că nu. Reflex. Nu lua de bun nimic din 
ce ţi se vinde, aşa îi spusese Amphiaraos înainte să-i părăsească. 

— Atunci, sunt sigură că o să te impresioneze mai mult dispozitivele 
din camera ta, a zâmbit Deirdre şi s-a aşezat pe un fotoliu. 

Rufinus i-a pus un deget pe buze şi a început să frunzărească hârtiile 
Asteriei: 

„„„aşa că, Ogam, vezi cum faci! Te plătesc cu bani grei ca să-l găseşti pe 
tatăl meu! Amphiaraos Eutherius! Ce naiba... e un nume prin partea asta 
de lume şi nu numai... 

Tocmai asta e! E un nume prea mare... nimeni nu ştie pe unde stă 
ascuns. Dacă nici dumneavoastră, care îi sunteţi fiu, nu ştiţi! 

În cazul ăsta, am impresia că minaele mele te lasă rece... 

Fragmentele unei discuţii purtate în urmă cu două zile, cu Ogam, 
celtul. În camera de hotel a lui Rufinus, pe care el unul o considerase 
protejată. 

... Radamantes mi-a trimis banii, în sfârşit! Dar nu-i a bună, întârzierea 
asta a fondurilor... 

Nici nu era nevoie să facă efortul de a-şi aminti, pentru că Asteria 
notase pe un colţ al hârtiei: a VII-a zi de Marte. Adică, cu cinci zile în 
urmă. Tot în camera lui. Înainte să-şi aprindă o ţigară cu cânepă de 
Taurus, cu care să pecetluiască o nouă forfoteală prin cearşafuri, 
împreună cu Deirdre. 

În fine, a găsit şi carnetul pe care Asteria scrisese: „de remis 
Soshannei”. L-a frunzărit, absent, constatând că în el erau trecute, mai 
ales, discuţiile dintre el şi Deirdre. Inclusiv cele purtate în pat, sau 
după ce inhalaseră pulberile halucinogene traficate în cartierul de sud 
al West Elephantinei. Oare, Soshanna era interesată şi de ceea ce era el 
— fără proprietăţi, fără domenii, fără un tată faimos? 

O interesa şi un Rufinus despuiat de statutul social? 

— O perfecţionistă, fata asta... a comentat el şi a întins secretarei 
stenograma în care Asteria înregistrase, până şi onomatopeele pe care 
le emiseseră în timpul coitului. 

— Oh! Urât mai fac... şi urât arată scrise... cine a spus că hârtia nu 
roşeşte? s-a pisicit Deirdre, ironică, închizând ochii pe jumătate. După 
care a pufnit într-un râs zgomotos. 

stăpână pe sine/ prea stăpână pe sine/ ea ce vrea?/ bani?/ numele 


de eutherius?/ coama ei roşcată ca o ceaţă cărămizie/ era vreo 
diferenţă între ea şi soshanna?/ 

S-au apucat să studieze cilindrii marcați cu ştanţa Hippias Comcom. 
Conţineau mesajele primite de Asteria din Europa. 

„„„în caz de dificultate, apelaţi la Cornelius Agricolu, subprefectul de 
Noua Atlantă. Atenţie la Varrus Aaemianus Lupus, însă! Este şeful 
legiunilor bazate pe coasta de est şi avem informaţii că îl sprijină, în secret, 
pe Amphiaraos... 

Scotocind, au mai găsit şi câteva bilete semnate de Soshanna. 
Caligrafia ei colţuroasă descria obiceiurile şi gusturile lui Rufinus. 
Constituiau, bineînţeles, o suită de răspunsuri la apelurile spionilor. 
Transmise de urgenţă. De pe Troada? Sau chiar de la Pictavi? 

Preferă trioletul, când gustă mai ales plăcerea de a fi dominat de una 
dintre partenere. Aceasta trebuie să fie înaltă, cu un facies cât mai 
primitiv... 

lepra/ îl vânduse deci/ îl îmbrobodise cu totul şi-l vânduse 
nenorocitului de mallobaudes/ 

Rufinus ştia să se abţină. De fapt cine dracu' se putea lăuda că îl 
surprinsese vreodată cu ieşiri nelalocul lor! Rufinus ştia să se 
controleze. Ceilalţi explodau la cea mai măruntă neînțelegere. Ei 
spuneau că autocontrolul ăsta exagerat te îmbolnăveşte de inimă. Ei 
nu se îmbolnăviseră de nimic, erau sănătoşi tun, în schimb, Rufinus se 
umpluse de bani în timp ce ceilalți băteau pasul pe loc, cu trupul lor în 
bună stare de funcţionare. 

Mda. Rufinus îmbătrânea lent dar sigur, se îmbolnăvea lent dat 
sigur, şi conturile i se umflau tot lent dar sigur. Suferea de un fel de 
obezitate a contractelor, asta se întâmpla cu Rufinus. 

S-a întors cât se poate de liniştit la Deirdre şi i-a spus: 

— Trioletul... e o chestie pe care n-am încercat-o şi cu tine... Te-ar 
interesa? 

I s-a părut că Deirdre face un efort ca să nu tremure. Dar şi ea ştia 
să se controleze, şi nu i-a spus decât că, eventual, ar fi în stare de o 
tentativă. Totuşi. 

— Ai avut dreptate! i-a retezat-o Rufinus. Să mergem să examinăm 
şi camera mea. 

Deirdre nu-l minţise. Nu-l minţise şi nici nu montase un aranjament 
abil în jurul lui, asta a gândit Rufinus. Păcat. Păcat. Îi era clar. Deirdre 
şi Soshanna doreau un Rufinus cu spoiala lui socială cu tot. Îi 
perforaseră camerele, îl bârâiseră la cap, îl examinaseră ca pe un 
fluture şi îl evaluaseră. Boala asta a contractelor lui era o chestie 
excitantă pentru ele. Zâmbeau, se amuzau şi numărau nasturii de la 
somieră pe motivul ăsta. Aşa cum îl avertizase Amphiaraos că fac ele. 
În general. 

Numai că Deirdre era acum în acelaşi tranşeu cu el. Soshanna, în 


schimb, pe care ar fi dorit-o lângă el în perioada asta nesigură de 
sfârşit al Mileniului al II-lea, îl... 

Oricum, Rufinus încasa o avalanşă de date care îl împiedicau să 
remarce expresia de stupoare de pe figura Deirdrei. Şi asta era rău. 
Amphiaraos îi spusese de nenumărate ori, înainte de a pleca în West 
Elephantina: 

— Urmăreşte-i pe ceilalți în situaţiile de criză. Atunci ai cele mai 
mari şanse să surprinzi lucruri la care nu te aştepţi! 

Mda! Nu prea ţinuse cont de sfaturile bătrânului, şi acum trăgea 
ponoasele. 

Deirdre era buimacă şi ea. Crezuse tot timpul că soţia lui 
Mallobaudes îi este credincioasă lui Rufinus şi că ea, Deirdre, trebuia 
să inventeze cât mai multe minciuni pentru a-i despărţi. Dar iată că 
Soshanna lua parte la lupta care îl alungase pe tânărul Eutherius din 
Europa. Complotând în tabăra adversă. 

Rufinus a trântit carnetul cu însemnări pe pat şi a luat-o rapid din 
loc. 

— Nu vii? a întrebat-o pe Deirdre. Vocea lui rămăsese egală. 
Tăioasă ca un brici. Ca atunci când îi sugerase să participe la un 
triolet. 

— O secundă! a spus sclava şi a mai aruncat un ochi iscoditor în 
cameră. A zâmbit scurt şi s-a repezit către noptiera de la capul patului. 

Reflexul unei sclave-secretare. Bijuteriile. 

— Te aştept afară. Nu întârzia prea mult! i-a spus Rufinus, ţuguind 
buzele. Apoi, a deschis uşa şi a ieşit. 

După câteva secunde Deirdre s-a strecurat şi ea pe culoar, 
înfundându-şi pumnii în buzunarele de sub capa din piele de 
căprioară. 

— Vrei să mai controlez o dată? Să mă asigur că totul e la loc? 

— Nu. Lasă camera aşa. Asteria n-are s-o mai vadă niciodată. 

Au pornit spre încăperile închiriate de suita lui Eutherius, trecând 
pe culoarele largi ale hotelului, prin faţa ferestrelor mari, acoperite cu 
cristal de Baalbek. La câteva stadii depărtare, peste acoperişurile mate 
ale insulae-lor, se vedea portul înţesat de pânzele corăbiilor şi de 
coşurile groase ale vapoarelor cu aburi. Dacă ar fi deschis geamurile, 
ar fi simţit mirosul sărat al vântului de Marte. Amestecat cu mireasma 
acrişoară a ninsorii şi cu miasmele amărui ale bitumului ars în fabrici. 

Deirdre putea să răsufle uşurată. De data asta, chiar o înfundase pe 
Soshanna Tabernae. Rufinus avusese sub ochi dovezile că Mallobaudes 
îşi trimisese deliberat nevasta în patul lui. Numai că, fata roşcată de 
Cassiteridae, începuse să intre la idei. Căscase ochii larg, urmându-l pe 
Rufinus pe culoarele hotelului. Se gândea la desfăşurarea de forţe 
descătuşată de vânătoarea lui Rufinus, după cum îşi imaginase ea... 

Un concern aparţinând stoicilor. Câteva hârtii adresate lui Iulianus, 


care era hermetic. Conturi girate de Mallobaudes şi de cecurile sale 
din Helvetia Subalpina. Corporaţii. Contracte. Semnături. 

Toată lumea, pe urmele tânărului Eutherius, îşi imagina Deirdre. Pe 
urmele tânărului Eutherius şi a aliaţilor săi. 

Dacă alesese partea greşită a baricadei? Asta se întreba Deirdre, ca o 
fată calculată de Cassiteridae ce era. Urmăritorii păreau stabili pe 
poziţie, în timp ce Rufinus fusese tăvălit ca un peşte prin făină. Îl 
păcăliseră cu Soshanna, îl păcăliseră cu transferul de fonduri, îl 
ţinuseră tot timpul sub ochi. 

Fuga lui din Europa? Iniţial, Deirdre îşi imaginase că se trage din 
cauza amenințărilor unui soţ gelos, care era tras pe sfoară în afaceri pe 
deasupra. De fapt, alergătura precipitată peste Marea-Ocean, fiţele lui 
Rufinus care pretinsese un bastiment rapid, transferul masiv de 
fonduri, totul avea o altă condiţionare... Ceva neclar, în legătură cu (şi 
atunci a intuit Deirdre pentru prima oară) în legătură cu bătrânul 
Eutherius... 

Vânătoare, i s-a plămădit cuvântul în cap. Fără să priceapă de ce. 

Mintea umană, e bizară. Roşcata asta înaltă şi voluptuoasă, care ştia 
să caligrafieze, să stenografieze, să croiască intrigi, şi să forţeze uşi de 
hotel n-avea la dispoziţie decât foarte puţine informaţii. Dar, 
vânătoarea lui Eutherius cel bătrân bântuia prin aer, o respirau cu 
toţii, chiar dacă ziarele n-o titraseră, chiar dacă zvonurile n-o 
vehiculaseră. Vânătoarea avea loc, cu adevărat, iar Deirdre, deşi nu 
posedase niciodată informaţii suficiente, o intuise. Mda. Era ceva 
ciudat. Intuiţia este ceva ciudat. Ca şi cum te-ai adăpa, din când în 
când, la ideile care plutesc în atmosferă. 

Mă rog. Secretarei îi venise în cap cuvântul vânătoare, îl gândise 
scurt, ca o fulgerare. Dacă avea de gând să dea o lovitură de maestru, 
trebuia să ţină aproape de Rufinus. Era sigură că prin tatăl lui putea să 
capete acces la lucruri deosebite. Bani? Putere? Cunoaştere? Control? 
un observator atent ar fi fost în stare să dea în scris că asta îşi spunea 
Deirdre, ba chiar ducea raţionamentul mai departe: dacă va rămâne 
aliata Eutheriilor, va împărţi cu ei acele lucruri după care salivau, 
înfriguraţi, cu toţii... 

Şi dacă Rufinus va pierde? O să găsească ea o combinaţie să iasă cu 
bine din împletitura asta de ite! Numai să se afle mereu la locul şi la 
momentul potrivit. 

— Splendid! l-a auzit pe Rufinus când a găsit orificiul minuscul 
săpat în lemnăria ferestrei din camera sa. O diafragmă de amplificare 
în rama geamului, apoi un fir îngust de oţel bine întins, tras afară, pe 
zidul exterior. 

Rufinus a deschis fereastra şi a urmărit traseul abia vizibil al firului. 
Zbârnâind subtil în aerul îngheţat al West Elephantinei. Amplasat 
recent, a stabilit el, dând rar din cap nu apucase să se acopere cu 


mâzga cafenie a fumului greoi emanat de centralele din nordul 
metropolei. 

Instinctiv, Rufinus a privit spre furnalele care abia se vedeau prin 
perdeaua fină a ninsorii. 

trei zile până la schimbarea mileniului / 

A urmărit traseul firului. La capătul său se observa o altă diafragmă 
de amplificare sonoră, prinsă în zidul de granit, chiar în colţul unei 
ferestre ferecate. Rufinus a încercat să-şi reamintească poziţia camerei 
Asteriei şi şi-a îngustat ochii, dus pe gânduri. 

Totul corespundea. Cea de-a doua diafragmă se afla chiar în dreptul 
geamurilor Asteriei. 

A strâns pleoapele şi mai mult, încreţindu-şi pielea de deasupra 
pomeţilor. Mda. Era acolo. Fin, dar vizibil. Firul cenuşiu ce pleca din a 
doua diafragmă, intrând prin tocul ferestrei în camera spioanei. 

— Asta nu-i tot! Priveşte tavanul! a auzit-o pe Deirdre din spatele 
său. 

Rufinus a băgat capul înapoi în cameră şi s-a uitat în direcţia pe 
care i-o arăta sclava. La îmbucătura dintre tavanul de lemn şi perete, 
se vedea un alt orificiu, mai mare de data asta. Femeia a ridicat una 
dintre lumânări până în apropierea orificiului, iar din profunzimea lui 
s-a observat reflexia unei oglinzi. Un licăr stins. 

— Oglinda unui periscop de observaţie, i-a explicat. Nu ţi-ai pus 
chiar deloc problema că ăştia te vor spiona? Mai ales când ştii de ce 
sunt pe urmele tale? a supralicitat, sigură pe ea. 

Rufinus a zâmbit. În loc de răspuns, s-a răsucit şi a luat-o spre baie. 
A examinat-o grăbit, trecându-şi mâna peste chiuveta şi pereţii din 
porțelan lucios. S-a apropiat de rosturile dintre plăcile de faianţă, de 
colțurile oglinzii, de ţevăria îmbrăcată în lemn. 

Ca un şvaiţer. Pereţii erau perforaţi ca un şvaiţer. Un întreg set de 
orificii prin care putea fi observat, ascultat şi mirosit. Mai lipsea doar 
Soshanna, ca să-l guste şi să-l atingă, pentru ca ceilalți să-l aibă sub 
control 24 de ore din 24. 

— Bine, bine, bine! a spus el într-un târziu, ieşind din baie. Rezolvă 
cu Asteria! Eu trebuie să mă ocup de Ogam, să văd precis ce a aflat. 
De altfel, e timpul să cam apară, a remarcat, privind la clepsidra de 
deasupra toaletei. Mda. Diseară o să încerc să dau de Varrus. Poate că 
el are o metodă mai sigură să mă ducă la bătrân! 

Rufinus a făcut o pauză, ca şi cum îşi căuta cuvintele. În locul 
palorii, pielea de pe creştet, vizibilă printre firele scurte de păr blond, 
i se înroşise. Devenise lucioasă, ca atunci când... 

— Şi vezi, comandă-mi şi nişte calmar! Vreau să mănânc cât timp 
vorbesc cu Ogam. Mi s-a făcut foame, a încheiat Rufinus şi s-a aşezat 
comod într-un scaun, privind fix la Deirdre pe deasupra palmelor 
împreunate. Eşti o fată de valoare, Deirdre. Sper să te pot plăti mai 


bine decât ceilalți! 

Secretara a înghiţit în sec: 

— Sunt doar o sclavă. Sunt proprietatea ta. 

— Da. Eşti proprietatea mea, a recunoscut Rufinus, vorbind 
tărăgănat. Şi aş dori să rămâi proprietatea mea. Du-te acum şi rezolv-o 
pe tipa asta! Am nevoie de câteva secunde de linişte ca să gândesc. 

Deirdre a zâmbit şi a ieşit din cameră. 

— Nu uita de mâncare! a auzit din spate vocea lui Rufinus. Vocea 
lui plată. Vocea lui plată de om care se gândea că la 34 de ani avea 
toate şansele să devină şi mai bătrân decât era. 

Deirdre a luat-o pe culoar, a urcat un etaj şi a încercat mai multe uşi 
de pe partea dreaptă a coridorului tapisat cu piele. În sfârşit, a 
deschis-o pe cea de-a şasea şi a intrat într-o cameră de serviciu. După 
cum plănuise. 

Era frig. S-a înfăşurat mai bine în faldurile largi ale pelerinei croite 
la Saville's, în Lundinium, şi a ieşit afară, într-o loggia care dădea spre 
port. Larma străzii a crescut brusc, iar fulgii mărunți de zăpadă i-au 
intrat în ochi. 

Măcar de s-ar încălzi de Ide! şi-a spus. 

Petrecerea de schimbare a Mileniului. Cheful monstruos. Toţi se 
gândiseră la el. Două mii de ani de la reforma lui Iulius C. Caesar. 

În loggia bătea un vânt tăios. Vântul de Marte. La fel de malefic în 
West Elephantina ca şi la Roma. Deirdre s-a apucat cu mâinile de 
treptele de metal ale scării de incendiu şi a urcat un etaj. A privit în 
jos, scrutând cu atenţie trotuarele şi străzile din jur. Ca de obicei, 
trecătorii nu se uitau în sus... 

Neobservată, a ajuns în balconul care dădea în camera lui Epornus. 
A profitat de vuietul unei sirene de vapor care intra în port şi s-a 
strecurat până sub fereastra nubianului, fâşâind din faldurile pelerinei 
de piele. Geamurile hotelului zăngăneau, izbite de vibraţiile joase ale 
farului de coastă. Larma trecătorilor. 

Deirdre a ridicat capul cu lentoare şi a privit în încăpere. Asteria 
stătea sprijinită de perete în timp ce nubianul îi picta sânii cu o 
pensulă înmuiată în vopsea verde. Nu se auzea nimic din ce îşi 
spuneau căci de vorbit, îşi vorbeau ca bezmeticii, ca şi cum ar fi 
blestemat sau ar fi invocat cine ştie ce zeu. 

Cânepă! A umplut-o de cânepă! a zâmbit Deirdre, scrutând figura 
extaziată a spioanei, în timp ce, din ce în ce mai febril, Epornus 
coborâse pensula pe abdomenul ei, trasându-i rotocoale verzi în jurul 
ombilicului. Femeia deschisese ochii mari, privind rătăcită în gol, sub 
atingerea firelor de păr înmuiate în vopsea. 

Rămăsese cu buzele deschise. Nu mai zicea nimic. 

Hmm... să-i ofer o ultimă plăcere, a clipit Deirdre amuzată şi a 
amânat ordinul pentru câteva secunde. 


Epornus ajunsese să descrie volute verzi, umede, pe pubisul ras al 
Asteriei, provocând tremolouri ce-i încreţeau pielea. 

Chiar atunci, secretara lui Rufinus a bătut în geam. Epornus a întors 
capul. Asteria şi-a pus mâna la gură, holbându-se. Deirdre a făcut un 
semn cu bărbia. Negrul a zâmbit şi, fără tranziţie, şi-a plonjat mâinile 
în gâtul femeii. 

Iniţial, Deirdrei i s-a părut că Asteria îşi continuă orgasmul: trupul îi 
zvâcnea, mai departe, în acelaşi ritm. Dar, în mai puţin de câteva 
secunde, braţele şi picioarele au început să-i fluture anarhic în aer, 
pentru ca, în final, corpul să i se înfăşoare, flasc, în jurul siluetei 
musculoase a lui Epornus. Ca un naufragiat agăţat de catargul ieşit din 
valuri. 

fără zgomot/ doar zvonurile west elephantinei/ tropăitul cailor 
huruitul motoarelor cu aburi vaierul sirenelor din port/ şi zbârnâitul 
cablurilor de comunicare care se întreţeseau deasupra oraşului, 
lansându-se apoi spre puţurile plutitoare/ 

— Splendid! a spus Deirdre de pe balcon. 

Satisfăcută. Recurgând la ticul verbal al lui Rufinus. S-a întors, 
dorind s-o ia înapoi pe scara de incendiu din fier îngheţat şi, brusc, a 
simţit că o apucă ameţeala. 

În spatele ei nu mai era nici o balustradă. Nici o scară. Cea pe care 
urcase în loggia lui Epornus nu mai era la locul ei. Balustrada loggiei 
lipsea, iar dedesubt, în locul străzii Aventine, se întindea un canion 
profund, înconjurat de păduri întinse, nesfârşite, revărsându-se spre 
est. Ca şi cum s-ar fi aflat într-o clădire construită pe un versant 
muntos înalt. 

Deirdre şi-a scuturat capul. Dar panorama rămânea neschimbată. 
Doar zgomotul de fond care se ridica de jos mai amintea de West 
Elephantina, strada Aventină, la câteva stadii depărtare de port. Se 
auzea ropotul cailor ce trăgeau cvadrigile uşoare, specifice Noii 
Atlante, se auzeau paşii grăbiţi ai curierilor care viermuiau pe 
trotuare, se auzeau cymbalele localului de vizavi de hotel. 

Şi se auzea sirena unui pachebot intrând în rada portului. 

Numai peisajul se schimbase. Împiedicând-o pe Deirdre să coboare 
în camera lui Rufinus. Creierul i-a îngheţat. Ochii i-au sticlit. A 
înghiţit în sec. Învăţase tot soiul de şmecherii de la druizii ce 
conduceau şcoli de secretariat în Irlanda, învățase să spargă case de 
bani şi să se folosească de bărbaţi ca Rufinus, dar nu mai trăise şi nu 
mai văzuse niciodată aşa ceva! Şi nici cânepă nu luase vreodată în 
viaţa ei! 

Citise şi auzise despre asemenea întâmplări, asta da! Dar mai credea 
cineva, cu adevărat, în cuvinte? În propoziţii? În fraze? Ea nu credea, 
nu, nu! Se baza doar pe fapte. Nu credea în astfel de bizarerii, 
povestite în articole sau vehiculate de zvonuri... 


Voi intra la Epornus! a încercat să restabilească legătura cu lumea pe 
care o ştia şi în care credea. 

S-a întors, gata să treacă prin fereastră în încăpere. Chiar cu riscul 
de a face ţăndări geamurile, dar va intra în camera lui Epornus! 

Numai că, în locul zidului hotelului Carthagos, se înălța acum un 
perete de stâncă ce se pierdea în aerul cenuşiu-mat din care se cernea 
ninsoarea. Lipit de perete: balconul fără balustradă. Deschizând ochii 
mari, respirând precipitat, Deirdre s-a aşezat pe jos, în genunchi. 

— Ediţie specială! Ediţie specială! se auzeau vocile puştilor care 
alergau pe Aventin. Cu ziarele calde, în căruţuri, abia scoase de sub 
tipar. Două zile înainte de schimbarea Mileniului! Ediţie specială! 

Două zile? s-a întrebat Deirdre, stupefiată. Două zile? Mai sunt trei 
zile până la Idele lui Marte! Trei zile! 

Auzind zgomotul unei uşi care se deschidea cu violenţă, femeia s-a 
răsucit brusc, gata-gata să cadă de pe platforma îngustă. 

pe aici pe undeva/ probabil că de aici a căzut/ 

mda/ o moartă pictată în cameră şi una căzută de pe balconul ăsta/ 
un caz tocmai bun, când speram să petrec naibii, cum trebuie, idele 
astea pe care le aştept din copilărie/ 

curcanul la cuptor/vinul/ 

mda/ curcanul la cuptor/ vinul/ şi gagicile/ 

— Sunt aici, a scâncit Deirdre. Sunt aici! 

Nici un răspuns. De pe strada Aventină urcau vaierele liturgice ale 
unei fanfare celte, condusă de un rând de cimpoieri. Se apropiau de 
hotel, amestecându-şi sunetele cu strigătele heralzilor promotori: 
STICLE DE ANGKOR! STICLE DE ANGKOR PENTRU MILENIUL AL III- 
LEA! ÎNTÂMPINAȚI MILENIUL AL III-LEA CU STICLE DIN ONIX DE 
ANGKOR! 

Dar, privind în jos, Deirdre n-a văzut decât canionul plin de păduri 
de promoroacă. Întins până hăt, departe, peste Marea-Ocean. 

am auzit că stăpânul sclavului care locuia aici, în camera asta, e 
chiar — vocea s-a pierdut într-un şuşotit încâlcit/ 

CHIAR EL! a răsunat creierul Deirdrei de răspunsul celuilalt, făcând- 
o să tresară. 

de fapt, şi moarta de jos e tot sclava lui/ 

păcat că n-au mai apucat fetele astea să guste din curcanul 
Mileniului al III-leal/ mi-ar fi plăcut să le invit la mine/ 

N-am comandat mâncarea pentru Rufinus! a simţit Deirdre că o ia 
cu fiori. Un gând absurd, care s-a prelungit: N-am apucat să-i comand 
mâncarea pentru întrevederea cu Ogam! 

Rufinus. Înfometat şi transpirat de frică. Suficient de bătrân ca să 
motiveze o vânătoare. 


VI 


— Asteria moartă. Ogam dispărut. Rufinus scăpat de sub control. 
Pentru ce dracu' vă plătesc băncile din Helvetia Subalpină? Poţi să-mi 
spui? a întrebat Rustam, frecându-se pe pielea brună cu un burete plin 
de spumă. 

— Au pierdut şi ei un om! s-a apărat Eridan. 

— Ai dreptate, amice! Au pierdut-o pe Deirdre! O gagică tare, 
Deirdre asta!... O strângeam puţin cu uşa sau îi deschideam un cont 
ţeapăn la o bancă de-a voastră, asta făceam cu ea! Şi ne-ar fi turnat la 
informaţii, de n-aveai putere să stenografiezi tot! 

Persanul a pufnit nervos şi a aruncat cu buretele în găleata de lângă 
el, împroşcând cu stropi albi pardoseala de lemn. S-a uitat scurt la 
samoeda brunetă, cu părul creţ şi bogat. Stătea lângă el, în picioare, 
cu mâinile în şolduri: 

— Ai fi crezut aşa ceva, Naila? 

Femeia s-a aşezat pe una dintre băncile cafenii şi şi-a desfăcut, 
tacticoasă, sandalele. 

— Eu credeam că Hippias Comcom are destui bani ca să angajeze 
crema profesioniştilor. 

Eridan s-a înroşit şi a dat să facă un pas către Rustam, dar acesta l-a 
oprit cu un gest brusc. 

— Ce a căutat Asteria în camera lui Epornus? 

— Păi... eu cred... mi se pare evident! s-a bâlbâit Eridan, făcându-l 
pe Rustam să se răsucească plictisit, privind ţintă la samoedă. 

— O termă cam împuţită, a strâmbat ea din nas. S-a uitat peste 
umăr la Eridan şi a continuat: în situaţii ca astea, în meseria noastră 
trebuie să ştii să te masturbezi! La timp! 

Naila l-a cântărit din ochi pe Eridan, timp de câteva clipe. Apoi, s-a 
ridicat de pe bancă şi a plonjat în apa fierbinte a bazinului. 

— Trebuia să vă ţineţi scai de ei! a mai auzit din spate vocea lui 
Rustam, strigând la cei trei, după care s-a scufundat cu totul în undele 
încinse. Oare cât mai pot înota pe sub apă? s-a întrebat, lăsându-se să 
alunece spre cealaltă margine a bazinului. 

Primiseră mesajul lui Iulianus în Hesperidae, cu numai patru zile în 
urmă. lulianus i-a presat, aşa cum se obişnuise de ani de zile în 
consiliul de administraţie al Circului Maximus. E genul de şef care e în 
stare să bage în mormânt câteva grupe de acrobaţi pe lună, numai să-i 
iasă o reţetă ca lumea! Un tip care ştie să plătească şi să dea ordine, 
Iulianus... O fiară, ce mai încoace şi încolo, nu poţi să-l deosebeşti de 
un traficant de carne vie dintre cei ce-şi beau ceaiul liniştit după ce 
semnează de vânzarea unui lot de copii pentru arenele gladiatorilor. Şi 
existau suficienţi oameni care ştiau clar de ce Iulianus se purta aşa! 


Era membru în confreria hermetică, deci: se simţea absolvit deja, 
cumpărat, salvat, pentru că îl iniţiaseră în secretele lor... 

Zicea că are viaţa amanetată deja, în schimbul ritualurilor şi 
misterelor pe care le încasase de la Trismegist. Zicea că poate face 
orice, că are voie să facă ce-i trece prin cap! 

Aşa că, Rustam şi Naila nu avuseseră timp de pierdut, câtă vreme 
primiseră ordinele direct de la el. Se îmbarcaseră, cu toate riscurile, pe 
primul aerostat care traversa  Marea-Ocean.  AEROLINEAE 
PANTICAPEAE o companie care aranja zboruri pe orice fel de vreme şi 
oriunde, numai să fi lăsat suficiente minae rare de Egipt în depozitele 
lor. Hermeticii nu erau strânşi la pungă, nu, astfel că oamenii lui 
Iulianus porniseră la drum imediat din Hesperidae către Noua Atlantă, 
cu un dirijabil de buzunar care tocmai venise din Taurida cu un 
transport de lână. 

— O să-mi amarez aparatul şi de coarnele unui bivol turbat, dacă e 
cazul! îi asigurase pilotul. Un veteran al campaniilor din 1996 din 
Bactria. Un maestru! Găsise un plafon ideal de zbor. Nezgâlţâiţi de 
trombe prea puternice, evitând uraganul Aspasia, şi ajutaţi de un vânt 
constant care bătea spre Noua Atlantă, Naila şi Rustam aterizaseră la 
Mediolanum, după numai două zile şi jumătate de călătorie. 

Luaseră de acolo locomobilul Coastei de Est. Se zicea că e cel mai 
rapid de pe tot întinsul Imperiului, iar ei s-au convins că aşa era. 
Făcuseră doar o zi de la Mediolanum la West Elephantina. Dovadă că, 
din când în când, zvonurile pot fi adevărate. 

Prima întâlnire cu grupul lui Eridan a însemnat şi prima surpriză. 
Oamenii lui  Mallobaudes îl pierduseră pe Rufinus de sub 
supraveghere. Lucru cu atât mai grav cu cât scandalul pe care îl 
provocase Radamantes la Narbonna îi silise atât pe Hippias cât şi pe 
Mallobaudes să deblocheze fondurile înainte de momentul stabilit. 

Minae-le fuseseră transferate deja în West Elephantina, iar tânărul 
Eutherius se grăbise să le ridice. Putea să cotrobăie, de acum, prin 
toate birourile de schimb. Şi profitase ca să se evapore. Forţând nota 
puţin, Iulianus îi explicase într-o după-amiază lui Hippias că Rufinus 
se dizolvase în West Elephantina. Ca şi tatăl lui. 

Cu alte cuvinte, amândoi Eutherii deveniseră la fel de greu de găsit. 
Încrustaţi în populaţia heteroclită a metropolei de pe Coasta de Est a 
Noii Atlante. Cu acces netulburat la o grămadă de bani şi cu câteva 
zile răgaz în care stabiliseră legături cu şmecherii ăia din oraş: 
practici, unşi cu toate alifiile. 

Adică: Rufinus căpătase libertate de mişcare înainte de momentul 
programat la Roma de Hippias, Mallobaudes şi Iulianus. Confirmând 
teoria stoicului că, între planificare şi evenimente, există o derivă 
lentă, care scăpa de sub controlul oricui. 

Acum, trebuiau să suporte consecinţele. Hermeticii, stoicii, cercurile 


financiare din Helvetia Subalpină. Şi, alături de ei, Eridan şi oamenii 
angajaţi de Iulianus. 

Naila se urcase pe marginea bazinului şi privea afară din clădire, 
spre Ravenna Boulevard. Nici ea, nici Rustam nu aveau legături în 
acest oraş străin. Doar Cornelius Agricola, subprefectul din Novum 
Naucratis, doar el le-ar fi putut oferi vreun sprijin, cel puţin aşa sunau 
instrucţiunile primite de la Iulianus. Dar Novum Naucratis se afla la 
peste trei sute de mile de West Elephantina. Şi acum, cu numai două 
zile înainte de Ide, liniile de comunicaţie erau din ce în ce mai 
încărcate. 

Mda. Hippias Comcom avea sucursale slabe în Noua Atlantă. Iar 
Amphiaraos nu stătuse cu mâinile în sân în toţi anii petrecuţi pe 
Coasta de Est. Concernele de comunicaţii dospeau de oameni plătiţi de 
el, gata să intercepteze, să decripteze şi să livreze mesaje în biroul 
bătrânului, rătăcit în cine ştie ce cartier al metropolei... 

Naila şi Rustam mai trăiseră o singură dată ceva asemănător. În 
campania din Scythia Minor, din 1977. Aceeaşi lipsă de contacte şi de 
personal antrenat, într-o zonă în care, practic, comunicațiile erau în 
mâna adversarilor... 

— Ne-am descurcat atunci. O să ne descurcăm şi acum! 

Naila s-a aruncat din nou în bazin. A pornit înot către Rustam şi 
Eridan, a dat de câteva ori din braţe, după care, s-a scufundat iarăşi, 
şerpuind pe sub apă. Ca un pui zglobiu de focă. A închis ochii, 
bucurându-se de plăcerea alunecării subacvatice. Catifeaua lichidă şi 
caldă. 

A ţâşnit din undele moi şi s-a apucat de bordura bazinului, dorind 
să se tragă afară. A deschis ochii şi, în loc de Rustam şi Eridan, Naila a 
văzut o plajă întunecoasă. Mâinile i s-au afundat în nisipul zgrunţuros, 
un val a lovit-o în spate şi brusc, a simţit că lichidul din jurul ei 
devine rece. S-a ridicat în picioare şi s-a uitat în jur. ţărmul afundat în 
beznă. 

— Hei! Naila! Hai odată...! s-a auzit foarte clar vocea lui Rustam. 
Naila percepea limpede, cât se poate de clar, zgomotele care stârneau 
ecouri între zidurile de marmură. Zgomotele specifice termelor. 

Apoi, a răsunat vocea lui Eridan. 

— N-o mai văd! Nu mai e în apă! 

— Sunt aici! a strigat Naila, alergând buimacă pe plajă. Gâfâind, 
privea într-o parte şi în alta, se răsucea pe loc, încercând să înţeleagă 
ce se petrece. Spre deosebire de Deirdre, Naila era samoedă şi credea 
în evenimente şi întâmplări bizare. Samoezii încă mai au şamani, 
acolo, în teritoriile lor reci pe care nu le reclamă nici un Imperiu. Au 
reni şi zăpadă. Atâta tot. Aşa că, nici o administraţie nu vrea să 
încerce cu ei. Reni, zăpadă, şamani şi spirite... nişte primitivi. 

Numai că Naila părăsise colibele din piele argăsită dinainte să facă 


zece ani. Naila se înrolase în poliţia hermeticilor şi participase la 
campaniile imperiale din ultimii ani. Căpătase o oarecare spoială 
raţională, gândea logic şi trăgea concluzii corecte în aproximativ 
60-65% din situaţiile cu care se confrunta, după cum subliniase un 
superior în fişa ei de caracterizare, şi, în orice caz, era o profesionistă 
a sarcinilor oculte din confrerie. Dar acum, tălpile ei făceau să scârţâie 
nisipul rece, în timp ce din împrejurimile cufundate în beznă 
izbucneau ritmic descărcările îngheţate ale vântului. 

Brusc, şi-a reamintit toate spaimele imprimate în copilăria petrecută 
în ţinutul îndepărtat şi rece, nerevendicat de nici o administraţie... 
Stereotipurile ei profesionale s-au evaporat. N-a mai rămas din ea 
decât un buchet de pulsiuni absurde, transmise prin tradiţiile unui trib 
pe care nimeni, niciodată, nici măcar nu-şi propusese să-l şteargă de 
pe faţa pământului. 

— Amphiaraos? a reacţionat Naila, cu ultimele reflexe de logică ce i 
se roteau sub frunte. 

L-a auzit însă pe Rustam. Îi striga chiar în ureche. Fără să-şi dea 
seama că sunt atât de aproape unul de celălalt. 

— N-avea unde să dispară! Era în bazin, nu? 

Vocea lui calmă. Contrasta cu aspectul său meridional, mereu agitat. 

Chiar nu ştiţi că Amphiaraos Eutherius se ocupă cu tot soiul de... 

Blestematul de Hippias! Blestematul! clocoteau creierii Nailei. 
Jigodia aia de stoic împuţit refuzase constant să dezvăluie capacităţile 
mai puţin ortodoxe ale bătrânului Eutherius. La fel şi hermeticii lui 
Iulianus! Cu toţii se străduiau să mascheze ceea ce ar fi putut să-l 
desluşească pe Amphiaraos în faţa neofiţilor. 

Un secret bine păstrat, asta era Amphiaraos. Atât de bine păstrat, 
încât îi costa scump pe ei, cei ce acționau în teren. 

— Înţelegi acum? a recunoscut samoeda vocea plină de satisfacţie a 
lui Eridan cel blond. Avea prilejul să se răzbune pe Rustam. Uite că şi 
ei, care pozaseră în profesionişti de elită, uite că şi ei o încasau! 

— Sunt aici! a strigat Naila, făcând câţiva paşi în nisipul rece. 
Glasurile celorlalţi se pierdeau însă pe măsură ce samoeda mergea pe 
plaja îngheţată. Se auzeau, în schimb, din ce în ce mai puternic 
conversațiile de pe holurile termei, apoi, pe măsură ce Naila continua 
să se depărteze, s-au stins şi ele. Ca suflate de o boare discretă. 

— Să stau nemişcată! şi-a spus Naila cu voce tare. 

Dar asta nu-i mai era de nici un folos. Zgomotele din jur intraseră, 
oricum, într-o derivă lentă. Percepea deja zvonurile care se ridicau de 
pe Ravenna Boulevard. Harpele amplificate cu diafragme ale 
nubienilor dintr-un local de lux. Swing de Nova Orlaeania, zgâlțâind 
geamurile de Baalbek ale saloanelor. Raj Carolinus, apăsând sincopat 
în clapele de fildeş. Paşii grăbiţi ai curierilor de pe trotuare. Şi şuierul 
ritmat de pocnituri al locomobilelor de stradă importate din Cipangu, 


frânând la intersecţii. 

Dacă intrase pe o poartă anume în locul în care se afla? Simţea că, 
deşi înțepenise pe loc, deşi nu mai făcea nici un pas pe nisip, poarta se 
îndepărta treptat de ea. 

Auzea, de acum, scârţâitul şi sfârâitul forjelor din vestul oraşului. 
Strigătele muncitorilor care lansau şarjele de oţel, mirosul înţepător al 
fierului incandescent. Da, da! Apreciase corect, cu ultimele ei resturi 
de profesionalism, că poarta luneca undeva în spate. Şi odată cu 
poarta, se îndepărtau şi şansele ei de a reveni în termă. 

CE MAI FACI, NAILA? a auzit din spate o voce răguşită. 

S-a răsucit. Dar era prea întuneric şi nu vedea nimic clar. 

Trebuia să fie Rustam! Era obligatoriu să fie Rustam! 

Dar n-a auzit decât o tuse potolită, ca şi cum interlocutorul ei 
nevăzut ar fi încercat să-şi dreagă vocea. 

— Tu eşti, Rustam? 

Tusea s-a repetat, amuzată oarecum. Glumea? Rustam îi făcea o 
glumă? Sau era unul dintre testele la care o supunea periodic, doar 
aşa, ca să-i ţină atenţia mereu trează? 

— Tu eşti, Rustam? a întrebat ea din nou. 

NU a răspuns vocea răguşită, răsuflând adânc EU NU SUNT 
PARTENERUL TĂU, NAILA! 

Şi, până să înţeleagă ce se petrece, samoeda s-a trezit răsturnată în 
nisipul îngheţat. A mai apucat să-şi dea seama că părul îi scârţâi, 
frecându-se de sol. Îngheţase. Ca un snop de turturi negri, răsuciţi. 

bruma de pe pielea ei/ 

— Rustam! a strigat ea încă o dată, zbătându-se sub o masă de 
gelatină informă, care i se mula pe trup. A zvâcnit din şale, încercând 
să scape de sub substanţa care o sufoca. Văzând că nu răzbeşte, s-a 
uitat de jur-împrejur, încercând să găsească un obiect cu care să se 
apere. 

Şi-a dat seama că nu mai are nici o salvare. Reflexele ei ancestrale, 
i-au readus în minte şamanii care privegheau morţii. A auzit deasupra 
ei vuietul prelung şi ascuţit al locomobilei care unea West Elephantina 
de Mediolanum. Vuietul ritmat de bubuiturile metalice ale roţilor ce 
bufneau şinele. 

Dar nu aburii locomobilei erau cei care o încălzeau pe Naila. Nu! 


VII 


Hippias oferise câte o sondă cu vin de Iberia lui Mallobaudes şi lui 
Iulianus. Acum, îi iscodea în timp ce îl degustau, plimbându-l prin 
gură, ca şi cum ar fi fost o grămadă de perle aromate. 

— Avem un mesaj de la Rustam, a început Hippias şi a ridicat de pe 
masă un cilindru argintiu de poştă, ştanţat cu sigla propriului concern. 
Până acum, mesajul a mai fost citit de o singură persoană: un stoic 
superior, care m-a autorizat să recunosc că are cunoştinţă de conţinut 
şi că cele relatate de Rustam au fost deja luate în discuţia conclavului 
superior al frăţiei noastre... 

Iulianus a căscat ochii şi l-a întrerupt pe Hippias, bătând cu palma 
în masă: 

— Ce zici?! Stoicii te-au autorizat să vorbeşti despre un mesaj 
adresat hermeticilor? Ce dracu”? Sunteţi nebuni? Mesajul îmi era 
trimis mie... eu trebuia să decid ce e de făcut... 

— Evenimentele se precipită în West Elephantina, a continuat 
Hippias, susținând privirea lui Iulianus. Liniştit. Ca şi cum nu i-ar fi 
luat observaţia în consideraţie. A bătut de câteva ori cu degetul 
arătător în cilindrul de metal şi s-a încruntat, de parcă ar fi gustat 
dintr-un fruct acru Fraţii mei mi-au spus: poţi să recunoşti! Poţi să le 
spui şi celorlalţi că ştim noi! 

Mallobaudes a pus paharul cu vin pe masă. A mestecat în gol şi a 
țuguiat buzele. 

— Aţi ajuns cam târziu la concluzia asta... 

— Nu mai e timp de ocolişuri şi disimulări, s-a explicat Hippias. Ai 
avut dreptate, Iulianus. Stoicii au ştiut tot timpul că Amphiaraos are 
capacităţi deosebite... Mă rog, am decis în sfârşit să recunoaştem acest 
lucru. Ce-a fost, a fost! Mai bine citiţi mesajul, şi spuneţi ce părere 
aveţi. 

Iulianus a sorbit o gură din sonda cu vin. A închis ochii şi a părut că 
adulmecă aerul, ca un câine care caută o urmă. Apoi, a spus, scârbit: 

Ai un vin bun, Hippias. Noi îl bem, iar ţie ţi se dezleagă limba. 

S-a întins peste masă, a luat cilindrul, l-a deschis şi s-a afundat în 
lectura mesajului trimis de Rustam. Mallobaudes se ridicase de pe 
scaun şi se aşezase în spatele său, lângă havuzul de marmură neagră 
din peristil. Îşi pusese monoclul frizon în ochiul stâng şi citea peste 
umărul partenerului său, scuturându-şi faţa din când în când. Ca şi 
cum i-ar fi intrat o musculiţă în ochi. 

— Cine e Ogam? a întrebat. 

— Fra omul meu din West Elephantina, a răspuns Hippias. Stabilise 
deja contactul cu Rufinus... Dar, a dispărut, după cum vedeţi. Deşi îşi 
primea mesajele direct de la mine. Fără intermediari. Prin curier 


verificat... Practic, era de nedepistat. Cu toate astea, s-a evaporat 
imediat după ce l-a mirosit pe Rufinus... 

Hippias şi-a plesnit palmele şi a ridicat din umeri. Au trecut câteva 
clipe. Picăturile ceasului clipoceau liniştitor în căuşul de bronz. 
Mallobaudes l-a bătut pe umăr pe Iulianus. 

— Rustam ăsta e un tip de încredere? 

— Şi el, şi Naila au fost testaţi. Oțel, pricepi? El, mai ales, nu e tipul 
care să facă istericale Iulianus a pus cilindrul pe masă, alături de 
sondele cu vin. Are la activ campania din 93, din Terra Australis, 
campania din 96, din Bactria şi cea din 97, din Scythia Minor. Plus o 
grămadă de alte chestii. 

Mda. Se chemau campanii, dar, erau câteva decenii de când 
războaiele se transformaseră în nişte gherile la marginile Imperiilor. Şi 
romanii, şi galbenii obosiseră de atâtea confruntări armate, şi nu mai 
aveau chef de bătălii în toată regula. Terra Australis, de pildă, căzuse 
destul de repede. Vapoarele romane construite la gurile Tamesei, 
armate cu motoare puternice de Hansa, n-au avut ce alege din flota de 
Yedo. La Guadalcanar, i-au făcut praf pe galbeni definitiv, statuând în 
acte un fapt gata împlinit: transformarea Terrei Australis în provincie 
romană. 

Bactria şi Scythia Minor n-au însemnat nici măcar atât. Luptele de 
acolo n-au făcut decât să marcheze existenţa unei frontiere fluide pe 
care galbenii o tot perforau cu mărfurile lor ieftine, în timp ce romanii 
se străduiau să-i plombeze găurile. 

Oricum, s-au chemat campanii, cu toatele, deşi nici politicienii şi 
militarii Imperiului Roman, nici cei ai Imperiului Celest, nu erau prea 
mândri de cele petrecute pe acolo. 

Iulianus, Hippias şi Mallobaudes nu erau nici ei cine ştie ce 
încântați de anii ăia. Ca dovadă, au rămas tăcuţi un timp, după ce 
Iulianus le reamintise de încăierările recente. Şi cum reşedinţa lui 
Hippias era aşezată în afara Romei, se auzeau doar forfotele vitelor 
din grajduri, pocnetul bulumacilor din sobă şi stropii ritmici ai 
ceasului. Din când în când, vuietul şi bocăniturile precipitate ale 
locomobilelor străpungeau aerul liniştit, îndreptându-se spre nord într- 
o trenă de aburi groşi. 

— Poate că ţi-au mituit curierul, a încercat Mallobaudes o 
explicaţie. Şi atunci, n-ar fi fost decât o joacă pentru Amphiaraos să ți- 
l dibuie pe Ogam. 

— N-avea cum. Stabilisem un cod cu el. Un cod pe care nu-l ştiam 
decât noi doi. Şi chiar dacă mi-ar fi depistat omul, cum explici 
dispariţia subită a Nailei? Mmh? Dar a Deirdrei Porsenna? 

— Mda. Numai că Deirdre Porsenna a reapărut. Moartă, după o zi 
de absenţă, dar a reapărut, a subliniat Hippias. Şi-a scotocit prin toga 
neagră după smarald şi l-a aşezat pe ochi: Mă tem că situaţia din West 


Elephantina ne-a scăpat de sub control... 

Mallobaudes se scărpina în cap, jucându-se cu cilindrul de metal 
trimis de Rustam. 

— Ştim nişte lucruri foarte clare, a început el. Ştim că Amphiaraos 
are un control deosebit asupra substanţei, dacă înţelegeţi ce vreau să 
spun... Numai că toată nebunia asta care s-a întâmplat la West 
Elephantina pare să depăşească chiar şi puterile lui... 

Din nou s-a lăsat liniştea în peristil. Cupele cu vin roşu erau 
neatinse de câteva minute bune. Iulianus şi-a scos o ţigară. 

— Unde mă-sa poate să se ascundă idiotul ăsta bătrân?Face afaceri, 
face cumpărături, plăteşte impozite, plăteşte serviciile publice, 
speculează la Bursă... Trebuie să fie pe undeva prin West Elephantina... 

Mallobaudes s-a ridicat de pe fotoliu şi şi-a lăsat monoclul să cadă 
de pe ochi: 

— Poate că dă ordinele prin poştă, a spus el şi s-a uitat lung la 
Hippias. Dacă procedează aşa, s-ar putea afla chiar şi aici, la Roma. 
Folosind puţurile plutitoare, n-ar fi nici o problemă să primească 
informaţii şi să transmită decizii... 

— Am cercetat toată corespondenţa, a replicat Hippias. Aici nu-i 
vorba de nişte mesaje scurte, pe care să le poate masca un grup de 
oameni plătiţi. N-am interceptat nici un fel de comunicaţii asimilabile 
unor ordine de plată, sconturi, cambii, sau a orice altceva vă mai trece 
prin cap! Amphiaraos nu utilizează serviciile de poştă! De nicăieri de 
pe cuprinsul Imperiului! a încheiat Hippias. 

— Nici n-avea cum! Ce naiba? N-ai auzit cum decurg tranzacţiile la 
Bursa din West Elephantina? s-a strâmbat Iulianus. Schimburile sunt 
atât de rapide încât Amphiaraos, dacă ar fi aici, n-ar avea cum să 
riposteze în timp adecvat. Nici o negociere nu durează mai mult de 
9-10 minute. Tipul nu poate să fie decât acolo! 

— Mda. Şi cum nimeni nu l-a văzut intrând vreodată în Bursă, nu 
rămâne decât o singură soluţie. Curierii privaţi! a dedus Mallobaudes. 

— Şi atunci? Cum dăm de el? a întrebat Iulianus. Zace undeva prin 
viermuiala aia din West Elephantina. Prin apropierea Bursei. Stă acolo 
şi-şi face treburile, nestingherit de nimeni. 

Mallobaudes a pocnit din degete şi a întins mâna spre Iulianus: 

— Spune-mi! Ziceai că subprefectul din Noua Atlantă e de partea 
noastră... ce dracu' face ăla acolo, dacă nu e-n stare măcar să găsească 
un om într-un oraş? 

— Ce poate să facă? Varrus, generalul garnizoanei de pe Coasta de 
Est e de cealaltă parte a baricadei! Cornelius este administraţia, dar 
Varrus este armata! Serviciul de Informaţii din Noua Atlantă e în 
mâinile lui! a replicat Iulianus. 

— Înseamnă că amicul Cornelius e un idiot! Să fii subprefect, şi să 
n-ai un serviciu propriu de informaţii... pfah! a exclamat Mallobaudes, 


închizând ochii. Doamne, sunt atât de stresat, încât aş avea chef de o 
târfă. M-ar ajuta să judec mult mai corect... 

— Eşti stresat, deci exişti! a râs Iulianus, după care au privit 
amândoi spre Hippias. Ştiau cât se poate de bine, că era exact genul 
de afirmaţii care îl scoteau din sărite pe stoic. În casa lui nu se vorbea 
niciodată despre distracţii... Cel puţin aşa stăteau lucrurile atunci, dar 
înainte de schimbarea Mileniului, când stoicii încă respectau semnele 
exterioare de apartenenţă la confrerie. 

Ca şi cum i-ar fi delimitat social, şi ăsta era un lucru cu adevărat 
important, în vremurile acelea. 

După cum se aşteptau, Hippias a ţâşnit în picioare ca un resort şi a 
început să strige. A urmat un moment de buimăceală. Hippias dădea 
din gură, se înroşise la față, venele gâtului i se umflaseră, gata să-i 
plesnească, figura i se strâmbase de furie. 

Gesticula violent, dar nu producea nici cel mai mic sunet. De parcă 
ar fi mimat că urlă. 

o linişte deplină/ nu se auzea nici fâşâitul faldurilor togii săltate 
într-o parte şi în alta/ 

— Ce naiba ai, Hippias? Te-ai ţicnit? a vrut să rostească Iulianus. 
Buzele i s-au mişcat, aerul din plămâni i-a ţâşnit, sacadat, printre 
dinţi, gata să emită cuvintele. 

Dar de auzit, nu s-a auzit nimic. S-a holbat şi şi-a dus amândouă 
mâinile la gât. A început să respire precipitat, clătinându-şi capul 
dintr-o parte în alta, de ziceai că e gata-gata să se sufoce. 

Mallobaudes şi-a revenit primul. S-a repezit la măsuţa de scris din 
colțul peristilului, a luat câteva coli de hârtie, trei stiluri metalice şi s- 
a reîntors lângă ceilalți, întinzând grăbit colile printre paharele de vin. 

LINIŞTIŢI! a scris el eliptic. 

Uluiţi, ceilalți au dat din cap, aprobând. Deja începuseră să se audă 
zgomote înfundate, distante, străine de casa lui Hippias. Gemetele 
unor bărbaţi, apoi nişte paşi care călcau apăsat pe o podea de lemn 
care scârţâia, o uşă care se deschidea brusc, provocând un curent de 
aer ca un sorb. 

nu vii? 

uuhh!/ nu mai pot!/ hai odată!/ 

fir-ar să fie!/ dacă ar fi fost naila cu mine, ar fi ştiut ea cum s-o ia pe 
curca asta/ să ne spună tot ce ştie!/ 

Iulianus a scrijelit rapid pe coala lui de hârtie: 

VOCEA LUI RUSTAM 

S-au auzit iarăşi gemetele. Ca un cor feminin. Lubric şi insinuant ca 
un şarpe care pândeşte din spatele unui tufiş. Nu încăpea nici un 
dubiu! Femeile alea chiar că... chiar că... mă rog, au priceput toţi trei 
ce făcea tot cuconetul ăla, invizibil, dar care se auzea în schimb, mai 
mult ca perfect! Şi asta, chiar în casa lui Hippias, care turba de furie! 


Îşi pusese mâinile la urechi, dar figura lui buimacă spunea tot nu 
rezolva nimic, femelele alea bezmetice ar fi fost în stare să 
convertească o legiune de homosexuali la ceea ce oamenii simpli 
obişnuiesc să denumească relaţii normale de cuplu. Sau, mă rog, le-ar fi 
schimbat încadrarea de la Marea Sodomie la Mica Sodomie! Şi, asta se 
întâmpla între zidurile stoicului care auzea mai departe, indiferent ce 
ar fi făcut. Se zbătea, faţa i se lungise de tot, îşi strânsese pleoapele, 
dar, după cum însuşi Iulianus formulase după câteva ore: Hippias nu 
avusese nici o şansă — auzise totul în mod inexorabil! 

SĂ IEŞIM DE AICI, a scris Iulianus, ÎI ADUCEM AICI PE FRAŢII 
HERMETICI 

Era animat de un sentiment bizar. Pe de o parte era îngrozit, pe de 
altă parte era amuzat de expresia disperată a stoicului. 

REZOLVĂ EI CEVA? a scris Hippias grăbit, oripilat de zgomotele 
care creşteau în intensitate. Ca un torent de sex auditiv pe domeniul 
său, unde până şi râsul era prohibit. 

— Doar n-o să-i aducem pe stoicii superiori! Bordelu' ăsta din jur i- 
ar ameţi de tot... 

Mallobaudes aproape că scuipase cuvintele, reflex, dar bineînţeles 
că nu s-a auzit nimic. 

Gemetele s-au transformat în chiote ascuţite, ritmate, care l-au făcut 
din nou pe Hippias să închidă ochii şi să-şi acopere urechile. Apoi, în 
aer au pulsat iarăşi conversațiile bizare: 

soshanna era maestră în chestia asta/ strigătele au şi ele un fluid 
specific/ fata asta nu are stil/ nu crezi?/ 

VOCEA ASTERIEI, a scris Mallobaudes. 

ce mai faci, naila?/ 

tu eşti, rustam?/ 

nu/ eu nu sunt partenerul tău, naila/ 

SCRIEŢI TOT! i-a venit brusc o idee lui Iulianus. SĂ NU SCAPE 
NIMIC DIN CE AUZIM! 

Au tăbărât cu stilurile asupra colilor de hârtie. Scriau febril, 
încordându-şi atenţia, încercând să disocieze vocile care se aglomerau. 

Atunci, în peristilul împodobit cu busturile lui Marcus Aurelius şi 
Publius Agricola, a început să se simtă mirosul dulceag-acrişor al 
moscului. Aroma specifică corăbiilor-de-orgii. 


VIII 


Fir-ar să fie! a gândit Rustam Dacă Naila ar fi fost cu mine, ar fi ştiut 
ea cum s-o ia pe curca asta! Să ne spună tot ce ştie! 

A sorbit din paharul cu hydromel şi a privit-o pe negresa care 
patrona recepţia mesajelor de tranzacţie de la Bursa din West 
Elephantina. Înaltă şi solidă, rasă în cap, cu faţa vopsită în portocaliu 
şi verde, contrastând cu tenul ei lucios, ca păcura persană. 

Îi susţinea privirea lui Rustam, zâmbind preocupată. I-a făcut apoi 
cu ochiul şi s-a întors cu spatele la el, aplecându-se spre partenera ei. 
I-a şoptit ceva. 

Rustam a ciulit urechile. Imposibil însă să audă vreun cuvânt. Un 
solo de aulus înnebunise tot localul, prelingându-se acvatic, în ecouri, 
de-a lungul pereţilor lambrisaţi. Micuța chinezoaică, amica de 
moment a Mwanei Octavia Dagbert, agenta de bursă, şi-a întins capul 
peste umărul negresei, s-a uitat la Rustam şi a izbucnit în râs. 

Mwana lucra direct cu şmecherii ăia de curieri privaţi. Singura 
posibilitate de comunicare a lui Amphiaraos cu Bursa, după cum 
dedusese Rustam în cursul dimineţii, în timp ce-şi bea cafeaua în patul 
camerei de hotel. 

La numai câteva minute după aceea, primise mesajul lui Iulianus, de 
la Roma. 

CURIERII PRIVAŢI! SUNT LEGĂTURA EXCLUSIVĂ A LUI 
AMPHIARAOS CU PIAŢA DE MĂRFURI. 

Rustam a zâmbit, a dat foc hârtiei şi a întins cilindrul gol curierului 
în uniformă Hippias Comcom: 

— Poţi să pleci. Nu dau nici un răspuns. 

Mda. Unica şansă de a-l debusca pe Amphiaraos era să-l atragă într- 
o licitaţie nebunească pentru o partidă de mărfuri. Ce naiba l-ar fi 
putut interesa? Bitum? Aur? Siliciu? Cafea? 

ÎI chemase pe Eridan în cameră şi îl întrebase, arătând cu bărbia 
spre ferestrele ce dădeau în Carltonia Boulevard. 

— Ce zici? Eşti în stare să afli ce mărfuri a cumpărat bătrânul 
Eutherius în ultimele şase luni? 

Carltonia Boulevard la picioarele sale. Furnicarul agitat al oraşului. 
Fumul gros care ieşea din coşurile locomobilelor de stradă, acoperind 
inscripţiile luminiscente ale reclamelor. 

— Nu e dificil. Există un catalog cu tranzacţiile operate în Bursă. 

— Consultă-l! spuse persanul, nervos, privind fără sens la inscripţia 
violetă de pe clădirea de vizavi: BANCA SEMINOLE- HOROWITZ. 
Învăluită în aburi cenuşii. 

Eridan revenise la hotel după două ore. Îl scosese din baie pe 
Rustam, fluturând în mână un teanc gros de hârtii. 


— Am toate actele. Tot ce s-a comercializat la Bursă în ultimul an! 

Cu alte cuvinte: poftim! ţi-am adus catalogul unui an întreg de 
tranzacţii, nu doar alea şase luni pe care le-ai cerut tu! 

— Aşteaptă! Stai naibii pe un scaun! i-a spus Rustam plictisit. S-a 
înfăşurat într-un prosop şi s-a apucat să frunzărească lista cu afacerile 
încheiate. 

După încă două ore şi un pachet de ţigări, persanul a închis 
catalogul cu un gest brutal, l-a aşezat pe masă şi l-a izbit cu palma: 

— Cine dirijează tranzacţiile? Cine conduce circul ăsta la Bursă? 

— O negresă. Mwana Octavia Dagbert. O bezmetică. Îşi petrece tot 
timpul liber prin speluncile alea... Cu toţi dezaxaţii din West 
Elephantina! Profesional însă, este impecabilă. La ea ajung toţi curierii 
şi toate apelurile prin cymbalofon. E creierul Bursei. 

— Impecabilă. Înţeleg, a dat Rustam din cap. 

Îi luase ceva mai mult de o jumătate de zi până s-o găsească. 
Plantată într-o bombă de pe via Ulpia. AQUILA CINAERAEA - o firmă 
trasată cu albastru ultramarin lucitor. 

Acum, stând în picioare, persanul aştepta de la ea un răspuns. Dar 
Mwana hohotea spart, jucându-se cu mâna în părul chinezoaicei. Încă 
zgâlțâindu-se de râs, şi-a răsucit capul spre Rustam şi i-a lansat sec: 

— Vino mâine dimineaţă la Bursă, dacă vrei să discutăm afaceri! 
Sunt ocupată acum! 

A mai făcut un semn cu degetele spre Rustam şi şi-a îmbrăţişat 
partenera. Mda... Naila, care gusta şi ea din plin tribadismul, ar fi fost 
argumentul ideal pentru agenta asta de bursă, a gândit persanul încă o 
dată. 

— N-ai auzit? a întrebat negresa brusc, fără să-l privească. De parcă 
ar fi fixat un punct imaginar în peretele din faţa ei. Şterge-o! Discutăm 
mâine dimineaţă la Bursă! 

— Nu mai pot... mmhh... hai odată, Mwana! a şoptit, întretăiat, 
chinezoaica, lăsându-se explorată de prietena ei. 

Rustam s-a întors la masă, s-a aşezat pe scaun şi a sorbit o gură de 
hydromel. N-avea ce să facă. Trebuia să-i dea puţin timp agentei, s-o 
lase să se distreze bine cu păpuşa galbenă. Şi apoi, va reuşi el să afle 
tot ce-l interesa despre curierii particulari care foiau prin Bursă cu 
ordinele de tranzacţie. 

Ce înseamnă câteva ore de aşteptare pentru un individ ca Rustam? 
Detectivii, spionii şi legionarii urbani acţionează demenţial doar în 
cărţi şi jurnale! De fapt, de la Roma până la Yedo, trecând prin West 
Elephantina, indivizii ăştia pe care lumea îi crede atât de activi, nu fac 
decât să aştepte cea mai mare parte din timpul destinat serviciului... 

Rustam s-a pus, aşadar, pe ascultat cymbalele şi aulele tipilor de pe 
scenă. Cântau dezlănţuit, făcând să trepideze ferestrele şi aburul de 
peiotă care ardea, mocnit, în colţurile tavernei. După câteva minute, 


Rustam a aruncat iarăşi un ochi spre canapelele de pe marginea 
încăperii. Mda. O agentă de bursă ieşită din comun... ohoo... era 
tocmai bună de tras în poză în plăcile argintate reproduse de revistele 
alea... Bună de ţintit printr-un daguerrotyp. 

trupul ei elastic/ ieşea în evidenţă dintre toate celelalte ecorch,-uri 
răspândite în aquila cinaeraea, dominându- şi pasionat partenera/ 

Mai vedem noi peste vreo două ore, a gândit Rustam. O să mai aibă 
aceeaşi energie? 

— Este că la Roma aşa ceva nu-i posibil? l-a întrebat deodată unul 
dintre vecinii de masă. 

Rustam l-a privit dintr-o parte. Era un tip între două vârste, pe 
jumătate chel juca nişte mătănii între degete. 

— Ce vrei să spui? l-a întrebat, strivind ţigara în scrumieră. E plin 
de astfel de localuri la Roma... 

— Nu asta vroiam să zic. Problema e: se complac principalii agenţi 
de bursă în asemenea situaţii? Se întâmplă aşa ceva în public? a întins 
el degetul spre Mwana. Cum Rustam nu răspundea, străinul a 
continuat: Am văzut cum ţi-a dat Mwana papucii. 

— În primul rând că la Roma agenţii de bursă nu sunt negri! a 
stabilit Rustam şi a aruncat o nouă privire spre Mwana, care se 
strecurase sub trupul micuţ al chinezoaicei, săltându-l ritmic de pe 
sofa, dar dacă nu încurcă ordinele de tranzacţie, cred că are voie să 
facă ce vrea... E cetăţeana unei provincii libere, nu? Ce? S-a întâmplat 
vreodată ca Mwana să facă greşeli în cursul operaţiunilor? 

— Ea? a exclamat străinul. E agentul cel mai limpede la creier pe 
care l-a avut Bursa asta nenorocită... Dar spune-mi! Ce vrei de la ea? 
Dacă speri să-ţi vândă vreun pont, o să cam ai de aşteptat. N-am auzit 
până acum ca Mwana să fi încălcat legile! 

— Nu-i vorba de nici un pont. Să zicem că mă interesează cursul 
recent al unui anumit tip de marfă... e-n regulă? 

— E-n regulă. E-n regulă, l-a potolit străinul. Nu vroiam să te trag 
de limbă. Mă plictiseam şi am crezut că putem discuta, aşa, ca să mai 
treacă timpul. 

Şi-au întrerupt conversaţia. Cântăreţii atacaseră un ritm frenetic din 
tam-tam-uri, cymbale şi harfe amplificate prin diafragme. Un Afro care 
răsuna, bubuind în pereţi. Îi sculase aproape pe toţi de pe scaune şi 
bănci. În delir, clienţii fluierau, urlau şi se năpusteau să danseze în 
mijlocul tavernei. 

— Jakou! i-a făcut semn străinul, arătând spre şeful trupei. 

— Da. Jakou! a dat persanul din cap şi a privit spre sofaua pe care o 
lăsase pe Mwana. După cum se aşteptase, negresa nu se mişcase. Nu s- 
ar fi întrerupt pentru nimic în lume. Şi nici nu avea cum, a stabilit 
Rustam, scrutând în privirile împăienjenite ale celor două tribade. 

Nu mai aude nimic a conchis el şi s-a uitat la ceasul cu apă de 


deasupra barului. În câteva zeci de minute, o va aborda din nou. 
Numai să se descarce o dată în braţele chinezoaicei! Stresul era ceva 
de speriat în West Elephantina, o ştia toată lumea! 

„Păi, în provincia aia, lucrează cu toţii, ca apucaţii! Se droghează 
prin muncă”, aşa îi povestise lui Rustam un prieten din Bassra... „şi 
după aia trebuie să ia cu toţii cânepă şi sex, care pe unde apucă, ca să 
se echilibreze, pricepeţi, nu? Poate doar ăia din Yedo să fie mai 
nebuni ca ei”, continuase amicul din Bassra... „Vreţi şi vreo dovadă în 
sensul ăsta?” „Nu!” Rufinus pufnise în râs şi-i făcuse semn s-o lase mai 
moale. 

Mă rog. Asta fusese atunci. Acum, Rustam spera ca Mwana să apuce 
să se descarce nervos, foindu-se printre membrele chinezoaicei. Păcat 
doar că nu era şi Naila de faţă! Naila n-ar fi lăsat-o pe Mwana din 
mână până ce nu storcea tot de la ea... era o chestie verificată! 

Rustam s-a ridicat de pe scaun şi s-a dus spre barman. 

— Serviciul de curieri, te rog! 

Barmanul l-a privit pieziş: 

— E unu noaptea, domnule! 

Rustam s-a scotocit în faldurile pelerinei şi a azvârlit pe tejghea o 
mina minusculă de Egipt. O raritate în Noua Atlantă. 

— O secundă! s-a înmuiat barmanul şi a strigat ceva spre bucătărie. 
Un puşti de zece ani şi-a făcut apariţia lângă el, îmbrăcat în uniforma 
neagră. 

Hippias Comcom, s-a înveselit Rustam şi, reflex, a mai scos din 
buzunar o mina egipteană. 

— Adresa este 311, Carltonia Boulevard. Etajul III. Camera 137, a 
spus el întinzând curierului cilindrul de metal. 

Dacă reuşea să se mişte repede, va fi primul la potou. Înainte de 
ultima oră a Mileniului al III-lea! Dacă reuşea să se mişte repede, o să 
trimită la Roma un mesaj prin cymbalofon, să anunţe că a pus mâna 
pe Amphiaraos. Cu complicitatea Mwanei. Asta vroia să anunţe acum, 
prin Eridan. Că începea ultima sută de metri şi că Iulianus trebuia să- 
şi pregătească un stil cu care să semene un cec pe numele de Rustam. 

S-a întors la masă, printre dansatorii bezmetici şi s-a aşezat pe 
scaunul din lemn cafeniu. Lucios de câte dosuri stătuseră pe el. 

Ce bine ar fi să petrec în linişte Idele astea! Focul din sobă, băutura 
şi toate celelalte... a gândit Rustam, zâmbind stupid spre străinul de la 
masă. 

Acesta i-a întors zâmbetul şi a ridicat cupa, în semn de salut. 
Rustam a dat hydromelul peste cap şi se pregătea să-şi aprindă încă o 
țigară când, brusc, un individ îmbrăcat complet în portocaliu, ras în 
cap, a intrat grăbit în local şi s-a apropiat de Mwana. Nici că i-a păsat 
de starea ei de extaz post-coitum; pur şi simplu s-a aplecat asupra ei şi 
i-a aşezat cu delicateţe în palmă un mic cilindru. Apoi, i-a apucat 


degetele şi i le-a strâns pumn în jurul tubului argintiu. 

Rustam s-a scuturat din creştet până-n tălpi. Avea senzaţia că el este 
cel care încasează senzaţia de frig din palma caldă a agentei de bursă: 
pfuahh! Cum o mai aduce pe pământ! 

Într-adevăr, Mwana a întors capul către noul venit şi a clipit din 
ochi. Privea iscoditor, funcţional, inserată în realitate. Ca şi cum n-ar 
fi trecut doar câteva secunde de când orgasmul îi cutremurase pielea 
neagră. 

Individul ras în cap a zâmbit. 

— Hare Krishna! a şoptit el. Ai priceput, da? E pentru mâine. 

Mwana a privit cilindrul. Dădea din cap, preocupată, ignorând-o pe 
micuța chinezoaică. Care se gudura pe lângă trupul cafeniu. Un câine 
lângă stăpânul plictisit. 

— Prima tranzacţie, Rassul! Va fi prima tranzacţie! Şi răsplata? 

— Aşteaptă câteva ore. 

Sectantul a mai salutat-o o dată şi s-a strecurat lin, afară din local, 
fluturând discret din sarongul portocaliu. Aerul cald dinăuntru s-a 
scurs în stradă cu un vuiet gros, zgâriat. Prin uşa deschisă, s-au văzut 
perdelele cenuşii ale ninsorii, iluminate de razele albăstrui ale 
felinarelor cu gaz aerian. 

Rustam a calculat rapid. Mwana nu va părăsi sofaua mai devreme 
de 10-15 minute, iar apoi, după cum aflase întrebând în dreapta şi 
stânga, avea să mai petreacă încă vreo oră-două în tavernă. De regulă, 
nu pleca acasă înainte de ora cinci dimineaţa. 

Mda. Dispunea de suficient timp. O să se ia după chelios şi o să vadă 
unde se duce. O să-l fileze, a să tragă cu ochiul la toate semnele şi o să 
se întoarcă apoi la AQUILA CINAERAEA. Fără s-o scape pe Mwana de 
sub control înainte de plecarea ei acasă. 

Iar acolo o aşteptau diafragmele şi lentilele. O va scruta, bine de tot, 
cât putea el de bine. Şi, în fine, îi va lua urma până la Bursă. Biroul ei. 
Intrarea în birou. Uşile date de perete de curierii grăbiţi. Măcar unul 
din ei o să fie în stare să-l ducă la Amphiaraos! 

Dar, până atunci, să vadă ce era cu krishnaitul portocaliu care îi 
dăduse Mwanei mesajul. Nu putea fi decât un curier particular, era 
sigur de asta. Un curier grăbit, cu care Mwana avea relaţii 
preferenţiale, în ciuda faimei ei de incoruptibilă. 

O afacere la limita legalului, probabil. O afacere de care Rustam se 
putea folosi ca s-o strângă cu uşa. 

mwana şi curierii particulari/ porţile spre amphiaraos/ 

— Cum dracu' de nu încurcă cifrăraia de la Bursă după o noapte ca 
asta? a glumit Rustam cu străinul. 

— Noapte de noapte. Şapte zile pe săptămână. Treizeci de zile pe 
lună. Îţi vine să crezi că are o condică de semnat pe strada asta! a 
pufnit necunoscutul, frecându-şi colţurile gurii cu degetele. Gura lui ca 


trasă cu linia. Bătrână. 

Persanul a ridicat din umeri, s-a ridicat de la masă, a luat-o spre 
ieşire şi a deschis uşa localului, scurgându-se afară, printre faldurile 
grele ale ninsorii turcoaz. 

o provincie de nebuni/ iar în west elephantina e crema nebunilor/ 


IX 


SOSHANNA S-A ÎNTINS mai bine pe canapea. Tipul ras în cap, 
îmbrăcat în sarong portocaliu, imaculat, a pătruns în salonul familiei 
Tabernae. A traversat încăperea, mascând pentru o clipă fereastra ce 
dădea spre templul lui Jupiter Capitolinul. 

Soshanna şi-a aranjat părul lung, blond-cenuşiu, şi l-a iscodit cu 
interes nedisimulat pe noul venit. L-a privit din creştet până în tălpi, 
pregătindu-se să zâmbească elegant. 

Merita să-l evalueze. Membrii sectei lui Krishna erau subiectul la 
modă al exagerărilor mondene. Capacităţi psihice deosebite. Dirijarea 
din umbră a politicii Imperiale Romane şi a Imperiului Celest. 
Performanţe sexuale uluitoare. Legături intime cu zeitățile lor stranii. 
Infiltrarea cercurilor financiare. 

Practic, nu lipseau din nici o conversaţie de banchet. Iar când 
cineva reuşea o lovitură financiară, politică, sau de orice altă natură, 
se conchidea: „Are legătură cu Hare Krishna!”, sau: „Îl dirijează tipii 
ăia din Potala, Tibet.” 

— Marcellus Acterian, l-a prezentat Mallobaudes. Guru al zonei 
Italia. 

Armean! Era armean! Un armean care îmbrăţişase o credinţă hindu, 
practicând-o într-un areal geografic şi lingvistic latin! 

Vehiculând bani ebraici, sunt sigură! a zâmbit Soshanna în sinea ei. 

Noul venit şi-a înclinat capul şi a zâmbit din vârful buzelor: 

— Nu sunt guru al întregii Italii! l-a corectat pe Mallobaudes. 
Bonnonia şi Ravenna nu fac parte din fieful meu, a râs el, arătându-şi 
dinţii albi şi lucitori. Exact cât trebuia pentru a fi de bonton. 

Mallobaudes l-a invitat să se aşeze. Acterian a privit cu lentoare 
peste capetele tuturor, localizând unica sofa rămasă liberă. S-a 
îndreptat spre ea, privind cu coada ochiului la Soshanna, surâzându-i 
discret. S-a aşezat şi şi-a împreunat mâinile, schiţând pe jumătate o 
mudrah. 

Nu numai că era ras în cap, a căscat Soshanna ochii, avea, în plus 
sprâncenele rase şi genele smulse. Un chip ovoidal, alcătuit din curbe 
line. Numai piele bine întinsă şi mucoase roz care ieşeau, curate, din 
roba portocalie. Fără pată. 

Şi-a potrivit veşmintele cu un foşnet subtil şi s-a uitat la ceilalți, 
aşteptând. Soshanna îl examina în continuare, cu regretul că nu va 
putea spune nici unui cunoscut că întâlnise un guru adevărat. Unul în 
carne şi oase. 

— Am primit acceptul superiorilor mei din Potala, a început 
Acterian cu voce plată. Bătrânul Eutherius este un subiect care ne 
interesează în mod deosebit... De altfel, pundiţii au estimat de multă 


vreme că vom ajunge să-l vânăm. Împreună. A făcut o pauză şi şi-a 
privit atent interlocutorii: Am mână liberă. Putem negocia distrugerea 
lui Amphiaraos Eutherius! şi-a întărit el ultima aserţiune. 

Iulianus a zâmbit şi a făcut cu ochiul lui Mallobaudes. Hippias a 
înclinat capul, fericit, iar Soshanna s-a relaxat pe canapea. Începutul 
era bun. Adepții lui Krishna, exclusivişti de regulă, erau gata să 
colaboreze. 

— Singura condiţie e să facem un schimb corect de informaţii, a 
continuat Acterian. Şi să convenim asupra faptului că această 
conlucrare a noastră se referă, specific, numai la chestiunea lui 
Eutherius şi la transferul de putere pe care acesta doreşte să-l opereze 
în favoarea fiului său, Rufinus. În rest, relaţiile noastre vor rămâne 
statu-quo! De acord? 

Spus direct. Fără ocolişuri. Probabil că era prima oară când 
informaţiile disparate despre Eutherii se vor concretiza într-un sistem 
coerent. 

— Exact aşa vedem şi noi lucrurile, a aprobat Mallobaudes, privind 
la Hippias şi la Iulianus, care au confirmat printr-un gest scurt al 
capului. 

Stabiliseră clar: nu mai era timp suficient ca să se împiedice de 
interesul de a-şi proteja informaţiile. Peste o zi, începea Mileniul al II- 
lea. Singura problemă care se punea cu acuitate era: cine cădea? 
Eutherius, sau toţi ceilalți? 

— De cât timp aţi primit misiunea de vânătoare? s-a interesat 
Acterian, cu voce liniară. 

Un tic. Avea un tic. Cobora colţul stâng al gurii, într-un rictus rău, 
pe care nu-l putea stăpâni. 

— Desemnarea a fost făcută acum doi ani, a explicat Iulianus. Dar, 
fraţii hermetici superiori sunt de mult timp pe urmele Eutheriilor! Mai 
precis, de 302 ani. Din 1698, conform calendarului Iulian. 

— Aş putea să ştiu şi ce anume i-a pus pe urmele lui? a întrebat 
guru. 

— Doar dacă ne spuneţi de când au pornit şi adepţii lui Krishna să-l 
caute... a intervenit Soshanna, zâmbind. Îşi încrucişase braţele sub 
sânii bogaţi şi-l străpungea pe Acterian cu o ocheadă lubrică. 

Aşa cum îl dăduse gata pe Rufinus. Aşa cum îl făcuse pe Rufinus să 
creadă că există, totuşi, o eleganţă a comunicaţiilor între sexe. 

Acterian a privit-o sec şi şi-a scos o ţigară din tunică, uluindu-i pe 
toţi. Nu începuse încă Mileniul al III-lea şi, pe vremea aia, exista o 
opinie generală formulată extrem de clar. Cei din sectele integriste 
hindu nu aveau cum să facă apel la viciile minore. Ca şi cum ar fi fost 
nişte stoici cu ochii piezişi şi saronguri portocalii. Mult mai perverşi, 
însă. 

— V-am spus! Voi fi cât se poate de sincer! a început Acterian. 


Potala este pe urmele Eutheriilor de cinci secole, de când vechii 
maeştri au constatat o limitare voluntară a fluxului de comunicare 
subtilă dintre congregaţiile noastre, răspândite pe tot globul. Iniţial, 
au bănuit că stabilisem, în sfârşit, un contact cu efluviile periferice ale 
lui Krishna, a continuat el, ironic, ca şi cum ar fi fost conştient că 
recită sloganuri. Dar, în timp, s-a constatat că sursa perturbaţiilor era 
apropiată în spaţiu. Apropiată în spaţiu şi contemporană cu noi. N- 
avea nici o legătură cu Krishna! a încheiat, vorbind cu aerul ăla 
insolent care sugera că enunţă un lucru de la sine înţeles. 

Hippias rămăsese stană de piatră. Pentru el, depăşirea limitelor 
raţionale nu era decât o gogoriţă. Stoicii deveniseră atei de mult timp. 
Pentru ei, singurul domeniu transcendent era cel moral. În rest, totul 
era în proximitate şi la îndemână. Pentru el, Acterian nu era decât un 
tip care juca o piesă de prost-gust. Mai ales acum, când discuta despre 
perturbările comunicaţiilor subtile sau despre efluviile periferice. 

Dar n-avea cum să-şi dea frâu liber impresiilor. S-a străduit să-şi 
menţină impasibilă figura ridată. Labirinturile logice, i-a pulsat, absurd, 
o idee în creier. 

Mallobaudes i-a întrerupt însă şirul gândurilor: 

— Pentru noi, lucrurile au fost mai prozaice. Atât previziunile 
stoicilor, cât şi ale hermeticilor superiori, de obicei distincte, au 
coincis la un moment dat. Au estimat, şi unii şi alţii, că trebuie să 
survină o nouă descoperire ştiinţifică. Care să ne aducă, şi unora şi 
altora, o grămadă de bani. Şi o grămadă de posibilităţi de creştere a 
puterii. Cercurile financiare, pe care le reprezint, nu sunt compuse din 
indivizi chiar atât de arizi, aşa cum crede majoritatea. În definitiv, 
fondurile noastre pun lumea în mişcare... 

— Înţeleg, a spus Acterian şi colțul gurii i s-a încordat. Ca şi cum ar 
fi vrut să zâmbească. Înţeleg că, din conştiinţa puterii voastre, a 
izvorât concluzia că trebuie să vă faceţi nişte previziuni cât mai 
exacte. Din cauza asta, v-aţi aliat cu hermeticii şi cu stoicii. E spus 
corect? 

— Exact. E spus corect, a dat Mallobaudes din cap, clătinându-şi 
fălcile căzute. Numai că, după răstimpul în care finanţele au învăţat să 
se bizuie pe previziunile stoicilor şi ale hermeticilor, aceleaşi 
previziuni au început să dea greş. Sistematic. Şi am devenit bănuitori. 

— La ce anume vă referiţi? s-a interesat guru, întorcând capul pe 
jumătate spre Soshanna. Îi răspundea gesturilor subliminare pe care 
femeia le arbora cu precizie de metronom. Aţi spus ceva de o 
descoperire ştiinţifică prevăzută, care n-a mai avut loc! a subliniat el, 
în timp ce pielea imaculată de pe faţă a reuşit să i se destindă într-un 
zâmbet. 

— Electricitate! Aşa se numeşte descoperirea şi aplicaţia practică pe 
care ne bizuiam! a răspuns Mallobaudes. De câteva sute de ani, 


băncile din Helvetia Subalpina înnebunesc când li se raportează 
despre toate experienţele cu magneţi, conductori, chihlimbare şi 
fulgere. Înnebunesc când văd că toate experienţele astea nu duc 
nicăieri... 

— Ce se întâmplă, a preluat Iulianus ideea, atât noi cât şi stoicii 
suntem siguri că electricitatea trebuie să fie motorul viitoarelor două- 
trei secole. Avem deja cataloage, clasificări ale indivizilor care o 
studiază, ce aplicaţii practice ar putea decurge din utilizarea ei. Dar, 
nu reuşim să finalizăm nimic. Degeaba îi plătim pe cercetători: se 
împotmolesc, de fiecare dată, înainte să tragă concluziile! 

— Cred că înţeleg, a dat Acterian din cap. 

— Ne-am trezit cu savanţi dispăruţi sau care refuzau să mai lucreze, 
momiţi de contracte avantajoase, care, într-un fel sau altul, aveau 
legătură cu una din companiile Eutheriilor... Ne-am trezit că proiecte 
bazate pe electricitate, gata elaborate, nu primesc aprobarea pentru 
producţie de la sectoarele de prognoză, că notele de studiu asupra 
fenomenelor electrice sunt clasate, şi aşa mai departe! a continuat 
Mallobaudes. 

— Am spus că înţeleg! a ridicat Acterian tonul, oprindu-l pe 
Tabernae. Ce nu pricep eu... cine naiba conduce toate afacerile astea? 
Nu voi? De ce nu forţaţi aplicarea ideilor pe care le aveţi? 

— Noi ne pricepem la bani, domnule Acterian! Nu la munca de 
laborator! i-a retezat-o Iulianus. 

— Şi consideraţi că cercetarea fenomenului electric a fost boicotată 
de clanul Eutherius? Acterian se ridicase de pe sofa şi examina un 
tablou care îl reprezenta pe Jupiter Capitolinul, cu fulgerele în mână. 
A privit pe fereastră, amuzat, constatând că tabloul reproducea 
întocmai peisajul care se vedea afară. Dealul cu templul Capitolin. O 
pictură într-o manieră modernă, totuşi... Chirico? Din câte ştia el de la 
serviciile de informaţie Hare Krishna, Soshanna Tabernae era 
înnebunită după Chirico, deşi antisemitismul pictorului era notoriu. 
Dar, se purta şi ea la fel ca stoicii, la fel ca membrii sectei Hare 
Krishna. De parcă ar fi inventat stratageme peste stratageme, numai ca 
să-şi oculteze actele uzuale. 

aşa erau vremurile alea/ slavă domnului că s-au dus naibii şi că noi 
putem acum să povestim în 

linişte despre ele!/ 

— Deci, Eutherii au blocat cercetarea fenomenelor electrice? a 
repetat Acterian întrebarea. 

— Avem dovezi în acest sens, a intervenit Hippias. Dovezi şi calcule 
estimative. S-au risipit o mulţime de bani şi o grămadă de ocazii să 
ameliorăm viaţa cetăţenilor... 

— ... şi, o dată cu ele, s-au risipit şi toate posibilităţile de control 
strâns a activităţii cetăţenilor, nu-i aşa? s-a întors Acterian spre ei, 


zâmbind. 

— Dar, dumneavoastră n-aţi pierdut nimic prin blocarea 
comunicaţiilor subtile? a intervenit Soshanna din nou, privindu-l pe 
guru drept în ochi. Krishnaitul a izbucnit în râs, susţinându-i privirea, 
şi a răspuns: 

— De obicei, examenul profund al ochilor este atributul meu! Dar, 
mă rog! Într-adevăr, am pierdut foarte mult prin blocarea 
comunicaţiilor subtile... De pildă capacitatea de penetrare a 
mecanismelor intrinseci. Obiecte şi evenimente trec de atunci pe lângă 
noi, fără ca să le putem diseca într-un mod corespunzător! Mai 
apropiat de realitate, adică! 

acelaşi ton/ parcă s-ar fi luat în zeflemea pe sine însuşi/ 

— ... înţeleg că-i rataţi şi pe adepţii şi cetăţenii cu care intraţi în 
contact! Nici pe ei nu-i puteţi diseca într-un mod corespunzător, nu-i 
aşa? a întrebat Soshanna, apăsat. 

— Exact. Cetăţenii şi adepţii ne scapă tot mai mult de sub control. 
Aţi dedus corect, doamnă! a răspuns Acterian, ridicându-şi colţul stâng 
al buzelor. Albul dinţilor. Dar, nu din cauza asta ne-am întâlnit? Şi 
noi, şi voi, suntem deranjaţi de imixtiunea acestui imbecil... pardon: 
de imixtiunea acestor imbecili de Eutherius în mustăria noastră! a 
conchis guru argotic, stupefiindu-şi interlocutorii. 

— De necrezut! a încercat Mallobaudes să însenineze atmosfera, 
râzând spre Iulianus. Întâi, Hippias! Acum trei zile a vorbit atât de 
porcos, încât noi, care eram obişnuiţi cu un cu totul alt vocabular din 
partea lui, am avut dificultăţi în a-l urmări... 

— Mda... l-a întrerupt Acterian, ridicând sprâncenele. Speraţi, 
cumva, să purtăm o discuţie academică? Sau doriţi să atingem 
aspectul practic al problemei? 

A urmat un moment de tăcere stânjenitoare. Guru sufla fumul, 
făcând rotocoale care alunecau pe deasupra mesei, spre Soshanna. 
Mallobaudes s-a apropiat de krishnait şi a reluat, pe cât putea de rece: 

— Adică, voi unde credeţi că aţi fi ajuns, dacă n-aţi fi încasat 
blocajul aplicat de Eutheri? 

Acterian s-a sprijinit de colţul mesei şi a stins ţigara. 

— Pentru noi, problema e un material de construcţie. O exploatare 
serioasă a copacilor de latex din Insulinda ne-a făcut să estimăm că 
am putea produce o substanţă căreia i-am dat un nume deja, dar pe 
care încă n-o posedăm. Plastic. Obţinut prin descompunerea 
polimerilor din latex şi combinarea lor cu produse derivate din gaz şi 
asfalt. Plastic. Rezistent şi elastic. Uşor şi fasonabil. Locomobile din 
plastic. Recipiente din plastic. Pereţi din plastic. 
resursele financiare. Adică: un bun control al Imperiului Celest. Apoi: 
Nubia, Arabia Fericită, partea de sud a Noii Atlante. Poate, chiar şi voi 


aţi fi cedat pasul... Da! Şi voi aţi fi fost deschişi penetrării noastre! Dar 
aici, la Roma, ce aţi pierdut? 

Hippias a coborât pleoapele, ca şi cum se pregătea să adoarmă: 

— Electricitate. Iluminat şi comunicaţii rapide. Temperaturi reglabile 
pentru culturi. Adică: informaţii mai multe şi hrană mai multă. Bani 
mai mulţi. Nubia, Arabia Fericită, Noua Atlantă. Poate chiar voi, în 
final! a conchis el, zâmbind. O extinsă sferă de influenţă. Mondială, aş 
zice! 

— Rezultatele pierderii electricităţii sunt evidente, a accentuat 
Mallobaudes. Avem mai puţin bani în bănci şi iată: nu suntem în stare 
să facem faţă presiunilor Imperiului Celest! A trebuit să micşorăm 
accizele pe toate produsese promovate de Yedo... În schimb, ne-am 
ales cu un ipotetic control militar în Bactria... 

— Mda. Înţeleg perfect. Japiţele astea angajate de administraţia din 
Yedo pretind un control exhaustiv şi asupra sectei mele. Ştiu cam ce 
trebuie să simţiţi, a remarcat guru. Celor de la Yedo le place să-şi bage 
nasul peste tot. 

— Deci, domnule Acterian? a întrebat Soshanna. 

Guru a depărtat braţele şi a răspuns: 

— Avem un interes comun. După aia, mai vedem noi. S-a încruntat 
şi s-a uitat la Hippias. Sfere de influenţă, ziceaţi? 

— Sfere de influenţă, domnule! Piețe şi transfer de informaţie, în loc 
de confruntări doctrinare la limitele dintre noi şi voi... Asta vă 
propunem. Un armistițiu propagandistic! 

— Mă tem că nu înţeleg foarte clar. N-am stabilit că nu luăm în 
discuţie decât problema clanului Eutherius? 

— Şi ne vom rezuma la această problemă. Ce vă spun acum e cu 
titlu strict personal. Pentru conclavul de la Potala. Dacă îi distrugem 
pe Rufinus şi pe taică-său, o să trebuiască să împărţim cumva pleaşca 
asta. Până să începem să ne batem, o să trebuiască să vedem pe ce am 
pus mâna. O să avem nevoie de un modus vivendi. Sfere de influenţă, 
adică. 

Acterian s-a relaxat şi s-a aşezat din nou pe sofa. Şi-a unit degetul 
arătător cu cel gros de la mâna dreaptă şi a privit spre podea prin 
cercul schiţat astfel. Ca şi cum nu şi-ar fi găsit cuvintele potrivite. 
Apoi, a schiţat din nou zâmbetul lui discret. 

— Aveţi dreptate, domnule Hippias! a admis el. Mai mult decât să 
ne căutăm zeii în care credem, ne spionăm, de fapt, unii pe alţii! Cam 
asta facem, în cea mai mare parte a timpului! Dacă am înţeles bine, 
doriţi să transmit în Tibet că vă interesează o tranzacţie de tip nou a 
banilor? Că va interesează tranzacţia unor idei? Asta înţelegem noi 
prin sfere de influenţă, prin propagandă şi prozelitism... 

— Definiţiile noastre se suprapun, a dat Hippias din cap. Asta 
dorim. Cu titlu temporar, desigur! 


— Mda. Sferele noastre de influenţă în locul unicei sfere de 
influenţă, ca să zic aşa. Sfera lui Eutherius. 

Parcă ar fi declanşat un mecanism. Cei patru romani au dat din cap 
şi au spus concomitent: 

— Sferele noastre, contra sferei lui Eutherius! 

Acterian a pufnit în râs. 

— Am auzit că aveţi un vin de Kritias teribil. E adevărat? i-au lucit 
ochii, iscodindu-i pe ceilalți. 

Mallobaudes a bătut din palme, chemând sclavii nubieni. De afară 
se auzeau colindătorii care azvârleau cu boabe de grâu în trecători. 
Sirenele şalandelor care urcau pe Tibru, furnalele care vuiau spre 
Ostia şi tropotul paşilor curierilor. 

Lumea din jurul lor, care ştia să se întindă tentacular de minunat 
până la graniţele Imperiului, unde întâlnea tentaculele celorlalţi. 
Financiare şi doctrinare. 

Mai rămăseseră doar 30 de ore până la intrarea în Mileniul al III- 
lea. Cu toţii ar fi dorit să petreacă acel moment fără probleme rămase 
în suspensie. Cu o lume delimitată clar. 


X 


Rustam o luase prin cartierul de noapte al West Elephantinei, după 
curierul îmbrăcat în portocaliu. De câteva ori, îl pierduse din vedere, 
mascat de ninsoarea abundentă care se înfăşura în turbioane moi 
printre clădiri. De fiecare dată însă, luminile albăstrui ale felinarelor 
localizaseră sarongul portocaliu. 

După câteva minute, Rassul intrase într-unul din sediile confreriei 
Hare Krishna de pe via Antibia. Rustam s-a repezit după el. O 
hărmălaie de credincioşi care răcneau şi forfoteau dintr-o parte în alta, 
raşi în cap cu toţii. îmbrăcaţi în robe portocalii. 

Au urmat câteva secunde de ezitare în care Rustam s-a zgâit peste 
capetele lucioase. O foială de nedescris. Persanul s-a uitat dintr-o parte 
în alta, din ce în ce mai nervos. Mda. Nu mai avea cum să dea de 
Rassul în furnicarul foşnitor. 

mirosul de sudoare amestecat cu parfumurile acrişoare de plante 
montane/ cocktailul luminos de pe culoarele sediului/ 

Rustam s-a repezit către oficiul de la intrare. S-a aplecat spre ghişeul 
de sticlă ce reflecta torţele azurii de magneziu răspândite pe holuri. 

— Bună seara. 

Sectantul din spatele biroului a privit la clepsidra din perete şi a 
pufnit în râs: 

— Adică, noapte bună, dacă pot să zic aşa! 

Rustam a continuat, imperturbabil: 

— Sunt Naullo Fra, secretar la serviciile de contabilitate ale Bursei. 
Mwana Octavia Dagbert tocmai a primit un mesager de la voi... 

— Mwana Octavia Dagbert primeşte tot timpul mesageri. Cred că şi 
când stă pe W.C., îi bat la uşă câte trei-patru tipi! Individul din spatele 
geamului a făcut o pauză şi şi-a umezit buzele. Ştiu cine e Mwana, 
băiete, aşa că nu mai pierde timpul cu introduceri! Care e problema? 

— Vreau să ştiu pe cine a trimis secta să ia legătura cu Mwana! E o 
chestie cam neclară la mijloc. Mesagerul vostru a făcut un ordin de 
plată fără corespondent în mărfuri. Sunt sigur că nu e decât o greşeală 
şi cred că... 

Sectantul a început să recite, tânguitor: 

— Hare Krishna Hare Hare Krishna Krishna Hare Krishna... 

Rustam a simțit cum creierul îi ia foc. Dar n-a făcut decât să 
zâmbească mai larg şi a continuat: 

— Poate că n-am fost clar! Aţi făcut o cerere de plată pentru nişte 
mărfuri care nu există! Sunteţi pe cale să risipiţi nişte bani! 

Tipul s-a oprit brusc din recitarea mantrei: 

— Ascultă! Cine naiba te-a trimis aici, băiete? Îmi ceri nişte 
informaţii confidenţiale, şi ştii asta foarte bine! Cum dracu' să-ţi 


dezvălui identitatea unui curier privat? Ştiu ei, acolo sus, ce au de 
făcut! Dacă s-a strecurat o greşeală într-un ordin de plată, or s-o 
rectifice mâine! Aşa că, lasă baltă textele astea şi şterge-o! Poţi să 
rămâi doar dacă treci pe la frizer şi accepţi tonsura noastră! a încheiat 
el, izbucnind într-un râs ascuţit. 

— Îl cheamă Rassul! a mai făcut persanul o tentativă. 

vocea lui umilă/ 

Individul l-a privit bizar, dar n-a mai răspuns nimic. S-a aşezat pe 
scaun şi a încrucişat mâinile pe piept, zâmbind. 

Rustam nu mai avea ce să obţină de la el. Ştia din Scythia Minor ce 
semnificaţie au atitudinile krishnaite. Mâinile pe piept şi zâmbetul, 
adică: de acuma tac! 

Rustam s-a îndepărtat de oficiu şi s-a strecurat în mulţimea de 
sectanţi care intona mantre prin camerele şi culoarele din jur. Pereţii 
goi. Podelele de lemn pe care erau parcă trase cu sfori, saronguri 
portocalii. Capetele rase iţindu-se dintre faldurile imaculate. 

— Vezi că ieşirea e tot pe unde ai venit! a tipat individul din oficiu, 
scoțând capul prin ghişeu. A întins un deget şi i-a arătat lui Rustam 
uşa. 

Persanul a făcut stânga împrejur şi a ieşit din clădire, pornind încet 
pe stradă. 

Pe trotuar se făcuse un gheţuş îngrozitor. Rustam a început să 
meargă cu paşi mărunți, încercând să-şi menţină echilibrul. În West 
Elephantina, gheţuşul e la fel ca peste tot. E aproape la fel de 
catastrofal ca vântul de Marte, la Roma. Locomobile care patinau, 
împroşcând fum înecăcios pe străzi, cvadrigi care derapau şi cai 
opintindu-se în potcoavele cu colţari. Spitale pline de inşi cu 
picioarele şi mâinile rupte. O grămadă de minae alimentând bugetele 
doctorilor. 

Nenorocit timp! s-a gândit Rustam, strecurându-se printre cortinele 
de zăpadă ce estompau muzica din localuri. 

După câteva minute, a ajuns la intersecţia viei Antibia cu via Ulpia. 
S-a oprit şi a privit insula înaltă de şapte etaje sediul confreriei Hare 
Krishna. Lipită de ea, o altă insula, părăsită, ocupa întreg colţul 
intersecţiei. 

Ferestrele întunecoase, dar, mai ales, scara de incendiu acoperită cu 
polei şi cornişele îngheţate. Dar era singurul mod prin care putea intra 
înapoi în clădirea confreriei. Pentru că, Rustam era decis să dea 
cumva de Rassul sau de oricine altcineva care ştia ce fel de mesaj îi 
pasaseră Mwanei. Trebuia să dea de Amphiaraos Eutherius, şi în afară 
de Mwana nu avea altă legătură cu el. 

A profitat de momentul când din barul alăturat a ieşit o liotă de tipi 
beţi care făceau scandal. A sărit şi s-a agăţat de cea mai apropiată 
treaptă a scării de incendiu. Fără riscul de a atrage atenţia trecătorilor 


rari. A urcat câţiva metri. Cu ochii ţintă la scandalagii. 

S-a căţărat, alunecând pe scările metalice care zigzagau, lipite de 
faţada blocului din granit negru. Etaj după etaj. Zgomotul pufos al 
ninsorii. Cornişa lungă şi rotundă peste care a sărit. A luat-o târâş spre 
marginea clădirii, până a dat de balustrada de care atârna o uriaşă 
reclamă metalică: 

CERVEZA HEILEFELD — CASA ACTIUM 

caractere gotice vopsite în roşu luminiscent/ 

După câteva minute, ajunsese din nou în insula sectei, pătrunzând 
prin acoperiş. A coborât mai întâi în podul îngheţat şi întunecos. Şi-a 
aprins bricheta, a bâjbâit câteva clipe şi, în sfârşit: trapa din podea! 

Trapele din podurile clădirilor sunt ca nişte axiome: în primul rând, 
sunt înţepenite. În al Doilea rând, scârţâie cu toatele. În al treilea 
rând, te umplu de praf şi fire de păianjen. 

A deschis-o deci, mânjindu-se de o pulbere lipicioasă, iscodind 
zgomotele de dedesubt. Nu se auzea nimic, în afară de pârâitura 
axiomatică a balamalelor. Şi-a dat drumul prin deschizătură, aterizând 
elastic pe podea. 

Ce naiba? s-a speriat Rustam, simțind o mişcare în stânga sa. 

S-a rostogolit în faţă, plonjând în spatele unui cărucior plin cu sticle 
goale, cu inima zbătându-i-se în piept ca un fluture uriaş, prins sub un 
borcan. 

Abia s-a abținut să nu râdă, când a văzut oglinda care îl reflectase, 
tapisând întreg peretele estic al culoarului. 

S-a ridicat şi a început să se deplaseze uşor, ciulind urechile ca un 
animal, la fiecare pas, cu capul aplecat într-o parte. A băgat capul în 
câteva camere... Mirosea greoi, a cânepă de Taurus şi singurii inşi 
rătăciţi prin încăperi, viermuiau într-un trup nesfârşit, elaborând 
ritualul şarpelui sexual hindu. 

Unul dintre obiceiurile tibetane care alimentau, în mare măsură 
conversațiile de la chefuri. Rustam îi ştia foarte bine pe krishnaiţii 
ăştia decăzuţi. Secta îi folosea doar pentru muncile cele mai josnice: 
spălatul podelelor, frecatul W.C.-urilor şi luptele rituale în ulei. Erau 
într-atât de dizolvaţi mental, încât n-ar fi putut scoate nimic de la ei, 
nici chiar dacă, prin absurd, vreunul ar fi fost pus la curent cu 
problemele importante ale sectei. 

A coborât un etaj. 

Luxoforii! a înţeles Rustam imediat, simțind mirosul tipic de sticlă 
încinsă. Apoi, zgomotele specifice ale roţilor dinţate şi ale 
diafragmelor au confirmat bănuiala persanului. 

A pornit, pe cât putea de calm, de-a lungul culoarului în care se 
deschideau camerele luxoforilor. Deja putea să-i vadă pe servanţii 
aglomeraţi în spatele oglinzilor şi al focurilor greceşti. Cei ce 
recepţionau mesajele luminoase, cu ochelarii lor de sticlă mată. 


Rustam ajunsese în plin centru de comunicaţii al sectei, acolo unde 
se adunau informaţiile. Primite prin semnale luminoase sau gata să fie 
trimise mai departe prin lentile şi torţe minuscule de magneziu. 

Ăştia de aici nu put a cânepă... a constatat Rustam, pur şi simplu ca 
să-şi facă ordine în cap. 

S-a uitat într-o parte şi în alta, a localizat o cale de ieşire pentru 
orice eventualitate — o estradă care dădea spre insula părăsită, chiar în 
dreptul literelor roşii ale reclamei. 

Apoi, a mai coborât un etaj. 

Pe scări, a privit la clepsidra agăţată de perete. 1,45. Trebuia să se 
grăbească dacă vroia să ajungă la AQUILA CINAERAEA înainte ca 
Mwana să plece spre casă. 

primul la potou/ cu ajutorul benefic al celei mai strălucite minţi 
bursiere din west elephantina/ numai că trebuia să ştie, înainte de 
toate, ce legătură are hare krishna cu ea/ chelioşii ăştia erau 
amestecați cu toate găştile peste care dăduse rustam/ 

Abia a avut timp să facă câţiva paşi pe noul culoar. La celălalt capăt 
al etajului, apăruse Rassul. Stătea întors din profil, bâţâind nervos din 
picior, aşteptând pe cineva care urca scările. Rustam s-a repezit în cea 
mai apropiată cameră de serviciu şi a tras cu urechea. 

Rassul vorbea, agitat, cu nişte indivizi care îi răspundeau răstit, 
exclamând din când în când într-un slang Lipangu amestecat cu 
dialectul t'ual kelt şi cu latina nouă - specifică West Elephantinei. 

Deodată, Rassul s-a răsucit şi a pornit în direcţia lui Rustam, 
obligându-l să se retragă cu totul în camera de serviciu. De acum, 
persanul auzea şi paşii celor care îl urmau pe curier. 

Câţi erau? Trei? Patru? a ciulit Rustam urechile. 

Trei sectanţi. Au trecut pe lângă camera de seviciu, liniştiţi de 
acum, recitând la nesfârşit: 

— Hare Krishna Hare Hare... 

Paşii lor s-au îndepărtat, s-a auzit zgomotul scârțâitor al unei uşi 
care se deschidea. Apoi, au intrat cu toţii într-o încăpere. 

Fereastra! Fațada! a realizat Rustam brusc. 

S-a strecurat rapid pe culoar şi a pătruns într-una din camerele 
vecine celei în care intraseră cei trei krishnaiţi. Cheliosul care scria la 
birou s-a ridicat, gata să strige, cu ochii scoşi din orbite, trântind 
scaunul pe care stătuse aşezat. Dar cuțitul lui Rustam i-a spintecat 
gâtul înainte să fi putut scoate vreun sunet. 

S-a prăvălit, într-un torent de sânge gâlgâitor. 

— Hare Krishna! i-a şoptit persanul, aplecându-se asupra lui. S-a 
asigurat că e mort, apoi s-a repezit să închidă uşa care dădea spre 
coridor. S-a întors, a trecut pe deasupra sectantului înfăşurat bizar 
peste scaunul doborât şi s-a apropiat de geam. A deschis fereastra, şi-a 
pus mănuşile prevăzute cu gheare şi a ieşit din cameră, afundându-se 


în blana albă a ninsorii de afară. 

S-a prelins pe zid ca un păianjen, ajungând în dreptul ferestrei 
vecine. Fulgii mari i se topeau pe obraz. Fierbea! Fierbea de 
curiozitate! 

A pregătit periscopul, care, îngheţat, i se tot lipea de palme. A 
aburit pe dinăuntru diafragma amplificatoare de sunete şi a lipit-o de 
un colţ al geamului. Şi-a înşurubat tubul de cauciuc în urechea 
dreaptă, şi-a acoperit-o pe cealaltă vacarmul mat al străzii de dedesubt 
s-a transformat într-un gungurit distant. Înlocuit imediat de vocile 
repezite ale krishnaiţilor: 

— ... comanda de bitum! l-a auzit pe Rassul. 

— Perfect! V-am spus! Urma lui Amphiaraos este marfa! Ia-o pe 
urma bitumului sau a asfaltului şi vei da de el! a comentat un altul. 

— Acum trebuie să ne mişcăm rapid. Vor fi trei comunicări între 
Amphiaraos şi Bursă, a intervenit cel de-al treilea, care părea cel mai 
mare în grad. Guru? s-a întrebat Rustam. Prima comunicare: preţul la 
bitum lansat de Mwana din clădirea Bursei. Amphiaraos îl va 
recepționa şi va elibera un răspuns, făcând comanda de marfă. Asta e 
cea de-a doua comunicare. Noi, ca de obicei, vom vărsa banii direct la 
agenţi... 

— Numerar? a întrebat Rassul. 

— Numerar! a confirmat guru. Le vom da bani gheaţă! Dar bătrânul, 
după cum ştiţi, nu operează cu lichidităţi. Aşa că, va trimite un curier 
la Bursă. Un curier cu o scrisoare de credit care să se ocupe de 
mărfuri. Asta ar fi cea de-a treia comunicare a lui Eutherius cu Bursa. 

S-a oprit şi i-a scrutat pe ceilalţi doi. Aţi înțeles? părea că-i întreabă. 

— Să intersectăm oricare dintre cele trei verigi! a vorbit Rassul 
primul şi a dat din cap. 

— O premisă bună, a aprobat şi al treilea. Problema e că n-am reuşit 
să stabilim maniera concretă prin care Amphiaraos ia legătura cu 
clădirea Bursei. Ştim doar că atunci când au loc tranzacţiile rapide, 
intervalul de timp dintre ofertă şi răspunsul lui este de aproximativ 
cinci-şase minute. Mai ştim că el nu se află în clădirea Bursei în acel 
moment, fiindu-i frică de grupurile care îl vânează... Cum comunică el 
de afară cu intermediarii lui dinăuntru? 

Rassul a strâmbat din nas. 

— De la Mwana n-o să scoatem mare lucru, să ştiţi! I-am băgat-o pe 
gât pe Hsing I, campioana expertelor în tribadism din West 
Elephantina. Dar nici aşa n-am putut s-o fac decât să primească 
prăpădita de comandă de bitum pentru mâine dimineaţă... 

— Hsing I? Campioană? Poate că nu-i cea mai bună alegere! a spus 
guru. 

— Sunt sigur că nici Mwana nu ştie nimic. Bătrânul nu e atât de 
naiv încât să se încreadă în ea. Chiar dacă e o profesionistă... 


Mda. Înţelegeau. Era o profesionistă care bătea bombele din 
Cartierul Central. 

În cameră s-a făcut linişte. Rustam a profitat şi şi-a fixat mai bine 
ghearele suspensoare de prizele dintre pietrele fasonate ale fațadei. S-a 
uitat din nou în încăpere, mascând cu palma lumina felinarelor 
albăstrui care îi băteau în periscop. 

CERVEZA HEILEFELD-CASA ACTIUM 

inscripţia care ilumina roşu/ 

— ...mă rog, sfârşitul lui Amphiaraos e aproape. Cu ocazia asta o s-o 
terminăm şi pe Mwana. Prea mult ni s-a pus de-a curmezişul cu 
scrupulele ei... a comentat guru. Scrupulele ei prezumtive, le-a făcut 
guru cu ochiul. Oricum, am pregătit ceva şi pentru ea. 

Rassul a strâns din buze şi a răsucit privirea spre fereastră, dus pe 
gânduri. 

Periscopul şi diafragma! s-a speriat Rustam. Dar guru a continuat să 
explice, făcându-l pe Rassul să întoarcă privirea spre interior. 

— Sunt doar trei posibilităţi prin care Eutherius poate să comunice 
cu Bursa. Cymbalofonul. Luxoforii. Curierii. Voi mai ştiţi vreun alt fel? 

— Mda... dacă ar fi vorba de curieri, ar trebui să stea undeva lipit 
de Bursa asta nenorocită. Or, toate rapoartele noastre neagă faptul că 
bătrânul ar avea timp să comunice doar prin curieri. Ripostează prea 
rapid la modificările de curs... 

— Înseamnă că se foloseşte de semnale luminoase! a conchis Rassul, 
stârnind protestul celuilalt krishnait. De ce te enervezi, Sapor? E unica 
manieră de comunicare care i-a mai rămas... 

Guru s-a lăsat să cadă în fotoliul din mijlocul încăperii. Sarongul i-a 
foşnit, mătăsos. 

— Rassul are dreptate. Luxoforii. Luxoforii sunt singura metodă prin 
care Amphiaraos poate lua legătura cu Bursa. 

— Concernele audio sunt infiltrate deja, a continuat Rassul 
enumerarea argumentelor. Ştim precis că nu comunică direct prin 
cymbalofoane... 

— În regulă! În regulă! a ridicat Sapor braţele în sus. I-au rămas 
doar luxoforii. Nenorocirea e că Bursa sclipeşte în timpul tranzacţiilor 
ca un foc de artificii. Prea multe mesaje emise... Dacă nu ştim de unde 
şi în ce sens sunt emise mesajele lui Amphiaraos, nu vom avea nici o 
şansă să-l interceptăm. 

Guru şi-a sprijinit bărbia în palme, privind la ceilalţi doi. 

— Ei? a întrebat. Vreau un răspuns concret. Ce facem? 

N-a primit nici un răspuns. Rămăseseră nemişcaţi în mijlocul 
camerei, scrutând la ţeasta rasă a guru-lui. Reflecta lumina albă emisă 
de opaițul în care ardea gaz de Colchida. 

— Mda, a continuat guru, am să fiu mai clar. Avem o singură 
posibilitate. Să studiem locul unde converg mesajele. Acolo trebuie să 


avem un om. În biroul Mwanei. 

Rassul s-a scuturat şi a clătinat din cap. 

— Cioara asta nu lasă pe nimeni să se apropie de ghişeul ăla 
nenorocit unde poposesc mesajele, s-a opus el. 

— Ţi-am spus că Hsing I nu e cea mai potrivită alegere, a surâs 
guru. ţi-am spus că trebuie să terminăm odată cu colorata asta care se 
pune mereu de-a curmezişul... 

— Adică să intrăm violent în biroul ei? Asta vrei să spui? 

— Asta vreau să spun! a dat guru din cap şi şi-a împreunat mâinile. 
Din momentul în care încep să se deruleze mesajele între Bursă şi 
Amphiaraos, trebuie să avem un om în biroul negresei. Numai de 
acolo putem lua urma lui Amphiaraos, dacă o vom lua vreodată... a 
stabilit el. 

Rassul a început să se foiască prin cameră. Se scotocea în sarong 
după ţigări şi privea agitat dintr-o parte în alta. 

— Violent... violent... repeta el. 

— Chiar şi Vishnu a fost obligat să-l ucidă pe şarpele Vrtra. De 
aceea, Vishnu a devenit Krishna şi a eliberat omul primordial din 
Casă... trebuie să procedăm violent, a spus guru cu voce liniară. 

— Înţeleg, a şoptit Rassul. Ce facem însă cu pocinogul ăsta care ne-a 
picat pe cap de la Roma? Ştiţi, Rustam, persanul cu care vom colabora 
de mâine. Intră şi el în toată ciorba? 

Sapor a pufnit în râs: 

— Bineînţeles că nu. Nici nu ştiu de ce mai întrebi. E trimis de 
adversarii noştri. Un simplu tovarăş de drum de care o să ne 
descotorosim pe parcurs... a subliniat Sapor. Caimacul îl păstrăm 
pentru noi... 

— Pricep, a spus Rassul. Dar eu trebuie să-l întâlnesc mâine 
dimineaţă. Trebuie să elaborez un plan împreună cu el. Cât trebuie să 
afle? 

Guru a plescăit din buze şi a întrebat: 

— Ştie cineva cum arată persanul ăsta? Ce fişă are? 

Sapor s-a pregătit să răspundă, dar Rassul i-a luat-o înainte: 

— E un brunet înalt, solid, creţ, cu o faţă de copil. Puternic ca un 
taur. Câteva campanii la activ. Câteva crime. Nu acţionează singur. E 
însoţit mereu de o samoedă, Naila o cheamă. Sunt de obedienţă 
hermetică, amândoi. 

— Unde te întâlneşti cu el? 

— Are o cameră reţinută la hotel Samnium, pe Neustria Avenue. Dar 
locuieşte la Colyseum, pe Carltonia Boulevard... 

— Bun. Ce-ar fi să dăm un cymbalofon la hotelul lui, să vedem ce 
face... sau să trimitem un curier? a întrebat guru. 

Sapor a ţâşnit în picioare. Îşi netezea cutele sarongului, privind 
oarecum umil la guru. 


— Ai înţeles ce vreau? s-a interesat guru. 

Sapor a dat din cap şi a ieşit din cameră, păşind ca o umbră. Un 
obicei pe care l-au păstrat de când împânziseră Imperiile. 
Dintotdeauna, krishnaiţii au mers de parcă ar fi fost pe rotile şi i-ar fi 
tras cineva cu o sfoară pe podele şi străzi. 

Guru a continuat: 

— Dacă Rustam ăsta intră cu noi în afacere, înseamnă că ştie deja 
foarte multe. Tu vei acţiona împreună cu el şi vei încerca să-l storci de 
cât mai multe informaţii. Concret, o să închiriaţi o încăpere în 
apropiere de complexul Bursei şi veţi comunica prin luxofori de acolo 
cu omul nostru din biroul Mwanei. În acest timp, Sapor va sta şi el 
într-o încăpere închiriată. El va fi primul care va primi mesajele. 
Inclusiv cel referitor la localizarea lui Amphiaraos. Iar el ne va anunţa 
pe noi, astfel încât să ajungem la bătrân înaintea ta şi a persanului. 

Uşa s-a închis şi Sapor a reintrat în încăpere, foşnind din sarong. 

— Am trimis un curier la Colyseum. E mai sigur decât prin 
cymbalofon. Voi ce-aţi hotărât? 

— Tu vei fi cel care va afla primul de amplasamentul lui 
Amphiaraos. Rassul va sta cu persanul şi o să se prefacă... mă rog... o 
să pretindă că-i dă tot concursul. 

— Iar noi ne vom duce la bătrân şi vom lua caimacul, a repetat 
Sapor, cu o expresie oarecum dezorientată. Ca şi cum ceva nu i-ar fi 
convenit. Coborâse colţurile pleoapelor în jos şi zâmbea crispat, 
făcând gropiţe în obraji. De fapt, n-avea nici un chef să dea ochii cu 
bătrânul... ştia foarte bine ce putea să atragă după sine o întrevedere 
cu Amphiaraos... o ştiuau cu toţii, mda, o ştiau cu toţii. Problema era 
să afli despre Amphiaros fără să-l întâlneşti. Şmecherii ceilalţi îl 
băgaseră în faţă, da, da, iar el o să încaseze toate riscurile. O să scoată 
castanele din foc pentru ei. 

— Bine, a reluat Rassul. Sapor o să-l sugă împreună cu voi de toate 
informaţiile pe bătrân... Eu şi Rustam o să mai culegem o cârpă... 

Parcă smulgea carnea de pe Sapor când spunea asta. Dar, pe 
moment, nici el, nici guru, nu băgau nimic de seamă. De altfel, guru a 
continuat: 

— Nu chiar. Nu chiar. Am un plan în sensul ăsta. Aprobat de 
conclavul de la Potala. Aspectul fizic al lui Amphiaraos este la fel de 
puţin cunoscut la Roma, ca şi aici. Practic, ne bazăm cu toţii pe o 
daguerrografie apărută într-un ziar acum 18 ani. N-o să fie deloc greu 
să punem pe altcineva în locul bătrânului. 

— O să interogăm un fals? a exclamat Rassul. 

— În problema asta, cu cât ştii mai puţin, cu atât mai bine, dragul 
meu Rassul! a zâmbit guru. 

Agăţat de peretele exterior al insulae-i, Rustam a simţit că i se 
înmoaie picioarele. Javrele astea de credincioşi ai lui Krishna aveau de 


gând să-l înlocuiască pe Amphiaraos cu un om de paie. Vroiau ca el, 
Rustam, să trimită la Roma un substitut! 

Persanul s-a mai căţărat un puţin, încercând să-i vadă cum trebuie 
pe Sapor, pe guru şi pe Rassul, ca să-şi întipărească în minte 
trăsăturile lor. În acest timp, larma de pe stradă, mult estompată de 
casca pe care Rustam şi-o pusese pe ureche, s-a acutizat brusc. 
Instinctiv, persanul a întors capul să vadă ce se întâmplă. 

Dar nu mai putea să observe nimic. De jur-împrejur era cufundat 
într-un puf răcoros de aer negru, consistent, aproape lichid. Nici 
lucitoarea firmă purpurie CERVEZA HEILEFELD nu străpungea magma 
oarbă din jur. 

Să nu mă mişc! a gândit Rustam, simțind cum inima îi fâlfâie ca un 
steag bătut de vânt. Trebuie să fie lucrătura bătrânului. Aşa s-a dus şi 
Naila! 

ţepuşele acre şi îngheţate ale fricii/ 

Sunt mort dacă mă mişc! a realizat el şi a holbat ochii, fără să fie 
însă în stare să vadă nimic. Singura legătură cu realitatea erau vocile 
dinăuntru: 

— Sapor va avea camera 1896, pe strada Dioclețian şi va primi cel 
dintâi mesajele din biroul Mwanei, explica guru. Tu şi Rustam veţi sta 
în camera 2 333 de pe strada Parisii. Ambele încăperi sunt la mai 
puţin de 200 de picioare depărtare de complexul Bursei. Oricum, să 
ştii, Rassul, că vei primi comunicările din biroul Mwanei cu câteva 
secunde mai târziu decât Sapor! 

Persanul s-a uitat din nou în jur aceeaşi negură fluidă. S-a agăţat de 
conversaţia sectanţilor, singurul punct de reper în realitatea vâscoasă 
care îl năpădea. 

— Şi cine va fi omul de legătură din biroul Mwanei? s-a interesat 
Rassul. 

— E o persoană cu adevărat potrivită... Hsing I?! a pufnit guru. 
Hsing I nu face doi bani pe lângă Aelia, coreligionara noastră. 

Rustam a auzit un murmur aprobator. Şoaptele celorlalţi doi care 
probabil că dădeau din cap şi foşneau cu eleganţă din saronguri, ca să- 
1 mulţumească pe guru. 

— Mda... Aelia... o s-o capaciteze pe Mwana... într-un fel sau altul... 
comentau ei. 

— Exact. Ea o să transmită semnalul luminos din Bursă. 

Rustam nu mai avea ce să afle din conversaţia lor. Sau, mă rog, asta 
era justificarea pe care a găsit-o la îndemână, ca să încerce să scape 
cumva din situaţia în care era. Mai ales că, Sapor trimisese un curier 
să-l caute la hotel. 

Să coboare în stradă! Să coboare în stradă şi să aştepte acolo în 
siguranță, cu pământul sub picioare, să se termine odată orbirea asta 
temporară. Mwana? Mwana pe care ar fi trebuit s-o tragă de limbă? 


Aflase cam tot ce-l interesa, putea s-o abandoneze liniştit, sigur că da, 
putea s-o abandoneze liniştit, îşi tot repeta el în minte. Doar-doar s-ar 
fi putut autoconvinge să lase baltă misiunea pentru câteva ore! 

A înţepenit una dintre mănuşile prevăzute cu gheare în tencuiala 
zidului, apoi şi-a scos din buzunar rola cu cablu de oţel. A derulat firul 
orbeşte, asigurându-se că e suficient de lung pentru a cobori cele cinci 
niveluri care îl despărțeau de trotuar. A fixat rola în carabiniera 
mănuşii şi s-a lăsat să alunece de-a lungul zidului până jos, în stradă. 

Încă nu vedea nimic. Nu auzea decât zăpada care se depunea pe 
trotuar, cu un zgomot pufos. Şi secţia ritmică a unei trupe New Age 
duduia în paralelipipedele de amplificare din oţel ale celui mai 
apropiat local. 

CE MAI FACI, RUSTAM? 

Persanul s-a răsucit, cu senzaţia că-l poate vedea pe stăpânul vocii, 
singurul lucru real din mlaştina de antracit care îl înconjura. 

vocea străinului de la masă/ vocea străinului de la aquila cinaeraea/ 
cel cu care vorbise despre mwana/ amphiaraos/ 

Mişcarea bruscă l-a făcut pe Rustam să alunece pe poleiul de pe 
trotuar. S-a prăvălit cât era de lung pe gheaţa sticloasă, zdrelindu-şi 
genunchii şi palmele. 

— Aaahh! 

TE DOARE RĂU CARNEA? TE DOARE RĂU, RUSTAM? 

Persanul s-a ridicat de pe jos, buimac. Un laş! Asta era bătrânul 
Eutherius. Un laş! De ce îl iscodise la tavernă? De ce se folosea de 
puterile sale pentru a lupta cu el? Dacă era atât de tare, dacă băgase 
în sperieţi Imperii şi Corporaţii, putea să facă un rabat acum şi să 
renunţe la toate capacităţile alea ale lui când lupta cu un singur 
individ. Era un vânat hăituit de stoici, hermetici, krishnaiţi, evrei, 
samurai de Yedo, teroriști numidieni etc. etc. etc., de ce naiba nu-şi 
păsatra armele grele ca să lupte cu ei? Să renunţe pentru o clipă 
măcar la forţele lui, acum, că înfrunta un simplu agent dacă era atât 
de puternic pe cât se zicea... 

Dar chiar şi aşa, cu toate avantajele pe care şi le păstrase, bătrânul 
Eutherius nu fusese suficient de abil, a apucat să gândească Rustam. 
Mda. Aşa s-a gândit, fără să-i mai pese de groaza izvorâtă din negură. 
Şi avea toate motivele, ohoo, ştia că are toate motivele să-şi recapete 
controlul... controlul lui de tip hârşâit prin gherilele Imperiilor! 

Amphiaraos nu reuşise să-l termine, aşa cum făcuse cu Deirdre şi 
Naila. Practic, Rustam era salvat. Dacă era atent, putea să ajungă bine 
mersi la Colyseum, pe Carltonia Boulevard. Iar la hotel, o să mai vadă 
el ce îi rămâne de făcut. 

Putea să intre în cameră. Să blocheze uşile. Să se asigure că e singur 
şi să trimită un mesaj urgent prin puţurile plutitoare de pe Marea- 
Ocean, până la Iulianus, Hippias şi Mallobaudes. Să-i anunţe că 


slujitorii lui Krishna se pregăteau să-i fraierească. 

Avea o grămadă de variante! s-a înveselit Rustam. Ohoo! îi 
deşteptul ăsta de Eutherius, era în stare să ajungă la hotel. Doar nu 
fusese degeaba în trei campanii pe cinci continente... 

CÂT DE SINGUR EŞTI ÎN CHESTIA ASTA, RUSTAM? s-a auzit vocea 
tipului de la masă. 

Da, da, putea să-l întrebe mult şi bine, orice vroia, pentru că Rustam 
se simţea în stare să ajungă în Carltonia Boulevard. A mimat mersul 
nesigur al unui orb şi a început să umble în căutarea unei cvadrigi din 
serviciul de transport al West Elephantinei. 

După câteva minute, aşezat pe pernele confortabile ale carului, a 
strigat vizitiului: 

— Carltonia Boulevard. Colyseum! a făcut o pauză, după care a 
şoptit: Mă mişc, Amphiaraos! Mă mişc! 


XI 


Iulianus a dat buzna în salon şi a făcut cu ochiul spre Hippias şi 
Mallobaudes. 

— Marcellus Acterian s-a împotmolit cu auriga la o intersecţie! 
Întârzie cel puţin zece minute. 

Mallobaudes a jucat în mână sonda cu vin alb de Garomna. A întins 
mâna spre membrana cymbalofonului care încă vibra, remanent: 

— Soshanna ne-a comunicat de pe Capitolin. Acterian stă liniştit şi 
zâmbitor în aurigă. Aşteaptă cu serenitate ca deştepţii din legiunile 
urbane să descongestioneze traficul. 

Hippias şi-a încreţit obrajii şi a pus mâna pe membrană, făcând să 
înceteze vibraţiile. Pe fereastră s-a văzut o umbră imensă care se târa 
pe stratul lucios de zăpadă îngheţată. Un aerostat profita de luna 
plină, zburând către Luteţia. 

— Noroc că primăria Romei e pe mâna unor incapabili! Să stea, 
naibii, cât mai mult în intersecţia aia! Tu ce zici, Mallobaudes? 

— Zic că e prima dată când am o părere bună despre starea 
drumurilor la Roma! Ştiţi, nu mă aşteptam ca oamenii lui Acterian să 
joace corect! Dar chiar să tragă toată spuza pe turta lor... Din câte 
scrie Rustam în mesaj, reiese că Hare Krishna ne-a rezervat doar o 
copie a lui Amphiaraos. O copie învățată să ne îmbrobodească. Iar la 
anchetă, lepra de Acterian o să se prefacă preocupat să ia notițe de la 
propriul lui spion. 

— Superiorii mei mi-au spus-o foarte clar. De nenumărate ori. În 
krishnaiţi nu poţi să te încrezi nici dacă îi rogi să te ajute să traversezi 
strada! a spus Iulianus. 

Membrana cymbalofonului a pornit din nou să vibreze. Hippias s-a 
repezit, a luat stilul şi plăcuţa de ceară şi a început să stenografieze. 

— E Soshanna. Zice că Acterian s-a urnit din loc. Dar, se pare că e 
un talmeş-balmeş pe străzile din jurul Forului. Crede că avem un răgaz 
de un sfert de oră, cu totul. 

S-a uitat la ceasul cu apă şi a oprit membrana tremurândă. 

— În regulă. Bine că am aflat. Să vedem cum facem... dacă mai e 
ceva de făcut! s-a strâmbat Mallobaudes şi a întins pe masă o schiţă a 
complexului bursier din West Elephantina. S-au aplecat toţi trei 
deasupra hărţii şi au examinat amplasamentele celor două încăperi 
închiriate de sectanţi pentru a recepționa mesajele luminoase din 
biroul agentei de schimb. 

Patruzeci de minae egiptene. Destul de pipărat pentru contractarea a 
două unghiuri de urmărire a luxoforilor din Bursă. Numai că 
şmecherii lui Krishna erau solvabili. Mai ales că, ei acopereau doar 30 
de minae. O cameră şi un unghi întreg arvunit numai pentru ei, plus 


jumătatea de încăpere pe care o împărțeau cu stoicii şi hermeticii. 

Credeau că nu se va afla. Parcă erau idioţi! Se apropia sfârşitul 
Mileniului al II-lea şi totul circula foarte repede... informaţiile 
confidenţiale şi banii, inclusiv! 

— Câte ore mai sunt până la deschiderea tranzacţiilor? a întrebat 
Mallobaudes. 

— Cinci ore şi jumătate, a răspuns Iulianus privind la ceasul cu apă. 
Merge bine, nu? 

Hippias şi-a umplut faţa cu riduri, ţuguindu-şi buzele. Vroia să 
spună că da. Tot ce era ceas pe domeniul lui funcţiona ireproşabil. În 
conformitate cu dogma bine eşafodată a stoicilor. 

— Să luăm legătura cu Cornelius! El poate să amplaseze nişte 
oameni în stradă, lângă Bursă. Să intercepteze primul mesaj pe care 
amicii noştri chelioşi îl vor transmite din biroul Mwanei... 

Iulianus l-a privit pe Hippias şi apoi s-a repezit la fereastră, iscodind 
intrarea: 

— Mda! Aşa o să facem! Hippias! Grăbeşte-te să trimiţi mesajul lui 
Cornelius. Marcellus n-o să mai întârzie mult. 

De undeva dinspre periferia Romei s-a auzit o sirenă ascuţită. 
Locomobilele de stradă ale serviciilor de pompieri. Cu puţin noroc, 
auriga lui Acterian va fi obligată să facă încă un ocol. Ca să evite 
incendiul. 

— Aşa am să fac! a scrâşnit stoicul şi a ţâşnit brusc în picioare, 
repezindu-se pe culoarul care dădea în spatele villaei. A dispărut în 
fugă spre camera mare a cymbalofonului. O să-i bage în priză pe 
operatori şi o să transmită mesajul peste Marea-Ocean, la subprefectul 
de Noua Atlantă. 

Cât mai rapid. Roma-Massana-Tartessos-puţurile plutitoare-West 
Elephantina. 

orientali împuţiţi/ orientali cu două feţe/ zâmbăreţi şi ipocriţi/ 
galbenii naibii/ 

În peristil nu se mai auzea decât susurul apei care curgea din 
havuzul de marmură neagră şi zgomotul elastic al cymbalofonului din 
camera mare, asurzit, strecurându-se pe culoarele villaei. N-au trecut 
mai mult de câteva minute şi unul dintre sclavi a intrat în încăpere. 

— Domnul Marcellus Acterian a pătruns pe domeniul Hippias. 

Iulianus a făcut un gest nervos şi a îndepărtat sclavul. Măcar de s-ar 
fi grăbit Hippias! Cel mai bine era ca krishnaitul să nu constate 
absenţa din peristil a stăpânului villaei. În Hare Krishna suspiciunea se 
răspândea ca o molimă transmisă prin sarongurile portocalii. 

S-au auzit paşi dinspre intrare. Acterian trebuia să intre în încăpere 
dintr-un moment în altul, dar, chiar atunci, Hippias s-a strecurat, ca o 
nălucă, înapoi din camera cymbalofonului. 

— Am trimis mesajul! În cel mult o oră, va ateriza pe masa lui 


Cornelius! I-am dat ordin să stabilească legătura cu Rustam. Să pună 
nişte oameni în stradă şi să intercepteze comunicările krishnaiţilor din 
clădirea Bursei. Dacă deşteptul de Cornelius se mişcă repede, Rustam 
va afla totul de la agentul lui, înainte sau, cel mult, concomitent cu 
gaşca portocalie. Totul e ca persanul să se descurce cumva cu... 

N-a mai apucat să termine, căci Marcellus Acterian şi-a făcut 
apariţia în peristil. 

— Augurii! le-a spus şi s-a oprit, zâmbitor, în mijlocul camerei. 

— Augurii! au răspuns cei trei la unison. 

Nu. Marcellus Acterian nu era oriental. Numai că nenorociţii ăştia 
de galbeni perverteau orice om, obiect sau obicei cu care intrau în 
contact. Krishna contamina tot. „Pe Jupiter Tonans! Bine că n-au 
apucat să-şi producă plasticul ăla de care fac atâta caz!!” Cel puţin în 
direcţia asta, Amphiaraos acţionase corect... 

— Am pus dispozitivul la punct, a intrat Acterian direct în subiect. 
A mai rămas doar ca oamenii noştri din West Elephantina să-l 
contacteze pe Rustam al vostru. 

Acterian a început să explice, repetând ceea ce ei aflaseră deja din 
mesajul persanului. Dar bineînţeles că a sărit cu eleganţă peste faptul 
că Sapor va primi informaţiile cu câteva zeci de secunde înaintea lui 
Rustam. 

Ce nu ştiau nici unii nici alţii era că Sapor se ruga cu cerul şi 
pământul să facă schimb cu Rassul. Orice, numai să nu aibă ocazia să 
afle prea mult sau să dea ochii cu bătrânul Eutherius! 

Hippias îl iscodea pe krishnait dintr-o parte, străduindu-se să 
descopere măcar un semn de nelinişte pe chipul spelb. Dar Acterian 
minţea cu nonşalanţă, ca orice sectant Hare Krishna, care, pe lângă 
doctrina religioasă, absorbea ipocrizie cu lopata. Hare, Hare! 

Uite şi acum! Era preocupat să dea amănunte tesute într-o urzeală 
ce suna cât se poate de convingător, dacă n-ar fi fost la mijloc mesajul 
lui Rustam. 

— La ora asta — s-a uitat el la ceasul cu apă — Aelia, coreligionara 
mea, a ajuns în cele mai bune relaţii cu Mwana Octavia Dagbert. Într- 
un fel sau altul, va pune mâna pe informaţiile despre Amphiaraos şi le 
va transmite spre Rustam şi spre omul nostru... Avem deja luxoforul 
închiriat în clădirea Bursei. Din partea asta nu sunt probleme. Nu mai 
e nevoie decât de o capacitate optimă de reacţie a celor trei, şi vom da 
de Eutherius... 

nici un semn pe faţa lui/ avea de gând să-l substituie pe cel mai 
puternic om de pe glob cu o momâie pe care să le-o ofere lor la roma/ 
cu toate astea, era nepăsător/ 

Orientali blestemaţi! a gândit Mallobaudes. De ce naiba n-a vrut 
Amphiaraos să împartă puterea cu noi? Noi am încercat... Măcar pe 
Rufinus dacă l-am fi capacitat! 


da/ soshanna/ soshanna în patul tânărului rufinus/ soshanna care se 
pricepuse să-l facă să creadă că.../ 

— Ce date mai aveţi despre Rufinus? a întrebat Iulianus. 

Acterian a făcut o pauză, surprins de întrebare. S-a sprijinit de 
pervazul ferestrei şi a privit către panorama periferiilor Capitalei. 
Fumegau. Locomobilele şi sobele cu cărbuni pe care le răspândiseră în 
Imperiu. Apă fierbinte pentru fiecare cetăţean. Încăperi încălzite şi căi 
ferate care te duceau la ţintă, rapid — cum dracu' îi învăţaseră să-şi 
dorească toate lucrurile astea fără de folos indivizilor părea că se 
întreabă Acterian. Cum dracu' făcuseră de-i mânaseră pe oameni ca pe 
turme în oraşe şi aşezări? Dar, krishnaitul n-a făcut decât să răspundă 
întrebării lui Iulianus, vorbind tărăgănat: 

— Rufinus nu mai intră în calculele noastre. Dacă se află cumva 
lângă bătrân, vom pune mâna şi pe el cu ocazia acţiunii. Dacă nu e 
acolo, lucrurile vor fi cu atât mai uşoare... De fapt, nu el ne 
interesează, nu-i aşa? 

— În regulă. Cum procedăm cu Amphiaraos după? a întrebat 
Hippias. Îşi dezgolise gingiile cenușii, potrivindu-şi smaraldul faţetat 
pe ochiul stâng. Examinându-l pe Acterian de parcă ar fi estimat o 
piatră prețioasă. 

pe minerva/ barem dacă nu s-ar trăda/ să nu-l facă pe marcellus să 
bănuiască ceva/ 

— Vă daţi seama că anchetarea unui personaj atât de important 
necesită o plănuire meticuloasă! a adăugat Mallobaudes, încercând să 
îndulcească tomul ultimativ al lui Hippias. 

Acterian ridicase însă o mână în sus, ca şi cum ar fi spus că da, că 
pricepe neliniştea lui Hippias. Se pricepea de minune să comunice prin 
gesturi. Fără vorbe. Ar fi fost chiar un tip impecabil dacă n-ar fi avut 
rictusul ăla nestăpânit care îl bântuia când şi când. 

Şi, dacă n-ar fi fost krishnait, bineînţeles. 

— Cel mai bine ar fi să-l anchetăm într-un loc neutru, a explicat cu 
voce plată. Rustam şi coreligionarul meu îl vor aduce împreună aici, la 
Roma. Ca să evităm orice suspiciuni. Vor veni într-un loc pe care-l 
vom stabili de comun acord. Supraveghere reciprocă până la începutul 
anchetei. E bine aşa? 

— E corect aşa! a spus Hippias, încreţindu-şi faţa. 

A subliniat cuvântul corect şi l-a scrutat pe Acterian prin smaraldul 
proptit în oasele orbitei. Dintr-un motiv pe care lulianus şi 
Mallobaudes îl înțelegeau cât se poate de bine. 

— Vom lua nişte precauţii vizavi de loc, bineînţeles. Trebuie să 
respecte nişte caracteristici speciale... Fiind iniţiat de confreria 
hermetică, s-a întors Acterian cu lentoare către Iulianus, cred că 
pricepi la ce mă refer! 

Iulianus a înţeles aluzia krishnaitului. Nu trecuseră decât câteva zile 


de când Amphiaraos le dăduse o probă a capacităţilor sale, lovindu-i 
chiar aici, la Roma, în domeniul sobru al lui Hippias. ţinea bine minte, 
tot ce se petrecuse. A dat din cap, evitând să se gândească la ce făcuse 
bătrânul Eutherius cu ei şi cu cei din West Elephantina, cu Rustam 
inclusiv... 

Numai un mărginit logic, aşa cum ştiau cu toţii că era Hippias, 
putea afirma că el unul bănuia că în spatele acestor întâmplări stranii 
se află „un set de aplicaţii ştiinţifice structurat într-un mod necunoscut 
de noi”. 

— Uite ce e! îi spusese Mallobaudes cu o seară în urmă. Cum adică, 
aplicaţii ştiinţifice? Ceva mai mult decât electricitatea, vrei să spui? 
Înţeleg, nu cunoaştem electricitatea din cauza lui... poate că asta a şi 
urmărit! Să ţină electricitatea pentru el. Dar nu uita că noi ştim ce se 
face cu electricitatea! N-are nici o legătură cu ce ni s-a întâmplat! 

— Electricitatea e doar o poartă pentru alte aplicaţii... se 
încăpăţânase Hippias. 

— Cum crezi! Mie mi se pare însă că toate întâmplările astea n-au 
legătură cu legile pe care le discută inginerii între ei, conchisese 
Mallobaudes, cu tonul lui bine cunoscut în cercurile financiare din 
Genavia Castore Helvetia Subalpina. Tonul ăla scârbit, de ins care 
manipulează miliarde de minae. 

Asta discutaseră cu o seară înainte. Acum însă, Hippias simula 
acceptarea principiilor cu care nu era de acord. Erau în criză de timp 
şi, cum se întâmplă în astfel de situaţii, chiar şi stoicii renunţau la 
principii pentru practică. Şi ce însemna, în definitiv, pragmatismul 
ăsta, pe care Hippias se prefăcuse că îl încasează cu dificultate? În 
primul rând, era vorba de un loc special ales, după criterii krishnaite 
şi hermetice, asta însemna pragmatismul în favoarea căruia Hippias 
renunţase la doctrina sa. 

(Adică cum: criterii hermetice şi krishnaite de alegere a unui loc? 
întrebase el scârbit) 

Mai însemna pază dublă. 

(Ăsta era un lucru cu care fusese de acord.) 

În final, pragmatismul ăsta despre care tot discutau impunea 
reținerea prinsului într-un loc neutru. 

(O chestie suficient de etică pentru Hippias, dacă n-ar fi ştiut ce 
poame sunt sectanţii hindu, după cum subliniase.) 

— Izolat, nu? Insulat, ai zice tu, nu? a mai pus Hippias o întrebare 
despre locul ales pentru detenţia lui Amphiaraos. 

— Da. Insulat! a întărit Acterian. Bătrânul trebuie blocat... Trebuie 
împiedicat să mai comunice... 

— Este 1,30 dimineaţa, i-a întrerupt Mallobaudes. Să sperăm că 
până la miezul nopţii vom primi veşti bune din West Elephantina. 

Veşti bune? Nici nu s-au uitat unii la alţii. Ştiau foarte bine că dau 


înţelesuri diferite acestei locuţiuni. 

— Mda... Să prindem intrarea în Mileniul al III-lea cu veşti bune... a 
exclamat Hippias, străduindu-se, ca un stoic ce era, să vadă până unde 
merge ipocrizia. 

Numai că Acterian era impasibil. Bine educat. Bine îndoctrinat de 
Krishna şi de sarongul portocaliu care îi cobora în falduri peste trup, 
contaminându-l cu... 

— Nişte veşti bune ar fi preferabile, a confirmat. Comentatorii de la 
Potala au afirmat că a-l pierde acum pe Amphiaraos, a-i permite să 
intre liber în Mileniul următor, ar semnifica un dezastru pentru noi 
toţi... Pundiţii spun aşa: dacă nu punem mâna pe el, ar căpăta un avans 
atât de considerabil, încât ar fi necesare cel puţin şase decenii pentru a se 
întruni iar condiţiile de acum. 

— Ştim şi noi foarte bine lucrul ăsta! a răspuns Iulianus sec. 


XII 


Epornus s-a descotorosit de trupul inert al Asteriei — cadavrul s-a 
scurs pe podea ca un sac gol. Negrul s-a răsucit să privească pe 
fereastră înspre Deirdre, care îi dăduse semnalul cu câteva secunde în 
urmă. 

Dar în loggie nu se mai afla nimeni. 

— Deirdre? a strigat el. 

N-a primit nici un răspuns. A păşit peste corpul încovrigat al 
Asteriei şi s-a dus să privescă afară. A auzit mai întâi rumoarea care 
venea din strada Aventină. Din ce în ce mai multe glasuri se 
aglomerau jos, urcând cele opt etaje până la camera lui Epornus, 
amestecate cu tropăiturile cailor, cu pocnetele locomobilelor şi cu 
strigătele promoţionale: STICLE DE ANGKOR! STICLE DE ANGKOR 
PENTRU MILENIUL AL III-LEA! ÎNTÂMPINAŢI MILENIUL AL III-LEA 
CU STICLE DIN ONIX DE ANKOR! 

Epornus s-a aplecat peste balustradă şi a văzut pe caldarâm corpul 
bizar contorsionat al secretarei. Poziţia ei răsucită i-a amintit de 
Asteria moartă în spatele său. 

— Deirdre! a şoptit el, privind în gol. 

— Ediţie specială! Ediţie specială! i-a văzut pe copiii care alergau cu 
căruţurile pline cu ziare Două zile până la schimbarea Mileniului! 
Ediţie specială cu două zile înainte de schimbarea Mileniului! 

Două zile? Două zile? a căscat ochii şi s-a chiorît în calendarul de 
perete care făcea reclamă pantofilor BATAAN - PENTRU ORICE FEL 
DE VREME - PENTRU ORICE FEL DE OCAZIE - PENTRU ORICE 
RELIEF. 

De Idele lui Marte îl mai despărțeau două zile! A controlat ceasul cu 
apă. 10,45. Cu două zile înainte de Ide. Iar copiii continuau să 
răcnească: 

— Ediţie specială! Ediţie specială! 

Epornus a început brusc să se îmbrace. A golit sertarele de minae-le 
de aur şi s-a grăbit să ţâşnească pe culoar, îndreptându-se spre camera 
lui Rufinus. S-a năpustit înăuntru, fără să mai bată la uşă. 

— Ce dracu' ai? s-a răstit Rufinus din faţa oglinzii. Îşi aranja 
faldurile pelerinei din catifea franconă şi îşi trecea degetele lungi prin 
părul tepos. Spune repede! În câteva minute trebuie să mă întâlnesc cu 
Ogam! 

— Cu Ogam trebuia să vă întâlniți de ieri, stăpâne! a răspuns negrul 
precipitat şi i-a arătat ceasul cu apă, calendarul pe care camerista 
mutase cursorul cu o zi (când? când, oare?). Apoi, l-a făcut atent la 
strigătele ce se auzeau din stradă. 

— Ediţie specială! Cu două zile înainte de schimbarea Mileniului! 


Ediţie specială cu două zile înainte de Ide! 

Rufinus s-a încruntat şi a dat să iasă pe balcon. Epornus i s-a aşezat 
în faţă: 

— Plecăm imediat, stăpâne! 

S-a repezit la sertarele lui Rufinus, încărcându-şi mâinile cu minae-le 
de aur risipite printre haine şi hârtii. 

Tata! şi-a spus Rufinus. 

— În câteva minute, zona o să plesnească de legionari şi de agenţi! a 
spus Epornus în timp ce împacheta. Am ucis-o pe Asteria, aşa cum 
convenisem cu Deirdre. Dar, nu ştiu cum, Deirdre a murit şi ea... o fi 
alunecat din loggie, sau s-o fi împiedicat şi a zburat peste balustradă... 

Tata! şi-a spus Rufinus. Dar, n-a zis decât: 

— Eşti idiot? Cum naiba să zboare peste balustrada unei logii? 

— Nu ştiu. Totul e bizar. Oricum, Deirdre e în mijlocul străzii. 
Zdrobită, înconjurată de o mulţime de oameni. Iar tipii ăştia curioşi de 
la legionarii urbani o să vină aici înainte să pot ascunde trupul 
Asteriei! Şi mai e şi figura asta cu ziua... cu ziua lipsă! a găsit negrul o 
formulare. 

Rufinus s-a scărpinat în creştet şi şi-a ţuguiat buzele. Şi-a frecat 
colțurile gurii, ca de obicei, şi a scrâşnit: 

— Splendid! Ia cât mai mulţi bani şi hai să ieşim în mă-sa de aici! 

tata/ 

Şi-a scos cufărul de sub pat şi l-a golit cât ai clipi de scrisorile de 
credit. Şi-a umplut apoi buzunarele pelerinei cu minae din platină de 
Sofala şi a luat-o spre ieşire, din ce în ce mai roşu la față. 

— Lasă restul şi hai s-o tăiem de-aici, n-auzi? i-a suflat negrului în 
timp ce se strecura pe culoar Sunt înconjurat de nişte imbecili, asta e! 
Eram atât de aproape de Amphiaraos şi voi aţi dat cu butoiul de 
pământ! 

Cum dracu' să se fi scurs o zi? Cum naiba să se fi şters o zi, aşa, pur 
şi simplu? Ce naiba?... mai mult: îl pierduse şi pe Ogam, care i-l 
promisese pe Amphiaraos. O nebunie întreagă: o moartă în camera 
sclavului său; sclava-secretară, moartă şi ea, zdrobită de calarâm... 

Trebuia s-o şteargă cât mai repede! Cum naiba să mai prezinţi 
garanţii de respectabilitate într-o astfel de situaţie? 

ooh, tată!/ m-ai adus până aici şi acum mă laşi?/ m-ai adus atât de 
departe şi acum mă părăseşti?/ 

— Sunteţi nişte cretini! i-a mai suflat Rufinus sclavului, păşind 
grăbit prin holul hotelului. 

— Nu cred că avem vreo vină, stăpâne... e ceva putred la mijloc... S- 
a dus dracului o zi! A dispărut aşa, în aer... ce vină avem? Ce vină 
avem noi? E ceva putred... repeta el ca un disc stricat. 

Rufinus s-a oprit brusc în faţa uşii de la intrare, chiar sub inscripţia 
cu caractere DAYTONA de pe cristalul uşilor. HOTEL CARTHAGOS. L- 


a străpuns pe Epornus cu privirea: 

— Putred e doar creierul tău! 

Nu vedea nici un motiv pentru care să nu se poarte brutal cu sclavul 
său. Nici el nu fusese tratat altfel de Amphiaraos pe vremea când era 
adolescent. 

La 15 ani, se ducea la şcoala normală din Narbonna, alături de 
copiii sclavilor şi liberţilor de pe domeniul tatălui său. Într-o bună zi, 
inspectorul regional al şcolilor venise în clasa lor şi le dictase o 
complicată problemă de geometrie. 

Nimeni nu fusese în stare s-o rezolve. E cât se poate de clar că asta a 
atras un perdaf general din partea profesorului, mult exagerat, având 
în vedere că inspectorul se prefăcea că ia notă de tot ce se întâmplă. 
Stând într-un colţ al clasei. 

Rufinus sesizase însă că datele problemei impuneau o serie de 
cunoştinţe, net superioare faţă de ce li se predase la ore. Se ridicase în 
picioare, vehement încă de pe atunci. Avea aerul ăla neobrăzat, de 
individ care îşi petrece viaţa alături de plebei numai aşa, ca o probă 
temporară, ca un experiment în urma căruia ar fi vrut să-i deposedeze 
de ceva nedefinit. 

— N-avem cum să rezolvăm problema, domnule! Încă nu ne-aţi 
predat teoremele trigonometrice pe care le-aţi înşirat pe tablă... 

— Nu asta aşteptam de la tine, i-a retezat-o profesorul. Eu nu vă 
învăţ să rezolvaţi problemele pe care vi le-am predat deja! Eu trebuie 
să vă învăţ cum să căutaţi înainte! îl cita, aproximativ, pe Amphiaraos, 
care se amuza deseori să-l pună pe Rufinus în situaţii imposibile Eu 
speram că v-am învăţat să inventaţi probleme noi, pe care să nu ştiţi 
cum să le rezolvaţi... Eu credeam că v-am învăţat să creaţi probleme 
nemaivăzute, pe care să deduceţi apoi cum ar trebui rezolvate... 

Inspectorul îşi trăsese ochelarii spre vârful nasului, privind pe 
deasupra lor la elevii nedumeriţi. ţinea un stil în mână, gata să le 
noteze reacţiile. 

— Dar este absurd, domnule profesor! Cum să inventăm probleme? 

Toată povestea asta îl luase pe Rufinus pe nepregătite. Ca orice şoc 
pe care i-l administra Amphiaraos. Tatăl lui care se comporta ca şi 
cum toată lumea era un creuzet special construit pentru fiul său. O 
zonă de foc în care îl lansase de mic. 

— Aşa bine, Rufinus Eutherius! subliniase profesorul, privind cu 
înţeles la inspector Şi te rog să nu mai comentezi! Aceasta a fost 
dorinţa tatălui tău. Să înveţi în clasa mea, după preceptele mele, cu 
copii din toate păturile sociale! De ce crezi că tocmai tu înveţi alături 
de copii atât de... atât de diverşi, şi nu te afli într-o clasă specială, cu 
colegi bogaţi? 

Un nou schimb de priviri cu inspectorul, peste capul lui Rufinus. 

Atunci a aflat el că Amphiaraos l-a angajat pe profesor, trecând 


peste regulamentele şcolare. Niciodată nu înţelesese de ce învaţă în 
aceeaşi clasă cu copii de sclavi, de liberţi şi de negustori... Nici un alt 
copil de familie bună nu mai fusese aruncat alături de nespălaţi, de 
băieţi care îşi trăgeau nasul în loc să-l sufle în batistă; nimeni nu-şi 
mai petrecea timpul cu băieţi care scuipau şi înjurau cât era ziua de 
lungă, cu fete care se legănau pe şolduri de la 11 ani şi care vorbeau 
cu „fă”... 

Seara, discutase cu Amphiaraos despre întâmplare. 

— Ai avut dreptate, a început tatăl său. Regula jocului era să vi se 
dea o problemă pe care s-o puteţi rezolva... 

— Îl dai afară? Îl dai afară, atunci? se enervase Rufinus care nu 
putea uita aerul scârbit cu care profesorul îl pusese la punct. În faţa 
unor copii de condiţie proastă, care exultau pe sub bănci că un 
Eutherius este pus cu botul pe labe. El pe jumătate moştenitor al 
conturilor şi domeniilor care, treptat, erau impregnate cu numele de 
Rufinus Eutherius. 

— Cum să-l dau afară? s-a mirat Amphiaraos, uimindu-şi de tot fiul. 
Eu l-am angajat. Special. Ca să te pună în astfel de situaţii. Pentru că, 
într-un fel, şi el a avut dreptate. Şi el, şi inspectorul. Chiar dacă v-au 
dat o problemă pe care nu puteaţi s-o rezolvaţi. 

Rufinus s-a încruntat şi a înghiţit în sec: 

— Păi... nu spuneai că eu am avut dreptate? 

— Ba da. Şi, tocmai de asta e bine ce s-a întâmplat azi. Mă bucur că 
tu şi colegii tăi aţi trăit atât de devreme o astfel de întâmplare! a 
exclamat Amphiaraos şi a izbucnit într-un râs vesel, micşorând ochii. 

— O astfel de întâmplare?... 

— Da. O să vezi mai încolo. Lucrurile stau aproape numai aşa. Totul 
e numai ciocnire între tipi care, şi unii şi alţii, au dreptate. Afaceri şi 
războaie, căsnicii şi... hmm! unele legături periculoase... înţelegi? 

Rufinus a simţit cum ochii i se umezesc şi şi-a strâns pumnii: 

— Nu înţeleg nimic din ce-mi spui. Prima dată, ai zis că am avut 
dreptate şi că el a greşit. De ce nu-l pedepsiţi? 

— Toată lumea are dreptate! i-a răspuns Amphiaraos şi şi-a frecat cu 
degetele colţurile gurii. Mereu, toată lumea are dreptate. Numai că 
unii ştiu cum să-şi impună dreptatea! Asta e vina ta de azi. Nu mă 
interesează că n-ai ştiut să rezolvi o prăpădită de problemă de 
geometrie... Mă doare însă că n-ai ştiut să-ţi impui punctul de vedere. 
Aş fi vrut să fii deja în stare să-ţi impui dreptatea! a făcut o pauză şi 
şi-a frecat iarăşi colţurile buzelor cu inelarul şi degetul gros de la 
mâna dreaptă Ai fost înfrânt, azi, Rufinus! Prima ta înfrângere. Şi 
trebuie să plăteşti pentru ea. 

A doua zi, Amphiaraos l-a trimis pe Rufinus la şcoală în haine rupte, 
stârnind râsul colegilor săi care-şi trăgeau nasul, scuipau, înjurau şi 
vorbeau cu „fă”. 


Asta, ca să se ştie ce se petrecea cu cei înfrânți, se justificase tatăl 
său... 

Aşa că, Rufinus îşi putea permite acum să-l zguduie bine de tot pe 
Epornus. Ba chiar se considera îndreptăţit s-o facă, câtă vreme se 
târâse cot la cot prin mocirlă cu tipi ca el. 

— Putred e doar creierul tău! i-a mai spus o dată şi s-a răsucit să 
iasă din recepţia hotelului Carthagos. A rămas blocat pentru o clipă. 
Ceasul. Ceasul de deasupra recepţiei. Arăta şi el că mai rămăseseră 
doar două zile până la Idele lui Marte. 

Au ieşit în stradă. S-au înghesuit în mulţimea de curioşi de pe strada 
Aventină, împingându-se spre cadavrul zdrobit al Deirdrei. 

— A căzut de la a opta loggie! arătau unii. 

— Cred că era beată-cui! Se bălăngănea în apropierea balustradei ca 
o curcă scoasă dintr-o căldare cu vin. 

— Nu, nu! Era singură, acolo sus. N-a împins-o nimeni! 

— Beată, dom'le, nu'nţelegi? 

Un grup de legionari urbani, în uniforme azurii tivite cu violet, şi-a 
făcut loc prin aglomeraţie: 

— Bun! Bun! Bun! Cine a văzut ce s-a întâmplat? 

Rufinus l-a apucat de cot pe Epornus şi a clipit des: 

— Hai de-aici! Ăştia o s-ajungă în camera ta în mai puţin de un 
minut. 

Negrul a dat din cap, mişcându-şi repede buzele. Fără să spună 
nimic. Frica. Ochii lui căscaţi. Două pete amuzant de albe, lucioase, pe 
chipul său negru. 

S-au lăsat purtaţi de mişcarea anarhică a curioşilor, care îi îndepărta 
de grupul legionarilor urbani. Au ajuns în dreptul unor aurigi înalte, s- 
au strecurat printre ele, după care au luat-o pe o stradelă care ducea 
spre Piaţa Scaevola, trecând prin faţa unui depou de locomobile 
urbane, cu pereţii exteriori din traverse verticale de cale ferată. 

Pe măsură ce larma curioşilor se estompa în spatele lor, vântul s-a 
schimbat brusc. Bătea în pale scurte şi reci dinspre Marea-Ocean, 
aducând cu el mirosul sărat, amestecat cu cel de alge putrede. 

— Se înteţeşte ninsoarea! a comentat Rufinus, calm. S-a uitat de-a 
lungul străzii şi a ochit o tavernă afundată sub o pancartă uriaşă care 
făcea reclamă ciorapilor de mătase de Taipei. 

COAPSE LUNGI! GLEZNE FINE! NU EXISTĂ FEMEI CU PICIOARE 
URÂTE ÎN CIORAPI TAIPEI! 


XIII 


Soshanna. Care spunea că de la 40 de ani încolo merita să arunci 
găleata. Soshanna care îl... 

Epornus se apropiase de masă, privind iscoditor dintr-o parte în 
alta. 

— Ce-ai făcut? Ai dat de tipul ăla care ne poate ajuta? 

Negrul a aprobat din cap şi a făcut un semn spre uşa deschisă a 
tavernei: 

— Wu Chen! Hai! 

S-a auzit mai întâi un râgâit. Apoi, în cadrul uşii şi-a făcut apariţia 
un chinez mătăhălos care mesteca bucăţi de carne uscată. 

— Augurii! a spus ironic Wu Chen, cu ochii sclipitori, pierduţi în 
masa de piftie tremurândă care era faţa lui. 

Rufinus l-a privit scurt şi a intrat direct în subiect, după cum îi 
obişnuise pe toţi cei cu care făcea afaceri. 

— Epornus mi-a spus că de la tine putem afla orice fel de informaţie 
despre locuitorii oraşului. Am nevoie să dau de Amphiaraos Eutherius. 

Chinezul a căscat plictisit, strâmbându-şi buzele într-o grimasă 
gelatinoasă. 

— Îmi pare rău, prietene! Despre asta ştiu tot atât de mult cât 
imbecilul cel mai beat din localul ăsta. Toţi ştim că Amphiaraos e pe 
undeva prin jurul nostru... dar nimeni nu ştie unde anume se află el. 

Rufinus a rămas stană de piatră. A făcut semn lui Epornus, care s-a 
repezit la barman şi a comandat o sticlă cu vin acrişor de Rhenus. 

— Dar nu întreţine cu nimeni afaceri? Nu mănâncă nicăieri? Nu se 
aprovizionează de niciunde? Nu trimite, nu primeşte corespondenţă? a 
sugerat Rufinus cu voce tărăgănată. 

— ... şi trebuie să încheie şi tranzacţii la Bursă, nu? Toată lumea ştie 
că el dă cele mai teribile lovituri! Cu toate astea, în toată West 
Elephantina nu există nici un ins capabil să-ţi spună cum arată 
Amphiaraos Eutherius! Băncile primesc ordine de plată de la el, 
sconturi, şi aşa mai departe... de fapt, toate afacerile acestui oraş au 
legătură cu el, într-un fel sau altul! Tipul e peste tot... 

— ... dar n-am cum să dau de el, este? a încheiat Rufinus fraza în 
locul lui Wu Chen. 

— Mda. Asta vroiam să-ţi spun! a plescăit chinezul. Dar nu e nevoie 
să faci pe şmecherul cu mine, din cauza asta! 

— Splendid! a remarcat Rufinus şi a făcut o mină scârbită. A sorbit 
din vin, bâţâindu-şi capul, nervos. A privit de jur-împrejur, prin fumul 
de ţigară. Taverna era gălăgioasă, oamenii chirăiau, mirosul de cânepă 
de Taurus şi de parfum ieftin impregna fiecare stâlp de lemn, fiecare 
zid. 


— Totuşi, trebuie să comunice rapid cu Bursa, nu? E nevoie de o 
reacţie rapidă pentru a face tranzacţiile! Rufinus s-a uitat în ochii 
chinezului. Eh, cum face Amphiaraos chestia asta? 

— Numai prin oameni de încredere, venerabile! a explicat obezul, 
zâmbind ca o broască. Ştii, eu am mai încercat o dată să dau de 
bătrân. Am mituit o grămadă de operatori de comunicaţii pentru 
treaba asta. De la cymbalofoane şi de la luxofori, dar n-am obţinut 
nimic serios! M-am băgat peste agenţii de bursă... n-am aflat decât că 
tipul lucrează prin curieri privaţi pe care îi trimite în complexul Bursei 
cu comenzile de tranzacţie! Agenţii recepționează ordinele şi operează 
afacerile... Însă n-am reuşit să aflu cum face să-şi culeagă informaţiile 
vehiculate în Bursă. Căci, deşi trimite o grămadă de curieri în 
complex, nici unul nu porneşte înapoi la Amphiaraos cu noile 
informaţii. 

Rufinus dădea mecanic din cap. Wu Chen ştia câte ceva, dar nu asta 
era ce dorea el. Cum să dea de Amphiaraos pornind doar de la atât? 

Oricum, era o pistă pe care merita să mai pedaleze. 

— Nu vrei să guşti nimic? a întrebat Epornus deodată, fără legătură. 
Chinezul şi-a lăbărţat faţa într-un surâs adipos: 

— Mă cunoşti bine, prietene! Aş gusta ceva stomac de cimpanzeu! 
Tipii din localul ăsta sunt nişte specialişti... 

Rufinus a pufnit în râs şi a făcut semn lui Epornus să comande 
mâncarea: 

— Sper că stomacul de cimpanzeu merge cu vinul de Rhenus pe 
care tocmai l-am comandat! s-a uitat el cu coada ochiului la Wu Chen. 

— Stomacul de cimpanzeu merge şi cu urină fermentată, dacă vrei 
să ştii! a hohotit chinezul. 

Rufinus s-a înveselit şi a privit după Epornus care se aplecase peste 
tejghea, vorbind cu unul dintre ospătari. Pentru tânărul Eutherius 
însă, sclavul se afla într-o realitate secundă. De fapt, se întreba: „Cum 
dracu' îşi obţine Amphiaraos informaţiile din clădirea Bursei?” Se 
întreba asta, în timp ce unul dintre clienţi dădea la maximum 
gramofonul. Congas şi castanhas ritmate de sythare din Noua Atlantă 
de Sud. Carold de Santaana. Dar, Rufinus stabilise odată pentru 
totdeauna că era bătrân. Un bătrân care n-are nevoie de muzică, mai 
ales când timpul îi zboară din mână. 

— Poate că are nişte oameni în complex! a riscat Rufinus o 
explicaţie. Poate că ăia îl anunţă imediat de modificările cursurilor. 

Obezul a clătinat din cap: 

— Cum? Am urmărit telecomunicaţiile! Nimic! Am urmărit ieşirile 
diverşilor tipi din complex. Nimic! Parcă ar fi magie! 

— Dar curierii care vin la Bursă? Ei cum intră în contact cu 
bătrânul? Pe ei nu i-ai urmărit? s-a interesat Rufinus. 

Wu Chen s-a aşezat mai bine în scaun şi şi-a sprijinit coatele de 


masă, scotocind cu ochii săi unsuroşi în figura lui Rufinus. 

— Aşa deci, a început chinezul. Curierii lui Amphiaraos au un 
program special. Sunt angajaţi prin interpuşi să stea acasă între 
anumite ore. Dacă primesc vreun mesaj, prin luxofor sau cymbalofon, 
pornesc imediat spre complexul Bursei. De obicei, lui Eutherius nu-i 
sunt necesare mai mult de şapte-opt minute pentru a face să parvină 
un mesaj la Bursă! Şi asta, drept răspuns la o modificare de curs... 
Nimeni n-a reuşit să-şi dea seama cum mă-sa comunică el atât de 
repede! a pufnit Wu Chen, preocupat. Apoi, realizând că vorbise urât 
despre ascendenţii lui Rufinus, a bâiguit o scuză, deşi nu era obişnuit 
să-şi ceară scuze: Iertaţi-mă, domnule! Dar asta e realitatea. Tatăl 
dumneavoastră ne suceşte pe toţi, aşa cum vrea el. D'aia m-am enervat 
şi am vorbit necuviincios. 

Rufinus a strâmbat din nas. Chelnerul apăruse cu mâncarea 
aburindă. L-au aşteptat să pună tăvile pe masă, să toarne vinul de 
Rhenus în cupe, după care, Rufinus a repetat: 

— Şapte-opt minute... În şapte-opt minute, tata primeşte informaţia 
de la Bursă şi dă un răspuns adecvat... Trebuie să locuiască pe undeva 
prin apropierea complexului! 

— Am făcut nişte calcule, plecând de la timpul necesar parcurgerii 
drumului dintre complex şi locul prezumtiv în care s-ar afla casa lui 
Eutherius. Cum să spun... am făcut o hartă a perimetrului Bursei. Am 
calculat viteza medie a curierilor şi am trasat linii pe străzi, pornind 
de la complexul Bursei... 

— Poftim? a zâmbit Rufinus. O gândire surprinzător de corectă... 

— Poftim? l-a imitat Wu Chen, devenind brusc serios. Dar ce 
credeai? Ca să trăieşti în West Elephantina, trebuie să gândeşti 
totdeauna surprinzător de corect. Aşa deci, — a reluat el — am trasat 
linii, pe toate străzile care pleacă de la complexul Bursei. Înţelegeţi? 
Distanţele pe care le poate parcurge un curier în şapte-opt minute... 
Ei, şi într-un perimetru corespunzător celor opt minute de deplasare, 
se află 14 553 de locuinţe închiriabile. Plus 810 proprietăţi 
particulare. 

— Câte?! a exclamat Rufinus, înecându-se cu vin. În timp ce 
Epornus se repezea să-l şteargă cu un prosop, Wu Chen a continuat, 
imperturbabil: 

—E cea mai aglomerată zonă a West Elephantinei. E practic 
imposibil să ai un control asupra rezidenţilor, a conchis el. 

Rufinus s-a lăsat pe spate, sprijinindu-se de spătarul scaunului. Se 
uita, rătăcit, prin tavernă. Emigranţi din toate colţurile Imperiului, 
jerpeliţi şi beţi, comentau ponturile pe care şi le puteau vinde unii 
altora. Discutau despre afacerile care se făceau în Noua Atlantă. Mine 
de aur şi de argint, bitum şi asfalt, câmpuri diamantifere, tutun şi 
arbori de latex... 


— Înţeleg că Bursa e înţesată de oameni de-ai tăi... a reflectat 
Rufinus cu voce tare. 

— Tot t oraşul e înțesat cu oamenii mei! a declarat grăsanul, 
zâmbind larg. Ochii i se cufundaseră de tot în faţa lucioasă, în timp ce 
se uita satisfăcut la cei doi comeseni. Ia uite de ce sunt în stare, părea 
să le zică. 

Figura lui Rufinus a înflorit într-un surâs. Învăţase să se folosească 
de oameni ca Wu Chen. Nu degeaba insistase Amphiaraos atât de mult 
asupra educaţiei sale. Cu două puncte de sprijin, puteai face orice din 
tipii ca Wu Chen. Cu bani şi cu linguşirea orgoliului lor de indivizi 
pragmatici ai junglei stradale. 

Era o chestie la care Rufinus se pricepea de minune. Chinezul nu era 
Soshanna. El nu-şi imagina că are de-a face cu un boşorog de 34 de 
ani. În faţa lui Wu, Rufinus era solvabil din toate punctele de vedere. 

— Înseamnă că avem o singură posibilitate de a-l depista pe 
Amphiaraos, a spus Rufinus, aplecându-se peste chinez. Inventăm o 
afacere la Bursă... cu ajutorul oamenilor tăi de acolo... 

Îi vorbea în şoaptă, obligându-l pe Wu Chen să-şi plece urechea, 
întinzându-se peste masă, cât era de gras. 

— Cum adică, să inventăm o afacere? Ochii piezişi ai chinezului 
deveniseră rotunzi de mirare. 

— Bineînţeles! Să inventăm o afacere. Oamenii tăi vor impune nişte 
preţuri care vor varia foarte rapid, într-o afacere în care vom constata 
că bătrânul este interesat. Îl vom obliga la comunicări numeroase, ca 
să stăpânească afacerea. Câţi curieri poate el să trimită fără să 
săvârşească greşeli? Obligatoriu, va trimite unii care nu fac parte din 
echipele sale obişnuite. Noi nu vom avea de făcut decât să-i 
descoasem asupra modului de recrutare şi o să remontăm filiera. 
Curierii sunt firul care o să ne ducă la Amphiaraos, a explicat Rufinus. 

— Să-i descoasem? Pe curieri? Wu Chen şi-a fluturat palmele într-o 
parte şi în alta, neîncrezător. Nimeni n-a descusut vreodată vreun 
curier. Şi în plus, ei primesc de regulă mesajele la agenţia care îi 
angajează. Prin cymbalofon sau prin luxofor. Agenţia îi contactează 
apoi la domiciliu... De unde să ştie ei cine şi de unde, îi trimite? 

Rufinus a țocăit nerăbdător: 

— Ai spus că ai oameni peste tot. Inclusiv la agenţiile curierilor, nu- 
i aşa? 

— Da... a răspuns Wu Chen, ezitant. Pot să mă infiltrez şi în 
agenţii... 

— Câte mesaje poate prelua o agenţie într-un iureş nebunesc de 
tranzacţii? Mai ales dacă tranzacţiile au loc chiar la Idele lui Marte, 
când multă lume o să-şi ia liber? Agenţiile vor trebui să-i cam ia cu 
japca pe curieri, direct de la casele lor. este? 

— Mda... aşa se procedează când apar urgente... a admis chinezul, 


uluit. 

— Numai că oamenii tăi vor fi peste tot. Interceptând toate 
mesajele. Poţi să faci asta, nu? 

Wu Chen a dat din cap, cu gura căscată, zgâindu-se la Rufinus care 
mustăcea, amuzat. 

— Prietene... ai înnebunit! Praf facem Bursa! O să intre toţi în jocul 
ăsta! Aşa ceva nu se poate! a stabilit obezul. Rămăsese cu furculiţa 
suspendată deasupra farfuriei aburinde. 

— Ți se răceşte mâncarea, Wu Chen! l-a făcut Rufinus atent, cu un 
gest scurt al bărbiei. Automat, chinezul a început să înfulece, ca şi 
cum ar fi fost obligat s-o facă, privind mai departe, cu ochii măriţi, la 
Eutherius. 

— Nu se poate! a spus el cu gura plină. Se duce Bursa de râpă. 

— Ba se poate! Dacă restul de active va fi cumpărat şi negociat tot 
de oameni de-ai noştri. Fictiv, bineînţeles! Practic, doar noi şi 
Amphiaraos vom avea legătură cu afacerea asta pe care o vom 
inventa. 

— N-are a face! Şi ştii foarte bine lucrul ăsta, nu căuta să mă 
îmbrobodeşti! Preţurile or s-o ia razna... Wu Chen era din ce în ce mai 
speriat şi îmbuca grăbit, înghițind pe nemestecate, în ritmul accelerat 
al sytharului lui Santaana care zdrobea membranele gramofonului, 
amplificat în cutiile metalice de rezonanţă. 

— Mmmh... nu-ţi face probleme! Îşi vor reveni în scurt timp! l-a 
încurajat Rufinus. Am mai făcut de câteva ori chestia asta, în 
Acquitania. La Narbonna şi la Pictavi. Vreau să spun că mă pricep 
puţin la lucrurile astea! 

Rufinus se ridicase în picioare şi îl examina pe chinezul care, 
buimac, mesteca mai departe. Tam-tam-urile şi congas-urile s-au 
revărsat într-un torent bubuitor, iar Wu Chen s-a înecat cu mâncarea. 

— Nu se poate... îmi pun tot oraşul în cap! a suflat el, tuşind. 

— Dacă dăm peste Amphiaraos, oraşul ăsta de provincie te va 
ovaţiona în mai puţin de o săptămână. Numele tău va fi în toate 
ziarele şi curvele se vor lăuda că au trecut prin patul tău, mă înţelegi? 

— Curvele? a izbucnit Wu Chen în râs. Dar toată lumea ştie că nu- 
mi plac femeile! Eu... 

— Ai să vezi că o să afli despre tine că-ţi plac şi femeile şi bărbaţii! 
Mai ales, după ce o grămadă din banii mei va ateriza în buzunarele 
tale. Vei intra în lumea mare, Wu Chen! Celebru şi cu bani! N-o să mai 
trebuiască să-i mituieşti tu pe cei din administraţie, ca să fii lăsat în 
pace! Se vor îmbulzi ei să te mituiască pe tine! 

Ochii chinezului au sclipit pentru scurt timp. Apoi a întrebat, 
neîncrezător: 

— Şi dacă spulberăm Bursa? 

Rufinus s-a întins peste masă şi l-a apucat de mână. 


— Vei fi celebru şi bogat, Wu Chen! Ce-ţi pasă dacă se spulberă 
Bursa? Ce contează nişte preţuri bulversate pentru câteva zile? Dacă 
ştii să joci, vei primi răsplata cea mare! Aia după care umblaţi cu toţii 
cu ochii scoşi! 

Tânărul Eutherius i-a făcut un semn scurt lui Epornus care a scos 
din buzunar câteva minae de aur. Rarităţi ceyloneze pentru Noua 
Atlantă... 

— Un aconto! a spus Rufinus. 

Continuând să mestece, grăsanul a luat aurul în mână, cântărindu-l. 
Putea obţine oricând un preţ bun pe el. Şi asta acum, fără să facă 
altceva decât să spună „da”. 

— Şi dacă nu ţine mişcarea? s-a mai interesat el. 

— Dacă mişcarea nu ţine, o să rămâi un caraghios care umblă în 
West Elephantina după potcoave de cai morţi. Cum ai făcut şi până 
acum. 

Rufinus i-a făcut din nou semn lui Epornus, care a scos din faldurile 
togii un pachet voluminos şi greu. 

— Astea sunt ca să ne găseşti o ascunzătoare în oraş, a explicat 
nubianul. 

— Poţi să nu fii de acord, Wu Chen, a mai spus Rufinus, frecându-şi 
colțurile gurii cu degetele. S-ar putea ca oferta mea să nu te 
intereseze! 

Chinezul a scuturat din cap, ca şi cum şi-ar fi revenit după o 
lovitură puternică. 

— Deci? l-a întrebat şi Epornus. 

Wu Chen a dat farfuria la o parte şi a rostit apăsat: 

— West Elephantina merită un circ ca ăsta! O să închiriez de pe 
acum o linie de luxofor în incinta Bursei! Va trebui să comunicăm 
rapid cu oamenii noştri de afară! Când ai de gând să dai foc bombei? 

— La Idele lui Marte! În ultima zi a Mileniului! a zâmbit Rufinus 
subtil şi a întins mâna spre Wu Chen, care dădea mereu din cap, 
mestecând în gol. Păstrând ritmul Afro al melodiei care nu se mai 
auzea din gramofon de câteva secunde bune. 


XIV 


Auriga krishnaiţilor s-a oprit în faţa AQUILEI CINAERAEA. Rassul s- 
a dat jos şi a aruncat o privire înăuntru. 

— Perfect! Mwana e tot aici. Cu Hsing I. Puicuţa... a spus el, 
amuzat, ocupanților aurigii. 

— Coboară, Aelia! s-a auzit dinăuntru vocea lui Sapor. A scos capul 
pe fereastră şi s-a uitat la Rassul. Eu nu prea mă pricep la chestiile 
astea... crezi că cinci ore îi sunt suficiente Aeliei? 

Rassul a izbucnit într-un râs zgomotos: 

— Mda! Bursa se deschide peste cinci ore, într-adevăr! Suntem în 
mâinile ei! a comentat, apucând-o pe Aelia de braţ. Tu ai grijă de 
Rustam, Sapor! De Mwana ne ocupăm noi! a încheiat, înclinându-se în 
faţa coreligionarului. Cu mâinile împreunate în faţa pieptului. 
Şifonând sarongul portocaliu. 

Sapor a privit plictisit peste clădirile încărcate cu ornamente grele, 
care anunțau că până la schimbarea Mileniului nu mai rămăseseră 
decât 21 de ore. 

— Totdeauna mi-am imaginat că voi petrece în linişte ziua asta. 
Făcând bilanţuri... filozofie subtilă, pricepi? a remarcat el obosit. 

— În cazul ăsta, tot e bine că ai obţinut de la şef să-l iei tu în 
antrepriză pe Rustam şi să mă laşi pe mine cu Mwana... N-aş putea 
spune că-mi displace schimbul! a râs Rassul vulgar. 

— Asta-mi mai lipsea! Să dau roată unei dezaxate în ultima zi a 
Mileniului! 

Sapor a făcut un semn vizitiului care a pornit auriga, derapând 
pentru câteva clipe. Dar caii şi-au înfipt potcoavele cu colţari în polei 
şi au clintit vehiculul. Au dispărut printre burţile moi ale ninsorii. 
Roţile sunau înfundat pe stratul moale de zăpadă, sfârâind uşor în 
scântei albăstrui care reflectau lumina felinarelor. Braţul înfăşat în 
cutele portocalii flutura pe geamul deschis, dizolvându-se în cortinele 
de fulgi. 

cât naiba o să facă până în carltonia boulevard?/ nu mai mult de 15 
minute/ să-l păcălească pe rustam/ o mână întinsă de fraţii krishnaiţi/ 
dumnezeu e în toate/ frăţia/ 

Prostii! a zâmbit Rassul în sinea lui şi a privit-o pe frizona înaltă, 
solidă, înfăşată în sarong. Cheală. Ca toţi coreligionarii ei krishnaiţi. 
Cu un tatuaj înfăţişându-l pe Shiva Distrugătorul, pe obraz. Verde şi 
roşu, îşi întindea cele opt braţe de la bărbie până la tâmpla dreaptă. 

— Să intrăm! Să ne ocupăm, fiecare, de ce ne pricepem cel mai 
bine! i-a făcut el cu ochiul Aeliei. 

Ştia că Mwanei îi vor luci ochii la vederea acestui sex ambulant care 
era frizona. În plus, spera că Aelia va fi în stare s-o domesticească de 


tot pe agenta de bursă în răstimpul care mai rămăsese până la 
deschiderea operaţiunilor. 

În definitiv, la altceva nici nu mai aveau cum să spere. 
Evenimentele erau deja lansate. Sorţii vor arăta dacă făcuseră un plan 
bun. 

— Ai cânepa noastră la tine, sper! s-a mai asigurat Rassul înainte de 
a intra în local. AQUILA CINAERAEA în caractere gotice turcoaz. 

Aelia a părut că strănută uşor şi a scos din sarong două tablete 
negre, de forma unor minae egiptene. 

— Sunt suficiente? a întrebat. 

— În regulă, a aprobat Rassul. Bineînţeles că sunt suficiente! Am 
nevoie de o Mwana cu creierul funcţional în cursul tranzacţiilor... nu- 
mi trebuie o minte dizolvată! 

— Mda. Nu ne trebuie o minte dizolvată, a aprobat Aelia. 

Gălăgia din local scăzuse simţitor în ultima oră şi jumătate. Trupa 
de muzicanți se lansase în interpretarea unor piese lascive. Cymbalele 
şi xylofoanele se auzeau lemnos, insistent, umplând încăperile 
tavernei. Nimeni nu mai dansa, deşi, în mod normal, ritmul insidios ar 
fi adus o grămadă de inşi pe ring. 

Se refugiaseră cu toţii pe canapelele lipite de pereţii din bârne 
negre. Togi amestecate cu djellabale, pelerine chinezeşti viu colorate 
şi sari-uri hindu, pantaloni franconi haine răstignite pe jos, desfăcute 
obscen, făcute sul printre blănurile pătate de cameleopard. Lămpile 
care răspândeau o lumină parfumată, galbenă. 

Şi mirosul. Cânepă, pulberi orientale, ierburi numidiene. 

— O să guste... o să guste... a zâmbit Aelia, respirând adânc. 

— Gustă orice. La ora asta, Mwana a dat pe gât şi câteva degetare 
cu praf de Tibet. Plus cânepa de Taurus cu care a semnat deschiderea. 

Aelia a scuturat din cap. 

— Păi, dacă-i mai dau şi eu cânepa noastră, negresa asta o să cânte 
pe mai multe voci în timpul tranzacţiilor. O să încurce toate cifrele de 
la Bursă. 

— În nici un caz. Dimineaţa, înainte să plece la complex, îşi dă de 
fiecare dată un brânci cu pastă somaleză. Pricepi? 

— Pricep că în câteva luni Mwana asta o să zacă cu burta umflată 
pe trotuar. Asta pricep. 

— Ce-ţi pasă? De poimâine, Mwana nu va mai fi decât o poveste 
despre o agentă de Bursă. Ce-ţi pasă cum o să crape? a întrebat Rassul, 
scârbit. S-a îndreptat spre cea mai apropiată bancă Uite-o! 

Mwana stătea cu ochii pe jumătate închişi sub trupul galben al lui 
Hsing I care, obosită şi ea, îşi mai trecea din când în când mâinile 
peste pielea închisă la culoare. Rassul s-a aplecat spre agenta de bursă, 
şoptindu-i: 

— N-ai dori acum o fată care gungureşte Hare Krishna? Una pe 


potriva dimensiunilor tale? 

Mwana a întors capul cu lentoare şi a privit spre cei doi. A întins 
braţul drept, ca un orb care nu-şi găseşte drumul, şi l-a insinuat pe sub 
faldurile sarongului frizonei. Apoi, a zvâcnit brusc, alunecându-şi 
mâna şi mai mult pe sub materialul portocaliu. 

Zâmbea: 

— O carne simpatică, a răsuflat ea spre Rassul. S-a întors către 
Hsing I: Tu nu mai pleci odată, păpuşă? 

Chinezoaica s-a strâmbat de furie şi s-a repezit cu dinţii în umărul 
negru. Mwana s-a încordat toată şi a plonjat mâna rămasă liberă în 
părul lui Hsing I, zgâlțâindu-i capul în toate părţile. 

Aelia a pufnit în râs şi s-a aplecat spre canapea. A săltat între braţe 
trupul micuţ al chinezoaicei şi s-a răsucit uşor într-o parte, lăsând-o să 
cadă pe pardoseală. 

— Dispari! i-a spus cu un aer plictisit, privind apoi din nou la 
Mwana, galeş. 

— Hare Rama! a exclamat, amuzată, agenta de bursă. Cât să fie 
ceasul? 

Rassul s-a uitat la clepsidra de pe cea mai apropiată masă. 

— Trei şi cinci. 

— Mda... înseamnă că mergem la mine acasă. Avem timp suficient. 
Numai că, dimineaţă o să trebuiască să mă schimb înainte să plec la 
Bursă. 

Mwana s-a ridicat cu greutate de pe canapea. Şi-a tras pe ea 
pelerina roşie, specifică brokerilor. Modelul pe care îl cunoştea foarte 
bine orice ins care intra într-o Bursă. Cel folosit peste tot, ca o pestă a 
uniformelor ce girau conturi de la Roma la Singidunum, de la Luteţia 
la Luxor, de la Athena la Invernia... 

Rassul a ajutat-o să se îmbrace, privind cu coada ochiului la Aelia, 
care zâmbea bizar. 

— Să te sprijin? s-a apropiat Aelia de negresă. Cu un aer îndatoritor. 

Mwana a făcut un semn obosit cu mâna. Nu. Nu era nevoie de 
ajutorul krishnaitei. Se putea descurca şi singură. Deşi era beată de 
tot, după cum dedusese frizona. Cânepă de Taurus, vin vechi de Kritias 
şi pulbere de Tibet. La ce dracu' te mai puteai aştepta după amestecul 
ăsta? 

Mwana stătea îndoită de mijloc, abia reuşind să-şi prindă centura 
neagră pe care şi-a încins-o peste talie. Sânii grei îi atârnau, tonici, 
printre reverele lucioase ale uniformei. 

doi pepeni daţi cu catran/ de ce doar cu femeile?/ ce aveau ele şi n- 
aveau ei?/ bărbaţii? / 

Unul dintre ospătari s-a apropiat de agenta de bursă: 

— Nu mai staţi, domnişoară Dagbert? 

— Nu, dragul meu Flavinius. Se apropie ultima partidă comercială a 


Mileniului. Vreau să fiu cât mai proaspătă, ca să zic aşa. Iar o soră 
krishnaită e lucrul cel mai bun pentru remontare! a hohotit Mwana, 
gros. 

— les să opresc o aurigă! a spus Rassul când Mwana a terminat să se 
îmbrace. S-a întors spre uşa tavernei şi a luat-o agale, înaintea celor 
două femei. Agenta de bursă o îmbrăţişase pe după umeri pe frizona 
rasă în cap şi s-au îndreptat şi ele spre ieşire. Paşii nesiguri ai negresei. 

— Ai să plângi, Mwana! Ai să regreţi că m-ai lăsat aici... s-a auzit 
vocea lui Hsing I printre sunetele elastice ale unui solo de marimba. 

Agenta de bursă s-a întors brusc cu faţa la chinezoaica buimacă, 
urmărind-o cu curiozitate cum patina pe podea. Ameţită. Băgase şi ea 
de toate pe gură în noaptea aia şi nu era în stare să se scoale de jos. 

— Hare Krishna, Hare Hare! a spus Mwana, râzând spart. După 
care, imitând un gest masculin consacrat, a plesnit-o pe Aelia peste 
fund. 

Din stradă, cymbalele se auzeau înfundat, insistent. Aerul dospea de 
pudra albă a zăpezii. Ascuţit, ca un cuţit de oţel. Un locomobil pufnea, 
scoțând aburi, la intersecţia viei Ulpia cu Calle Venedig. Reflectând în 
tabla lucioasă firmele vopsite luminiscent pe faţade. DORRIANA 
CIGARS. 

— Marea-Ocean! a întins Rassul mâna spre port, de unde se 
rostogoleau palele de aer gheţos. În spatele lui, Mwana o cuprinsese în 
braţe pe frizonă şi îi mângâia ţeasta lucioasă şi rotundă ca o bilă de 
popice. O săruta clătinându-se, frământându-i carnea prin sarongul 
portocaliu care abia foşnea. 

O aurigă a oprit în dreptul lor, spulberând o jerbă de zăpadă. 

— Va fi o zi bună pentru tranzacţii, a lansat Mwana spre Rassul, 
adulmecând aerul. 

— Da? s-a prefăcut el interesat. De unde naiba ştii? 

— Ninsoarea! a făcut ea un gest larg, gata să cadă pe poleiul care 
tapisa trotuarul. De câte ori ninge, oamenii sunt tentaţi să stocheze şi 
să cumpere cât mai mult... Un reflex al perioadelor petrecute prin 
peşteri. Probabil... 

ca şi cum n-ar fi fost convinsă de ce zicea/ cânepa şi pulberea de 
tibet/ 

— Crezi? a întrebat-o Rassul, cu o mină bizară. De parcă... 

Dar Mwana nu mai era atentă la Rassul. Glisa uşor către aurigă. 
Reflectând în pelerină lumina felinarelor cu gaz aerian. 

— Să plecăm! a zis. 

A ajutat-o pe Aelia să urce şi să se aşeze confortabil pe pernele moi. 

— La ce oră vă iau? a întrebat Rassul. 

— Vino pe la opt — opt jumate, Rassul! Altfel, nu-ş' dacă sunt în 
stare să mă târăsc până la Bursă... s-a mai auzit vocea Mwanei. 

Auriga a pornit pe străzile iluminate ale West Elephantinei. Printre 


chiotele chefliilor din Cartierul Central. Chiotele şi cymbalofoanele 
amplificate în cutiile de metal. 

— Bineînţeles că am să vin, a murmurat Rassul în spatele aurigii şi a 
făcut stânga împrejur. Fii sigură că am să vin! 


XV 


Lansaţi pe urmele lui ca nişte hăitaşi de rasă. Îi adulmecau semnele 
răspândite prin Imperiu. Conturi. Mărfuri. Minae. Guvernatori dirijaţi 
din umbră. Erau pe urmele sale, iar Amphiaraos îi vizualiza bine pe 
toţi. 

În primul rând: Rufinus. Avea de gând să declanșeze o operaţiune 
fictivă la Bursă. Să-l atragă într-o licitaţie nebunească şi să-i epuizeze 
rezervele de curieri. Un plan inteligent, o echipă solidă: oamenii lui 
Wu Chen, nişte traficanţi şmecheri care împânzeau zi şi noapte 
complexul Bursei. 

Recunoştea în el pe adevăratul moştenitor din familie al puterii 
Eutheriilor. Virgilius, fiul mai mare, era mereu cufundat în studiul 
comparativ al discursurilor senatoriale şi în dirijarea problemelor 
administrative. „Bunul public”, i-a trecut prin cap lui Amphiaraos. 

Pentru Virgilius, banii nu erau decât mijlocul prin care putea să 
pună pe picioare o structură administrativă eficientă. Cu condiţia să n- 
o conducă el. 

Nu. Virgilius ştie doar să aplice decizii. Nu are puterea să le şi ia. 
Totdeauna a detestat să ia hotărâri în problemele importante. Fie că-l 
priveau, fie că-i implicau pe alţii... 

— Aşa că, Rufinus este cel care mă moşteneşte! a şoptit Amphiaraos, 
privind absent pe fereastră. 

Varrus l-a întrebat: 

— Dacă ai stabilit că Rufinus te moşteneşte, de ce nu-i oferi 
Însemnele, pur şi simplu?... 

— Ştii bine că nu pot face asta! a ripostat Amphiaraos. Mi-am 
permis doar să-i dau o mână de ajutor. Când le-am eliminat pe cele 
două femei, când i-am ametit pe amicii de la Roma şi când l-am aiurit 
pe persanul care se tot ţine după el! Un încrezut! a clătinat 
Amphiaraos din cap, amintindu-şi de Rustam. 

— ... şi când l-ai făcut să câştige o zi! a surâs Varrus. 

— Da. L-am făcut să câştige o zi. L-am iertat de o zi din viaţă, a 
murmurat Amphiaraos. 

Obosit, s-a aşezat pe cel mai apropiat scaun. Gura i se transformase 
într-o dungă îngustă, dreaptă, în timp ce ochii vioi, închişi la culoare, 
urmăreau tabla de şah închipuită de dalele de marmură. 

În afară de Rufinus, îl mai vâna secta aceea extrem orientală. 
Krishna? Hare Krishna? Aşa se denumea? Aşa îşi imaginau că îl 
cheamă pe Dumnezeul lor? religios vorbind, erau un fel de imbecili, 
asta erau toţi indivizii ăia drapaţi în saronguri portocalii. 

Şi ei puseseră pe picioare un plan detaliat. Sperau să obţină date 
despre el de la curierii care vor intra în biroul Mwanei. Cum vor pune 


mâna pe vreun rezultat, îl vor trimite prin luxofor la Rassul (ăsta ştia 
să dea din coate! îl înlocuieşte pe mai slabul Sapor dintr-un punct 
nodal al operaţiunii... semăna cu Rufinus, oarecum...). 

Rassul era cel care trebuia să iniţieze căutarea efectivă a lui 
Amphiaraos cu ajutorul fraţilor krishnaiţi, să-l găsească (dacă va 
putea) şi să-l înlocuiască... pe El, pe Amphiaraos... 

— Hare Hare! a spus Amphiaraos şi a pufnit în râs. Chelioşii 
progresaseră mult în ultimul timp. Dacă n-ar fi căzut şi ei pe panta 
asta pragmatică (cum făcuse toată lumea de vreo două secole şi 
jumătate încoace) puterea Eutheriilor chiar că ar fi fost ameninţată. La 
modul cel mai serios. 

Şi poate că acum, nu un Eutherius ar fi fost cel care se întreba cui 
trebuiesc transmise Însemnele. Vreun chelios în sarong portocaliu şi-ar 
fi holbat ochii, şi-ar fi pus pâlnii în urechi şi ar fi plătit o grămadă de 
oameni ca să studieze grupurile ieşite la vânătoare. 

Dar, krishnaiţii nu-şi continuaseră linia iniţială de dezvoltare. Din 
cauza asta, Amphiaraos putea să se gândească acum la toate astea. 

ah, nu care cumva să vă imaginaţi că discuţia de mai sus n-ar mai fi 
avut loc/ că ar fi fost ştearsă/ e o nuanţă/ conversaţia tot s-ar fi 
purtat, numai că alţii ar fi fost cei care ar fi spus cuvintele.../ sunt 
sigur de asta/ voi nu credeţi că discuţiile sunt cam aceleaşi/ dar că 
apar mereu alţii care le schimbă ordinea propoziţiilor şi a frazelor/ 
numai că, iată! eu sunt cel care vă povesteşte acum/ şi asta, din cauză 
că lucrurile s-au petrecut după tipicul lor cimentat în trecut/ adică: 
nici krishnaiţii nu scăpaseră de pegra care macula tot ce atingea/ mă 
refer la finanţe şi pragmatism/ era suficientă o boare care să miroasă a 
minae, talanţi, sau a cuvântul necesar, şi totul se ducea de râpă/ toată 
şandramaua se ducea de râpă/ deşi, el unul, amphiaraos, se străduise 
din răsputeri să menţină lumea conform canoanelor iniţiale/ 

— Bine că Rufinus a băgat la cap tot ce l-ai învăţat de mic! a 
constatat Varrus, clătinându-şi creasta îngustă de păr care i se ridica 
din creştet. Un papoose care a ascultat de bătrânul sachem... 

— Mda... n-ar strica să fie el acela... m-aş simţi mândru de stirpea 
mea. Dar întâmplările din jurul nostru sunt mult mai grave decât 
simpla transmitere a puterii într-un trib Algonquin, nu te supăra că ţi- 
o spun, dragul meu Varrus! 

Amphiaraos zâmbea hidos, ca un bătrân care nu-şi mai putea 
stăpâni mimica. Dinţii i se dezgoliseră. Ruşinos. Prevestirea hârcii care 
va deveni în câtva timp. Luni? Ani? puţin probabil să dureze atât de 
mult. 

— Eutherii! Cred că au suficiente motive să fie mândri de ei. Nu? 
Chiar dacă Însemnele nu vor mai fi moştenite de unul de-al lor! 

Amphiaraos l-a examinat pe Varrus Aemianus Lupus. Nici tonul, nici 
mimica lui nu exprimau linguşeala. Nici ironia. Şi asta era bine. 


Pentru că bătrânul Eutherius devenise prea bătrân ca să mai suporte 
altceva decât constatările pure. Exprimarea sentimentelor i se părea o 
operaţie obositoare şi contraproductivă, indiferent din partea cui ar fi 
venit. 

Dar un Algonquin, ai cărui bunici umblaseră în mocasini, 
învârtindu-se în jurul unor wigwam-uri de piele argăsită, nu învățase 
încă funcţia socială a linguşirii sau a ironiei. Ştia doar să fie devotat. 

Mai era grupul lui Hippias, Mallobaudes şi Iulianus. Reprezentat 
aici, în West Elephantina de Rustam şi agenţii trimişi de Cornelius 
Agricola în stradă. Să se plimbe prin frig şi prin vântul de Marte ca să 
intercepteze mai devreme mesajul adresat prin luxofor lui Rassul. 

Romani, aidoma lui Amphiaraos. Raţionali până peste poate. 
Găsiseră un limbaj universal acceptat. Primii care îl găsiseră, de altfel. 
Finanţele. Şi, din cauza asta, se simțeau răspunzători pentru progresul 
social. 

Numai că Eutherius ştia foarte bine care era treaba cu progresul 
social. „Un microclimat care îmbracă individul din ce în ce mai bine. 
Haine uşoare şi călduroase. Case mari şi călduroase. Comode. Un 
teritoriu individual mai sigur. Mai puţin expus intemperiilor şi 
atacurilor...” 

— Nu-i aşa, Varrus? a întrebat el ca şi cum gândise tot timpul cu 
glas tare. 

— Poftim? Nu înţeleg! chiar că nu deprinsese funcţia socială a 
prefăcătoriei! Un altul ar fi răspuns: „Bineînţeles! Bineînţeles!”. Dar 
generalul avea în continuare mutra mirată. Clătina din cap, făcând ca 
ciuful să i se balanseze uşor. 

— Nu înţeleg! a repetat Varrus. 

nervos/ crede că-l iau peste picior/ pe un algonquin să nu-l iei peste 
picior/ uită şi devotament şi tot/ asta fusese de mult/ când legiunile 
ocupaseră noua atlantă/ acum începuse deja pervertirea lor/ 

— Nimic, a spus Eutherius. Era bătrân şi obosise să tot dea 
explicaţii. „Circulaţia rapidă a informaţiei” a mai găsit el un element 
prin care Hippias şi Mallobaudes şi alţii ca ei, justificau că, de fapt, 
progresul există. 

Ce nu ştiau Hippias & Mallobaudes era că informaţia putea fi 
absorbită doar într-o anumită cadență. Într-un anumit ritm. Tot ce 
părea viteză şi acumulare crescută de informaţie, era stocat de indivizi 
într-un mod cu totul şi cu totul dezechilibrat. „Tipi incoerenţi.” Mda, 
despre asta era vorba. Tipi care se dezaxau pe măsură ce erau 
bombardaţi informaţional. Dezaxaţi. Din ce în ce mai imorali. 

Ca şi Algonquinul din faţa lui. Devenit general roman al trupelor de 
pe Coasta de Est, uitase de strămoşii săi, uitase cum să caute o urmă în 
pădure, uitase de dansurile seminţiei lui. Păstra, reflex, câteva urmele 
ale tipului de comportament specific tribului său. Dar, nepoţii lui nu 


vor mai avea nici atâta lucru de care să se agaţe. 

Slavă Domnului! Slavă Domnului! Bine că Eutheriii reuşiseră să 
blocheze până acum dezvoltarea prin electricitate şi plastic! Altfel, 
omenirea de acum, de la sfârşitul Mileniului al II-lea, ar fi fost un 
ospiciu planetar! 

— Dar nu mai am puterea să-i ţin în loc! Nu mai am puterea! s-a 
întors Amphiaraos trist spre Varrus. 

Generalul a ridicat din umeri: 

— Nu ăsta e motivul pentru care ai declanşat competiţia asta sui 
generis? 

— Ba da! a aprobat Amphiaraos ţuguind buzele. Dar nimeni n-o să 
mai poată să ţină lucrurile astea în loc. Îmi pare rău... 

Varrus s-a scărpinat în palmă, prefăcându-se absorbit de gestul său 
inutil. Ştia însă că acest Manitu din faţa lui îl putea citi perfect. 
Pudoarea. Pudoarea de a nu formula lucrurile evidente. Dar Manitu o 
să vadă cât de milă îi era de el. Prin ochii lui negri. 

— Fi... haide, haide! a spus Varrus cu voce înceată. 

Eutherius se încruntase însă. Se gândea iarăşi la grupurile care îl 
vânau. Gravitau, în acest moment, în jurul Mwanei. Mwana care era 
linia de start a ultimei probe la care îi supunea, prin vrerea Lui 
supremă, Amphiaraos Eutherius. 

A privit spre ecranele aglomerate în peristilul său micuţ. Locuia în 
mijlocul West Elephantinei, într-o insula rătăcită printre proprietăţi 
exuberante. La zece minute de mers pe jos de Bursă. N-ar fi putut să-şi 
permită luxul unei proprietăţi întinse fără riscul de a fi descoperit. 
Câteva apartamente modeste prețul puterii absolute. 

A deschis ecranul care îi arăta sala mare a Bursei, goală la această 
oră. A privit apoi pe un alt ecran. Înfăţişa camera Mwanei, unde cele 
două femei se rostogoleau printre blănurile catifelate de urs arctic. A 
comutat, şi pe ecran a apărut Rustam, care începea să-şi recapete 
vederea în camera sa de pe Carltonia Boulevard. Desluşea, ca prin 
ceaţă, inscripţia violetă de pe faţada de vizavi: 

SEMINOLE-HOROWITZ BANCA CEA MA 

Atât reuşea să vadă. 

Pe un alt canal, Rassul făcea ultimele pregătiri în clădirea Hare 
Krishna. Mai departe, tocmai în Novum Naucratis, subprefectul 
Cornelius dădea ordine unor agenţi, fluturând un dosar deasupra 
capului. În fine, ascuns undeva în Cartierul Central, Rufinus fuma, 
gânditor, în pat. 

— Ce vechime au înregistrările? a întrebat Amphiaraos. 

— Între 30 şi 57 de minute, a răspuns unul dintre tehnicieni. Vreţi 
să dezvolt? 

— Nu. Nu e nevoie... Vezi, Varrus? Ei mi-au scăpat din mână. Cu 
toţii! s-a întors Amphiaraos spre general Singurul lucru pe care îl mai 


pot face acum, e să-i studiez şi să aflu cum au de gând să acţioneze. 
Pentru ca să mă pot folosi de puterea mea de a inventa substanţă, 
spaţiu şi timp. Mi-au scăpat de tot de sub control. Niciunul dintre 
strămoşii mei n-a bănuit că se va ajunge aici... nenorocirea e că lumea 
a devenit din ce în ce mai autonomă! 

— Şi lipsită de etică! De aceea, dacă îmi permiţi, eu aş fi oferit 
însemnele de la bun început, lui Hippias. Dintre toţi, este cel mai 
respectuos faţă de legile instituite! a replicat Varrus, urmărind cu 
privirea un ecran în care, patronul marelui concern de comunicaţii, 
făcea abluţiuni rituale Îmi pare rău că ţi-o spun direct, mai ales că 
Rufinus e şi el implicat în joc. Dar, am văzut că încă nu eşti sigur pe 
el. Iartă-mi sinceritatea! 

Amphiaraos şi-a frecat colţurile gurii cu inelarul şi cu degetul gros. 

— Câtă vreme l-am pus şi pe el la încercare, e clar că nu sunt sigur 
pe el. E sângele meu şi m-aş bucura să câştige. Cu ajutor cât mai puţin 
din partea mea... a zâmbit bătrânul, făcând cu ochiul spre general Cât 
despre Hippias, ai dreptate până la un punct. Hippias este într-adevăr 
strict. Dar asta nu e sinonim cu a fi moral! a stabilit Amphiaraos. 

Varrus a zâmbit, a scos un evantai de sub pelerină, l-a deschis şi şi-a 
aprins o ţigară în spatele foliilor din hârtie fină de Yedo. 

Respectuos. Să nu-l jeneze flacăra brichetei pe acest Manitu din faţa 
sa. 

— Cine crezi că va ajunge aici cel dintâi? 

Bătrânul a zâmbit, Ar fi vrut să clipească mai des. Să sugereze 
cumva că este emoţionat. Dar, spre groaza lui, îmbătrânise de tot. Nu 
mai era în stare nici să se emoţioneze. Nici când trăia evenimente cu 
adevărat fundamentale! 

— Dacă aş fi avut puterea străbunilor mei, aş fi ştiut cine va fi 
primul. Aş fi estimat corect şi n-aş mai fi recurs la competiţie ca să văd 
cine e cel mai efectiv! Totuşi, n-am cum să nu constat că tot Rufinus a 
fost cel mai sistematizat. A elaborat un plan minunat! Dar, planul cel 
bun nu garantează succesul acţiunii. 

— Păcat că e şi cel mai imoral dintre toţi, a constatat Varrus. 

Ochii lui Amphiaraos au părut că patinează în orbite. Unde greşise 
cu Rufinus? Ce naiba făcuse de-l scăpase din mână, tocmai acolo unde 
era mai important? 

— Cât ne-a scăzut puterea! Nu mai putem influenţa în mod serios 
nici măcar progenitura noastră, a supus el sacadat, privind la 
ninsoarea iluminată de lămpile turcoaz. Masa de fulgi de zăpadă se 
târa peste West Elephantina Mda. Numai că trecerea Însemnelor pe 
care o voi oficia azi, va fi însoţită de o nouă condiţionare. Sper să 
corecteze în timp dezastrul ăsta în care înotăm Eutherius s-a îndreptat 
de spate şi a bătut cu degetul în geam: Ninge, domnule! Nu se încurcă! 

Au pufnit amândoi în râs, ca de o întorsătură de frază de care ştiau 


doar ei. Varrus a privit la ceasul de pe fundul havuzului. 

— Au mai rămas doar două ore până la deschiderea operaţiunilor 
bursiere. Dacă n-aş şti cine eşti, acum m-aş ruga la zei. Să facă în aşa 
fel încât să câştige cel mai merituos să poarte Însemnele! 

Amphiaraos s-a răsucit să-l privească pe Varrus şi a răspuns, râzând 
cu poftă: 

— Ca un adevărat roman! Ai vorbit ca un adevărat roman. Civis 
Romanum sunt! a făcut o pauză, după care a continuat: Din păcate, în 
ceea ce-i priveşte pe zei, ai avut dreptate. Se pare că suntem doar un 
club cu circuit închis. 


XVI 


Încă două ore şi se va deschide Bursa! a gândit Aelia, privind la 
trupul de abanos pe care învățase să-l controleze. Dar asta nu era 
suficient. Următoarea treaptă era s-o domine pe Mwana astfel încât 
mintea şi corpul ei să devină total dependente de gesturile frizonei. 

Mwana nu renunţase încă la atitudinea ei masculină. Îşi explora 
meticulos partenera, o săruta şi se mişca adoptând poziţiile unui 
bărbat orgolios, mândru de toate femeile pulverizate prin somiere. 
Conştientă că alimenta mitul referitor la geniul ei bursier, cel căruia i 
se putea permite să derapeze în perversiune. Pentru că, pe vremea aia 
ciudată de dinainte de schimbarea Mileniului, se spunea aşa: 
perversiune. Deşi, în fond, era doar altceva. 

— Ce dracu' mi-a mai adus-o Rassul pe prăpădita de Hsing I? Mi-e 
mult mai bine cu tine! De ce n-ai venit de la bun început? 

— Am avut de lucru până târziu la comunitate. Pregătim noaptea de 
mâine. 

Mwana a râs sănătos. 

— Sunt fericită că am prins noaptea asta. Nu ştiu de ce, dar, de când 
mă ştiu, sper la o întreagă nebunie cu ocazia asta... aşa, ceva ca o 
veselie fără margini. Ca şi cum aş lua cânepă şi pulbere de Tibet şi aş 
sta cu o tipă ca tine! Totul în acelaşi timp! 

Aelia s-a urcat peste trupul negru ca păcura de Sâr-Daria şi a ridicat 
mâna făcută pumn, fluturând-o deasupra ochilor agentei de bursă. 

— Te interesează aşa ceva? 

Negresa şi-a micşorat ochii: 

— Ce-i asta? 

— Sărută-mă, şi-am să-ţi dau! Numai, sărută-mă! 

Mwana a îmbrăţişat umerii albi şi şi-a cufundat capul, clătinându-l, 
sub figura spelbă. 

— Cred că acum te iubesc, albo! a spus, languros. Dar nu la aşa ceva 
mă aştept de la noaptea care urmează... 

— Ştiu ce vrei să zici. Doreşti ceva simplu. O bucurie curată, nu? Ca 
o purificare, nu? Ca o lipsă de probleme. 

Mwana Octavia Dagbert a dat din cap. 

— Da. Da. Ca şi cum m-aş naşte din nou. 

— Bine. Înseamnă că nu vrei cânepa mea... s-a prefăcut Aelia 
bosumflată şi s-a rostogolit pe o parte, întinzând mâna spre sarongul 
întins lângă pat. Schiţând că doreşte să pună tabletele la loc. 

— Nu fi proastă! Asta am plănuit pentru noaptea următoare! Acum 
sunt cu tine şi vreau cânepa ta! s-a urcat Mwana pe spatele frizonei, 
sărutând-o lung şi rar pe ceafă. Aelia a gemut uşor şi s-a întors cu faţa 
în sus, sub partenera ei. ţinea mâna dreaptă făcută pumn. 


— Dă-mi! a căscat Mwana gura şi a închis ochii. 

unu/ doi/ cele două tablete au dispărut între buzele cărnoase ale 
agentei/ mwana octavia dagbert/ pentru câteva secunde încă: va mai 
fi mwana octavia dagbert/ mestecând alene cânepa de tibet/ 

Frizona a început să numere în gând, privind la ornamentele 
numidiene răspândite prin cameră. Trofee de vânătoare, scuturi de 
Tabreew, pielărie kabilă. 

patruzecişişase/  patruzecişişapte/ umbrele fine ale  ninsorii 
proiectate pe pereţi/ lumina tremurată a felinarelor/ şaizeci/ şaizeci şi 
unu/ gemetele mirate ale mwanei/ vuietul unei locomobile care 
părăsea west elephantina/ aburii locomotivei ca ceața din capul celei 
care devia treptat din mentalul mwanei ca ninsoarea de afară/ 
mississippi fred traore se tânguia într-un gramofon, la câteva camere 
depărtare/ 

— Aahh! a suflat negresa lung, clătinându-şi capul. 

Gata. Sosise momentul. Mwana Octavia Dagbert se dizolvase ca un 
cub de gheaţă într-un bol cu cerneală de Yedo. 

— Hare Krishna! a spus Aelia, privind fix la ce mai rămăsese din 
Mwana. La corpul ei, adică. I-a cuprins mijlocul cu braţele şi a săltat-o 
de pe sofaua îngropată în blănurile albe de urs arctic. A răsturnat-o 
sub ea şi, fără a-i da timp să gândească, şi-a cufundat faţa de-a lungul 
curbelor tuciurii: 

— Hei... mmhh... ce faci? s-a împleticit limba negresei. Încerca să se 
ridice de sub corpul alb, dar Aelia se aştepta la aceste zvâcnete obosite 
ale unui trup din ce în ce mai îndepărtat de numele său... A fixat-o şi 
mai bine sub ea: 

— Eşti cumva creştină, dragoste? a întrebat-o, scrâşnind. 

Mwana Octavia Dagbert a părut că se restructurează. Mozaicul ce-i 
purta numele s-a adunat la loc. Pentru câteva secunde, în care a 
încercat să riposteze: 

— Termină cu joaca asta stupidă, Aelia! Ştii foarte bine pentru ce te 
plătesc! Eu trebuie să te... 

Dar ochii i s-au răsucit ca două bile de gheaţă sub pleoapele ce 
fasciculau. Mwana se pulveriza iarăşi, ca o sferă de păpădie suflată de 
o boare. A început să geamă lung, nestăpânit, arcuindu-şi mijlocul. 

— Nu mi-ai răspuns la întrebare, scumpete! Eşti creştină? a repetat 
Aelia, strivind sânii Mwanei între degete Ştii, te întreb asta pentru că 
am auzit că tipii ăştia, creştinii adică, cred într-un individ pe care îl 
cheamă Christos! Unul care e reprezentat în daguerrografiile lor într-o 
poziţie pe care o s-o cunoşti şi tu! Curând! 

Durerea a făcut ca gemetele trupului denumit Mwana până acum 
câteva secunde, să se transforme în strigăte ascuţite. S-a zvârcolit, 
încercând s-o arunce jos pe frizonă. Numai că Aelia era prea grea 
pentru a fi împinsă atât de uşor, iar fosta Mwana Octavia Dagbert se 


diluase într-o mlaştină de pasiuni rotitoare. 

Krishnaita a continuat să-i strivească în palme emisferele elastice şi 
s-a aşezat şi mai bine peste corpul agentei de bursă. 

— Înţeleg că habar n-ai de Christos, ăsta! a pufnit frizona în râs şi a 
început să parcurgă trupul Mwanei, umezindu-l cu lentoare. Ştia 
precis unde trebuie să atace pentru a spulbera de tot entitatea 
cunoscută sub numele de Mwana. O lingea, o mângâia conştiinţa 
Mwanei devenea fluidă precum magma scursă din Krakatoa. Mwana 
Octavia Dagbert care se evapora. 

— Termină, Aelia! asta a fost o reaşezare a filoanelor mentale ale 
agentei. Ştiai de la bun început ce vreau de la tine! Ce-i asta? şi-a 
adunat ea ultimele resurse. Rassul mi-a dat întotdeauna... mmh... 
ahhh... ce-am vrut! 

Dar gândurile i-au intrat în derivă, straturile raţionale i s-au 
împrăştiat pe rând, ca nişte falii tectonice care se prăbuşeau 
cataclismic, cuvintele deveneau semnale din ce în ce mai elementare, 
patinând spre onomatopee. 

Ce rămăsese din ea? un recipient de senzaţii tactile pure. Un balon 
preaplin de arcuri reflexe. 

O excrescenţă corporală a Aeliei... 

— De data asta, Rassul ţi-a oferit ce-a vrut el, a şoptit Frizona, 
lingând urechea negresei. 

— De ce faci... asta... asta... Aelia? 

— Hare Krishna Hare Hare Hare Rama Rama Rama! a răspuns 
frizona, languros. ţi-am spus că vreau să-l cunoşti pe Christos în 
noaptea asta! Aelia a coborât de pe sofa, dând în lături mâinile 
momâii negre, care căutau s-o reţină, s-a aplecat lângă pat şi a scos 
din pulpanele sarongului câteva frânghii. 

— Ce zici? Vrei să vezi cum L-au răstignit necredincioşii pe Fiul 
Omului? 

Înainte ca Mwana să răspundă, Aelia a început s-o lege de mâini şi 
de picioare. Agenta se mai opunea de formă, incapabilă de iniţiativă, 
rătăcită mental printre straturile ancestrale de colonie pluricelulară 
care ar fi emis pseudopode. Frizona o săruta pe sân, lansând-o înapoi 
în memoria regnului animal, o mângâia discret pe pubis, azvârlind-o 
în turbioanele hidrice prebiotice. 

Mineral. 

După câteva minute, agenta de bursă zăcea răstignită pe pat. O 
mumie asfaltică. Inertă. Aelia o examina cu seriozitate prefăcută, din 
mijlocul camerei. 

— Eşti un Christos perfect! Cu o mică aproximaţie. El avea 
picioarele apropiate, când l-au urcat pe cruce! Eu una, aşa am auzit! 

A privit la orologiul cu apă de pe birou. Încă 90 de minute până la 
deschiderea Bursei. Avea suficient timp ca să facă din Mwana Octavia 


Dagbert o păpuşă ascultătoare. 60 de minute pentru joacă. 30 de 
minute ca s-o trezească şi s-o pună pe linia de plutire cu pastă 
somaleză. Creierul Mwanei va funcţiona astăzi ca un metronom. 

Ultima zi a Mileniului! Cea mai bună din viaţa prăpăditei de 
negresă! Visul din copilărie, devenit realitate! 

Mai puţin senzaţia de bine care trebuia să însoţească noaptea de 
după. Puritatea regăsită, curăţenia morală şi toate celelalte. Cum 
naiba să se mai simtă Mwana curată, după ce krishnaiţii vor afla tot ce 
se putea de la curierii lui Amphiaraos, manipulând-o pe ea? Storcând- 
o în fel şi chip de tot ce ştia. 

Va fi o zi eficientă. Punct. 

Aelia a început prin a explora coapsele ca nişte lungi vine asfaltice 
de Persia. 

SEMINOLE - HOROWITZ 

BANCA CEA MAI COMPLICATĂ 

MINAE-LE VOASTRE SUNT SIGURE 

Rustam a citit inscripția violetă de deasupra insulae-i de vizavi. 
Soarele nu ieşise încă din Marea-Ocean. Zorii cenuşii, ca o tablă abia 
trasă dintre valţuri. Cerul mat în care strălucea inscripţia mov. 

— Acum văd! Văd bine, Amphiaraos! a şoptit Rustam şi a sorbit o 
gură de cafea, silabisind în continuare ca un copil care abia învaţă să 
citească: Ban-ca, Se-mi-no-le, Ho-ro... ro... witz! 

Şi-a scuturat capul de câteva ori. Încă simţea vălul gri pe ochi. Ca 
un nisip. Mă rog. Asta nu-l împiedicase azi-noapte, la doar o jumătate 
de oră după ce ajunsese la hotel, să-şi adune puterile şi să coboare la 
recepţie, să ceară un acces direct la cymbalofonul Colyseum-ului şi să 
trimită un mesaj la Roma. 

— Acces direct la cymbalofon? se mirase recepţionerul, urmărind 
mersul nesigur al lui Rustam. Unde aţi fost în noaptea asta... 
domnule? 

Accentuase cuvântul domnule, încărcându-l cu o undă de silă. Îşi 
imagina că Rustam este beat, sau în plin zbor cu aripi din cânepă, sau 
sleit de vreuna dintre fetele cu certificat de competenţă din Cartierul 
Central. Dar persanul învățase lecţia. West Elephantina era un oraş 
extrem de scump. În West Elephantina locuia Amphiaraos, în West 
Elephantina se termina vânătoarea celui de-al Doilea Mileniu, în West 
Elephantina concerta Mississippi Fred Traore, în West Elephantina se 
plăteau şpăgi şi se trăgeau tepe. 

S-a căutat de câteva ori minae germanice. Le-a numărat. Cinci minae 
care au pocnit sec pe biroul recepţiei. 

— Vreau acces direct la cymbalofon... 

— Să vă conduc! a spus recepţionerul şi s-a apropiat de Rustam, 
culegând din mers minae-le. 

— Mă descurc şi singur. 


După o oră şi jumătate, a auzit o bătaie la uşa camerei sale. N-a 
răspuns. Bătaia s-a repetat, iar vocea de pe hol a rostit în şoaptă: 

— E pentru d-na Naila Trong! Un mesaj pentru Naila Trong! 

Rustam a luat-o spre intrare cu paşi mici, pipăind obiectele din 
cameră. Aprinsese toate luminile, începuse să vadă din ce în ce mai 
bine, dar nu se simţea încă în stare să aprecieze corect distanţele. Ca şi 
cum picioarele şi mâinile i se telescopau în permanenţă: călca pe 
covorul gros când, de fapt, avea senzaţia că piciorul îi este în aer, 
atingea pereţii când, de fapt, avea senzaţia că braţele îi plutesc fără 
sens. Al naibii Amphiaraos! 

A deschis uşa şi a luat cilindrul. L-a pipăit. N-avea ştanţa Hippias 
Comcom. L-a privit, dar literele încrustate în metal nu-i spuneau nimic. 
Atunci, şi-a trecut palma peste înscris şi a înțeles: NOVUM 
NAUCRATIS - SECRETARIAT SUBPREFECTURĂ. 

— Să vă ajut, domnule? a dat mesagerul să scoată hârtia din 
cilindru. 

Rustam s-a prefăcut că se uită ţintă în ochii lui. A rămas aşa, cu 
gâtul înţepenit, ca şi cum l-ar fi sfredelit cu privirea pe noul venit, 
timp în care a extras mesajul din cilindru, l-a desfăcut şi şi-a trecut 
degetele peste el. A răsuflat uşurat. Funcţionarii ăştia n-o să se 
schimbe niciodată! Oriunde ar fi fost, fie că lucrau pentru Imperii, 
Corporaţii sau confrerii religioase totdeauna o să trimită hârtii cu 
antet, pe calc poros, cu înscrisuri tipărite în relief. 

— Cornelius Agricola ăsta al meu e un tip de rasă! a zâmbit Rustam 
acru, vorbind rar. 

— Cornelius Agricola este subprefect de Noua Atlantă, s-a simţit 
şifonat mesagerul. 

— A avut grijă să stabilească asta foarte clar! a constatat Rustam, 
trecându-şi palma peste antet, după care a mai parcurs mesajul o dată. 
Subprefectul primise instrucţiuni de la Roma. Doi agenţi din West 
Elephantina vor lua legătura cu persanul, înainte de crăpatul zorilor. 
Dispuneau de o echipă relativ puternică pentru supraveghere acolo, în 
oraş, iar Rustam va dispune de ei după bunul ei plac. Urma 
semnătura. Rotundă, de tip mereu sigur pe el însuşi. Probabil că e 
vreun gras căruia îi place să dea ordine fumând, stând răstignit în 
fotolii, cu picioarele căţărate pe masă, şi-a imaginat Rustam. 

— Câte livre trage Cornelius ăsta al tău? a întrebat persanul, de-a 
dreptul ironic de data asta. 

— Vorbiţi despre subprefectul Noii Atlante, domnule! a subliniat 
mesagerul, din ce în ce mai jignit. 

— Vorbim despre un tip care se întâmplă să fie încă subprefectul 
Noii Atlante... Întrebare: pentru cât timp? 

Mesagerul a făcut un gest brusc. Şi-a aranjat vesta britonă şi 
pantalonii largi, ridicând bărbia în sus. Nu. Nu era ameninţător. Doar 


că-şi jucase rolul de funcţionar călcat pe bătătură. 

— Răspunsul, d-le Kair! s-a răstit el. 

Rustam a scos bricheta din buzunar, a aprins mesajul trimis de 
Cornelius Agricola şi a introdus hârtia arzândă în cilindrul de metal 
ştanţat cu însemnele  secretariatului subprefecturii. L-a întins 
individului din faţa sa, care îl privea uluit. 

— Poftim! Vezi să nu te arzi! a mai spus el şi a închis uşa în nasul 
mesagerului. 

Cerul era din ce în ce mai lucios. Rece şi tăios, ca orice răsărit de 
Marte. Rustam se pregătea să citească iarăşi inscripţia promo a băncii 
SEMINOLE - HOROWITZ când a auzit bătăile la uşă. N-a răspuns. 
Bătăile în uşă s-au repetat. Chiar atunci, Marea-Ocean a scânteiat 
portocaliu. Soarele ieşea din apa cenuşie, umed, ca un submarin 
orbitor, sferic, plin cu aer stătut. 

— Un mesaj pentru Naila Trong! s-a auzit o voce de pe culoar. 

— Intraţi! a spus Rustam, pufnind în râs. De când dispăruse, Naila 
primise mai multe mesaje decât toţi anii petrecuţi în apropierea lui... 
Uite că erau o grămadă de tipi care ştiau de ea şi care o căutau cu 
disperare acum, când plecase vraişte fără să-şi lase adresa. 

Uşa s-a deschis şi doi inşi îmbrăcaţi în pelerine iberice groase, au 
intrat în cameră şi s-au îndreptat spre Rustam: 

— Venim din partea prietenului nostru comun. Eu sunt... a început 
cel mai apropiat. 

— Nu mă interesează nici un nume! l-a întrerupt Rustam. Ştim cu 
toţii foarte clar ce avem de făcut. Voi ştiţi foarte clar cum mă cheamă 
pe mine. Eu zic că asta e suficient. 

Cei doi s-au privit scurt şi au ridicat din umeri. Au ochit apoi 
fotoliile din dreptul ferestrei. S-au dus spre ele şi s-au aşezat. Unul 
dintre ei şi-a aprins o ţigară. 

Deranjează? a întrebat. 

Rustam a făcut semn că nu. Celălalt a dat să vorbească: 

— Domnul... 

— Am spus: fără nume! a repetat Rustam, nervos, după care a 
continuat: Am înţeles că dispunem de o echipă antrenată... 

— Exact! a zis primul, suflând fumul direct în ochii persanului. Dar 
Rustam a părut că nu remarcă gestul. A crezut că ochii îi joacă iar 
feste, un efect secundar al întâmplărilor de peste noapte, aşa că s-a 
uitat din nou la inscripţia violetă a băncii, scăldată de acum în rafale 
de raze purpurii ce ţâşnea din Marea-Ocean. 

— Câţi oameni? a întrebat. 

— Treizeci. 

Şi-a aprins şi el o ţigară şi a mai sorbit o gură de cafea. A revăzut în 
minte clădirile din jurul Bursei. Treizeci de inşi... Mda... 

— Pe clădirea Bursei... Putem planta pe vreunul din oamenii noştri 


pe clădirea Bursei? 

Agenţii lui Cornelius Agricola au căscat ochii. Pe clădirea Bursei? Ce 
dracu' putea face un tip căţărat pe acoperişul Bursei? 

— În principiu, da... Putem plasa un om pe Bursă... 

— Buun! În jur sunt cinci clădiri mai înalte. Ne mai trebuie câte un 
om pe fiecare dintre insulae-le astea... 

Agentul care fuma a rămas cu ţigara suspendată în aer. Închisese 
pleoapele pe jumătate şi se bătea cu unghia în dinţii de sus. 

— Se poate. Şi asta se poate. Mai rămânea cu 24 de oameni la 
dispoziţie. P-ăştia unde-i punem? 

— Paişpe străzi! Am numărat paişpe străzi care duc la Bursă. Eu nu 
ştiu care sunt străzile mai circulate. Voi trebuie să le ştiţi... Puneţi câte 
doi oameni pe străzile astea, iar pe restul, plantați câte un singur om... 

Cei doi agenţi au dat din cap. Cel care fuma s-a întins spre măsuţa 
din mijlocul camerei şi a stins ţigara. 

— Până aici e clar. Am înţeles cum vrei să amplasăm echipa. Acum, 
vreau să ştim: ce are de făcut fiecare? 

Rustam a tuşit de câteva ori. S-a uitat prin cameră. Da, da! Putea să 
spună că vede perfect. A întins mâna spre cana cu cafea şi a apucat-o 
fără ezitare. Da, da! Era sigur pe el! 

— Cei şase de pe clădiri. Vreau să aibă deltaplane. Vreau să-mi 
urmărească ieşirile din Bursă, atunci când o să fie cazul! Vreau să 
zboare pe deasupra străzilor şi să nu-mi scape din ochi pe dobitocii pe 
care o să punem mâna! 

De data asta, agenţii lui Agricola s-au îndreptat pe scaune. Înţepaţi. 

— E vânt! În zilele astea bate un vânt teribil prin West Elephantina! 

— Cornelius ăsta al vostru mi-a transmis că-mi pune la dispoziţie 
profesionişti! Aveţi aşa ceva aici, sau dăm dracului toată treaba? 

— Avem profesionişti, fir-ar al naibii să fie! s-a ambalat unul dintre 
agenţi. Da' cum vrei tu să ţină ei direcţia pe curenţii ăştia nenorociţi 
dintre clădiri? Ce-o să se facă dacă ninge? 

Rustam s-a uitat pe fereastră. Peste Marea-Ocean se strânseseră nori 
cenuşii. Poate că nu va ninge. Poate că nu va ninge. Nu, nu! N-o să 
ningă! 

— Nici gând să ningă azi în West Elephantina! Cât despre curenţii 
de aer dintre clădiri, un individ deştept se foloseşte de ei, nu se lasă 
izbit de faţade! În Bactria, acum câţiva ani, am făcut chestia asta... Eu 
şi o femeie... Naila Trong, aia de care aţi întrebat când aţi intrat în 
cameră... 

De ce n-o pui pe Naila Trong să pândească de pe Bursă, atunci? 

Rustam şi-a dat ochii peste cap. Ăştia îl luau peste picior, sau ce? 
Ăştia chiar nu ştiau cum stăteau lucrurile? 

— Dacă Naila Trong era cu mine, fiţi sigur că dădeam liber la vreo 
zece dintre oamenii voştri... Să petreacă şi ei cum trebuie ultima zi a 


Mileniului. Şi am fi fost mai puţini la împărţitul banilor... Deci? 

Agenţii lui Cornelius au oftat la unison. Unul dintre ei a scos o 
hârtie şi a început să noteze ceva. S-a oprit la un moment dat şi l-a 
întrebat pe Rustam: 

— E vreun cymbalofon la recepţie? 

— Da. 

— Bine. S-a întors către colegul lui şi i-a întins hârtia Du-te şi ia 
legătura cu echipa. Şi spune-le de şase deltaplane. Îi vreau pe cei mai 
buni... a făcut o pauză şi s-a chiorât la Rustam. Ziceai ceva de nişte 
bani de împărţit? De nişte bani, alţii decât cei plătiţi de Prefectură? 

Rustam i-a făcut semn că da. Că o să fie vorba de mulţi bani. I-a şi 
spus că West Elephantina era un oraş cam scump şi cam provincial 
pentru gustul lui, dar că oamenii pe care îi reprezenta el nu se uitau la 
minae-le rare de Ceylon, când era vorba de rezolvat o treabă serioasă. 
Nu, nu! Niciodată nu se uitaseră la bani, chiar dacă trebuiseră să 
plătească şchiopi, nespălaţi, idioţi şi agramaţi! Pe agenţii din Noua 
Atlantă în schimb, era o plăcere să-i plăteşti! Ei ştiau să aprecieze 
conturile cu multe zerouri. Băieţii din Noua Atlantă ştiau să aprecieze 
cifrele mari la justa lor valoare. 

— Şi mai spune-le celor cu deltaplane că au nevoie de lămpi de 
semnalizare policrome! Ăia de jos o să trebuiască să ştie după cine se 
iau, nu crezi? 

Agentul s-a oprit în uşă şi a scris pe hârtie: 6 lămpi policrome de zi. 

— Tipul de la recepţie o să vrea nişte bani, a mai spus el, privind cu 
înțeles la Rustam. O să spună că ne transmite el mesajul... 

— Îl cunosc de azi-noapte pe tipul ăla de jos... Da! n-a ieşit din tură? 

— Recepţionerii sunt o specie aparte, a zâmbit agentul. O mina 
ceyloneză pentru el! 

— Mda. O mina ceyloneză. 

Rustam i-a aruncat-o. Pentru o clipită, bara luminoasă a reflectat 
razele soarelui, apoi, agentul a prins-o în mână şi a ieşit pe culoar, 
trăgând uşa după el. 

— Şi acum, să facem planul noi doi, a spus Rustam. Să vedem cum 
aflaţi voi datele care mă interesează pe mine, cum află ăia cu 
deltaplanele datele pe care să le transmită agenţilor de la sol, şi cum o 
punem ca să ajungă totul la mine în timp util. Contra cost, bineînţeles! 

— Păi, a început agentul, în primul rând, eu şi colegul meu trebuie 
să aflăm ce unghi de emisie luminoasă a închiriat Hare Krishna din 
Bursă. Apoi... 


XVII 


Afişaseră primele preţuri în sala cea mare a Bursei. Bitum de Bactria 
cu 32 de minae tona, asfalt de Numidia cu 37 de minae tona, fier de 
Magnezia cu 90 de minae tona... 

Rufinus a apărut brusc din spatele coloanelor înalte care străjuiau 
intrarea în complex. S-a oprit pentru un scurt moment, a privit dintr-o 
parte în alta în căutarea unei figuri cunoscute, şi l-a localizat pe 
chinezul obez. Stătea lângă ghişeele unde se aglomerau deja ofertele 
cumpărătorilor. 

S-a îmbujorat la față şi a ridicat mâna, atrăgând atenţia lui Wu 
Chen. 

— Augurii! ţi-ai aşezat oamenii unde trebuie? 

A luat-o iarăşi din loc. Era îmbrăcat în tunică şi pantaloni largi, 
neustrieni, care se asortau cu trăsăturile lui efilate, cu părul lui blond, 
tuns scurt. Chinezul şi-a rostogolit şuncile după el. 

— Oamenii mei sunt tot timpul la locul lor! a spus Wu Chen, 
hlizindu-se. Numai că am auzit un zvon cam neplăcut. Cică 
Amphiaraos e foarte bolnav. Zic unii că n-o să apuce nici apusul 
soarelui... 

Rufinus a privit tăios spre faţa înecată în falduri tremurătoare de 
grăsime. 

— Ce-i cu prostia asta? 

— Nu-i nici o prostie! În general, zvonurile care ajung la mine, se 
dovedesc a fi adevărate. Aşa că trebuie să ne grăbim, dacă vrei să ne 
alegem cu ceva de pe urma bătrânului... Să nu rămânem cu buzele 
umflate! 

Wu Chen îşi recăpătase aplombul în faţa lui Rufinus. Făcea parte din 
operaţiune şi juca acum pe terenul său: Bursa din West Elephantina. 
Se purta ca şi cum uitase că vorbeşte despre tatăl lui Rufinus. Tatăl 
celui care îl plătea cu bani grei. 

Ce naiba mai vrea? s-a întrebat tânărul Eutherius, dar n-a spus 
decât: 

— Eşti sigur de ce-mi spui? 

— Absolut! Ar fi un ghinion teribil pentru tine. Nu mai pun la 
socoteală că diseară, în loc de sărbătoare, ar trebui să ai grijă de un 
mort! Îţi dai seama? Un mort în familie la două mii de ani de la marea 
reformă calendaristică! 

— E tatăl meu, obezule! Vorbeşti de tatăl meu! a şuierat Rufinus. 

în felul ăla pe care îl ştiau cu toţii/ sau şi-l aminteau cu toţii, atât de 
bine/ 

Chinezul însă continua să-l privească zâmbind. Dar, chiar dacă i-ar 
fi trecut prin cap să-şi ceară scuze pentru mitocănie, Rufinus nu-l mai 


putea auzi. Apăruseră curierii, aşezând în ordine ultimele ştiri 
generale: 

EXPEDIȚIA LUI ADALBAERI A ATINS NOI PĂMÂNTURI, 
ACOPERITE DE GHEAŢĂ, LA SUD DE NOUA ATLANTĂ. MAI JOS DE 
70 GRADE LATITUDINE SUDICĂ. SE ESTIMEAZĂ CĂ ZONA ESTE 
BOGATĂ ÎN ASFALT COMBUSTIBIL. CERCETĂRILE INGINERILOR 
COMPANIEI WONG & SEVERUS APRECIAZĂ LA PESTE... 

— Poftim! Iar o să cadă cursul la asfalt persan! a constatat chinezul, 
căscând ochii. Am nişte bani investiţi în acţiunile persane. Scuză-mă 
puţin! Vreau să dau ordin să vândă! s-a repezit matahala, gata s-o 
zbughească de lângă Rufinus. 

— Aşteaptă! 

Wu Chen a respirat adânc. 

— Ştiu. Ai să mă faci celebru şi bogat. Dar ăsta nu-i un motiv să-mi 
las afacerile mele din mână. Îl cunosc bine pe Wong, şi ce spune el... 
Sau ţi-e frică să nu ratăm începutul operaţiunii? s-a luminat el brusc la 
faţă Nu-ţi face probleme! Până începem noi... 

— Nu te grăbi să tragi concluzii! a zâmbit Rufinus, redescoperindu- 
şi reflexele de speculant Sau, dacă ţii neapărat să vinzi îţi cumpăr eu 
asfaltul... 

Grasul şi-a tras brusc capul înapoi: 

— Ai chiar atâţia bani? Ai spus că vrei să intri în competiţie cu 
taică-tău pentru o partidă. Chiar dacă-i bolnav, bătrânul o să facă în 
aşa fel încât să te stoarcă în câteva ore de toate lichidităţile! N-o să 
mai fii în stare nici să-ţi plăteşti taxa de intrare într-un W.C. public! 

— Îţi cumpăr eu acţiunile, fir-ar ale naibii să fie, dacă eşti aşa de 
prost! 

— Dacă te-ai ţăcănit, al dracului să fiu dacă nu ţi le vând... 34 de 
minae bucata! s-a lansat chinezul, dar, privindu-l mai atent pe Rufinus 
care mustăcea, a revenit: E-n regulă! Mai stau, dacă zici tu! Nu vând! 

Între timp, curierii continuau să lipească afişele cu ştiri. 

RĂSTURNARE DE GUVERN ÎN PROTECTORATUL INSULINDEI. 
NOUL GUVERNATOR, SYFAX GARDES, A ANUNŢAT CĂ VA 
DESCHIDE PORTURILE PE RUTA CIPANGU-TERRA AUSTRALIS. 

S-AU DAT ÎN FOLOSINŢĂ VIA CAPIDAVA-SAGDUNUM. PRIMELE 
TRANSPORTURI DE CHIHLIMBAR COBOARĂ DINSPRE MAREA 
NORDULUI SPRE  HELLESPONT, TRANZITÂND  BOSPHORUL 
CIMMERIAN. 

TRUPELE SCYTHICE AU FOST RESPINSE ÎN NUBIA DE OFENSIVA 
GARAMANŢILOR. MLAŞTINILE ASFALTICE DIN TRIPOLITANIA AU 
FOST REOCUPATE... 

— Eh, ai văzut? a zâmbit Rufinus. Dacă apucai să lansezi vânzarea, 
pierdeai o grămadă de bani. 

— Cum naiba faci de ştii toate astea? s-a mirat Wu Chen. Stau de 


ani de zile prin Bursa asta împuţită, dar niciodată n-am ştiut cum să 
fac ca să aflu mai devreme informaţiile politice care mă interesează... 
Deşi, sunt cel mai rapid în domeniu! 

EXPEDIȚIA LUI ASTYAGES A TRECUT DE INSULA PHAROS. 
REVINE DE PE COASTA MALABAR. VAMA DIN NAUCRATIS ANUNŢĂ 
CĂ ASTYAGES ADUCE 500 DE TONE DE GHIMBER, 70 DE TONE DE 
NUCŞOARĂ, 85 DE TONE DE PIPER... 

AVEM ÎN PORT UN NOU TRANSPORT DE STICLĂ FENICIANĂ. O 
PARTIDĂ DE 200 DE TONE, LA 84 DE MINAE PER TONĂ. CEL MAI 
VOLUMINOS TRANSPORT DIN ULTIMELE 9 LUNI... 

Rufinus a făcut cu ochiul spre Wu Chen: 

— Ăsta e anunţul nostru. Afacerea noastră. Aranjează să înceapă 
notarea cursurilor! 

Mwana privea de sus, din birou. Încă buimacă din cauza ultimelor 
două ore petrecute cu Aelia. Tranzacţiile începuseră să se încălzească, 
iar Amphiaraos dăduse deja primele comenzi de cumpărare: 30 de 
tone de sticlă la 84 de minae tona. Iar acum, pe panoul înalt apăruse o 
nouă comandă. Un necunoscut oferea 86 de minae pe tona de sticlă 
Feniciană. Baalbek veritabil, după cum umbla zvonul pe coridoare. 

— Să aşteptăm răspunsul bătrânului, s-a întors Mwana spre Aelia. 
Nu obişnuieşte să lase sticla din mână. Mai ales când o are atât de 
aproape, chiar în port! Deţine un fel de monopol asupra ei, aici, în 
West Elephantina! De când s-a lansat în producţia de locomobile, ştii... 

Frizona a dat din cap, sugerând Mwanei s-o lase baltă. Ştia şi ea 
chestia asta. Parbrize, mânere şi oglinzi. Mai ales la locomobilele de 
stradă. Numai că, acum o interesau preţurile şi privea la panourile 
cursurilor. A chemat la ea pe unul dintre fraţii trimişi de guru: 

— Du-te şi dă comanda de urmărire a mesajului prin luxofori! Poate 
reuşim să prindem ceva... Şi spune-le că aranjamentul cu bitumul a 
căzut. Bătrânul se bate pentru o partidă de sticlă... 

Începuse prost. Speraseră să-l atragă în jocul cu bitumul. Ieftin, 
legat de producţia de locomobile, cu partide destul de rare în ultima 
vreme, avea toate condiţiile să fie căutat de Amphiaraos. 

Bătrânul dorea însă sticlă. Dorea să cumpere sticlă în ultima zi a 
Mileniului... 

După numai cinci minute, a sosit prin curier răspunsul lui 
Amphiaraos: 87 de minae tona. În câteva secunde, panoul a afişat noul 
preţ, la comanda agentei de bursă. N-a trecut mai mult de un minut şi 
grupul de jos a făcut o nouă comandă: 130 de tone a câte 88 de minae. 

— Pfuh! Se anunţă o zi înfierbântată! a constatat Mwana. Sunt unii 
care se pun cu bătrânul... dar asta ne va ajuta să-l localizăm, nu? Va 
trimite mai mulţi curieri şi ne va uşura sarcina... s-a gudurat negresa, 
privind la frizonă. 

Aelia i-a răspuns sec: 

— Află mai bine cine sunt ăştia care cumpără sticlă! 

Mai era cineva pe urmele lui Amphiaraos! Cineva care aplica un 
plan similar cu al krishnaiţilor. O reţea romană paralelă cu a lui 
Rustam? Sau chiar Rufinus? 

— Vreau să ştiu cine se bate cu bătrânul Eutherius pe partida de 
sticlă, a şoptit Mwana în pâlniile din stânga biroului. Să aşteptăm, s-a 
întors ea spre Aelia, băieţii mei nu pierd timpul. 

Au aflat răspunsul concomitent cu noul ordin de cumpărare al lui 
Eutherius: 89 de minae tona. 

— Cei care se bat cu grupul lui Amphiaraos sunt oamenii lui Wu 


Chen, grasul! Cică vor să facă o mare investiţie imobiliară în 
Arapahoe... a spus Mwana. 

— Pe mă-sa, investiţie imobiliară în Arapahoe! a exclamat Aelia şi s- 
a întors spre krishnaiţi: Urmăriţi luxoforii! Urmăriţi-i cum trebuie! 
Poate aflăm ceva! Bătrânul va fi obligat să culeagă informaţii direct de 
aici! O să fie obligat să vină la Bursă! 

Rassul a operat primul mesaj către centrul Hare Krishna: 

— N-am stabilit încă poziţia lui Amphiaraos. A intrat în competiţie 
cu grupul lui Wu Chen pentru o partidă de sticlă. În Bursă are loc o 
escaladare rapidă a preţurilor la sticlă. Aranjamentul nostru cu 
bitumul a căzut. 

În clădirea Bursei, luxoforii începuseră să clipească nebuneşte. Era 
practic imposibil să acoperi tot peretele rezervat transmisiei luminoase 
pentru a căuta să descifrezi un anumit mesaj emis în afară. Rassul 
avusese dificultăţi chiar în recepţionarea comunicaţiei care îi era 
adresată, deşi luneta lui de recepţie era plasată exact în unghiul de 
emisie închiriat. Pur şi simplu, mesajele luminoase erau prea 
aglomerate. 

Chiar atunci, cei de la centru l-au întrebat prin cymbalofon: 

— Nu poţi să-l localizezi pe emițătorul bătrânului? 

Primul gând al lui Rassul a fost să transpună o înjurătură în 
ritmurile distincte ale cymbalofonului. Dar, în acel moment, oglinda a 
început să pâlpâie, semn că trebuia să primească un nou mesaj din 
complexul Bursei. Şi-a tras pe ochi ochelarii cu lentile groase, închise 
la culoare, şi a început să scrie grăbit, privind prin lunetă. 

Agenţii subprefectului Cornelius Agricola patrulau în dreptul 
intersecţiei dintre via Parisii şi via Dioclețian. Aveau sub ochi atât 
faţada Bursei, încărcată cu luxofori, cât şi cele două staţii de recepţie a 
mesajelor luminoase, închiriate de adepţii lui Krishna. 

Împărţiseră bani grei la serviciul de comunicaţii al Bursei şi aflaseră 
ce unghiuri de transmisie închiriase gaşca chelioşilor. Noroc că fusese 
vorba despre krishnaiţi! Nu-i înghiţea nici dracu', aşa că informaţiile 
despre ei se vindeau fără multe fasoane. De fapt, stabiliseră cei doi 
agenţi, erau singurele informaţii cumpărabile prin mită de la Bursă... 
Celelalte grupuri erau prea bine protejate. Dar Hare Krishna ăştia, 
infiltraţi peste tot, operând cu bani dintr-un imperiu în altul, cu 
mâinile băgate până la coate în toate mişeliile... fiecare cetăţean 
considera că face un gest de eleganţă elementară în a-i turna oricui... 

— Pe krishnaiţi şi pe tipii nu prea bogaţi! P'ăştia putem să-i 
cumpărăm uşor, conchiseseră cei doi pentru a suta oară de când 
făceau echipă. 

Acum  interceptau, cu dificultate, ce-i drept, toate mesajele 
chelioşilor emise din clădirea Bursei. 

— Pregăteşte-te să notezi! Iar pasează ăştia un mesaj către Rassul! 


S-au apucat să stenografieze, nestânjeniţi. Prezenţa lor pe stradă, 
înarmaţi cu stil, cu hârtie, nu atrăgea nimănui atenţia. Prefectura West 
Elephantinei nu reuşise să treacă prin vot proiectul de lege care 
interzicea intercepţia mesajelor particulare provenind de la Bursă. De 
altfel, cei doi se mişcau într-o aglomeraţie de indivizi care priveau cu 
lunetele spre faţada Bursei, plină de luxofori. Nişte aventurieri, cu 
toţii. Care sperau să dea lovitura, aflând primii cursul la cutare sau la 
cutare marfă. 

— Scrie: Wu Chen a ridicat preţul sticlei la 94 de minae tona. 
Eutherius trimite curier după curier în biroul Mwanei. Nu putem încă 
să stabilim poziţia bătrânului. Curierii angajaţi suplimentar au primit 
mesajele tot la domiciliu, prin cymbalofon. A făcut o pauză, a mai 
privit o dată luxoforul urmărit şi a stabilit: Bun! Ăsta e un mesaj 
terminat. Îi joacă moşu' ca pe hoţii de cai! 

Celălalt a încheiat transcrierea comunicării. A pus stilul şi plăcuţa în 
buzunar şi şi-a suflat în palme. Apoi s-a uitat pe acoperişul Bursei, 
făcând un semn scurt cu mâna. Un braţ a fluturat acolo sus, în loc de 
răspuns. Au urmat trei sclipiri portocalii de lampă policromă. 

— Bun. Ăsta e gata să-şi ia zborul. Numai să-i punem noi ardeiul la 
cur... 

Au continuat să privească de jur împrejur, pe clădiri. De pe insula 
Corporaţiei de Latex Cherokee s-au văzut aceleaşi sclipiri portocalii. 
Blocul de la intersecţia Dioclețian cu Parisii, Turnul de Control al 
Locomobilelor de Coastă, Cazinoul Yasodaro oamenii lui Agricola erau 
peste tot. Gata să-i urmărească pe cei din Bursă. Gata să-i pună pe 
agenţii de pe stradă pe urmele lor şi gata să-l pună pe Rustam pe jar. 

— Mmhh... dispozitivul e la locul lui. 

— Bineînţeles că e la locul lui. Banii nu sunt la locul lor? 

Minae-le erau la locul lor. Reflex, ambii agenţi s-au scotocit în 
buzunare şi au scos ordinele de plată cu antetul Iulianus Celler — 
ARENAE TYRSAE... Adresate Băncii SEMINOLE -HOROWITZ. Era bine 
să ai astfel de hârtii prin buzunare în ultima zi a Mileniului. 

— Cel mai mult aş fi vrut ca azi să stau acasă şi să beau hydromel 
din cel bun, de Norvegia... Şi acum, uite! Am ajuns să batem strada, în 
ger! 

— Zi mersi că a stat ninsoarea! Ne făcea oameni de zăpadă şi ne-am 
fi chinuit ca naiba să descifrăm mesajele luminoase... Al dracu' moş! 
Ai văzut cum îşi recrutează curierii acum? Parcă ar avea catalog cu ei! 

— Am zis-o mereu! Amphiaraos Eutherius se joacă! Se joacă atunci 
când recurge la serviciile companiilor de curieri! Îi are în mână pe 
toţi... S-a oprit şi a bătut de câteva ori cu picioarele în caldarâmul 
îngheţat. Ce zici? Merită să transmitem mesajul ăsta la şefi? 

— Nu. Nu mi se pare important. Mai bine să intrăm undeva, să ne 
încălzim un pic... 


— N-ar strica! a comentat celălalt şi a privit de jur-împrejur în 
căutarea unei taverne apropiate. Era ger şi vântul rece aducea un 
miros sărat de alge. 

Deodată însă, luxoforul pe care îl urmăreau a început să clipească 
din nou. 

— Las-o baltă! Notează! a exclamat nervos primul agent şi şi-a pus 
luneta la ochi. 

Rustam a plescăit şi a aşezat pe masă pachetul unsuros. Găsise pe 
Parvum Avenue un restaurant persan şi nu pierduse ocazia să-şi 
cumpere o porţie de şaşlâc. 

Intrase vesel în camera închiriată de sectă. Juca pachetul fierbinte 
cu mâncare dintr-o mână în alta. S-a uitat amuzat la Sapor şi l-a 
invitat să guste din bucatele aromate, cu mentă tocată mărunt, burtă 
de vițel şi usturoi. 

— Nu mâncăm ceva înainte de treabă? 

Krishnaitul adulmecase pachetul de la depărtare. Dacă Rustam 
bănuia ceva şi pusese otravă în mâncare? Poate că persanul se 
mitridatizase împotriva unor otrăvuri pe care le putea împărţi acum 
bine mersi cu Sapor. 

sapor avea dreptate/ într-o oarecare măsură/ regulamentul interior 
al poliţiilor hermetice prevedea mitridatizarea agenţilor împotriva 
otrăvurilor cunoscute/ prea îi alergau dintr-o parte în alta a 
Imperiilor, ca să-i lase aşa/ expuşi unor pulberi măsurate cu 
miligramele/ 

Cu toate astea, Rustam nu otrăvise şaşlâcul pe care îl oferea lui 
Sapor. 

— E cu burtă? a reuşit sectantul să localizeze unul dintre mirosuri. 

— Exact, a zâmbit persanul. 

— Îmi pare foarte rău... trebuie să te refuz. Krishna îmi interzice să 
mănânc orice fel de carne... Hare Rama! s-a bucurat el că găsise o 
ieşire onorabilă din impas. 

ieşire elegantă/ 

Asta era. Greşise când schimbase locul cu Rassul? Nici prezenţa lui 
Rustam nu-i inspira siguranţă lui Sapor. Oricum, bine că scăpase de 
miezul problemei. N-ar fi suportat să ştie că este depozitarul unor 
informaţii esenţiale pentru krishnaiţi. Fraţi de-ai lui muriseră pentru 
mult mai puţin decât participarea la înlocuirea lui Amphiaraos 
Eutherius!... 

Rustam se ridicase de la masă şi privea pe fereastra ce dădea spre 
Forul West Elephantinei. În loc de rostre, ca la Roma, piaţa de 
marmură era împodobită cu pariurile de pene colorate, care 
aparținuseră sachemilor învinşi de legiuni. Clanuri întregi: Irogius, 
Mohegan, Algonquin, Delawarus, făcute praf şi pulbere acum două- 
trei sute de ani... 


—... Wu Chen creşte preţul la sticlă, transmitea Sapor în 
cymbalofon spre centrul Hare Krishna. Se vehiculează, de asemenea, 
zvonul că Amphiaraos e grav bolnav. În Bursă, gurile rele spun că nu 
va apuca nici măcar apusul soarelui... 

Receptorul cymbalofonului a început să vibreze, disritmic, pe 
diferite tonuri, livrând răspunsul înapoi: 

— Cât este acum cursul sticlei? 

— 95 de minae tona. 

— Zvonul despre moartea apropiată a lui Eutherius ne-a parvenit şi 
nouă. Prin trei canale separate. Informaţie confirmată, deci... Vom 
transmite noi instrucţiuni Aeliei. Terminat. 

Rustam a zâmbit, privind la Sapor: 

— Ce importanţă are dacă bătrânul crapă? Noi trebuie doar să-i 
localizăm bârlogul. Să punem mâna pe toate chestiile alea... pe care le 
caută şefii noştri. 

Sapor şi-a aprins o ţigară şi a strâmbat din nas. 

— Spune-mi! ţi-ai cumpărat vreodată un daguerrotyp? 

— N-a fost nevoie. Am primit daguerrotypuri de la şefii mei. Am 
lucrat foarte des cu ele. Profesia, pricepi? a replicat Rustam. 

— Mă rog... şi ce te-ai fi făcut dacă ti-ar fi pus cineva daguerrotypul 
în braţe fără să te înveţe să-l foloseşti? Rustam s-a încruntat, 
neînţelegând unde bate krishnaitul. Dar acesta a continuat: Cam asta 
se va întâmpla dacă vom pune mâna pe Însemnele lui Amphiaraos, 
fără să obţinem şi maniera lor de utilizare. Aşa că, eu unul sper ca 
moşul să nu crape înainte să punem mâna pe el. 

Discuţia s-a întrerupt. Un nou mesaj prin luxofor făcea să sclipească 
oglinda receptoare. 

— Nu vrei să încerci? i-a întins Sapor ochelarii cu lentile închise la 
culoare. 

Rustam a dat din cap că nu. Prefera să-i urmărească pe agenţii lui 
Cornelius, care se învârteau prin aerul îngheţat al străzii. Notau de 
zor, şi ei, mesajele care plecau din compexul Bursei. Gata să-i 
transmită lui Rustam esenţialul. O comunicare scurtă pentru care ochii 
lui antrenați n-aveau nevoie de ochelari. 

S-a apropiat de fereastră. A privit spre acoperişul Bursei. Nu putea 
să vadă decât colţul unei pânze, ţinut întins de trei spiţe înguste de 
oţel lucios. „Idiotul!” s-a gândit. „Dacă-l observă chelioşii ăştia? Sau 
oamenii lui Eutherius?” 

S-a sprijinit de geamul rece şi a suflat un jet de aer cald, brumând 
sticla. Unul dintre agenţi a ridicat privirea şi a tremurat scurt din cap, 
întrebător. Rustam a tras o linie cu degetul peste cercul de abur 
condensat, ca o săgeată indicând acoperişul Bursei. Cei de jos s-au 
uitat instinctiv în direcţia arătată de Rustam. Au început să discute 
agitat, iar unul dintre ei s-a repezit să intre într-o tavernă. Probabil că 


transmite un mesaj prin cymbalofon, i-a trecut persanului prin cap şi 
s-a proptit cu coatele pe pervaz, urmărind acoperişul Bursei. 

— Chiar n-ai de gând să-i probezi? a întrebat Sapor. Dacă tot admiri 
panorama... 

Persanul a luat ochelarii şi i-a potrivit pe nas. Între timp, agentul 
ieşise din tavernă, făcând un semn de asigurare spre Rustam: a ridicat 
palma stângă desfăcută şi degetul mare de la mâna dreaptă. 

— Ei?... Vezi ceva? a mormăit Sapor. 

— Ba da! Se vede perfect! a răspuns persanul şi i-a dat ochelarii 
înapoi, surâzând... Colţul de pânză de pe acoperişul Bursei dispăruse, 
tras la adăpost. 


XIX 


Rufinus urmărea afişul cu noul preţ la tona de sticlă: 98 de minae. 

— Cronometrează din acest moment! i-a ordonat lui Wu Chen. 

Chinezul a marcat secunda afişării pe banda de hârtie care ieşea 
continuu din ceasul mecanic de pe birou. 

Se aflau chiar sub panoul de afişare a preţurilor. Până acum, 
reuşiseră să dezechilibreze două companii de curieri privaţi, care nu 
ținuseră pasul cu ordinele repetate trimise de Eutherius. Dacă o vor 
ține tot aşa, vor crea tensiunea necesară prin care să-l facă pe 
Amphiaraos să greşească. Să greşească şi să iasă la lumină. 

Rufinus nu ţinea minte ca tatăl său să fi greşit de prea multe ori. În 
nici un caz, nu greşise când era vorba de bani sau de influenţă. 
auzise o singură dată pe mama lui (cu doi sau trei ani înainte 
moară) că Amphiaraos „greşise nepermis... Amphiaraos n-ar fi trebuit 
să se încreadă în Louella. Amphiaraos a greşit, crezând în ce-i spunea 
Louella”. 

Şi se părea că mama lui Rufinus avusese dreptate. În ciuda 
programului strict pe care şi-l impusese, Amphiaraos începuse să-şi 
petreacă prea mult timp cu femeia aceea. Louella. Rufinus era mic pe 
atunci şi nu reuşea să-şi amintească de ea: cum arăta, cum vorbea, şi, 
mai ales, de ce îşi petrecea tatăl său atât de multe ore cu ea. 

Avea doar şapte ani pe vremea când surprindea discuţiile în şoaptă, 
dar nervoase, dintre părinţii săi. 

— Dar ai promis, Amphiaraos! Mi-ai dat toate asigurările! Ai spus 
clar că n-ai cum să te legi de vreo altă femeie! 

adică cum?/ cum să te legi de o femeie?/ ce fel de sfori erau alea cu 
care te legau femeile?/ 

Amphiaraos începea să respire zgomotos, ca atunci când îi certa pe 
cei doi fii ai săi. Dar nu îndrăznea s-o certe şi pe Deborah, soţia lui şi 
mamă a lui Rufinus şi Virgilius. 

— Ai spus că eşti prea ocupat. Că ai probleme mult prea importante 
de rezolvat. Că nu-ţi permiţi luxul să-ţi găseşti o alta... 

— Ai bani. Ai proprietăţi, a ripostat Amphiaraos liniştit. Avem doi 
copii reuşiţi. Ce mai doreşti, Deborah? 

dar respira greoi/ rufinus îl auzea cum şuieră gros/ ca atunci când 
se supăra pe el sau pe virgilius/ chiar era legat/ 

— Ştiu că am tot ce-şi poate dori o matroană. Ştiu că sunt bine 
privită. Dar asta nu înseamnă că tu nu m-ai minţit. Asta nu înseamnă 
că mai cred că operaţiunile tale financiare pot să mă ţină la adăpost 
de... de... Nu mai cred că afacerile tale îţi sunt suficiente. 

— Finanţele chiar sunt importante, a murmurat Amphiaraos, 
încercând să se apere de acuzaţiile Deborei. 


A 

deborah era insistentă însă şi nu pierdea şirul discuţiei, chiar când 
amphiaraos lansa piste false/ 

— Da. Ai finanţele. Şi comerţul. Şi politica. Faci numai lucruri 
importante. De care depind zeci de mii de oameni. Aşa e. Dar m-ai 
minţit! Cât de importante sunt lucrurile pe care le faci tu, încât să-ţi 
permită să mă minţi? întrebase Deborah. 

— Nu pot să-ţi spun mai mult, Deborah. Nu pot, venise răspunsul 
răguşit. 

— Greşeşti, Amphiaraos. Greşeşti. 

Lui Rufinus îi fusese imposibil atunci să-şi dea seama în ce fel 
greşise tatăl lui. Iar după ce crescuse suficient ca să priceapă ce anume 
se petrecuse, persista în a respinge faptul că Amphiaraos era în stare 
să greşească... În definitiv, nu el era cel care îl învățase să se 
folosească de femei ca de nişte obiecte? Îl dusese la lupanare de foarte 
mic: 

— Tu nu trebuie să le consideri pe ele nişte stavile. Pur şi simplu, 
sunt nişte entităţi lipsite de importanţă. Sunt capabile să mănânce 
timpul bărbaţilor importanţi şi să-i facă să pară ridicoli. Tu nu trebuie 
să ajungi să greşeşti în privinţa lor, aşa cum am făcut eu. Află că eu am 
auzit de un tip care din delicateţe, a ajuns să-şi piardă viaţa... 

Greşeală. Amphiaraos pronunţase cuvântul. Deşi o îndepărtase pe 
Louella. Deşi continuase să câştige bani mulţi şi să-i schimbe pe 
guvernatori ca pe mănuşi. Deşi continua să facă şi celelalte lucruri, de 
care nu-i povestea lui Deborah. 

Asta, până să nu moară Lucullus, bunicul lui Rufinus. De la moartea 
lui, Amphiaraos dispăruse, lăsându-şi copiii şi soţia de izbelişte. 

fugit în noua atlantă/ unde era şi mai puternic/ un bărbat puternic/ 
fără soţie/ fără copiii lui/ şi fără louella/ 

— Adică, cum a greşit? se tot întrebase Rufinus după aceea. 

Acum, spera însă să-l facă să greşească cu adevărat. Să greşească 
exact acolo unde era infailibil. În aranjamente şi combinaţii. 

— Crezi că o să obţinem date suplimentare dacă cronometrăm 
răspunsurile bătrânului? a întrebat obezul, cu voce scăzută, privind în 
vraful de hârtii care rula sub ochii lui. 

— Sunt sigur! Numai că acum vreau să aflu un lucru clar! De unde 
vine curierul care aduce răspunsul la noul nostru preţ! Asta vreau să- 
mi afli! 

Rufinus şi-a aprins o nouă ţigară şi s-a sprijinit de marginea 
biroului, încrucişând gleznele. Wu Chen închisese ochii şi dădea din 
cap că da, îi va afla această informaţie. Apoi, s-a aşezat pe un fotoliu 
din lemn de cedru şi s-a pus pe aşteptat. 

După câteva minute, s-au văzut semnele Mwanei din spatele vitrinei 
de cristal a biroului ei. Marcatorii s-au căţărat pe panou şi au afişat 
noul preţ. Cel cerut de bătrânul Eutherius: 100 de minae per tonă. 


— Patru minute şi 24 de secunde! a anunţat Wu Chen, oprind 
cronometrul. 

— Splendid! Acum, vezi de unde mă-sa vine papagalul ăsta de 
curier! a suflat Rufinus, provocând instantaneu o vânzoleală printre 
oamenii chinezului. Se grăbeau să alerge sus, în biroul agentei, să-l 
prindă pe tipul care adusese ultimul mesaj al lui Amphiaraos. 

Sala Bursei plesnea de ecourile vocilor. Agenţii îşi frângeau mâinile 
că nu aveau suficientă sticlă în stoc pentru a lansa o contrapartidă de 
vânzare acum, când cursul crescuse artificial, cu mult peste valorile 
etalon. Wu Chen pufni în râs, gândind la cum trebuia să arate peretele 
cu luxofori: o perdea de artificii nebune, care încercau să anunţe 
demenţa ce cuprindea treptat Bursa. 

Un prolog neaşteptat pentru artificiile care vor ilumina la noapte 
trecerea în Mileniul al III-lea. 

— Curierul a primit mesajul la el acasă, prin cymbalofon. Locuieşte 
în Dioclețian, la numărul 89! a spus unul dintre oamenii lui Wu Chen. 

— Repede! Harta! a ordonat chinezul, făcând semn lui Rufinus. Au 
examinat împrejurimile Bursei şi, brusc, degetul umflat a desemnat un 
punct aflat oarecum la stânga peretelui cu luxofori. 

— Cât face un curier de acolo până la Mwana? s-a interesat Rufinus. 

Wu s-a încruntat şi a răspuns sacadat, de parcă nu-i venea să creadă: 

— Nu mai puţin de patru minute! Oricât de mult s-ar grăbi! ţi-am 
spus doar că am mai calculat drumurile astea... Cum dracu' face 
Amphiaraos? 

Rufinus a zâmbit şi a început să scruteze prin sala mare a Bursei. 
Înţelegea în sfârşit în ce fel reuşea tatăl său să-i scoată din minţi pe 
toţi. Acum, de pildă, abia dacă avusese timp să transmită prin 
cymbalofon mesajul către ultimul curier. Sau se afla pe undeva prin 
sală, sau avea posibilitatea de a înregistra, instantaneu, de unde se 
afla, afişajele de pe panou. 

Relaxat, Rufinus a început să se plimbe într-o parte şi în alta, 
studiind ghişeele, birourile, statuile şi coloanele sălii centrale a Bursei. 

Varrus examina noul preţ de pe panoul de afişaj. Şi-a ridicat 
sprâncenele bogate şi a fluierat lung. Ecranul îi oferea o imagine 
ceţoasă a Bursei. Dar, putea să distingă cu destulă claritate figurile 
disperate ale agenţilor. Sunau înnebuniţi în toate părţile, doar-doar ar 
găsi o partidă de sticlă de care nu ştia nimeni. O partidă de sticlă pe 
care s-o arunce în sorbul nebunesc al preţurilor Bursei din West 
Elephantina. 

— 101 de minae per tonă! 

Operatorul cymbalofonului a urmărit lista cu adrese şi a făcut 
apelul. Vibraţiile mesajului au umplut camera, înalte sau joase, grăbite 
sau rare... 

— Mai avem doar trei curieri în aşteptare! a anunţat el când a 


încheiat transmiterea mesajului. 

— Splendid! a pufnit bătrânul. Comunică agenţiei că avem nevoie să 
angajăm rapid noi curieri! S-a răsucit în fotoliu şi l-a scrutat cu atenţie 
pe general. Ei? Ce zici? 

Varrus n-a răspuns imediat. Cercul grupurilor care îl vânau pe 
Eutherius se strânsese din ce în ce. A focalizat imaginea ecranului în 
sala mare a Bursei şi a început să baleieze planşeul pe care se vedeau 
o grămadă de oameni agitaţi. 

— Ecranul se încinge prea tare, Amphiaraos! a anunţat el după ce 
aşezase mâna pe capac. 

— Schimbă canalul! a sosit ordinul bătrânului. Şi să vină echipa 
tehnică! Să vină şi să nu mai iasă de aici! Sunt doar nişte lămpi, fir-ar 
ale dracului... se prăjesc de atâta utilizare, iar eu am nevoie să 
controlez situaţia. S-o văd, adică... 

— Wu dă 105 minae pe tonă! a anunţat Varrus din nou. 

— Iar noi dăm 106 minae! a strigat bătrânul nervos, prins în jocul 
speculațiilor. Măcar de i-am mai atrage şi pe alţii în licitaţie! O să 
ieşim din joc şi o să-l lăsăm pe Wu să se descurce cum ştie el mai bine 
cu sticla asta inventată! Îl zburăm definitiv din Bursă! Când o să-l 
prindă că a speculat un stoc fictiv... 

— Venerabile! Nu trimitem o echipă şi în sala Bursei? s-a interesat 
unul dintre tehnicieni. Trebuie să controlăm pictografele mobile de 
acolo! Cred că la ora asta poţi să prăjeşti ouă pe ele! 

— În regulă! Şi mai trimiteţi o echipă şi la cablaje! a ordonat 
bătrânul şi a ţâşnit în picioare, apropiindu-se de ecran. Tot rahatul 
ăsta e doar din cauză că am blocat lansarea plăcuţelor... cum naiba le 
zice? s-a întors către Varrus. 

— Plăcuţe integrate. 

— Exact! Plăcuţe integrate. Dacă le aveam acum la dispoziţie, nu ne 
mai împiedicam noi de problemele astea tehnice! Care mă fac să pierd 
timp! 

— Dacă lansai plăcuţele, mai reuşeai să ţii electricitatea numai 
pentru tine? Dacă le dădeai drumul, n-ar fi fost decât o problemă de 
câţiva ani ca ei să pună mâna pe electricitate! Măcar lămpile catodice, 
şi tot le-ar fi scos pe piaţă până la ora asta... 

Amphiaraos s-a încruntat, şi-a trecut mâna peste faţă nervos şi s-a 
sprijinit de birou. 

— Mda. Chiar şi meciul de azi ar fi fost altul. Dacă ei aveau 
electricitatea. Şi lămpile astea nenorocite. Poate că, acum, n-aş mai fi 
fost decât un fel de Wu Chen. Un simplu speculant. 

Varrus s-a dat lângă el şi i-a pus mâna pe umăr: 

— N-ai fi fost doar Wu Chen! Însemnele ar fi fost tot la tine. A făcut 
o scurtă pauză, după care a continuat: Eşti încă în formă, Amphiaraos! 
Dacă vrei, întrerupem de acum tot jocul ăsta! Poţi încă să mai porţi 


povara Însemnelor! 

Eutherius l-a privit atent pe general şi a zâmbit: 

— Cât timp crezi tu că-ţi ia să înveţi să te foloseşti de Însemne? O 
lună? Şase luni? Un an? 

— Nu ştiu. Probabil că trebuie destul de mult timp... 

— Varrus! Nu te supăra, dar nu eşti decât un indian prost! Să ştii şi 
tu că Însemnele şi puterea dată de ele se preiau imediat. Pe loc, 
înţelegi? Învingătorul ia tot! Dacă ei sunt în stare să mă descopere, 
înseamnă că judecă mai corect decât mine. Deci, Însemnele trebuie să 
le aparţină, înţelegi? N-am cum să opresc vânătoarea, înţelegi? 

— Cred că da... cred că înţeleg! 

— Eh, tot e bine că ai învăţat de la mine cum se dă un răspuns 
corect... să te fereşti de afirmaţiile spuse răspicat! a râs Amphiaraos. L- 
a bătut pe Varrus pe spate. 

O oră. Maximum două. Atât se consuma pentru predarea 
Însemnelor. Atât petrecuse şi Lucullus cu el. Încercând să-l înveţe câte 
ceva. Să-i explice nişte şmecherii, nişte trucuri metode mai mult sau 
mai puţin ortodoxe de a dirija puterea Însemnelor. O simbioză din 
care Amphiaraos prinsese prea puţin; drept urmare, se folosise doar de 
înzestrarea nativă. Învingătorul lua tot. Pe sine, în primul rând. 

— 107 minae! a citit unul dintre tehnicieni. 

— Doamne, Doamne, cum îmi vine să-i las baltă să se descurce cu 
preţul ăsta! a pufnit Amphiaraos. 

— 108? a întrebat Varrus. 

— 108! a aprobat Eutherius şi cymbalofonul a prins să sune la noul 
curier. 

— Să-i solicit şi pe cei de la Hippias Comcom? a întrebat operatorul. 

— Dă-i naibii! Alege altă companie! Ar fi prea de tot să-i bag lui 
Hippias bani în buzunar pentru că participă la jocul pe care l-am 
declanşat chiar eu! Ce zici, Varrus? 

— Alege-i pe curierii de la Powhatana! a sugerat generalul. 

— Eh, şi cum îţi spuneam, a reluat Amphiaraos, a trebuit să recurg 
la o competiţie între cei care ştiu de existenţa Însemnelor. Numai cei 
puternici le pot utiliza... N-ar fi fost mai uşor să-i las lui Rufinus 
moştenirea asta? Aşa era obiceiul până acum... Dar, gândeşte-te: 
puteam eu să fiu sigur că Rufinus se descurcă sub povara lor? 

— Văd că până acum se descurcă, a surâs Varrus. 

nu/ nu era linguşitor/ moştenea puterea de a constata faptele/ de la 
strămoşii săi înfrânți de romani/ constata faptele şi le afirma, fără să- 
şi încarce remarcele cu scopuri din acelea, de care noi abuzăm când 
ne interesează urcarea eşaloanelor/ nu e clar?/ 

— Eutheriii au decis de sute de ani că la un moment dat trebuie să 
dezvăluim existenţa Însemnelor. Tocmai pentru a permite competiţia 
care se termină astăzi! Un grup trebuie să fie, în primul rând, suficient 


de puternic pentru a afla de ele. Apoi, trebuie să fie suficient de 
puternic pentru a pune mâna pe ele. Intrarea în Mileniul al III-lea 
trebuia să fie precedată de oferta concurenţială a Însemnelor. Vezi 
bine că lumea din jurul nostru se dezagregă. A sosit deci momentul de 
care vorbeau strămoşii mei... Nu există concurență? Apar grupuri 
impotente. Şi atunci, chiar că totul se duce de râpă... 

Operatorul cymbalofonului s-a apropiat, grăbit, de cei doi: 

— Toţi curierii care aşteaptă mesajele la domiciliu sunt consemnați! 
Nu putem face apel decât la cei bazaţi în agenţii! Direct! 

— Poftim! a râs Eutherius. Ce ţi-am spus, Varrus? Băieţii ne 
încolţesc. Totul e să nu mă las şi eu prins în joc! a stabilit el după o 
secundă de gândire. 


XX 


În pelerina roşie, cu platoşă aurită, costumul care conferea o 
greutate şi mai mare ordinelor pe care le dădea în Bursă, Mwana 
privea prin cristalul de Moravia spre panoul de afişaj. 

— E o nebunie... o nebunie... 110 minae per tonă! Cu 25 de minae 
peste cursul standard! Şi asta, pentru o încărcătură fictivă! S-a întors 
spre curierul care tocmai revenise din port: Eşti sigur că nu există un 
astfel de transport? Nici măcar în radă? 

— Rapoartele port-controlului sunt clare! De două săptămâni n-a 
mai ancorat nici o navă cu sticlă în West Elephantina! Şi nu se 
aşteaptă un astfel de transport mai devreme de zece zile! 

Mwana s-a întors în mijlocul biroului, printre agenţii de bursă. 

— Domnişoară, au început ei, ştirea asta trebuie anunțată imediat, 
jos, la tranzacţii! Avem informaţii certe că, trei sau patru grupuri 
financiare au luat deja legătura cu depozite din sud, ba chiar şi din 
Vechiul Continent. Caută sticlă cu toţii... ca demenţii! 

Negresa a aprobat din cap, pregătindu-se să ia portavocea. Va 
deschide cristalul despărțitor şi va anunţa pe toată lumea. Trebuia să 
afle naibii, odată, că participă la o operaţiune fictivă. 

Aelia s-a apropiat de ea. 

— Ce vrei să faci, dragoste? Mmh?... ce vrei să faci? 

Îi pusese mâinile pe centura lată de pe talie, împodobită cu acvile, şi 
o privea în ochi. Agenţii de bursă au avansat spre ele. 

— Doamnelor! Momentul este prea delicat! Nu puteţi întârzia! Nu 
amânaţi anunţul! Oamenii aruncă grămezi de bani pe fereastră! 

— Foarte bine! Să arunce cu ei pe fereastră! a spus frizona. 

Calmă. Îşi coborâse palma printre benzile de oţel ale platoşei aurite 
ce imitau fustanela de protecţie a legionarilor şi s-a insinuat între 
coapsele negre. Apoi, s-a întors brusc către ceilalţi. 

— Nu mai iese nimeni din încăperea asta! 

S-a produs o busculadă, iar fraţii krishnaiţi au blocat ieşirile din 
birou. Cuţitele şi lanţurile de oţel au ţâşnit dintre cutele portocalii ale 
sarongurilor. 

A urmat o scurtă încăierare. Agenţii de bursă au fost îmbrânciţi, 
trântiţi pe pardoseală, claie peste grămadă, izbiţi cu lanţurile i-au 
înghesuit într-un colţ, sub birourile de lemn, continuând să-i 
plesnească peste braţe şi coaste cu latul cuţitelor lungi de Pradesh. Nu 
mai puteau fi văzuţi de dedesubt, din sala mare a Bursei, şi nici de cei 
care intrau în încăpere. 

O vânzoleală care abia s-a auzit. 

— Curierii rămân pe loc. I-aţi consemnat la domiciliu pe curierii 
netrimişi încă? a întrebat Aelia. 


Krishnaiţii au făcut semn că da: Amphiaraos nu mai putea face apel 
decât la curierii bazaţi în agenţii. 

— Vreau să ştiu precis, a reluat Aelia. De unde a venit fiecare 
curier? În ce mod a primit mesajul? Cum a fost recrutat? La ce oră 
precisă a primit comunicaţia din partea lui Amphiaraos? 

Frizona privea peste capul celor strânşi în birou. De jos, din sală, se 
auzeau urlete din ce în ce mai puternice. Se făcuse o aglomeraţie 
infernală. Agenţii de tranzacţie şi curierii intrau şi ieşeau din Bursă. 
Căutau, cu toţii, înnebuniţi, surse de sticlă... orice era bun: depozite, 
corăbii, aerostate în marş. Orice, numai să pună laba pe o partidă de 
sticlă care să poată fi adusă în West Elephantina. 

— Cymbalofonul! a anunţat un krishnait. 

Membranele vibrau într-un ritm scăpat parcă de sub control. 

— E banca SEMINOLE - HOROWITZ! Vor să deblocheze un fond de 
la o sucursală din Yedo. Zic că au o partidă de sticlă disponibilă la 
Madras... 

— Să deblocheze fondurile şi să angajeze sticla pe care o au la 
Madras! a rânjit Aelia, plonjându-şi degetele şi mai adânc sub 
fustanela Mwanei: Cânepă de-a noastră. De Tibet! le-a explicat 
krishnaiţilor, făcând semn cu bărbia spre negresă. 

— SEMINOLE - HOROWITZ angajează patru aerostate; zic că în 
patru zile aduc sticla aici! a spus sectantul în timp ce copia mesajul 
din membranele cymbalofonului. 

Mwana Octavia Dagbert părea că-şi revine pentru câteva secunde, 
pentru ca, imediat, să-şi dea din nou ochii peste cap. Era ca în timpul 
unei beţii penibile. Îşi dădea seama că se dă în spectacol, fără să se 
poată împiedica să nu-i placă ce i se întâmplă. Dar îşi amintea mereu 
că are o responsabilitate... 

Până la ora asta, preţul afişat pe panou fusese trimis pe întreaga 
Coastă de Est, de la Novum Naucratis la Mediolanum. Probabil că şi la 
Narbonna, Lundinium şi Luteţia, dacă nu chiar şi la Roma, cursul 
sticlei de Fenicia o luase razna, datorită licitaţiei aberante din Bursa 
pe care o conducea ea. Mwana Octavia Dagbert. 

— Pricepe, Aelia! dacă toată tranzacţia... de jos este... ooh, fictivă, 
înseamnă că... ooh!... mai este cineva pe urmele... Frizona a pus capăt 
vorbelor agentei cu o palmă scurtă care a îngheţat expresia de 
satisfacţie nestăpânită de pe chipul negresei... 

— Ştiu foarte bine ce semnificaţie are speculaţia asta fără obiect! 

— Nu pot! Nu pot face asta! a strigat Mwana şi a sărit în spate. Nu 
te apropia de mine! Nu pot să-mi asum responsabilitatea asta! E vorba 
de o grămadă de bani risipiţi! Iar eu îi instig pe toţi tipii ăştia să dea 
de-a azvârlita cu ei! O să afle tot Imperiul de dementa de azi! 

— Tot t Imperiul? a ricanat Frizona. Păpuşă! Eu zic că la ora asta, 
toată lumea ştie că la West Elephantina sticla a ajuns să coste 111 


minae tona... Eu zic că toţi agenţii, din toate Bursele, umblă cu limba 
scoasă după sticlă, în timp ce producătorii se bat cu palma pe burtă şi 
calculează cu ce profit intră în Mileniul al III-lea! Eu aşa zic! 

În încăpere a pătruns un nou curier. Grăbit, a făcut ultima ofertă a 
lui Eutherius: 

— 112 minae per tona de sticlă! 

Aelia s-a apropiat de Mwana în timp ce krishnaiţii îl imobilizau pe 
noul venit. 

— Ai auzit? Fă anunţul, Mwana! 

— Nici prin cap nu-mi trece! a mai făcut agenta un pas înapoi. 

— Vreau să văd preţul cel nou afişat pe panou, Mwana! a spus 
Frizona patinând parcă spre agentă. Voi, ce vă uitaţi? Mulgeţi-l pe 
curier de tot ce ştie! 

Se întorsese spre oamenii ei care priveau scena dintre cele două cu 
ochii scoşi. Ca şi cum s-ar fi pregătit să urmărească un meci de 
pancration în noroi. 

Primele lovituri cu latul cuţitelor lungi de Pradesh. Curierul a 
început să turuie. Ca un gramofon băgat în viteză. Bazat la sediul 
agenţiei POWHATANA, pe Capitolium Boulevard. La trei minute de 
mers de Bursă. Era în tura lui normală când primise mesajul prin 
cymbalofon. Mda. Nici n-a mai fost nevoie de ceara topită pe care i-o 
pregătiseră pentru buze. Omul spunea tot. Tot. 

— Anunţă centrul că Amphiaraos a început să recurgă la curierii 
bazaţi în sediile agenţiilor. Dă adresa de pe Capitolium Boulevard şi 
zi-le s-o ia pe firul comunicaţiilor sonice! Hai, c-o să dăm de el! a 
scrâşnit frizona, adulmecând mirosul greoi al cerii topite. Iar tu, 
dragoste, fă odată anunţul! Cum ţi-am spus! 

A sărit brusc, apucând-o pe Mwana de mâini. I-a răsucit braţele la 
spate şi, continuând s-o ţină aşa, lipită de ea, a condus-o către vitrina 
despărţitoare. Agenta a icnit de durere. Sau nu era durere? Cu 
nenorocita asta de cânepă de Tibet, nu puteai fi niciodată sigur! Cert e 
că Aelia i-a eliberat mâinile, iar Mwana a început să facă semnele 
codificate. Gesturile ei precise, de femeie care trăgea în nări mirosul 
de ceară topită în biroul ei curat şi ferit de agresiuni. 

— Cine zice că în zilele noastre femeile şi-au pierdut morala? a 
întrebat Aelia. Ironică. Iată, Mwana pune mare preţ pe virginitatea ei! 
a conchis Frizona strivind-o pe negresă de cristalul de Moravia. 

În timp ce mâna îi era afundată sub pelerina roşie, strângând în 
palmă mânerul unui wakizashi scurt de Yedo. 

— Urmăriţi comunicațiile prin cymbalofon la adresa: 187, 
Capitolium Boulevard. O agenţie particulară de curieri. POWHATANA. 
Amphiaraos trebuie să sune acolo dintr-un moment în altul! a anunţat 
din stradă unul dintre agenţii lui Cornelius. Şi-a aşezat palma pe 
diafragmă, întrerupând vibraţiile remanente şi s-a dus înapoi lângă 


partenerul său care urmărea luxoforii din complexul Bursei. 

— Eh? Ai mai prins ceva? 

Tipul a făcut gestul consacrat: pumnul strâns, balansat rapid într-un 
du-te vino, în faţa burţii. 

— Nimic. N-am mai prins nimic. Dar trebuie să emită dintr-un 
moment în altul. Se petrece ceva bizar prin birourile alea. Cum naiba 
de a putut Mwana să dezvăluie identitatea unui curier? Nici c-ar fi 
putut să-l dea în gât mai bine! Identitate, apartenenţă, mod de 
recepţionare a mesajului, tot. Tot, pricepi? 

— Beată! Prea multă cânepă! Prea mult sex! Fata patinează în gol! 
Trebuia să se întâmple odată şi odată... 

— Mda... Să fim pregătiţi! Poate punem mâna pe adresa bătrânului 
înaintea chelioşilor! O transmitem la Rustam rapid şi ne câştigăm 
banii cinstit. 


XXI 


— Electricitate! i-a şoptit Rufinus lui Wu Chen. 

I-a luat mâna şi i-a aşezat-o pe capul fierbinte al statuii lui Iulius C. 
Caesar, care trona în mijlocul sălii. 

Chinezul a tresărit şi şi-a retras mâna, grăbit. Şi-a suflat în palmă şi 
a întrebat: 

— Electricitate? 

— Uluitor! s-a prefăcut Rufinus mirat. Ai reţinut cuvântul. 
Redevenind serios, a început să explice: Electricitate. Adică, apariţia, 
mişcarea şi interacţiunea microatomilor lui Democrit... când sunt 
încărcaţi cu sarcini electrice. Sau cam aşa ceva... a spus în continuare 
chinezului, care privea neînţelegător. Ultimele cuvinte l-au proiectat 
însă pe Wu într-o stupefacţie totală, care l-a amuzat pe Rufinus. 

— N-are importanţă ce e! Dar bătrânul se foloseşte de electricitate 
ca să vadă ce se petrece aici! Cum anume? Nu ştiu... nu ştiu încă, 
vreau să spun. Dar, înainte să afişăm noul nostru preţ, vom acoperi 
capetele tuturor statuilor din sala asta... pentru că Amphiaraos vede 
prin ochii lor! Hai! Dă-i bice! Înveleşte-mi toată arta asta în stofe! 

— O să iasă tămbălău! 

— Nu mă interesează. Tu vrei respectabilitate. Eu îl vreau pe tata. 
Aşa că, fă cum ţi-am spus! 

Wu a urlat în sală, iar oamenii lui s-au repezit imediat asupra 
statuilor. 

— Ce dracu' faceţi? Aţi înnebunit? a strigat lumea din jur. 

— Hei! Opriţi prostia asta! 

Intermediarii şi agenţii de bursă începuseră să facă scandal, dar 
oamenii lui Wu explicau că nu e vorba decât de o superstiție a şefului 
lor. Vroia să facă o ultimă ofertă, însă numai în prezenţa unor capete 
de statui acoperite. Bizar, bizar. O explicaţie de-a dreptul stupidă, dar 
lumea era prea ambalată ca să mai judece corect. Nu le jucau decât 
cifre şi amplasamente de depozite în capetele alea care se străduiau să 
stoarcă profituri. 

— Acum! Poţi să spui ultimul preţ! a zâmbit Rufinus spre obez. Wu 
Chen a anunţat imediat, cu voce clară, acoperind larma din sală: 

— O sută două zeci de minae per tonă. Toată partida de 200 de 
tone! 

Panoul a afişat oferta grăsanului, iar Rufinus s-a aşezat într-un 
fotoliu, sprijinindu-şi bărbia în palme. Stătea nemișcat, sorbind din 
ochi panourile cu preţuri. 

S-a auzit un strigăt. Imediat, oamenii lui Wu s-au precipitat şi au 
tăbărât pe un bărbat între două vârste care încerca să dea jos faldurile 
de stofă care acopereau capul de marmură al lui Iulius C. Caesar. 


Ridicat pe un postament, chiar în faţa panoului principal de afişaj. 

Rufinus a răsuflat uşurat şi s-a sculat din fotoliu, chemându-l la el 
pe obez. 

— Scotociţi-l! Scotociţi-l! Scuturaţi-l de toate hârtiile sau obiectele 
pe care le are la el! Dacă nu găsiţi nimic, duceţi-l la toalete şi umflaţi-l 
până zice tot! 

Au trecut câteva minute. Toată lumea care foia prin holurile Bursei 
stătea cu ochii ţintă în panourile de afişaj. Răspunsul lui Amphiaraos 
întârzia. Vocile multiplicate de ecouri creşteau în amplitudine: 
comentau cu toţii că, în sfârşit, cineva îi smulsese bătrânului 
monopolul pe depozitele de sticlă din West Elephantina. 

Wu Chen s-a apropiat de Rufinus: 

— Ia uite! Ia uite ce-am găsit în buzunarele distinsului... Şi i-a întins 
nişte dispozitive bizare, cilindrice, din sticlă, în interiorul cărora se 
afla o țesătură fină de sârmă. Două picioruşe mai groase, din metal, 
ieşeau din baza de jos a cilindrilor. Ca nişte degete groase, 
transparente, ca nişte lumânări scurte, reci şi transparente. 

Rufinus s-a holbat la ele fără să înţeleagă nimic. 

— Ai mai văzut aşa ceva vreodată? 

Wu a clătinat din cap. Tânărul Eutherius le întorcea pe o parte şi 
alta, le mirosea, şi-a trecut chiar şi limba peste ele... Apoi, le-a 
apropiat de ochi. 

nişte inscripţii/ scria ceva pe ele/ un set de simboluri bizare/ 
urmate de grupuri de cifre şi săgeţi/ 

Aşezate cu toate sub nişte adrese. „Ochii bătrânului. Ochii de la 
distanţă ai bătrânului.” şi-a spus Rufinus, încruntându-se. S-a scărpinat 
pe obraz cu mâna în care ţinea ţigara, făcând ca fumul să se ridice în 
zig-zag. „Ochii. Ochii bătrânului. Ochii corespunzători diferitelor 
adrese...” 

micile proprietăţi ale lui amphiaraos/ răspândite prin west 
elephantina/ bârlogurile în care se ascundea/ 

— Ia uită-te, Wu, aici! Care e cea mai apropiată adresă? a întins el 
cilindrul spre obez Găseşte-o pe cea de la care mesajele sonice prin 
cymbalofon ar ajunge la timp pentru un răspuns prompt... 

Chinezul a citit înscrisurile. A scos harta din buzunar, a studiat-o, 
după care s-a apropiat de urechea lui Rufinus şi a şoptit: 

— 2484, Quirinal Avenue! Asta e cea mai apropiată... 

— Splendid, a aprobat Rufinus. Ochii i-au lucit, a stins ţigara, 
strivind-o în ce mai apropiată scrumieră şi a spus: Pornim acolo 
imediat! 

În Bursă se lăsase o linişte mormântală. Ochii tuturor alergau între 
panoul de afişaj, aşteptând răspunsul lui Amphiaraos, care întârzia, şi 
grupul chinezului, care se bulucea în jurul lui Rufinus. 

La expirarea celor 15 minute regulamentare, Mwana a apărut în 


spatele vitrinei de cristal şi a făcut semnele cunoscute de toată lumea. 
Partida de sticlă nu primise contraofertă. Partida de sticlă era preluată 
de grupul lui Wu Chen, cu preţul de 120 de minae per tonă. 

În locul urletelor la care se aşteptau cu toţii, lumea a început să 
şuşotească. Nesigur. Neclar. Cum adică? Chiar îi suflaseră sticla 
bătrânului Eutherius? 

— Gata, Wu! Hai să plecăm! a repetat Rufinus, trecându-şi degetele 
prin părul scurt. 

Şi-a potrivit o cută imaginară pe pantalonii largi neustrieni, în timp 
ce oamenii chinezului se agitau strângând listele şi hărţile. 

— Daţi liber curierilor! s-a auzit vocea lui Wu Chen. 

Chiar atunci însă, un vuiet neaşteptat a umplut sala: 

— Operaţiunea cu sticla a fost fictivă! Nu există nici un transport de 
sticlă în port! răsunau tot mai multe voci. 

Rufinus a pufnit în râs: 

— Al naibii tata! Asta e mâna lui. Acum încep să-l recunosc! 

Relaxat, a ieşit din sala cea mare a Bursei, lăsându-i în urma sa pe 
oamenii lui Wu Chen care începuseră să se bată cu comercianții ca 
tăbărau asupra lor din toate colţurile. 

— E o debandadă teribilă! a anunţat Sapor prin cymbalofon. S-a 
descoperit că toată licitaţia s-a învârtit în jurul unui transport fictiv de 
sticlă! 

Rustam se ridicase de la masă şi, instinctiv, şi-a pus şi el ochelarii 
negri, chiorându-se pe fereastră înspre faţada Bursei care părea să 
explodeze sub fulgerele luxoforilor. 

— Cum pizda mă-sii? Cum pizda mă-sii? înjura el printre dinţi. 
Chinezul i-a suflat lui Amphiaraos o marfă care nu există şi noi încă 
nu l-am localizat pe bătrân! 

— Stai dracului liniştit! Potoleşte-te! Mai avem o şansă! i-a suflat 
Sapor, nervos Şi termină odată cu mestecatul căcatului ăsta de şaşlâc! 

Cymbalofonul care emitea de la complexul Hare Krishna a început să 
vibreze din nou: 

— Am aflat pe căi separate de nenorocirea de la Bursă! Cel mai rău 
e că Amphiaraos nu şi-a mai trimis ultimul mesaj la agenţia de curieri! 
Nu mai avem cum să-l localizăm! Totul e în mâna Aeliei! Stai pe loc, 
şi fii gata să porneşti la primul mesaj pe care ţi-l trimite! 

Sapor a întrerupt vibraţiile remanente ale cymbalofonului şi a 
început să privească spre zidul cu luxofori. Strângând din buze. 

— Doar dacă-i trage de limbă pe curieri... Dar, tâmpiţii ăia habar n- 
au de nimic... 

— Nu se poate ca agenţiile să nu cunoască numărul cymbalofonului 
care i-a contactat! a spus Rustam. Nu se poate! Trebuie să ştie! 

— Crezi? a pufnit Sapor. Dacă ar fi fost aşa, Amphiaraos ar fi fost de 
mult în mâinile noastre! 


Rustam a lovit cu pumnul în masă şi s-a apropiat de geam. Deja, 
agentul de pe Cazinoul YASODARO se ridicase cu tot cu deltaplan şi 
privea în stradă, aplecat peste balustrada ce mărginea acoperişul. 

— Vreun mesaj? a întrebat Sapor, absurd, câtă vreme persanul n- 
avea ochelarii negri la ochi. 

Chiar atunci, unul dintre oamenii lui Cornelius şi-a pus palmele 
pâlnie la gură şi a strigat ceva către Rustam, în timp ce celălalt scosese 
lampa policromă de sub pelerina iberică, semnalând spre acoperişurile 
pe care aşteptau agenţii. 

Un deltaplan auriu a părut că se prăbuşeşte în gol de pe Bursă. S-a 
răsucit de câteva ori în aer, a acroşat cu un colţ al aripii cablurile de 
comunicaţie sonică, reuşind să se redreseze în ultimul moment, la 
cincizeci de picioare deasupra Pieței, după care a dispărut printre 
insulae-le viei Parisii. L-a urmat un altul de pe clădirea Corporaţiei de 
Latex CHEROKEE, planând lin, tot către via Parisii. 

— Ce naiba?! s-a ridicat Sapor de la masă, trântind scaunul. Rustam 
a deschis o fereastră. 

vântul de marte l-a izbit în faţă/ cu miros de alge sărate/ cu miros 
de fum/ cărbune ars/ gălăgia străzii/ agentul lui cornelius răcnea pe 
stradă/ 

— Wu Chen! Chinezul! a reuşit Rustam să audă. Via Parisii! 

Deltaplanul de pe Cazinoul YASODARO a amorsat o vria, 
înşurubându-se printre două blocuri înalte, dispărând apoi pe 
deasupra unei clădiri joase. 

— Via Parisii e încolo? l-a întrebat Rustam pe Sapor, arătându-i 
ultimul deltaplan. 

— Da... Ce naiba... scosese capul pe fereastra deschisă şi urmărea 
plutirea trepidantă a celorlalte trei deltaplane ce ţâşneau de pe insulae- 
le din jurul Pieței Bursei. 

— Wu Chen şi Rufinus! Sunt pe via Parisii! Ai noştri se ţin după ei! 
a răcnit agentul din stradă. 

— Ce-i asta? s-a încruntat Sapor. 

— E un mesaj în evantai! nu s-a putut abţine persanul. Hai naibii 
afară! 

A dat să se repeadă spre ieşire, trăgându-l pe Sapor după el. 

— Ai vrut să tragi Hare Krishna în piept! 

— Hai mai repede! i-a retezat-o Rustam. Crezi că nu ştiu că aţi 
închiriat două unghiuri de emisie? 

S-au repezit în jos pe scări. Un mesaj în evantai. În mâinile lui, ale 
lui Rustam, de data asta. Un evantai. Dar mânerul era tot Rufinus. 

Au ţâşnit în stradă, dând nas în nas cu oamenii lui Cornelius. Sapor 
rămăsese cu ochelarii negri pe nas, privind buimac spre zidul Bursei. 

— Mai bine ţi-ai anunţa chelioşii că trebuie să pună mâna pe 
chinez! Wu Chen! Zi-le că nu mai e timp de ţepe! 


— Paici! a făcut semn unul dintre agenţi. Băieţii noştri de pe 
deltaplane sunt cu ochii pe oamenii lui Rufinus pe Parisii. 

— Sapor! s-a auzit o voce de la fereastră. 

— Poţi să nu te întorci! a pufnit Rustam. E banană ăla de Rassul! Zi- 
i că a rămas cu ochii în soare şi hai cu mine! Nu vrei să punem mâna 
pe bătrân? 

Sapor şi-a smuls ochelarii negri de pe faţă şi a dat cu ei de trotuarul 
îngheţat. A strigat ceva la Rassul, frângându-şi mâinile. Agenţii lui 
Agricola o luaseră la fugă spre intersecţia cu Parisii. 

— Nu vii? a întrebat Rustam. 

— Se cacă pe el! Ia-l cu tine! Târăşte-l după tine! a urlat Rassul de la 
fereastră. Vezi că e o scurtătură spre Parisii prin casa de la numărul 
808! Are două ieşiri! 

Rustam l-a apucat pe Sapor de cot şi a luat-o la fugă în susul viei 
Dioclețian. 802. 804. 806. 

808! 

A dat buzna în casă, trântind uşile de pereţi. Vocile răstite ale 
locatarilor. Un culoar lung şi umed, acoperit de geamuri înrămate în 
bare de oţel. Cerul umed prin care s-a prelins umbra unui deltaplan. O 
uşă laterală s-a deschis brusc şi, un chinez slab ca un ţâr s-a repezit în 
întâmpinarea lor, rotind o tonfa deasupra capului. Rustam a continuat 
să alerge însă, târându-l pe Sapor după el. 

— Fereşte! a strigat krishnaitul când au ajuns la câteva picioare de 
chinez. 

Rustam şi-a plonjat mâna dreaptă la subsuoara stângă. Un fulger 
lucios. Chinezul a părut că zâmbeşte, îndoind cu graţie genunchii. 
Tonfa îi înţepenise într-o poziţie nefirească, sprijinită de zidul 
culoarului. Modelul de pe bluza de Canton devenea din ce în ce mai 
elegant pe măsură ce se lăţea ca o pată de ulei. 

Numai că nu există nici o marcă de ulei de culoare roşie. 

— Pupă-l pe Wu! a sâsâit Rustam sărind peste corpul zâmbitor al 
chinezului. Sau nu zâmbea? Oricum, dinţii îi luceau în bătaia luminii 
cenuşii filtrate de geamurile acoperişului. 

Au ajuns la celălalt capăt al culoarului. Persanul a izbit în uşă şi s-a 
năpustit pe stradă. 

Aglomeraţie. Forfotă. Oameni care priveau în sus. Oameni 
îmbrânciţi. 

— Asta e via Parisii? a întrebat Rustam pe un bătrân care se holba 
dintr-o parte în alta. 

— Ce naiba?! s-a strâmbat bătrânul. Sunteţi numai străini acum, 
aici?... Bine'nţeles că e Parisii! Ce tot întrebaţi ca tâmpiţii? 

Un deltaplan se rotea pe undeva prin jurul turnurilor hiperbolice de 
la capătul străzii. Semnaliza din lampa policromă, planând ca un şoim 
liniştit în jurul ferestrelor argintii şi prelungi ale Primăriei West 


Elephantinei. 

Unde naiba sunt acu”? 

Agentul lui Cornelius gâfâia, sprijinindu-se de un felinar, îndoit din 
mijloc. Erau la intersecţia viaei Parisii cu Ravenna Boulevard, chiar în 
faţa scărilor ce duceau la intrarea în Primărie. 

— Au luat-o pe Ravenna. Spre terma lui Archibald. 

— Avem pe cineva după ei? a întrebat Rustam. 

— Doi băieţi pedeştri de-ai mei. Iar ăia de sus sunt cu ochii pe ei... 

Agentul a făcut un semn cu mâna spre cer. Era sleit. Deltaplanul 
continua să dea roată Primăriei, semnalizând. Rustam s-a uitat de jur 
împrejur. Sapor trăsese într-o parte, privind speriat, cu buzele făcute 
pungă. 

— Un locomobil! O cvadrigă! Orice! 

Agentul a ridicat din umeri şi i-a arătat mulţimea de pe stradă. 

— Vrei s-o omori? 

Rustam s-a repezit spre cel mai apropiat scuar, fără să răspundă. În 
utlimele şapte zile, îi măturase, în ordine, pe Morgana Sertao, pe Jou 
Dirceu, pe Claudio Bernal, pe un chelios Hare Krishna şi pe un chinez 
de-al lui Wu. Ah, uitase de Eumolpius Doil. O pierduse, în schimb, pe 
Naila Trong. Asta însemna un scor de 6 la 1. Şapte zile, şapte Morți. 
Morți, cu M mare, nu plevuşcă, nu cetăţeni care se plimbau prosteşte 
pe bulevardele şi străzile West Elephantinei. Ăştia care mergeau ca 
nişte furnici stârnite, privind la vitrine, erau material perisabil. Pentru 
profesioniştii ca el, asta erau: nişte inşi cu termenul depăşit. 

Bun. S-a repezit în prima cvadrigă ieşită în cale, l-a îmbrâncit pe 
birjar pe trotuarul acoperit cu polei şi a dat bice cailor, repezindu-se 
în mulţimea de pe stradă. 

un strigăt general/ şi o potecă în mulţime/ indivizii ăştia expiraţi se 
pricepeau să se păstreze pentru privitul vitrinelor şi pentru 
cumpărături de anul nou/ unii dintre ei, cel puţin, erau tare pricepuţi 
la chestia asta/ 

— Ai înnebunit? l-a auzit pe agentul lui Cornelius că strigă. 

Rustam a tras de hăţuri şi s-a uitat în sus, după deltaplan. Continua 
să lanseze semnale. Galben, galben, verde lung, roşu scurt, albastru 
punct, albastru punct. 

— Îi vede! Zice că-i vede! a strigat la agent. A urmat un nou set de 
semnale. 

— Au luat un locomobil pe Victoria Boulevard! a strigat agentul. 
Wu şi Rufinus! 

— Nu vii? Nu veniţi? a întrebat Rustam, privind de la Sapor la 
agentul lui Agricola. Lumea începuse să se agite în jur, strigând 
numele lui Amphiaraos, urlând despre prăpădul de la Bursă unii se 


apropiaseră ameninţător de cvadrigă. 

— Krishna îl vrea pe Eutherius! Tu vrei bani! Veniţi, sau iau 
prăjitura asta numai pentru mine? 

Brusc, deltaplanul a virat printre turnurile zvelte ale Primăriei, 
semnalizând rapid. 

— Wu se duce spre Piaţa Alexandretta! a descifrat agentul ultimul 
mesaj şi a sărit în cvadrigă, trăgându-l pe Sapor după el. Rustam a 
plesnit din bici, caii s-au cabrat pe gheţuş şi au clintit atelajul. Un 
huruit s-a ridicat din mulţime, dar cvadriga a pornit, derapând, 
croindu-şi drum printre oameni. 

— O scurtătură! O scurtătură spre piaţa aia nenorocită! a scrâşnit 
Rustam. 

— Prima la stânga! a spus agentul. 

Rustam a chiuit, ridicându-se în picioare pe capră. Plesnea din bici, 
privind când şi când în văzduhul cenuşiu al oraşului. Deltaplanele care 
semnalizau. 

A tras de hăţuri, înfigând zăbala în gura cailor care au patinat 
speriaţi, repezindu-se pe stradela indicată de agent. Nechezatul lor 
disperat. Strigătul oamenilor aglomeraţi la cumpărături în ultima zi a 
Mileniului. 

— Ai să omori pe cineva pân' la urmă! a spus Sapor, cu capul 
înfundat între umeri. 

— Trăiesc din chestia asta! i-a răspuns Rustam peste umăr. 

— Opreşte! uite-i pe băieţii mei! a strigat agentul lui Cornelius. 

Erau doi tineri care umblau de colo-colo pe trotuar, nervoși, 
suflându-şi în palme. Un deltaplan se angajase de-a lungul străzii, 
printre casele joase şi copacii desfrunziţi ai grădinilor, pregătindu-se 
să aterizeze. Câţiva legionari urbani se chinuiau să salte capacul unui 
canal. 

Rustam a oprit cvadriga, trăgând de pârghia ce înţepenea roţile cu 
spiţe de lemn. Un locomobil uşor, briton, un BEOWULF 1997, zăcea 
într-o rână, blocând jumătate din carosabil. 

— Unde duce canalul ăsta? a întrebat persanul, sărind din cvadrigă. 
A alunecat pe gheaţă, gata-gata să se întindă pe trotuar cât era de 
lung. Un legionar urban a sărit, prinzându-l de cot. 

— Sunteţi Rustam Kair? l-a întrebat. 

— Da. Sunt Rustam Kair! V-am întrebat unde duce canalul ăsta? 

Deltaplanoristul s-a desprins din harnaşamentele lui şi s-a apropiat 
şi el de gura de canal. S-a uitat la cei doi tineri care începuseră o 
discuţie în şoaptă cu agentul de legătură al lui Cornelius Agricola. 

— Sunt două-trei minute de când au intrat în canal... nu mai mult! 
îşi muşca pumnii deltaplanoristul. 

— Îmi răspunde cineva la întrebare? Unde naiba duce canalul ăsta? 
a şuierat Rustam. Mai încercaţi să ridicaţi capacul o dată şi dacă nu, 


mergem să-i supraveghem ieşirile... 

A simţit privirile plictisite ale celorlalți. 

— Cu care ieşire vreţi să începem, domnule Kair? Cu cea din port? 
Cu cea dinspre terminalul locomobilelor de coastă? Cu cea dinspre 
Bursă? Cu cea de la Primărie? Sau cu cele peste o mie de guri care se 
deschid în toate străzile oraşului? 

— Trebuie să iasă undeva prin apropierea Bursei! a încercat Rustam 
să-şi păstreze calmul. Amphiaraos nu poate locui departe de Bursă... 
N-ar avea cum să răspundă atât de repede la mesaje... 

Legionarul urban s-a apropiat de agentul lui Cornelius Agricola. Au 
schimbat câteva vorbe în şoaptă. Agentul dădea din cap ca un 
metronom, îndoindu-şi spatele din ce în ce. Ca sub o povară prea grea. 

— Bine! a încheiat el şi i-a făcut semn lui Rustam să se apropie. 

— Putem să ne ducem la una dintre cele 96 de guri de canal din 
jurul Bursei. Dar de acolo, la ce adresă ne ducem? Am făcut o dată un 
calcul... Ştiţi câte locuri sunt catalogate ca ascunzişuri potenţiale 
pentru Amphiaraos Eutherius? a întrebat legionarul urban, ridicându- 
şi gulerul uniformei albastre. 

— Câte? 

— 14533 locuinţe închiriabile. 810 proprietăţi particulare. La care 
din ele vreţi să mergem, domnule Kair? 

— Zi-i stăpânului tău un singur cuvânt: electricitate! a spus Rufinus 
sclavului care deschisese uşa. 

N-a aşteptat prea mult. Uşa s-a redeschis şi sclavul l-a invitat 
înăuntru. În casa cu numărul 2484 de pe calea Quirinal - Quirinal 
Avenue, cum începuseră să-i spună în dialectul Noii Atlante. T'ual kelt 
amestecat cu latină nouă şi cu locuţiuni de Cipangu. 

Din stradă se auzeau chiotele copiilor care se bucurau de apropierea 
sărbătorii mult aşteptate. Pesemne că la Roma, datorită diferenţelor de 
fus orar, deja se înălţaseră zmeele luminiscente, focurile greceşti erau 
proiectate în văzduh, iar carele triumfale pătrundeau în For pe sub 
reclamele lucioase ale firmelor de transporturi aeriene. 

Din Mileniul al II-lea mai rămăseseră doar câteva ore. Iar noua eră 
care se deschidea, va începe tot sub (conducerea? administraţia? 
planificarea?) unui Eutherius. Era bine aşa. 

Poate că de aceea îl trimisese Amphiaraos cu hainele rupte la 
şcoală, atunci când nu fusese în stare să-şi impună punctul de vedere. 
Ca să-l înveţe că, dintre toţi cei care aveau dreptate, doar el trebuia să 
fie cel care se impune. Ca să-l înveţe că dintre toţi cei care reclamau 
Marele Arbitraj, acesta i se cuvenea numai lui. Ca să-l înveţe că... 

— Pe aici! i-a arătat sclavul scările de lemn care urcau în spirală. 

Tânărul Eutherius a dat din cap şi a urcat treptele grăbit, două câte 
două, făcând să scârţâie lemnul sub paşii săi. Ajunsese primul la tatăl 
lui. 

tot fiul rătăcitor era cel mai bun/ tot lui i se vor pregăti oile cele 
mai grase şi mieii cei mai fragezi/ şi vinul cel mai bun/ 

Rufinus a intrat fără să bată la uşă în salonul de la etaj al villaei. 
Printre cuburi stranii, care păreau să fie ferestre deschise spre alte 
spaţii, îl aştepta Amphiaraos. Tocmai privea în unul din acele corpuri 
bizare, în care mişuna o mulţime de oameni alb-negru şi cenuşii. 
Străzi tremurate, văzute printr-o ceaţă gri. 

— Idele anului 2000 sunt magnifice la Roma, a zâmbit Amphiaraos, 
întorcându-se brusc spre Rufinus Priveşte numai! 

A întins mâna spre cubul cel mai apropiat, care pâlpâia în tonuri 
albăstrui, ca şi cum ar fi fost plin de gaz aerian pentru iluminatul 
public. 

Rufinus s-a zgâit în cristalul bombat şi a recunoscut Forul, la care se 
gândise intens cu câteva secunde mai devreme. O imagine pastelată, 
cu nuanţe plate, neclare. Cu toate acestea, Columna Traiană, 
construită cu 19 secole în urmă, coloanele mai mici, cu rostre, piaţa 
întinsă cu pietre lustruite de paşi erau cu toate acolo, de neconfundat. 

Panoul promoţional al corporației PNAEUMA LINEAE acoperea 


parţial frontispiciul templului Artemisei. Sub streşinile Senatului, 
străluceau însemnele HIPPIAS COMCOM. Iar pe cer, pluteau baloanele 
uriaşe, pline cu helium, făcând reclamă berii „PILSAUNUM”- 
BONNONIA. 

— Roma! a exclamat tânărul Eutherius. Roma, într-adevăr. 

Roma, pe care o ştiau amândoi atât de bine. 

În plus, cele mai teribile artificii pe care le cunoscuse vreodată 
Cetatea Eternă. Poate doar în anul 800, când Vassilides Niger blocase 
invazia arabă, în Dalmația, la Monfalcone, să mai fi fost capitala 
Imperiului la fel de luminată... 

— La Ierusalim, unde se află fratele tău, Virgilius, Mileniul al III-lea 
a început deja, a spus Amphiaraos, zâmbind obosit Priveşte! 
Petrecerea e în toi! 

Bătrânul l-a condus pe Rufinus şi i-a arătat imaginile dintr-un alt 
cub. Moscheea lui Omar pe fundalul muntelui măslinilor. 

Virgilius. Nu se mai gândise la el de ani de zile. Trimis de o 
grămadă de vreme în misiune în Palestina, la sugestia lui, a lui 
Rufinus, care pusese mâna în felul ăsta pe Iasonia, soţia lui Virgilius 
un instrument, după cum îl învățase Amphiaraos, un instrument, şi- 
atât. 

Numai că nici lasonia, nici Soshanna nu fuseseră simple 
instrumente. Erau recăderea în timp a Louellei... un efect secundar al 
modului de gândire alambicat ce caracteriza familia Eutherius. Sau 
erau doar o repliere? 

O insulă de curat într-o mare de evenimente dirijate la rece. O 
insulă de curat pentru care luptau după regulile lor de indivizi care 
obțineau orice. 

Deci: Iasonia obţinută pe spezele lui Virgilius trimis cu un aerostat 
rapid în Palestina. Să descurce problemele create de creştini 
administraţiei romane. Să-i infiltreze, sau aşa ceva, mă rog, să-i surpe 
într-un fel. Adică: o misiune de nerezolvat, o sarcină suspendată de 
sute de ani în cârca prefecţilor de Palestina. 

Virgilius se împotmolise acolo. Şi, cum era un bun roman, capabil să 
citeze cele mai ilustre cuvântări din Senat, capabil să structureze cu 
responsabilitate o administraţie, o rotiţă bine unsă a sistemului, după 
cum singur recunoștea, rămăsese în Palestina. 

CIVIS ROMANUM SUNT! aşa scria cu litere uriaşe sub Templul lui 
Solomon. Aşa gândea şi Virgilius, în timp ce lasonia se foia la Roma 
prin aşternuturile lui Rufinus. 

Un bun roman, dar un individ slab. 

— Când l-ai văzut ultima dată pe Virgilius? a întrebat Amphiaraos. 
Uluindu-şi fiul. Era a doua oară când se gândea la ceva cu care tatăl 
său nu întârzia să facă legătura. 

— Acum opt ani. Când a plecat la Ierusalim. 


— Şi cu toate că ţi-ai bătut joc de el, trimiţându-l în cloaca aia, ai 
părăsit-o pe lasonia după câteva luni doar de la plecarea lui... Ai 
umplut-o de ruşine, iar pe fratele tău l-ai lăsat în Palestina, singur, 
disprețuit de prietenii săi, să rezolve problemele grele ale Imperiului! 
Pe o plată de nimic! 

— Pe Virgilius nu-l interesează banii. Iar Iasonia n-a fost decât un 
instrument. Aşa cum m-ai învăţat! 

— Era soţia fratelui tău, fir-ar al dracului să fie! Iar el nu ştie nici 
acum că ai tras sforile ca să ajungă la Ierusalim! 

— Nu mă pisa la cap cu Virgilius! E la fel de încrezut ca noi toţi... 
crede că e un meritocrat! se prefăcea Rufinus convins de argumentele 
sale. Crede că doar meritele sale administrative i-au adus misiunea în 
Palestina. Şi e fericit că rezolvă problemele Imperiului. Îl ajută la 
alimentarea ego-ului... 

nu/ nu era convins de nici o iotă din ce spunea/ dar nu era 
amphiaraos cel care îl educase aşa?/ 

— Ţi-ai bătut joc de fratele tău! a stabilit bătrânul şi i-a indicat lui 
Rufinus un scaun. Stai naibii jos! 

— Tu mi-ai spus că trebuie să mă port aşa. Tu mi-ai spus că e o 
prostie să acord cea mai mică consideraţie celorlalţi... 

— A fost o greşeală. Am greşit de multe ori, a replicat bătrânul, 
privindu-şi fiul drept în ochi. 

greşise cel puţin o dată/ louella/ dar cu toate învăţăturile greşite, 
tot rufinus ajunsese primul la potou/ însemnele/ 

Rufinus s-a strâmbat, ca atunci când era mic şi nu-şi dădea seama 
cum face Amphiaraos şi-l prinde cu minciuna, de fiecare dată. 

— De unde ştii tu toate astea? Uite, treaba cu Iasonia şi cu 
Virgilius... lasonia n-a povestit nimănui... la Roma, toţi au crezut în 
povestea pe care a lansat-o ea. Că Virgilius e impotent şi că e nevoie 
de cel mai bun administrator în Palestina... 

Amphiaraos l-a privit tăios: 

— A lansat povestea asta, şi după aia v-aţi afişat împreună la toate 
banchetele... Şi în plus, ştii că Însemnele sunt în posesia mea! De ce 
naiba te mai întrebi cum de ştiu tot? Inclusiv lucrurile despre care nu 
s-a ajuns măcar să se bârfească?... Hai mai bine să vedem ce se 
întâmplă la Bursă! 

Rufinus s-a ridicat şi s-a luat după tatăl său, care mergea şontâc- 
şontâc spre un alt cub. Sufla din greu, el care înainte să plece din 
Europa îi alerga pe toţi directorii de bancă şi pe intermediari după el, 
într-o fugă nebună pe culoarele corporațiilor, sai pe aleile centrelor 
administrative. „Ăsta nu oboseşte niciodată?” se întrebau, abia reuşind 
să se ţină de pasul vioi al lui Amphiaraos. Ce dracu' are de e mereu 
aşa grăbit? se întreba chiar şi Rufinus. 

Numai că acum, tatăl lui sufla greu, după doar câţiva paşi. Şi îl 


certa pe Rufinus ca în copilărie. Priveau împreună la imaginile cenușii 
din sala mare a Bursei. Ca să spun aşa au privit, uniţi în sfârşit. Uniţi în 
faţa unui ecran. 

— Ăsta e tipul care a discutat cu Rufinus înainte să părăsească 
Bursa! au spus krishnaiţii şi l-au îmbrâncit în faţa Aeliei pe tehnicianul 
lui Amphiaraos. 

— Eh? Ce-ai discutat tu cu Rufinus? a întrebat Frizona. 

Tipul a privit într-o parte şi a scuipat pe podea: 

— Cam ce anume te-ar interesa? a întrebat şi el, cu un aer plictisit. 
Aelia a avansat şi l-a plesnit cu cravaşa peste faţă. 

— Mă interesează totul! Clar şi la obiect! 

Tehnicianul a privit-o scurt şi a slobozit un nou gogoloi de salivă. A 
nimerit-o drept pe obraz. O pată mucilaginoasă care se etala pe pielea 
albă. 

— În regulă! a spus Aelia, ştergându-se pe faţă. 

Şi-a cufundat lent cravaşa printre cutele hainelor bărbatului şi a 
început să agite bastonul elastic. Între coapsele pe care el le-a 
încordat, încurcat. 

ruşine? / durere?/ 

— Poate că asta o să-ţi placă mai mult! 

Tehnicianul a urlat de durere şi s-a îndoit de şale. A spus cu voce 
gâtuită: 

— E prea târziu, nu înţelegi? Partida s-a terminat! 

— Prostii! s-a enervat Aelia şi l-a lovit din nou în testicule. Bărbatul 
a căzut pe pardoseala de marmură, zvârcolindu-se. 

— ... târziul... a strigat el răguşit. 

— Vreau să vorbesc la sediu! s-a răsucit Aelia brusc şi s-a îndreptat 
către vitrina de cristal. S-a uitat jos, în marea sală a Bursei, părăsită 
acum. Angajaţii se aferau printre statui, coloane şi birouri, punând 
hârtiile în ordine. Cymbalofoanele erau sigilate, luxoforii erau 
acoperiţi cu huse, uşile erau zăvorâte. 

Se mişcau cu toţii, profesional, fără să bănuiască nimic din ce se 
petrecuse. 

Pentru ei, totul fusese doar o falsă tranzacţie. O speculație, cum 
văzuseră atâtea în Bursa aia aglomerată. Prima de acest fel însă sub 
conducerea ireproşabilă a Mwanei Octavia Dagbert. Pentru ei, ca şi 
pentru toţi locuitorii obişnuiţi ai West Elephantinei, va urma cheful 
mult aşteptat de schimbare a Mileniului. 

Şi bârfa legată de căderea din funcţie a incoruptibilei Mwana. Prea 
multă cânepă şi prea mult sex. Asta era. Exces. 

— Hare Krishna pe linia patru! a spus unul dintre fraţi, în timp ce 
sunetele diafragmei se răspândeau în ecouri. Automat, angajaţii 
sechestraţi de sectanţi au început să stenografieze mesajul. 

— Nu scrie nimeni nimic! a scrâşnit Aelia. Înţeleg şi aşa! 


— „condus de Wu Chen, l-am pierdut printre stradele. Rufinus 
trebuie să fie acum faţă în faţă cu Amphiaraos. 

Aelia s-a apropiat de cymbalofon şi a început să bată în membrane 
cu beţigaşele grele: 

— Ce să fac acum? Toţi ştiu că suntem implicaţi în speculaţia asta! 
Am bramburit cursul la sticlă în toate Bursele... 

— L-aţi bramburit. Dar, timpul e un individ simpatic... Pleci frumos 
de acolo, tragi uşa după tine şi te pierzi în natură timp de câteva 
luni... Aşa cum o să facem şi noi... Timp de vreo jumătate de an, 
stingem focurile. Ne ocupăm de slujbele obişnuite şi atât. 

— Dar Eutheriii ne vor vâna peste tot... 

— N-au nici un interes. Ştiu şi ei că este mai productiv să se 
folosească de noi. Crezi că au chef să forțeze un conflict deschis? Cine 
mai are chef de conflicte deschise acum, la început de Mileniu? 

Aelia nu a răspuns imediat. S-a uitat în jur. Mwana, inertă, cu ochi 
sticloşi. Curierul agenţiei POWHATANA care gemea. Tehnicianul lui 
Amphiaraos o scruta atent. Şi oamenii ei care aşteptau ordinele. 

De fapt, Hare Krishna se aliase cu hermeticii, cu stoicii şi cu marea 
finanţă. Încercaseră să se tragă pe sfoară unii pe alţii, dar pierduseră 
împreună şi erau în aceeaşi barcă acum. Nu se vor despărţi în faţa 
unui nou Eutherius, rămas atât de puternic. Vor avea de luptat mai 
departe pentru felia aia groasă care erau Însemnele. 

Un deceniu? Un secol? Încă un Mileniu? 

— Dispar! a mai bătut Aelia în cymbalofon, după care l-a închis. 

S-a ridicat de pe scaun şi s-a îndreptat încet spre ieşire. 

— Haideţi! le-a spus krishnaiţilor. Hare Rama! a făcut un gest ironic 
de despărţire spre Mwana. 

Apoi, a tras uşa în urma ei. 


XXIV 


Hippias a aşezat palma deschisă pe membrana cymbalofonului, 
întrerupându-i vibraţiile. S-a uitat peste capetele lui Mallobaudes, 
Soshanna, Iulianus, Acterian, strânşi în salonul villaei sale. Privea 
afară, spre Roma. Văzduhul sfârâia, sfâşiat de dârele lucioase ale 
artificiilor. Havuzul din marmură neagră şi apa care clipocea în 
volburi. 

— Cât e ceasul acum în West Flephantina? a întrebat stoicul, 
tresărind brusc: un snop de flăcări s-a desfăcut sub forma unor 
crizanteme în cerul negru de deasupra Capitalei. 

Acterian a privit-o pe Soshanna şi şi-a încreţit buzele. Calcula. 

— E şapte seara. În West Elephantina e şapte p.m. 

Iulianus şi-a aprins o ţigară, în timp ce Mallobaudes şi-a sprijinit 
fruntea în palme. 

— Am pierdut, nu-i aşa? a întrebat hermetul. 

— Am pierdut, a admis Hippias. Un chinez nenorocit, unul Wu 
Chen! L-a condus pe Rufinus la bătrân, scăpându-l de krishnaiţi, de 
agenţii lui Cornelius şi de Rustam. 

Soshanna a clipit mai des. Dacă nu l-ar fi vândut soţului ei pe 
Rufinus, dacă ar fi jucat pe o carte mai eficientă... Marcellus Acterian 
a zâmbit şi s-a apropiat de urechea ei, şoptind: 

— Şi dacă ai fi pierit ca Deirdre Porsenna? 

Soshanna a clătinat din cap. Nu. N-ar fi pierit ca Deirdre. Ea se 
pricepea să-l controleze pe Rufinus. Era ceva ereditar în familia 
Eutheriilor. Mereu dădeau peste câte o femeie care putea să deţină 
controlul asupra lor... Louella cum procedase cu Amphiaraos? 

Hippias s-a aşezat pe un fotoliu. Exploziile artificiilor cutremurau 
Roma. I-a privit pe ceilalţi şi a râs trist. 

— Cred că am să gust şi eu din vinul de Kritias... şi-a turnat lichidul 
gălbui în cupă, a sorbit o gură, a închis ochii, după care a continuat: 
Sunt sigur! La ora asta, Amphiaraos predă însemnele lui Rufinus. Cât 
timp spuneai că trebuie să mai treacă până când grupurile noastre să 
aibă iarăşi şansa ratată azi? 

Marcellus Acterian a spus dintr-o răsuflare: 

— Şase decenii. Peste şaizeci de ani, urmaşii noştri vor putea să se 
înfrunte din nou cu nepotul lui Rufinus. De pe picior de egalitate... 

— Mda. Nepotul lui Rufinus, s-a strâmbat Mallobaudes. Sunt curios 
cum o să fie progenitura lui... 

Soshanna s-a întins după pachetul de ţigări. Chipul ei inert. Chipul 
ei care trebuia să rămână inert, mai ales sub privirea scotocitoare a lui 
Marcellus Acterian... 

Şi dacă ea nu pierduse chiar totul? Mai avea de aşteptat şapte-opt 


zile ca să afle răspunsul precis... 

— Ai ajuns primul. Deci tu vei prelua Însemnele. Numai că, vei 
împărţi povara lor cu Virgilius. M-am gândit mult la lucrul ăsta. 
Luptând în Palestina împotriva creştinilor, a dovedit că ştie să 
slujească Imperiul... Ştie deci să slujească orice sistem. El e altfel decât 
tine. Pune interesele generale înainte! Tu eşti mai inteligent, dar 
morala ta este cvasi-absentă! 

Rufinus s-a ridicat brusc de pe scaun: 

— Îi regulez pe creştinii ăia şi îl regulez şi pe Virgilius cu Imperiul, 
cu administraţia şi cu simţul datoriei civice cu tot! Am ajuns primul? 
Unde e Virgilius? Ce-a făcut el în tot timpul în care am alergat după 
tine? I-a studiat pe Cato şi Quintilian! Mie trebuie să-mi oferi întreaga 
putere! 

— Din puterea asta absolută n-a mai rămas mare lucru, a replicat 
Amphiaraos, preocupat. O să ai nevoie de Virgilius ca să operezi 
eficient cu Însemnele. 

— N-am nevoie de nimeni ca să operez cu Însemnele! De nimeni! 

— Crezi? Oamenii au reuşit să recupereze între timp handicapul şi 
s-au apropiat foarte mult de Purtătorul puterii... mai mult decât atât, 
mi-au scăpat de sub control... deseori, am fost obligat să le contracarez 
acţiunile, pe măsură ce a crescut capacitatea lor de a stăpâni spaţiul şi 
timpul. Deşi sunt invențiile străbunilor noştri, oamenii dau buzna tot 
mai frecvent în fieful ăsta care ne aparţine. Spaţiul şi timpul. Practic, 
singurul avantaj care ne-a mai rămas, e că putem distruge lumea la 
loc, aşa cum a fost ea atunci când strămoşii noştri s-au hotărât s-o 
inventeze. 

Bătrânul a făcut o pauză ca să-şi recapete suflul. S-a îndreptat spre 
ferestrele largi şi i-a spus lui Rufinus: 

— Deschide geamurile şi priveşte afară! Fără frică! 

Tânărul Eutherius a deschis fereastra care dădea în Quirinal 
Avenue. Dar panorama de dedesubt a dispărut imediat, înlocuită de o 
magmă neagră. Chiar şi braţele pe care Rufinus le-a scos afară pentru 
a simţi răcoarea serii dispăruseră, înglobate în masa amorfă şi neagră 
ca un noroi atotcuprinzător. 

— Iată cum este, de fapt, lumea! Mai precis, cum a fost atunci când 
Nuptius, strămoşul nostru, s-a decis să creeze Universul. 

— Pundiţii de la Potala n-au reuşit să se pună de acord asupra 
numelui strămoşului Eutheriilor. Cel ce le-a iniţiat stirpea Marcellus a 
făcut o pauză şi şi-a dres vocea, privind de jur împrejur Cel ce a 
inventat tot ce ne înconjoară. Pe noi, inclusiv... Avem documente la 
mânăstirea din Srinagar care îl denumesc Nurdra. Alte hârtii, 
ceyloneze, spun că s-ar fi chemat Nuganar. 

— Ce importanţă mai are numele? a pufnit Hippias în râs. Ce 
importanţă mai are ce a fost şi cum a fost? E destul că acum totul e 


din nou în mâinile lor... 

Mallobaudes s-a grăbit să-l aprobe. Ce conta trecutul? Banii din 
conturile helvete se mişcau după legile primei zile a anului 2000, 
cursul la mărfuri asculta de cererea şi oferta aceluiaşi moment, 
relaţiile dintre indivizi respectau tendinţa naturală a oamenilor de a 
pune mâna pe cât mai multă informaţie. Ce valoare mai avea un trecut 
incert? 

Important era să pui mâna pe date şi să ai banii în buzunar. Să mişti 
lucrurile după cum aveai interes. 

— Hermeţii pretind că pe tipul ăla primordial l-ar fi chemat 
Nuptius, a spus Iulianus. În rest, documentele secrete seamănă ca două 
picături de apă cu ce ai spus tu, Marcellus... Spuneai că strămoşul lor 
s-a împreunat cu o femeie creată de el însuşi? 

Acterian a dat din cap. Cel puţin, aşa povesteau pundiţii din Tibet. 
Că aşa s-a clădit lumea, că aşa s-a iniţiat stirpea Eutheriilor o familie 
chemată să administreze o creaţie cu legităţi clare, şi aşa mai departe. 

— O creaţie oarecum fără motiv, a speculat Acterian. Aşa 
comentează învățații de la Potala. 

— Mă rog. Ăsta e termenul de joc. Ăsta e regulamentul. Cum- 
necum, trebuie să punem mâna pe chestia asta, creată sau necreată, a 
replicat Hippias. Cum procedăm de acum încolo? 

chestia asta/ lumea/ oceane, munţi şi câmpii/ fabrici şi corporaţii/ 
acţiuni, depozite şi conturi/ documente, semnături şi contracte/ 

— Păi, în primul rând mă întreb dacă nu cumva putem să-l 
împiedicăm pe Rufinus să aibă copii, a spus Mallobaudes. Din câte ştiu 
eu, nici un Eutherius n-a preluat însemnele înainte de a avea copii. 
Rufinus e o premieră. E primul care capătă puterea absolută, fără să 
aibă urmaşi... 

— Să-l împiedicăm să aibă copii, mmh... a şoptit Marcellus. Ochii îi 
sticleau în mijlocul figurii spelbe, contrastând cu portocaliul mat al 
sarongului. S-a uitat întrebător la Iulianus. 

— Conform dogmelor hermetice, am avea o şansă, i-a răspuns 
Iulianus. Nuptius a rămas peste tot, dizolvat în tot ce ne înconjoară. 
Un tip rupt bucăţi care ascultă de comenzile date de stirpea sa. E ca o 
pestă care contaminează tot, o pestă ţinută în laţ de Eutherii a privit 
pierdut spre havuz, şi a şoptit da, da, cred că mai avem o şansă. 

Mallobaudes a deschis sertarul unui birou şi a scos o coală de hârtie 
pe care a întins-o pe masă. 

— Mi se pare o idee bună. Ia să vedem cum stăm! a pufnit într-un 
râs relaxat şi s-a uitat la Soshanna Dacă-l împiedicăm să aibă urmaşi, 
toate problemele se rezolvă de la sine. 

s-o crezi tu!/ 

— N-o să fie uşor, a replicat Acterian. Hare Krishna din Noua 
Atlantă nu poate acţiona în următoarele şase luni. Ştim cu aproximaţie 


zona din West Elephantina în care se află Rufinus. Problema e: cum îl 
împiedicăm să nu-şi găsească vreo „prietenă” în furnicarul ăla? 
Gândeşte-te că şi cea mai nenorocită târfă îi e suficientă! 

— Cornelius! Subprefectul Noii Atlante! N-am avut portretul lui 
Amphiaraos, dar pe-al lui Rufinus îl avem! Într-o grămadă de ipostaze! 
Soshanna! a pocnit Mallobaudes din degete - Câte daguerrografii 
avem cu el? 

Soshanna şi-a coborât colţurile buzelor. Aveau sute de instantanee 
cu Rufinus Eutherius. În tot soiul de ipostaze. 

— Cred că am peste 1000 de poze de-ale lui... 

— Perfect! Hippias! Poţi lua legătura cu Cornelius şi cu Rustam? 
Acum? 

— Pot s-o fac! Dar ce naiba... se schimbă şi la ei mileniul... 

— Lasă tâmpeniile! Pune-l pe Rustam să multiplice daguerrografiile 
cu Rufinus pe care le are la el! Pune-l pe Cornelius să umple Noua 
Atlantă cu portretul lui şi să-l dea în urmărire generală! Apoi, o să-i 
trimitem şi noi material iconografic cât vrea... 

Hippias a răsuflat adânc şi a închis ochii: 

— Vorbim despre cel mai puternic om de pe glob. Vorbim despre cel 
care poartă însemnele, ai uitat, Mallobaudes? Tipul ăsta animează tot 
de acum! Aerostate, cymbalofoane, vapoare, guverne, finanţe şi 
indivizi... 

— Crezi? l-a întrerupt Iulianus. Problemele Eutheriilor au început 
de vreo cinci-şase secole. De când au început oamenii să intre în 
competiţie cu ei... De când am început noi să-l suspectăm că e 
purtătorul însemnelor... 

— Vorbeşti de probleme generale, a replicat Hippias. Cum îţi 
imaginezi tu că ai să-l împiedici să facă un copil? Ăsta chiar că e un 
fleac! Incontrolabil! 

Acterian s-a aplecat peste masă şi a sorbit din cupa de vin. 

— Iulianus are dreptate, Hippias! De când am început să imaginăm 
bolte şi domuri din ce în ce mai înalte, de când construim tuneluri pe 
sub munţi, de când am început să ne ocupăm de reacţii chimice şi de 
experimente fizice, am devenit noi înşine zei... De ce crezi că a permis 
Amphiaraos să aibă loc confruntarea asta dintre noi şi stirpea lui 
Nurdra, sau Nuganar, sau Nuptius, sau cum naiba l-o chema? 

— Nu ştiu. Habar n-am. Dar sunt sigur că e imposibil să-l 
împiedicăm pe Rufinus să facă un copil. 

— Ba eu zic că putem! s-a ambalat Mallobaudes. Cred că de o bună 
bucată de vreme încoace, Eutherii îşi dau seama că puterea le scapă 
din mână. Încet-încet, dar puterea le scapă printre degete. Noi creăm 
acolo unde ei nu s-au gândit să creeze, sau unde n-au fost în stare să 
creeze... 

Hippias a făcut o mină scârbită. 


— Bun. Situaţia le scapă din mână. Arătaţi-mi însă cum îl 
împiedicăm pe Rufinus să aibă copii! 

— Comunicăm cu cei din Noua Atlantă. Să-l dea în urmărire 
generală pe Rufinus. 

— Sub ce acuzaţie? 

— Manipularea de informaţii false la Bursă! 

— Rufinus nu e implicat direct în rahatul ăsta. Wu Chen şi Mwana 
Dagbert pot fi anchetați pe chestia asta... mai departe! i-a îmboldit 
Hippias. Vreau să ştiu dacă merită să-l deranjez pe Cornelius acum... 

Mallobaudes şi-a scuturat capul şi s-a uitat pe rând la toată lumea. 
Zdraaff! s-au auzit iarăşi exploziile artificiilor. 

— Nu face pe prostul, Hippias! E clar că puterea Eutheriilor scade 
pe măsură ce trece timpul. Ei nu mai sunt în stare să creeze de unii 
singuri. E momentul să lovim. De data asta, însemnele au rămas în 
familia lor. Dar, dacă îl împiedicăm să... 

Şi ce vrei să facă Rustam şi Cornelius? Să meargă prin West 
Elephantina cu pozele lor Rufinus şi să le spună femeilor: nu vă culcaţi 
cu tipul ăsta! Asta vreţi? 

Mallobaudes a rămas cu gura căscată. L-a privit pe Iulianus şi pe 
Marcellus. 

— Hippias ăsta îşi imaginează că trebuie să facem totul pe faţă... 
eşti idiot, Hippias... de ce naiba mai există servicii de informaţii? Doar 
nu-ţi imaginezi că nu sunt în stare să controleze... cum să zic... să 
controleze... 

— Târfele din West Elephantina? Nevestele tipilor din West 
Elephantina? Naşterile din West Elephantina? Copiii care se vor naşte 
în West Elephantina? Asta vrei să controleze serviciile noastre? 

— Au mai făcut asta o dată! a intervenit Marcellus. Şi au acţionat în 
condiţii mult mai proaste, nu-i aşa? 

Iulianus a dat din cap. 

— Mda. Acum 2000 de ani, în Palestina, condiţiile erau cu mult mai 
proaste. 

— Oricum, au dat greş! a pufnit Hippias. Copilul ăla nu numai că s- 
a născut, dar a provocat şi vâlva programată acolo, în Palestina... 

— Dar am reuşit să păstrăm situaţia sub control, nu? 

— Da. Am păstrat situaţia sub control stoicul a făcut o pauză, lăsând 
să se stingă ecourile exploziilor ce vibrau deasupra Romei, după care a 
întrebat Chiar vreţi să-l contactez acum pe Cornelius? Să-i dau toate 
detaliile astea? Să-l pun să acţioneze? Pentru o aiureală? 

— Fă-o! Ce avem de pierdut? 

Soshanna strigase aproape, aplecându-se să strivească ţigara în 
scrumieră. 

— În regulă! Am să-l pun pe Cornelius pe jar. Deşi nu cred să avem 
vreo şansă. 


Marcellus s-a lăsat să cadă pe spătarul fotoliului şi s-a uitat la 
Mallobaudes şi la Iulianus: 

— Doar serviciile noastre n-or fi mai slabe decât cele de acum 2000 
de ani! Mmh?... 

Cei doi au dat din cap la unison. Nu-l puteau controla pe Rufinus, 
erau o grămadă de lucruri pe care le puteau scăpa de sub urmărire, 
erau siguri de asta, dar un oraş de provincie ca West Elephantina era 
un fleac pentru oamenii, conturile şi minaele lor scotocitoare. Nu li se 
părea o problemă pentru ei să pună embargo pe spermatozoizii unui 
individ care, prin natura actualelor sale îndatoriri era obligat să se 
ascundă şi să se deplaseze cât mai puţin. 

Ce naiba? Informaţia se mişca mai repede acum decât cu două 
milenii în urmă. Informaţia era mai uşor de controlat acum decât 
acum două mii de ani. 

Singura dată incertă era trecutul. Un eveniment întâmplat se 
propaga, inexorabil, spre viitor. Cu consecinţe incalculabile. Numai că, 
dintre toţi, Soshanna era singura care putea lua în consideraţie 
trecutul. 

A zâmbit spre Acterian. Un fulger de artificii a perforat văzduhul, 
iluminând havuzul din marmură neagră. Încă şapte-opt zile şi ea va 
şti. Va şti cu certitudine dacă... 

Rufinus şi-a extras mâinile din nimicul care îl împresurase afară. Îşi 
privea degetele care arătau, în continuare, la fel. Ca şi cum n-ar fi fost 
cufundate în neantul acela substanţial, despre care avea senzaţia că-i 
poate rămâne pe piele. În orice caz, nu era acel neant pe care şi-l 
imaginase el! Îl surprinsese la fel de mult cum ne-ar fi surprins şi pe 
noi, cred... 

— Acum, camera asta e singurul loc care este! a spus Tatăl. Mi se 
pare normal să-ţi ofer Însemnele în această cameră, aşa cum şi eu le- 
am primit de la Tatăl meu, care şi el le-a primit de la bunicul meu şi 
străbunicul tău, şi tot aşa, de la Nuptius încoace. 

S-a apropiat de el şi în scurt timp, camera a fost şi ea invadată de 
vid. A simţit corpul lui Amphiaraos în toată Slava Sa, cum Îl cuprinde 
şi ÎI înconjură. Simţea că se sufocă, prins de vidul din jur, pietrificat, 
zbătându-se să scape din îmbrăţişarea dureroasă a Părintelui Său. 

Şi apoi, lumina: 

— Ca să-i conduci mai bine, învaţă-i să fie morali! Pentru că, fiind 
morali, le este frică! 

— Amphiaraos este mort! Eu sunt Cel care este! le-a spus Rufinus 
ieşind din cameră. Ce s-a mai întâmplat la Bursă? a zâmbit el. 
Insolent, aşa cum bine îl ştia toată lumea. 

Wu Chen a pufnit în râs: 

— O aiureală sinistră. Ţapul ispăşitor sunt eu, da' nu-ş' cum naiba, 
pe stradă se comentează că, de fapt, în spatele întregii afaceri stă secta 


lui Krishna şi concernul de comunicaţii al lui Hippias. Lumea zice că 
eu am fost doar instrumentul lor! 

— Şi tu, al cărui instrument ai fost? 

— Al Tău! Al Tău! a răspuns obezul, mieros. Am fost instrumentul 
Tău pentru că ştiu că eşti un tip de gaşcă, a revenit el la tonul 
obişnuit. 

— Mda. Sunt un tip de gaşcă, a stabilit Rufinus şi Şi-a frecat 
colţurile gurii cu degetele. 

— Mamă, ce tămbălău o să iasă mâine în ziare! Închipuieşte-ţi! Un 
stoic de talia lui Hippias, prins la înghesuială! 

— Stai liniştit! O să faci şi tu pagina întâi vreo două-trei zile, Wu! 

Rufinus a zâmbit. Prima Lui misiune de control asupra unui segment 
de spaţiu şi timp reuşise. Începuse bine, ca să zic aşa... 

Cât despre recomandarea bătrânului de a-l lua părtaş pe Virgilius la 
exercitarea puterii, ei bine, Rufinus se hotărâse deja, indiferent la 
efluviile remanente care pulsau dinspre Amphiaraos spre creierul său. 

nu greşi!/ 

— Spune, Rufinus! a început Wu. Cum rămâne cu banii şi cu 
celebritatea pe care mi le-ai promis? 

— Celebritatea o ai deja. Iar lumea ştie că erai în stare, la o adică, 
să plăteşti cu 30 de minae peste cursul oficial al tonei de sticlă. Asta se 
cheamă că, de acum încolo, ei te consideră un tip de încredere. 
Financiar vorbind, bineînţeles! Nu-ţi face alte iluzii! 

— Mda. Financiar vorbind! a admis Wu Chen şi şi-a aranjat faldurile 
togii. Aş prefera să mă sprijin pe Tine, Rufinus! În definitiv, eu Te-am 
condus la Amphiaraos! 

— Da. Ai fost precis ca un metronom. M-ai adus în 2484 Quirinal 
Avenue fără să fiu urmărit. Cred că ai dreptate să-Mi ceri să te sprijini 
pe Mine. 

învaţă-i să fie morali ca să-i conduci/ îţi vor mulţumi/ dacă nu sunt 
morali îşi vor băga nasul peste tot/ vor afla şi vor înnebuni/ i-am 
creat în aşa fel încât să nu înţeleagă chiar tot/ 

— Mai am câteva probleme de rezolvat, a spus Rufinus. Faceţi 
puţină linişte. Trebuie să Mă gândesc. 

Tânărul Eutherius a privit în EI Însuşi. Pe undeva, diluat în trupul 
Lui, îl desluşea pe Amphiaraos. Ca un strop minuscul de apă, gata să 
se usuce pe un material. Gata să se estompeze definitiv. 

Virgilius! Virgilius! asta emitea Amphiaraos, cu ultimele puteri. 
Virgilius punea de câţiva ani buni bețe în roate creştinilor din 
Palestina, asta îi explica bătrânul. Îi infiltrase şi, aidoma 
predecesorilor săi, le blocase toate încercările de structurare şi 
organizare. Numai că, creştinii nu se lăsau. O luau iar şi iar de la 
capăt. 

Dă-le foc verde! Dă-le foc verde, înţelegi? spunea Amphiaraos. Şi ia- 


l părtaş pe Virgilius! 

Vroia să spună că un singur om nu mai era în stare să gireze singur 
toată afacerea asta care se chema lumea, chiar dacă se afla în posesia 
Însemnelor. Sugera el că lui Rufinus îi trebuiau ajutoare de nădejde! 
Creştinii, care erau morali. Creştinii şi Virgilius! Punctele de sprijin ale 
lui Rufinus. 

— Am să mă folosesc de creştini, Tată. Îţi promit. Am să mă folosesc 
de morala lor. Ai dreptate, Tată! O lume morală e mai uşor de condus 
decât una eficientă. Dar, ca să fac asta, trebuie să mă descotorosesc de 
Virgilius! Nu ţi se pare logic? 

Iniţial, Amphiaraos n-a reuşit să-i urmărească raţionamentul. A 
crezut doar că Rufinus făcea un joc de cuvinte, din cele care îl amuzau 
atât de mult. Îşi imagina că dorea să spună că el n-o împărţise nici 
măcar pe Iasonia cu Virgilius, deşi Iasonia era soţia cu acte în regulă a 
fratelui său. 

Cum să împartă atunci cu el Însemnele? aşa credea Amphiaraos că 
gândeşte. 

Rufinus a coborât scările. Agitat de pulsiunile neputincioase ale 
tatălui Său. Iubirea lui Amphiaraos pentru primul născut, pentru 
Virgilius! Asta era într-adevăr o greşeală, când la mijloc era vorba de 
Însemne! De Marele Arbitraj. 

ca atunci când petrecuse prea mult timp cu louella/ 

Astfel de greşeli erau depăşite uşor prin logică. Aşa cum făcea 
Rufinus acum, când explica cu argumente unui Amphiaraos din ce în 
ce mai dizolvat în Eter de ce trebuia să se descotorosească de 
Virgilius. 

Abia atunci L-a înţeles pe fiul său mai mic. Ca să-i lase pe creştini să 
se dezvolte, trebuia să demanteleze reţeaua romană de spionaj din 
Palestina. Ca s-o spulbere însă, trebuia să-l facă să dispară pe cel care 
o pusese la punct, în maniera aia eficientă în care lucra Virgilius. Un 
administrator genial! 

Trebuia ucis ca să-i lase pe creştinii ăia să se dezvolte odată! 

Era logic. Era eficient. Şi începea bine. S-a întors şi a privit în ochii 
gelatinoşi ai chinezului: 

— Spune, Wu Chen! Eşti în stare să organizezi un chef pe cinste 
pentru noaptea asta? În definitiv, mâine vom fi în alt Mileniu! 

